Split (1)

train · 1.99k rows

text stringlengths 33 22.2k	summary stringlengths 61 956
ការប្រកួតពានរង្វាន់ AIA ជើងឯកវិទ្យាល័យលើកទី៤ ឆ្នាំ ២០២៤ បានបើកការប្រកួតជាផ្លូវការ នាថ្ងៃទី១៦ ខែសីហា ក្រោមវត្តមានលោក ហ៊ុន ម៉ានី ប្រធានស.ស.យ.ក ស្ថិតក្នុងទីស្នាក់ការកណ្ដាល រាជធានីភ្នំពេញ។ បើតាមលោក ហ៊ុន ម៉ានី ការប្រកួតពានរង្វាន់បាល់ទាត់នេះ បង្កើតឡើងក្នុងគោលបំណងកសាងចំណងមិត្តភាព និងការជួបគ្នាជុំរវាងវិទ្យាល័យនីមួយៗ ជាពិសេសការបំផុសស្មារតីសាមគ្គីគ្នា តាមរយៈកីឡា។ លោក ហ៊ុន ម៉ានី បានលើកឡើងដូច្នេះថា៖«ប្អូនៗនេះហើយ លេងទាត់បាល់នៅក្នុងក្របខណ្ឌជើងឯកវិទ្យាល័យទេ ប៉ុន្តែបើលេងពូកែនោះនឹងមានក្លិបបាល់ទាត់ធំៗឯកជនមួយចំនួន ក៏រង់ចាំមើលប្អូនៗដែរ។ អ៊ីចឹងសូមគិតថាវេទិកាដែលប្អូនៗចូលតំណាងឱ្យវិទ្យាល័យរបស់ខ្លួន គឺលេងដើម្បីបង្ហាញសមត្ថភាពជាខ្លួនឯង ជាតំណាងឱ្យវិទ្យាល័យ និងការលេងជាក្រុមឱ្យបានល្អ។ ជាពិសេសជាងនេះទៅទៀត ប្អូនៗដែលស្រលាញ់បាល់ទាត់ ចង់បង្ហាញសមត្ថភាពជាក់លាក់ ដុះខាត់បន្ថែមតាមរយៈការប្រកួតនេះ ប្រាកដណាស់នឹងអាចមានក្លិបបាល់ទាត់ផ្តល់ឱកាសដល់ការបណ្តុះបណ្តាលសមត្ថភាពបន្ថែមដល់ប្អូនៗ។»។ កាលឆ្នាំ ២០២៣ ការប្រកួតពានរង្វាន់ឯកវិទ្យាល័យលើកទី៣ មានតែក្រុមតំណាងតាមវិទ្យាល័យចំនួន ៩ក្រុម ប៉ុណ្ណោះ ចូលរួមការប្រកួត។ ប៉ុន្តែសម្រាប់ការប្រកួតលើកទី៤ ក្នុងឆ្នាំ ២០២៤ មានក្រុមចូលរួមប្រកួតចំនួន ១៤ក្រុម។ បើតាមលោក ហ៊ុន ម៉ានី ការប្រកួតពានរង្វាន់AIA ចំនួន ៣ លើកកន្លងមក បានបង្កភាពទាក់ទាញខ្លាំងទៅកាន់វិទ្យាល័យជាច្រើន ក្នុងរាជធានីភ្នំពេញ និងតាមបណ្តាខេត្តមួយចំនួន។ សូមបញ្ជាក់ថា ការប្រកួតពានរង្វាន់ AIA ជើងឯកវិទ្យាល័យ នឹងចាប់ផ្តើមដំណើការប្រកួតនៅសប្តាហ៍ទី១ ចាប់ពីថ្ងៃទី២៨ និង២៩ ខែសីហា គឺជាជំនួបរវាងក្រុមវិទ្យាល័យពងទឹក និងក្រុមវិទ្យាល័យច្បារអំពៅ៕	លោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា(ស.ស.យ.ក) បានចាត់ទុកការប្រកួតពានរង្វាន់បាល់ទាត់ AIA ជើងឯកវិទ្យាល័យលើកទី៤ ឆ្នាំ ២០២៤ ជាឱកាសសម្រាប់សិស្សនៃក្រុមតំណាងវិទ្យាល័យ បានបញ្ចេញនិងបង្ហាញសមត្ថភាពផ្នែកបាល់ទាត់របស់ពួកគេ ដើម្បីសម្រួចក្តីស្រមៃ ក្លាយជាកីឡាករបាល់ទាត់អាជីព។
ក្តីរំពឹងខ្ពស់របស់អ្នកគាំទ្រ ក្នុងកីឡដ្ឋាន Old Trafford ហាក់បីជាថមថយបន្តិចទៅវិញ ក្រោយពីពួកគេបានទស្សនាការប្រកួតដំបូង ដោយឃើញប្រព័ន្ធលេងក្រុមរហស្សនាមបិសាចក្រហម ធ្វើមិនសូវបានល្អក្នុងការបង្កើតឱកាសស្វែងរកគ្រាប់បាល់។ ជ័យជម្នះរបស់ Man Utd កើតឡើងនៅចុងម៉ោងទៅហើយ ពោលគឺនៅនាទី៨៧ ដែលជាការស៊ុតពីសំណាក់កីឡាករ Joshua Zerkzee ដែលទើបបង្ហាញខ្លួនដំបូងសម្រាប់ក្រុម។ ទោះជាដណ្តើមបាន ៣ពិន្ទុដំបូងនេះ តែមិនទាន់ធ្វើឱ្យអ្នកចាត់ការក្រុមសញ្ជាតិហូឡង់ លោក Ten Hag ពេញចិត្តឡើយ ព្រោះតែការបង្កើតឱកាសនៅមានចំណុចខ្វះខាត ។ «ខ្ញុំគិតថាផ្នែកមួយដែលយើងត្រូវកែតម្រូវឡើងវិញនោះ គឺរបៀបបញ្ចប់ទីនៅក្នុងប្រអប់គ្រោះថ្នាក់ ហើយយើងបានមើលឃើញពីរឿងនេះ នៅក្នុងការប្រកួតមិត្តភាពសប្តាហ៍មុនចាញ់ក្រុម Manchester City។ យើងបង្កើតបានឱកាសច្រើនគួរសម ហើយយើងមិនអាចរង់ចាំទាល់តែជិតចប់ការប្រកួត ដើម្បីយកឈ្នះនោះទេ យើងត្រូវតែមានសមត្ថភាព និងជាក្រុមដែលអាចផ្តួលរាល់ក្រុមដទៃ។»។ លោក Ten Hag បាននិយាយបែបនេះក្នុងសន្និសីទកាសែត។ បុរសវ័យ ៥៤ឆ្នាំ ក៏បានដាស់តឿនកូនក្រុមឱ្យបញ្ចេញទម្រង់លេង អស់ពីសមត្ថភាព ចំពោះការប្រកួតនៅដើមរដូវកាល ព្រោះតែក្រុមកំពុងមានកីឡាករគុណភាពគ្រប់គ្រាន់ក្នុងការស៊ុតរកគ្រាប់បាល់ ៕	ជំនួបបើកឆាកស្វាគមន៍ការប្រកួតពានរង្វាន់ Premier League រដូវកាល ២០២៤-២៥ ក្រុម Manchester United ដណ្តើមបាន ៣ពិន្ទុ ដោយយកឈ្នះលើ Fulham លទ្ធផល ១-០ ប៉ុន្តែលទ្ធផលនេះ ហាក់បីធ្វើឱ្យលោក Erik ten Hag មិនទាន់ពេញចិត្ត ព្រោះកូនក្រុមធ្វើឱ្យរបូតឱកាស រកគ្រាប់បាល់ច្រើនលើក។
ដើម្បីជ្រាបច្បាស់ សូមអញ្ជើញលោកអ្នកនាង ទស្សនាកិច្ចសម្ភាសរវាង កញ្ញា ប៉ូ សាគុន នៃសារព័ត៌មានឌីជីថលថ្មីៗ និងលោក ជា តុងហ៊ួរ ដូចតទៅ៖ សៀវភៅ ផែនទីផ្នត់គំនិត (Mind Map) និពន្ធដោយ លោក ជា តុងហ៊ួរ បានចេញដំណើរពីប្រទេសកម្ពុជា ចាប់តាំងពីថ្ងៃទី១០ ខែតុលា ឆ្នាំ២០២៣ ទៅបណ្ណាល័យ នៃបណ្ដាប្រទេសនានា ចំនួន៥៣ប្រទេសហើយ គិតត្រឹមឆ្នាំ២០២៤នេះ ក្នុងនោះនៅទ្វីបអាស៊ីចំនួន១៦ប្រទេស ទ្វីបអឺរ៉ុប៣៦ប្រទេស និងទ្វីបអាហ្វិក២ប្រទេស។ បេសកកម្មនេះ នឹងបន្តរហូតដល់ថ្ងៃទី១០ ខែតុលា ឆ្នាំ២០២៦ ដើម្បីសម្រេចគោលដៅ ១៩៥ប្រទេស នៃការដាក់សៀវភៅជាភាសាខ្មែរ បង្ហាញពីផ្នត់គំនិតរបស់ខ្មែរ ក្នុងបណ្ណាល័យជុំវិញពិភពលោក។ សៀវភៅ ផែនទីផ្នត់គំនិត (Mind Map) និយាយពីបទពិសោធជីវិតទាំងស្រុង របស់លោក ជា តុងហ៊ួរ ដែលបានឆ្លងកាត់រយៈពេល១២ឆ្នាំ ក្នុងដំណើរជីវិតធ្វើជំនួញគ្រប់វិស័យ។ សៀវភៅនេះ ចម្រាញ់យក កលល្បិចក្នុងមុខជំនួយ ដែលលោកធ្លាប់បានផុងខ្លួនខាតបង់ប្រាក់កាស។ និយាយពីគន្លឹះធ្វើផែនការអាជីវកម្ម ការបង្កើតអាជីវកម្ម ផ្នត់គំនិតអាជីវកម្ម ការដោះស្រាយបញ្ហាអាជីវកម្ម និងការគ្រប់គ្រងបុគ្គលិកជាដើម។ សៀវភៅនេះសរសេរពីការលើកទឹកចិត្ត និងវិធីសាស្ត្រដោះស្រាយបញ្ហាមួយចំនួន ស្របពេលដែលកម្លាំងចិត្តធ្លាក់ចុះ ការស្គាល់ខ្លួនឯង ការកំណត់ចំណុចខ្លាំង ចំណុចខ្សោយរបស់ខ្លួន ការកំណត់គោលដៅ ការរៀបចំផែនការជីវិត និងការដោះស្រាវបញ្ហាក្នុងជីវិតពេលលំបាកបំផុត។ បន្ថែមពីនោះ សៀវភៅនេះ ក៏បានសរសេរៀបរាប់ពី ជម្រៅចិត្តដ៏ជ្រៅរបស់មនុស្ស ដើម្បីដោះស្រាយបញ្ហាផ្សេងៗផងដែរ។ រូបផ្ដល់ឱ្យ លោក ជា តុងហ៊ួរ ដែលជាសហគ្រិនវ័យក្មេងមួយរូបដែរនោះ ជឿជាក់ថា ដំណើរ បេសកកម្មដំបូងនេះ ជាការបើកផ្លូវ ដើម្បីសាបព្រោះ ភាសា វប្បធម៌ ប្រពៃណី និង ផ្នត់គំនិតខ្មែរ ទៅកាន់ពិភពលោក។ ជាគម្រោងបន្ទាប់ លោកគ្រោងនាំយកសៀវភៅរបស់អ្នកនិពន្ធខ្មែរ ដែលមានគុណភាពខ្ពស់ ទៅដាក់ក្នុងបណ្ដាល័យទាំងនោះបន្ថែមទៀត។ ជំហានបន្ទាប់នោះ ពុំមែនត្រឹមតែជាភាសាខ្មែរទៀតទេ គឺនឹងបកប្រែជាភាសាបរទេសបន្ថែម។ ការបកប្រែជាភាសាបរទេស គឺដើម្បីឱ្យប្រជាជនម្ចាស់ស្រុកទាំងនោះ បានយល់កាន់តែច្បាស់ ពីអក្សរសិល្ប៍ អក្សរសាស្ត្រ វប្បធម៌ ប្រពៃណី សាសនា សិល្បៈ និងផ្នត់គំនិតរបស់ខ្មែរ រួមទាំងប្រទេសកម្ពុជាផង។ លោកជឿថា នេះគឺជាវិធីសាស្ត្រមួយ ដែលអាចបង្ហាញអត្តសញ្ញាណខ្មែរ ទៅកាន់សកលលោក។ បន្ថែមពីនោះ ដំណើរនាំយកសៀវភៅខ្មែរ ទៅកាន់ពិភពលោកនេះ ក៏ជាផ្នែកមួយក្នុងការផ្សព្វផ្សាយពីប្រទេសខ្មែរ ដើម្បីទាក់ទាញភ្ញៀវទេសចរបរទេស មកកាន់កម្ពុជាផងដែរ។ រូបផ្ដល់ឱ្យ លោក ជា តុងហ៊ួរ ពន្យល់បន្ថែម៖ «ក្រៅពីយកសៀវភៅ ទៅដាក់ក្នុងបណ្ណាល័យរបស់គេ ខ្ញុំក៏ចង់ទៅសិក្សាពីគំនិត នៃការរៀបចំបណ្ណាល័យរបស់ប្រទេសទាំងនោះដែរ ដើម្បីដឹងថាតើគេរៀបចំបណ្ណាល័យរបៀបណា ហេតុអ្វីប្រជាជនគេស្រឡាញ់សៀវភៅខ្លាំងម្ល៉េះ? ហើយខ្ញុំនឹងនាំយកគំនិតល្អៗទាំងអស់នោះ មកកម្ពុជាវិញ ដើម្បីអភិវឌ្ឍន៍បណ្ណាល័យរបស់យើង»។ ក្រោយពីដំណើរបេសកកម្មត្រូវបានបញ្ចប់ លោក តុងហ៊ួរ នឹងប្រមូលរាល់ចំណុចល្អៗ ពីបណ្ដាប្រទេសទាំង១៩៥ យកមកចងក្រងជាសៀវភៅមួយ ទុកជាមរតកសម្រាប់មនុស្សជាតិ។ ជាអ្នកឧបត្ថម្ភមួយរូប ក្នុងយុទ្ធនាការ ២៥ថ្ងៃ២៥ខេត្តក្រុង នៃយុទ្ធនាការ សៀវភៅមួយ សហគមន៍មួយ លោក ជា តុងហ៊ួរ លើកទឹកចិត្តដល់អ្នកនិពន្ធខ្មែរទាំងអស់ ឱ្យព្យាយាមនិពន្ធសៀវភៅ ដែលបង្ហាញពីផ្នត់គំនិតល្អៗរបស់ខ្មែរ ដើម្បីសាបព្រោះវប្បធម៌ ដ៏ល្អផូរផងទៅកាន់សាធារណជន។ បន្ថែមពីនោះ លោកក៏លើកទឹកចិត្តអ្នកនិពន្ធទាំងអស់ ឱ្យចូលរួមជាមួយបេសកកម្ម ២៥ថ្ងៃ២៥ខេត្តក្រុង យុទ្ធនាការជំរុញការអាន ទូទាំងប្រទេសផងដែរ ព្រោះយុទ្ធនាការនេះ មានគោលដៅបណ្ដុះយុវជនកម្ពុជា ក៏ដូចជាប្រជាជនខ្មែរទាំងអស់ ឱ្យក្លាយជាធនធានមនុស្ស ក៏មានគុណភាពសម្រាប់ជាតិ៕ រូបផ្ដល់ឱ្យ រូបផ្ដល់ឱ្យ រូបផ្ដល់ឱ្យ	លោក ជា តុងហ៊ួរ ដែលជាអ្នកនិពន្ធវ័យក្មេង បាននាំយកសៀវភៅរបស់ខ្លួន ដែលមានចំណងជើង «ផែនទីផ្នត់គំនិត» ឬMind Map ជាភាសាខ្មែរ ទៅដាក់ក្នុងបណ្ណាល័យជាតិ នានាចំនួន ៥៣ ប្រទេស រួចមកហើយ។ អ្នកនិពន្ធរូបនេះ មានគោលដៅ យកសៀវភៅ ភាសាខ្មែរ និពន្ធដោយកូនខ្មែរ និងបង្ហាញពីផ្នត់គំនិតរបស់ខ្មែរមួយចំណងជើងនេះ ទៅដាក់ក្នុងបណ្ណាល័យជាតិនានា រហូតដល់១៩៥ប្រទេស នៅជុំវិញពិភពលោក។ លោក ជា តុងហ៊ួរ ក៏មានគោលដៅការនាំយកសៀវភៅល្អៗ របស់អ្នកនិពន្ធខ្មែរផ្សេងទៀត ទៅដាក់ក្នុងបណ្ណាល័យទាំងអស់នោះ នៅជំហានបន្តបន្ទាប់ទៀតដែរ។
នៅក្នុងបទសម្ភាសន៍មួយ លោក McCaul ដែលជាប្រធានគណៈកម្មាធិការកិច្ចការបរទេសនៃរដ្ឋសភាអាមេរិក បាននិយាយថា ការផលិតអាវុធទំនើបរបស់អូស្ត្រាលីបានផ្តល់ជាឧទាហរណ៍មួយអំពីរបៀបដែលការសម្រួលអាជ្ញាបណ្ណនៃបច្ចេកវិទ្យាការពារជាតិដ៏រសើបរបស់សហរដ្ឋអាមេរិកនិងការលើកលែងអាជ្ញាបណ្ណលើទំនិញ ៧០% នៃការនាំចេញផ្នែកការពារជាតិទៅកាន់ប្រទេសអូស្ត្រាលីចាប់ពីថ្ងៃទី ១ ខែកញ្ញាទៅនឹងជួយអាមេរិកប្រជែងជាមួយនឹងចិនក្នុងការអភិវឌ្ឍអាវុធទំនើប។ មីស៊ីលលឿនជាងសំឡេងដែលធ្វើដំណើរក្នុងបរិយាកាសខាងលើក្នុងល្បឿនលឿនជាងសំឡេងប្រាំដងត្រូវបានសាកល្បងដោយប្រទេសចិនក្នុងឆ្នាំ ២០២១។ ការសាកល្បងនេះបានជំរុញឱ្យមានការប្រណាំងប្រជែងបច្ចេកវិទ្យាជាមួយសហរដ្ឋអាមេរិក។ ការប្រើប្រាស់មីស៊ីលប្រភេទនេះដោយរុស្ស៊ីកាលពីពេលថ្មីៗនេះនៅក្នុងសង្រ្គាមអ៊ុយក្រែនបានបង្កក្តីបារម្ភក្នុងចំណោមសមាជិកអង្គការអូតង់ (NATO)។ លោក McCaul បាននិយាយថា មីស៊ីលលឿនជាងសំឡេងរបស់ចិន «អាចវាយប្រហារអូស្ត្រាលីក្នុងរយៈពេលតែប៉ុន្មាននាទីប៉ុណ្ណោះ ហើយអូស្ត្រាលីមិនអាចបញ្ឈប់វានៅពេលនេះបានទេ។ ដូច្នេះយើងត្រូវតាមវាឱ្យទាន់ »។ លោកបានបន្ថែមថា៖ «ខ្ញុំបានស្ថិតនៅក្រុមហ៊ុនមួយដែលផលិតមីស៊ីលលឿនជាងសំឡេងកាលពីថ្ងៃព្រហស្បតិ៍ ហើយយើងចង់ឈានទៅរកការផលិតរួមគ្នា»៕	សមាជិករដ្ឋសភាអាមេរិកមកពីគណបក្សសាធារណរដ្ឋលោក Michael McCaul បាននិយាយនៅក្នុងទីក្រុង Sydney ប្រទេសអូស្ត្រាលីកាលពីថ្ងៃសុក្រថា ការផលិតរួមគ្នារបស់ប្រទេសអូស្ត្រាលីនិងសហរដ្ឋអាមេរិកនូវមីស៊ីលលឿនជាងសំឡេងអាចកាត់បន្ថយសម្ពាធលើមូលដ្ឋានឧស្សាហកម្មការពារជាតិរបស់សហរដ្ឋអាមេរិកនិងបង្កើនការកម្លារារាំងនៅក្នុងតំបន់ឥណ្ឌូប៉ាស៊ីហ្វិក។ នេះបើយោងតាមសេចក្ដីរាយការណ៍របស់ទីភ្នាក់ងារសារព័ត៌មាន Reuters។
ការបញ្ជាក់ជំហររបស់ចិនដោយលោក វ៉ាង យី ធ្វើឡើងនៅពេលលោកចូលរួមកិច្ចពិភាក្សាក្រៅផ្លូវការរវាងរដ្ឋមន្ត្រីការបរទេសចិន ឡាវ មីយ៉ាន់ម៉ា និងថៃ ដោយមានការចូលរួមពីលោក Wang ផ្ទាល់ រដ្ឋមន្ត្រីការបរទេសឡាវ លោក Saleumxay Kommasith ឧបនាយករដ្ឋមន្ត្រីមីយ៉ាន់ម៉ា និងជារដ្ឋមន្ត្រីក្រសួងការបរទេស U Than Swe និងលោកស្រី Eksiri Pintaruchi លេខាធិការអចិន្ត្រៃយ៍ក្រសួងការបរទេសថៃ។ លោក វ៉ាង ដែលជាសមាជិកការិយាល័យនយោបាយនៃគណៈមជ្ឈិមបក្សកុម្មុយនីស្តចិនផងនោះ និយាយថា ចិន ឡាវ មីយ៉ាន់ម៉ា និងថៃ រស់នៅជាប់គ្នាជាមួយនឹងខ្សែបន្ទាត់ព្រំដែនដ៏វែង ជាមួយប្រវត្តិនៃទំនាក់ទំនងដ៏យូរអង្វែង។ ដូច្នេះ ប្រទេសទាំងបីយល់អំពីលក្ខខណ្ឌជាតិពិសេសរបស់មីយ៉ាន់ម៉ាបានល្អជាងប្រទេសដទៃទៀត ហើយកាន់តែមានសមត្ថភាព និងឆន្ទៈក្នុងការផ្តល់ជំនួយដល់មីយ៉ាន់ម៉ា។ បើតាមប្រមុខការទូតចិន គ្មាននរណាម្នាក់ចង់ឱ្យប្រទេសមីយ៉ាន់ម៉ាស្តារស្ថិរភាព និងការអភិវឌ្ឍច្រើនជាងប្រទេសជិតខាងរបស់ខ្លួននោះទេ។ លោក វ៉ាង ក៏បានកត់សម្គាល់ដែរថា ចិន ឡាវ និងថៃពោរពេញដោយភាពស្មោះត្រង់ និងសុច្ឆន្ទៈ ហើយសង្ឃឹមថានឹងជួយមីយ៉ាន់ម៉ាក្នុងការលើកកម្ពស់ស្ថិរភាពក្នុងប្រទេស។ លោក វ៉ាង ក៏លើកឡើងពីចំណុចសំខាន់៣ ដែលត្រូវអនុវត្តលើបញ្ហាមីយ៉ាន់ម៉ា មីយ៉ាន់ម៉ាមិនគួរជាកម្មវត្ថុនៃជម្លោះស៊ីវិល មិនគួរត្រូវបានផ្តាច់ចេញពីគ្រួសារអាស៊ាន និងមិនគួរត្រូវបានអនុញ្ញាតឱ្យជ្រៀតជ្រែកដោយកម្លាំងខាងក្រៅ។ ពីជំនួបនៅឈៀងម៉ៃ មន្រ្តីជាន់ខ្ពស់ចិនរូបនេះ ក៏លើកឡើងនូវសំណូមពរមួយចំនួនដូចជាការរួមគ្នាគាំទ្រមីយ៉ានម៉ា ដើម្បីជំរុញដំណើរការសន្តិភាព និងការផ្សះផ្សាក្នុងស្រុកប្រកបដោយរបៀបរៀបរយ និងស្របតាមច្បាប់ ព្រមទាំងជួយប្រជាជនមីយ៉ាន់ម៉ាឱ្យជម្នះការលំបាកនាពេលបច្ចុប្បន្ន។ ភាគីនានា ក៏ត្រូវរួមគ្នាគាំទ្រអាស៊ានក្នុងការដោះស្រាយបញ្ហាមីយ៉ាន់ម៉ាឱ្យបានត្រឹមត្រូវ គាំទ្រមជ្ឈរបស់អាស៊ាន និងការពារប្រឆាំងនឹងកងកម្លាំងខាងក្រៅដែលបង្កចលាចល និងជម្លោះកាន់តែខ្លាំង។ មុនទៅថៃ លោក វ៉ាង ធ្វើទស្សនកិច្ចនៅមីយ៉ាន់ម៉ាដែរ ដោយបានបង្ហាញការគាំទ្រចំពោះរបបយោធាក្នុងការដោះស្រាយបញ្ហា និងការរៀបចំការបោះឆ្នោតឡើងវិញ។ ប៉ុន្តែស្ថានការណ៍ក្នុងប្រទេសនេះ កំពុងធ្វើឱ្យរបបយោធាឈឺក្បាលខ្លាំង ព្រោះចលនាប្រឆាំងរដ្ឋប្រហារ និងក្រុមប្រដាប់អាវុធជនជាតិភាគតិច កំពុងបង្កើនការវាតទី និងចូលគ្រប់គ្រងតំបន់នានាជាបន្តបន្ទាប់៕	រដ្ឋមន្ត្រីការបរទេសចិន វ៉ាង យី បានប្រាប់តំណាងប្រទេស៣ដែលមានព្រំដែនជាប់មីយ៉ាន់ម៉ា ថា វាជារឿងសំខាន់ដែលគ្មានភាគីណាមួយគួរជ្រៀតជ្រែកចូលកិច្ចការផ្ទៃក្នុងរបស់មីយ៉ាន់ម៉ានោះទេ។ ចិនក៏បន្តគាំទ្រអាស៊ានក្នុងការដោះស្រាយវិបត្តិនៅក្នុងសមាជិកមួយនេះរបស់ខ្លួនដែរ។
ជំងឺអុតស្វា ត្រូវបាន WHO ចាត់ថ្នាក់ជាភាពអាសន្នផ្នែកសុខភាពសាធារណៈនៃការព្រួយបារម្ភជាអន្តរជាតិ ដែលជាកម្រិតប្រកាសអាសន្នខ្ពស់បំផុត បន្ទាប់ពីករណីជំងឺនេះដែលបង្កកដោយវីរុស Clade 1b ដ៏គ្រោះថ្នាក់ បានកើនឡើងនៅក្នុងសាធារណរដ្ឋប្រជាធិបតេយ្យកុងហ្គោ និងបន្តរីករាលដាលទៅក្រៅអាហ្វ្រិក។ ជាមួយក្ដីបារម្ភនេះ WHO កំពុងជំរុញការផលិតវ៉ាក់សាំង។ អ្នកនាំពាក្យ WHO លោកស្រី Margaret Harris បានប្រាប់អ្នកសារព័ត៌មាននៅថ្ងៃទី១៦ ខែមិថុនា ថា អ្នកផលិតត្រូវបង្កើនទំហំវ៉ាក់សាំងដើម្បីបង្កើនលទ្ធភាពទទួលបានវ៉ាក់សាំងជាច្រើនទៀត។ WHO កំពុងស្នើសុំឱ្យប្រទេសដែលមានស្តុកវ៉ាក់សាំង បរិច្ចាគវ៉ាក់សាំងទៅកាន់ប្រទេសដែលមានការផ្ទុះឡើងជាបន្តបន្ទាប់ផងដែរ។ វ៉ាក់សាំង mpox ចំនួនពីរត្រូវបានប្រើប្រាស់ មានវ៉ាក់សាំង MVA-BN ផលិតដោយក្រុមហ៊ុនផលិតឱសថ Danish Bavarian Nordic និង LC16 របស់ជប៉ុន។ បើតាមលោកស្រី Harris វ៉ាក់សាំង MVA-BN ចំនួន៥០ម៉ឺនដូសមាននៅក្នុងស្តុករួចហើយ ខណៈដែល២,៤លានដូសបន្ថែមអាចផលិតបានយ៉ាងឆាប់រហ័ស ប្រសិនបើមានការបញ្ជាទិញ។ សម្រាប់ឆ្នាំ២០២៥ វ៉ាក់សាំង១០លានដូស អាចត្រូវបានផលិតដូចគ្នាបើមានការបញ្ជាដូចគ្នាដែរ។ លោកស្រី Harris ក៏បញ្ជាក់ដែរថា វ៉ាក់សាំង LC16 មិនមែនសម្រាប់លក់ដូរ ដោយសារផលិតក្នុងនាមរដ្ឋាភិបាលជប៉ុន ហើយវ៉ាក់សាំងនេះមានក្នុងស្តុកច្រើនដែរ។ WHO កំពុងធ្វើការជាមួយទីក្រុងតូក្យូដើម្បីជួយសម្រួលដល់ការបរិច្ចាគ។ ស៊ុយអែត ជាប្រទេសក្រៅអាហ្វ្រិកដំបូងគេ ដែលមានករណីជំងឺអុតសា្វបង្កដោយវីរុស Clade 1b ៕	អង្គការសុខភាពពិភពលោក (WHO) បានជំរុញឱ្យក្រុមហ៊ុនផលិតនានាបង្កើនការផលិតវ៉ាក់សាំងជំអឺអុតស្វា (mpox) ដើម្បីទប់ស្កាត់ការរីករាលដាលនៃមេរោគដ៏គ្រោះថ្នាក់មួយនេះ ដែលហាក់កំពុងរាលដាលជាបន្តបន្ទាប់។
ក្នុងដំណើរទស្សនកិច្ចនេះ នឹងមានវត្តមានកីឡាករប្រដាល់ជួរមុខកម្ពុជា រួមមាន ឈឿន ល្វៃ , លន បញ្ញា និងកីឡាករ កីឡាការិនីគុនខ្មែរ និងល្បុកត្តោជាច្រើនរូបទៀត ដើម្បីសិក្សាស្វែងយល់ពីសាវតានៃក្បាច់គុនខ្មែរ ដែលមានឆ្លាក់នៅលើជញ្ជាំងប្រាសាទជាច្រើន នៅទឹកដីអង្គរ។ គោលបំណងនៃកម្មវិធីនេះ គឺចង់បំផុសស្មារតីគុនខ្មែរ ឱ្យកាន់តែប្រសើរឡើងថែមទៀត។ កម្មវិធីដំណើរទស្សនកិច្ចគុនខ្មែរទៅកាន់តំបន់ប្រវត្តិសាស្ត្រអង្គរនេះ ក្រោមគំនិតផ្ដួចផ្ដើមរបស់អគ្គនាយកដ្ឋានកីឡា ដោយមានកិច្ចសហការជាមួយអាជ្ញាធរជាតិអប្សរា និងក្លិបទេសចរណ៍ខេត្តសៀមរាប។ ក្នុងបទសម្ភាសជាមួយសារព័ត៌មានឌីជីថលថ្មីៗ លោក ធិន វិចិត្រ មន្ត្រីជាន់ខ្ពស់នៃអគ្គនាយកដ្ឋានកីឡា បានបន្ថែមថា ដំណើរទស្សនកិច្ចនេះ គឺជាទស្សនីយភាពប្លែកមួយទៀត ក្នុងទិសដៅលើកកម្ពស់ក្បាច់គុនបុរាណខ្មែរ ដែលបានបន្សល់ទុកពីដូនតាមក។ បើតាមលោក វិចិត្រ ក្រៅពីជួយឱ្យកីឡាករ កីឡាការិនី និងថ្នាលកីឡា បានសិក្សាស្វែងយល់ក្បាច់គុនបុរាណដូនតាហើយនោះ អគ្គនាយកដ្ឋានកីឡា ក៏នឹងចង់ក្រងជាឯកសារបន្ថែម ដើម្បីកំណត់អត្តសញ្ញាណគុនខ្មែរឱ្យបានច្បាស់លាស់ថែមទៀត។ កីឡាករ និងថ្នាល់គុនខ្មែរ ដែលនឹងចូលរួមកម្មវិធីនេះ នឹងត្រូវធ្វើសកម្មភាពកីឡាមួយចំនួន រួមមាន ដើរកម្សាន្តនៅក្នុងសួនរុក្ខជាតិអង្គរ, ជិះកង់នៅក្នុងព្រៃអង្គរ, រត់ឡើងភ្នំបាខែង ជាពិសេសទស្សនាចម្លាក់ក្បាច់គុនខ្មែរ នៅតាមជញ្ជាំងប្រាសាទបាយ័ន ប្រាសាទអង្គរវត្ត និងប្រាសាទផ្សេងទៀត៕	អគ្គនាយកដ្ឋានកីឡា នៃក្រសួងអប់រំ យុវជន និងកីឡា នឹងរៀបចំកម្មវិធីដំណើរទស្សនកិច្ចគុនខ្មែរទៅកាន់តំបន់ប្រវត្តិសាស្ត្រអង្គរ នៅទឹកដីសៀមរាប នាថ្ងៃទី២៦ ដល់២៨ សីហានេះ។
ក្រៅពីនេះ នាយពាក់មី ក៏មិនសប្បាយចិត្តដែរ នៅពេលអាជ្ញាធរជាតិអប្សរារិតបន្ដឹងការបង្ហោះដ្រូនខ្លាំងពេក និងតម្រូវឱ្យសុំច្បាប់ជាមុន ដែលការណ៍នេះខុសពីបណ្ដាតំបន់ទេសចរណ៍ក្រៅប្រទេសមួយចំនួន ដែលលោកធ្លាប់បានទៅ។ ចំណុចមួយទៀត លោកពាក់មី ក៏ចង់ឱ្យផ្នែកពាក់ព័ន្ធ ធ្វើទំនើបកម្មការទិញសំបុត្រចូលទស្សនាប្រាសាទផងដែរ ដោយមិនចាំបាច់ឱ្យទេសចរទៅកន្លែងទិញផ្ទាល់ទេ៕ សូមទស្សនាវីដេអូសម្ភាសរបស់នាយ ពាក់មី នាថ្ងៃទី១៥ ខែសីហា ក្នុងព្រឹត្តិការណ៍ស្នាមញញឹមនៃកម្ពុជា ដូចតទៅ៖	សៀមរាប៖ តារាកំប្លែង ចែន ចាន់រ៉ា ហៅពាក់មី មិនសប្បាយចិត្តទេ ដែលឃើញសាធារណជន ក៏ដូចជាភ្ញៀវទេសចរជាតិពេលមកលេងអង្គរវត្ត ថតរូបភាពកន្លែងមិនល្អមួយចំនួនតូច ផុសផ្សាយតាមបណ្ដាញសង្គម។ សម្រាប់តារាកំប្លែងរូបនេះ ចំណុចល្អ ឬកន្លែងស្អាតៗមានច្រើនណាស់ ប៉ុន្តែពលរដ្ឋខ្មែរមួយចំនួនតូច និយមថតកន្លែងមិនស្អាត ឬកន្លែងអសកម្មមួយចំនួនតូច ដើម្បីទាក់ទាញអ្នកមើល ដើម្បីទទួលបានការស៊ែរច្រើន និងបានប្រយោជន៍ផ្ទាល់ខ្លួន។
Nusantara ជាគម្រោងរដ្ឋធានីថ្មីរបស់ឥណ្ឌូណេស៊ីដែលមានតម្លៃដល់ទៅ៣២ពាន់លានដុល្លារ ស្ថិតនៅលើកោះ Borneo ។ ពីដំបូង រដ្ឋាភិបាលលោកប្រធានាធិបតី ចូកូ វីដូដូ រំពឹងប្រកាសប្ដូររដ្ឋធានីផ្លូវការនៅថ្ងៃទី១៧ ខែសីហា ដែលជាបុណ្យឯករាជ្យជាតិ ប៉ុន្តែការពន្យារពេលសាងសង់ និងបញ្ហាថវិកាបានបង្ខំឱ្យប្រធានាធិបតី ពន្យាពេលការចុះហត្ថលេខាលើក្រឹត្យផ្លាស់ប្តូររដ្ឋធានីវិញ។ លោក វីដូដូ បង្ហាញមុខជាមួយមន្រ្តីគ្រាក់ក្នុងពិធីដែលរៀបចំនៅខាងមុខវិមានប្រធានាធិបតីថ្មីនៅ Nusantara ដែលជាលើកចុងក្រោយសម្រាប់លោកមុនចុះចេញនៅខែតុលា។ លោក វីដូដូ មិនបានថ្លែងសារអ្វី។ ប្រធានាធិបតីជាប់ឆ្នោត ប្រាបូវ៉ូ សូប៊ីយ៉ាន់តូ ដែលនឹងចូលកាន់តំណែងនៅខែតុលាក៏បានចូលរួមក្នុងពិធីនៅ Nusantara ដែរ។ ក្រឹត្យរបស់ប្រធានាធិបតីលើការផ្លាស់ប្តូររដ្ឋធានីអាចត្រូវបានពន្យារពេលរហូតដល់លោក ប្រាបូវ៉ូ ចូលកាន់តំណែង។ មនុស្សតិចជាង២ពាន់នាក់ប៉ុណ្ណោះ បានចូលរួមក្នុងពិធីនេះ ខណៈដែលគម្រោងដំបូងមានអ្នកចូលរួម៨ពាន់នាក់។ ឥណ្ឌូណេស៊ីបានប្រកាសឯករាជ្យនៅឆ្នាំ១៩៤៥ បន្ទាប់ពីការគ្រប់គ្រងរបស់ហូឡង់អស់រយៈពេលជាង៣សតវត្សរ៍។ រដ្ឋាភិបាលឥណ្ឌូណេស៊ី ធ្លាប់និយាយថា ខ្លួនចង់សាងសង់ទីក្រុង Nusantara ដើម្បីជំរុញការអភិវឌ្ឍឱ្យទូលាយ។ ប៉ុន្តែការវិនិយោគពីបរទេស មិនសូវមានច្រើនឡើយនៅអនាគតរដ្ឋធានីថ្មីនេះ៕	ឥណ្ឌូណេស៊ី បានប្រារព្ធពិធីអបអរសាទរទិវាឯករាជ្យនៅរដ្ឋធានី Nusantara នៅថ្ងៃទី១៧ ខែសីហា ខណៈដែលរដ្ឋាភិបាលកំពុងប្រញាប់ប្រញាល់បញ្ចប់ការសាងសង់ហេដ្ឋារចនាសម្ព័ន្ធក្នុងអនាគតរដ្ឋធានីថ្មី ដែលនឹងជំនួសរដ្ឋធានីហ្សាការតា។
អ្នកស្រី ស ចិន្តា នាយិការងនៃវិទ្យាស្ថានពហុបច្ចេកទេស ខេត្តបន្ទាយមានជ័យ បានអះអាងថា យុទ្ធនាការសៀវភៅមួយ សហគមន៍មួយ គឺជាសកម្មភាពដ៏សំខាន់ ដែលផ្សព្វផ្សាយគុណប្រយោជន៍នៃការអានសៀវភៅ នៅទូទាំងប្រទេសកម្ពុជា។ ដោយសារមើលឃើញគុណប្រយោជន៍នេះហើយ ទើបបានជាវិទ្យាស្ថានរបស់អ្នកស្រី កៀរគរសិស្សចំនួន២១០រូប ឱ្យចូលរួមស្ដាប់ពីអត្ថប្រយោជន៍ និងបទពិសោធល្អៗ ដែលវាគ្មិនចែករំលែក សម្រាប់យុទ្ធនាការ នេះ។ អ្នកស្រីថា ការអានដែលមានគុណភាព គឺទាមទារឱ្យមានពេលវេលាគ្រប់គ្រាន់ គឺយ៉ាងហោចណាស់ក្នុងមួយថ្ងៃ អានឱ្យបានមួយម៉ោង ហើយត្រូវអានជារៀងរាល់ថ្ងៃ។ អ្នកស្រី ចិន្តា អះអាងទៀតថា បើអាចធ្វើបែបនោះបាន ការអាននឹងមានប្រសិទ្ធភាពខ្ពស់ ដែលអាចអភិវឌ្ឍសមត្ថភាពខ្លួនលឿន។ «ការអានជាផ្នែកដ៏សំខាន់ ក្នុងការអភិវឌ្ឍជាតិ ឱ្យមានការរីកចម្រើន។ ទាល់តែប្រជាពលរដ្ឋគ្រប់រូបមានចំណេះដឹង ទើបអាចអភិវឌ្ឍប្រទេសបាន។ ហើយចំណេះទាំងនោះកើតឡើង តាមរយៈការអានសៀវភៅ»។ នេះជាការបញ្ជាក់បន្ថែមរបស់អ្នកស្រី ស ចិន្តា។ ជាអ្នកយល់ពីតម្លៃ នៃការអានសៀវភៅ និងជាអ្នកដែលមានទម្លាប់អានសៀវភៅ ជាប្រចាំថ្ងៃ អ្នកស្រី ស ចិន្តា នាយិការងនៃវិទ្យាស្ថានពហុបច្ចេកទេស ខេត្តបន្ទាយមានជ័យ ជំរុញនិងលើកទឹកចិត្ត ដល់គ្រប់ភាគីពាក់ព័ន្ធទាំងអស់ នៅតាមបណ្ដាខេត្តនានា ដែលចូលរួមគាំទ្រយុទ្ធនាការ សៀវភៅមួយសហគមន៍មួយ ឱ្យបានផុសផុល។ អ្នកស្រីជំរុញទៅដល់យុវជនយុវនារី ឱ្យចូលរួមស្ដាប់ការធ្វើបទបង្ហាញនានា ពីវាគ្មិនដើម្បីអភិវឌ្ឍខ្លួន ឱ្យក្លាយជាមនុស្សមានគុណភាពខ្ពស់៕ អ្នកស្រី ស ចិន្តា នាយិការងនៃវិទ្យាស្ថានពហុបច្ចេកទេស ខេត្តបន្ទាយមានជ័យ សិស្សិតស្រី កំពុងកត់ត្រា ខណៈវាគ្មិននៃយុទ្ធនាការសៀវភៅមួយ សហគមន៍មួយ កំពុងធ្វើបទបង្ហាញ និស្សិតនៃវិទ្យាស្ថានពហុបច្ចេកទេស ខេត្តបន្ទាយមានជ័យ កំពុងស្ដាប់វាគ្មិនធ្វើបទបង្ហាញ ក្នុងយុទ្ធនាការ សៀវភៅមួយ សហគមន៍មួយ និស្សិតនៃវិទ្យាស្ថានពហុបច្ចេកទេស ខេត្តបន្ទាយមានជ័យ កំពុងស្ដាប់វាគ្មិន ធ្វើបទបង្ហាញ ក្នុងយុទ្ធនាការសៀវភៅមួយ សហគមន៍មួយ	ខេត្តបន្ទាយមានជ័យ៖ ការអានសៀវភៅ គឺជាស្នូលនៃការទទួលបានចំណេះដឹង និងចំណេះធ្វើ ដែលនាំឱ្យប្រទេសជាតិ មានការអភិវឌ្ឍលឿន។ ក្នុងដំណាក់កាលនេះ ប្រជាជនកម្ពុជា ទាមទារឱ្យមានទម្លាប់អានជាចាំបាច់ ដើម្បីពង្រឹងសមត្ថភាពគិតពិចារណា និងអនុវត្តការងារផ្សេងៗ។
ស្នងការដ្ឋាននគរបាលរាជធានីភ្នំពេញ បានបញ្ជាក់ថា កម្លាំងជាង១,០០០នាក់ ស្មើ៥០ភាគរយនៃកម្លាំងសរុប ដើម្បីត្រៀមអន្ដរាគមន៍ ។ ជាមួយគ្នានេះ លោក ជួន ណារិន្ទ ផ្ញើសារទៅកាន់ប្រជាពលរដ្ឋទាំងអស់ ពិសេសអ្នកនៅរាជធានីភ្នំពេញ កុំមានការព្រួយបារម្ភឡើយ។ «កម្លាំងនគរបាលមានកាតព្វកិច្ចធានាថែរក្សាសន្ដិសុខ សណ្ដាប់ធ្នាប់ និងសុវត្ថិភាពសង្គម ហើយគោលជំហររបស់កម្លាំងនគរបាលជាតិ គឺគាំទ្ររាជរដ្ឋាភិបាល និងកម្ចាត់ក្រុមប្រឆាំងជ្រុលនិយមផងដែរ»។ នេះបើតាមលោក ណារិន្ទ ដែលបានបន្ថែមថា កងកម្លាំងក៏ត្រៀមសកម្មភាពរួចរាល់ ដើម្បីទប់ស្កាត់ចលនាប្រមូលផ្ដុំតវ៉ា ចំពោះគម្រោង CLV នៅថ្ងៃទី១៨ ខែសីហា។ បើតាមលោក ជួន ណារិន្ទ ប្រជាពលរដ្ឋដែលត្រូវធ្វើដំណើរឆ្លងកាត់ ឬចេញចូលរាជធានីភ្នំពេញ អាចធ្វើដំណើរតាមដូចធម្មតា ពោលគឺមិនមានការបិទផ្លូវនោះឡើយ ដូច្នេះសូមកុំមានការយល់ច្រឡំ៕ ការដាក់ពង្រាយកងកម្លាំងនេះ ធ្វើឡើងក្រោយពីរដ្ឋាភិបាល បានក្ដាប់ព័ត៌មានបានជុំវិញបំណងនៃការប្រមូលផ្ដុំគ្នា ឡើងមកតវ៉ាប្រឆាំងរដ្ឋាភិបាល នៅថ្ងៃទី១៨ សីហា លើករណីកិច្ចសហប្រតិបត្តិការតំបន់ត្រីកោណអភិវឌ្ឍន៍ CLV-DTA រវាងកម្ពុជា វៀតណាម និងឡាវ។ ក្រុមប្រឆាំងរដ្ឋាភិបាលទាំងនោះ មិនគាំទ្រឱ្យរដ្ឋាភិបាលកម្ពុជា ចូលរួមសកម្មភាពក្នុងគម្រោង CLV ឡើយ ដោយពួកគេយល់ឃើញថា គម្រោងនេះ នឹងធ្វើឱ្យកម្ពុជា បាត់បង់ខេត្តចំនួន៤ ទៅរដ្ឋាភិបាលវៀតណាម។ តែយ៉ាងណារដ្ឋាភិបាលច្រានចោលព័ត៌មានទាំងនេះ ដោយចាត់ទុកការលើកឡើងរបស់ក្រុមអ្នកតវ៉ា ជាព័ត៌មានប្រឌិត និងញុះញង់ឱ្យមហាជនមិនទុកចិត្តលើរដ្ឋាភិបាលកម្ពុជា។ រដ្ឋាភិបាលបានបកស្រាយទៀតថា គម្រោង CLV នេះ គឺជាការព្រមព្រៀងគ្នា អភិវឌ្ឍនៅតាមតំបន់ព្រំដែនត្រីកោណ ហើយគ្មានចំណុចណាមួយចែងអំពីការកាត់ទឹកដីឱ្យទៅប្រទេសវៀតណាមឡើយ។ កាលពីចុងខែកក្កដាកន្លងមក សម្តេច ហ៊ុន សែន ប្រធានព្រឹទ្ធសភា បានថ្លែងសារពិសេសទាក់ទិននឹងក្របខណ្ឌកិច្ចសហប្រតិបត្តិការអភិវឌ្ឍន៍តំបន់ត្រីកោណ កម្ពុជា-ឡាវ-វៀតណាម (CLV DTA) ដើម្បីឆ្លើយតបទៅនឹងការរិះគន់មួយចំនួនថា ការបង្កើតកិច្ចសហប្រតិបត្តិការ CLV គឺជាការបម្រើផលប្រយោជន៍ដល់បណ្តាខេត្តភាគឦសាន និងបណ្តាខេត្តព្រំដែននៃប្រទេសឡាវ និងវៀតណាម។ បើតាមអតីតនាយករដ្ឋមន្ត្រីកម្ពុជា កាន់តំណែងជាង៣៧ឆ្នាំមកនេះ ខេត្តពាក់ព័ន្ធនៅតំបន់ត្រីកោណនេះ នឹងទទួលបានផលប្រយោជន៍ពីគ្នាទៅវិញទៅមក។ កិច្ចព្រមព្រៀង CLV នេះ ត្រូវបានបង្កើតឡើងនៅឆ្នាំ១៩៩៩។ សម្តេច ហ៊ុន សែន ជាស្ថាបនិក CLV ហើយបានចូលរួមកិច្ចប្រជុំកំពូលរហូតដល់ទៅ១១លើក បើគិតចាប់តាំងពីឆ្នាំ១៩៩៩មក។ នេះបើតាមការអះអាងរបស់ប្រធានគណបក្សប្រជាជនកម្ពុជា៕	អគ្គស្នងការរង និងជាស្នងការនគរបាលរាជធានីភ្នំពេញ លោក ជួន ណារិន្ទ បានបញ្ចេញកងកម្លាំងនគរបាលជាង ១០០០នាក់ ឱ្យឈរជើងនៅតាមគោលដៅនានា នៅថ្ងៃទី១៧ សីហា ដើម្បីទប់ស្កាត់សកម្មភាពតវ៉ាប្រឆាំងរដ្ឋាភិបាល ជុំវិញកិច្ចសហប្រតិបត្តិការតំបន់ត្រីកោណអភិវឌ្ឍន៍ CLV-DTA។ នេះបើតាមការចុះផ្សាយរបស់អគ្គស្នងការដ្ឋាននគរបាលជាតិ។
សម្ដេច ស ខេង បានចេញសេចក្ដីថ្លែងការណ៍ រួមជាមួយវីដេអូផងថា មានក្រុមប្រឆាំងមួយចំនួនតូចនៅក្នុងប្រទេស ទទួលបានការញុះញង់ពីក្រុមប្រឆាំងជ្រុលនិយមនៅក្រៅប្រទេស ដោយប្រើប្រាស់ប្រព័ន្ធទំនាក់ទំនងសង្គម បំផុសឱ្យមានការបះបោរប្រឆាំងរាជរដ្ឋាភិបាល។ សម្ដេច ស ខេង បានចាត់ទុកការព្យាយាមប្រឌិតព្រឹត្តិការណ៍នានា ដូចជាបញ្ហាព្រំដែន បញ្ហាសិទ្ធិមនុស្ស បញ្ហាសិទ្ធិការងារ ជាការបង្កភាពវឹកវរក្នុងសង្គម និងបន្សាបប្រសិទ្ធភាពការដឹកនាំរបស់រាជរដ្ឋាភិបាល។ អនុប្រធានបក្ស CCP បានស្នើទៅកាន់អ្នកគាំទ្រ និងសាធារណជនបែបនេះ៖ «ខ្ញុំព្រះករុណាខ្ញុំសូមអំពាវនាវដល់សមាជិក សមាជិការបស់គណបក្សប្រជាជន កម្ពុជា និងអ្នកគាំទ្រគណបក្សប្រជាជនកម្ពុជា ព្រមទាំងបងប្អូនជនរួមជាតិទាំងអស់ កុំចាញ់ល្បិចកល ញុះញង់របស់ក្រុមជនអគតិជ្រុលនិយមមួយចំនួន ដែលព្យាយាមធ្វើគ្រប់បែបយ៉ាងដើម្បីបំពេញមហិច្ឆតា របស់ខ្លួន ដោយមិនគិតអំពីផលវិបាកធ្ងន់ធ្ងរចំពោះជាតិ និងប្រជាជន ដែលធ្លាប់ទទួលរងគ្រោះ និងហែលឆ្លងទុក្ខលំបាកវេទនារាប់មិនអស់រួចមកហើយ នៅក្នុងប្រវត្តិសាស្ត្រដ៏ជូរចត់របស់កម្ពុជា នៃល្បែងនយោបាយលាបពណ៌ ញុះញង់ និងបំបែកបំបាក់»។ ក្នុងសេចក្ដីថ្លែងការណ៍ដដែល សម្ដេច ស ខេង បានសង្កត់ធ្ងន់ថា ក្រុមប្រឆាំង បានយកបញ្ហាបូរណភាពទឹកដីរបស់កម្ពុជា ភ្ជាប់ជាមួយនឹងគម្រោងកិច្ចសហប្រតិបត្តិការតំបន់ត្រីកោណអភិវឌ្ឍន៍ កម្ពុជា-ឡាវ-វៀតណាម ដោយប្រឌិតព័ត៌មានចោទប្រកាន់រដ្ឋាភិបាល។ ជាមួយគ្នានេះ អតីតរដ្ឋមន្រ្តីមហាផ្ទៃ បានបន្ថែមថា ក្រុមប្រឆាំង បានកាត់យកខ្លឹមសារសំឡេង និងវីដេអូរបស់សម្ដេច ដែលធ្លាប់បានបកស្រាយជាសាធារណៈកន្លងមក ទៅបង្កើតឱ្យមានការភ័ន្តច្រឡំលើជំហររបស់សម្ដេច ចំពោះគណបក្សប្រជាជនកម្ពុជា និងរាជរដ្ឋាភិបាលផងដែរ។ សម្ដេច ស ខេង ក៏បានបង្ហាញជំហរបែបនេះ៖ «ចំពោះការវិវត្តចុងក្រោយ ពាក់ព័ន្ធនឹងតំបន់ត្រីកោណអភិវឌ្ឍន៍ កម្ពុជា-ឡាវ-វៀតណាម និងការ កសាងព្រែកជីកហ្វូណនតេជោ ខ្ញុំព្រះករុណាខ្ញុំសូមទូលប្រគេន និងជម្រាបជូនថា ខ្ញុំព្រះករុណាខ្ញុំក៏បានចូលរួម ចំណែកក្នុងដំណើរការអនុវត្ត និងផ្ដល់ការគាំទ្រយ៉ាងពេញទំហឹង ដល់ការរៀបចំកិច្ចការទាំងនេះ ជាមួយ ថ្នាក់ដឹកនាំកំពូល និងឥស្សរជនដទៃទៀតរបស់គណបក្សប្រជាជនកម្ពុជា និងរាជរដ្ឋាភិបាលអាណត្តិមុនៗ ហើយខ្ញុំព្រះករុណាខ្ញុំក៏នៅតែបន្តគាំទ្រចំពោះសមិទ្ធផល និងគម្រោងប្រវត្តិសាស្ត្រទាំងនេះជាបន្តទៀត»។ ទន្ទឹមនឹងនេះ សម្ដេច ស ខេង អះអាងបន្តទៀតថា សម្ដេចពុំមានអ្វីប្រែប្រួលឡើយ គឺសម្ដេចបន្តចូលរួមគាំទ្រ ចំពោះការសម្រេចចិត្តរបស់ សម្ដេច ហ៊ុន សែន ប្រធាន CPP និងបន្តជួយគាំទ្ររាជរដ្ឋាភិបាលនីតិកាលទី៧។ អនុប្រធានរូបនេះ សុំឱ្យពលរដ្ឋទុកចិត្តលើការដឹកនាំរបស់រដ្ឋាភិបាល ។ សម្ដេច ស ខេង ក៏គាំទ្រលើការប្រើវិធានការច្បាប់ម៉ឺងម៉ាត់ ក្នុងការបង្ការ និងទប់ស្កាត់រាល់ចេតនាប៉ុនប៉ងបង្កអសន្តិសុខ និងអស្ថិរភាពជាតិ ដើម្បីធានាដល់សុខសន្តិភាពកម្ពុជា៕ អត្ថបទទាក់ទង បក្សហ៊្វុនស៊ិនប៉ិច និងបក្សយុវជនកម្ពុជា ប្រាប់អ្នកគាំទ្រខ្លួនកុំឱ្យចូលលរួមក្នុងចលនាមិន ស្របច្បាប់	ភ្នំពេញ៖ សម្ដេច ស ខេង អនុប្រធានគណបក្សប្រជាជនកម្ពុជា (CPP) នៅថ្ងៃទី១៧ សីហានេះ បានប្រកាសឱ្យអ្នកគាំទ្របក្ស និងមហាជនទាំងអស់ កុំឱ្យចាញ់ល្បិចញុះញង់ណាមួយ ដែលបង្កភាពអសន្តិសុខក្នុងសង្គម ។
អ្នកស្រី ហ៊ាង វត្តី សហស្ថាបនិកា សៀវភៅមួយសហគមន៍មួយ បានប្រាប់សារព័ត៌មានថ្មីៗថា បេសកកម្ម៥ខេត្តនេះ អ្នកស្រីទទួលបានការស្វាគមន៍ និងការយកចិត្តទុកដាក់ សម្របសម្រួលរៀបចំកម្មវិធី ។ អ្វីដែលអ្នកស្រីចាប់អារម្មណ៍ គឺការចូលរួមរបស់យុវជន ដើម្បីស្ដាប់ការធ្វើបទបង្ហាញ អំពីការប្រកួតប្រជែងអំណាន។ អ្នកស្រីថា យុវជនត្រេកអរនៅពេលបានដឹងថា មានការប្រកួតប្រជែងអំណាន ។ «សិស្សានុសិស្ស នៅខេត្តពោធិ៍សាត់ គាត់មានសេចក្ដីរំភើប គាត់ថាគាត់ចង់ប្រឡងយូរហើយ គាត់មិនដែលបានប្រឡងបញ្ចេញស្នាដៃទេ ដូច្នេះគាត់ចង់ប្រឡង។ យើងបានទទួលអារម្មណ៍កក់ក្ដៅ។ ក្មេងៗខ្លះ ហែកក្រដាសសៀវភៅ មកសុំហត្ថលេខាពីពួកយើង ធ្វើដូចពួកយើងជាតារាអ៊ីចឹង»។ នេះជាការអះអាងរបស់អ្នកស្រី វត្តី។ អ្នកស្រី ហ៊ាន វត្តី សហស្ថាបនិកា សៀវភៅមួយសហគមន៍មួយ ថ្ងៃទី១៧ សីហា គឺជាបេសកកម្មឆ្ពោះទៅទិសឧត្តរ មានខេត្តកំពង់ធំ សៀមរាប ព្រះវិហារ និងឧត្តរមានជ័យ។ អ្នកស្រី ហ៊ាង វត្តី សង្ឃឹមថា បេសកកម្មទៅបណ្ដាខេត្តផ្សេងទៀត កាន់តែមានការចូលរួមច្រើនកុះករ។ សូមបញ្ជាក់ថា បេសកកម្ម នៃយុទ្ធនាការសៀវភៅមួយសហគមន៍មួយ (OB OC) ក្រោមប្រធានបទ ២៥ថ្ងៃ ២៥ខេត្តក្រុង ដើម្បីលើកកម្ពស់ការអាននៅតាមសហគមន៍ បានផ្ដើមធ្វើដំណើរ ពីថ្ងៃទី១០ ខែសីហា រហូតដល់ថ្ងៃទី១០ ខែកញ្ញា ឆ្នាំ២០២៤។ បេសសកម្មនេះ ធ្វើឡើងដើម្បីជំរុញការអាននៅទូទាំងប្រទេស ក៏ដូចជាការប្រកួតអំណាន ។ ក្នុងនោះអ្នកជាប់លេខ១ ក្នុងវគ្គជើងឯកបំបែកជើងឯក នឹងមានឱកាស បានធ្វើដំណើរទៅទស្សនកិច្ចនៅប្រទេសជប៉ុន។ គិតត្រឹមខែកក្កដា ឆ្នាំ២០២៤ យុទ្ធនាការសៀវភៅមួយ សហគមន៍មួយ បានចូលរួមគាំទ្របណ្ណាល័យសហគមន៍ ជាង៤០កន្លែង និងបានចែកសៀវភៅ ជាង១ម៉ឺនក្បាល នៅទូទាំងប្រទេស៕	ភ្នំពេញ៖ បេសកកម្ម២៥ថ្ងៃ នៃយុទ្ធនាការសៀវភៅមួយសហគមន៍មួយ (OB OC) បានធ្វើដំណើរឆ្ពោះទៅទិសភាគពាយ័ព្យ រួមមានខេត្តកំពង់ឆ្នាំង ពោធិ៍សាត់ ប៉ៃលិន បាត់ដំបង និងខេត្តបន្ទាយមានជ័យ ។ ដំណើរនេះទទួលបានការស្វាគមន៍ពីម្ចាស់ស្រុក យ៉ាងកក់ក្ដៅ។
គឺជាវាគ្មិនមួយរូប ក្នុងបេសកកម្ម២៥ថ្ងៃ ២៥ខេត្តក្រុង លោក ជា តុងហ៊ួរ បានចូលរួមយ៉ាងសកម្ម ទាំងកម្លាំងកាយ កម្លាំងស្មារតី ព្រមទាំងឧបត្ថម្ភជាថវិកាផងដែរ។ លោកថា យុទ្ធនាការសៀវភៅមួយ សហគមន៍មួយ គឺជាយុទ្ធនាការដ៏មានសារសំខាន់ ក្នុងការជំរុញការអាននៅកម្ពុជា ដែលអាចជួយឱ្យយុវជនកម្ពុជា និងប្រជាពលរដ្ឋខ្មែរទាំងអស់ ចាប់អារម្មណ៍ និងងាកមកស្រឡាញ់ការអាន។ សហគ្រិនវ័យក្មេងរូបនេះ ថាការចូលរួមរបស់សហគ្រិន ដែលមានធនធាននៅកម្ពុជា ពិតជាការបង្ហាញស្មារតីសាមគ្គីគ្នា ក្នុងការលើកកម្ពស់ចំណេះដឹងក្នុងប្រទេស និងបង្កើតធនធានមនុស្ស ដើម្បីអភិវឌ្ឍជាតិមាតុភូមិ។ លោក ជា តុងហ៊ួរ គឺជាអ្នកនិពន្ធវ័យក្មេង និងជាសហគ្រិនវ័យក្មេង (Credit) «ក្នុងនាមខ្ញុំជាសហគ្រិនមួយរូប ហើយក៏ជាអ្នកនិពន្ធ ខ្ញុំបានចូលរួមជាមួយ យុទ្ធនាការសៀវភៅមួយសហគមន៍មួយ។ ខ្ញុំឃើញថា យុទ្ធនាការនេះ គឺជាយុទ្ធនាការដ៏ល្អមួយ សម្រាប់ការលើកកម្ពស់ វិស័យអប់រំ ក៏ដូចជាវិស័យការអាន ឱ្យប្រជាជនងាកមកស្រឡាញ់ការអានសៀវភៅ។ ហេតុអ្វីសហគ្រិន គួរតែចូលរួមក្នុងយុទ្ធនាការនេះ? ដោយសារថា យុទ្ធនាការនេះ គឺជាយុទ្ធនាការមួយ ក្នុងការលើកកម្ពស់ការអាន ហើយបណ្ដុះផ្នត់គំនិតយុវជនខ្មែរ ឱ្យអភិវឌ្ឍចំណេះដឹង»។ សូមបញ្ជាក់ថា បេសកកម្ម២៥ថ្ងៃ ២៥ខេត្តក្រុង នៃយុទ្ធនាការសៀវភៅមួយសហគមន៍មួយ (OB OC) ក្រោមប្រធានបទ ២៥ថ្ងៃ ២៥ខេត្តក្រុង ដើម្បីលើកកម្ពស់ការអាននៅតាមសហគមន៍ បានផ្ដើមធ្វើដំណើរ ពីថ្ងៃទី១០ ខែសីហា ហើយបន្តរហូតដល់ថ្ងៃទី១០ ខែកញ្ញា ឆ្នាំ២០២៤។ បេសកកម្មនេះ នឹងបែងចែកជា៥ខ្សែខុសៗគ្នា ដើម្បីចែកសៀវភៅចំនួន ២ ៥ ០០០ក្បាល ទៅដល់សហគមន៍នានា រួមទាំងស្វែងរកជើងឯកអំណានប្រចាំតំបន់ដើម្បីប្រកួតប្រជែង ស្វែងរកជើងឯកបំបែកជើងឯក នៅរាជធានីភ្នំពេញ។ ខ្សែទី១ ឆ្ពោះទៅទិសភាគពាយ័ព្យ មានខេត្តកំពង់ឆ្នាំង ពោធិ៍សាត់ ប៉ៃលិន បាត់ដំបង និងខេត្តបន្ទាយមានជ័យ។ ខ្សែទី២ ឆ្ពោះទៅទិសឧត្តរ មានខេត្តកំពង់ធំ សៀមរាប ព្រះវិហារ និងឧត្តរមានជ័យ។ ខ្សែទី៣ ឆ្ពោះទៅទិសអាគ្នេយ៍ មានខេត្តកណ្ដាល កំពង់ចាម ត្បូងឃ្មុំ ព្រៃវែង និងខេត្តស្វាយរៀង។ ខ្សែទី៤ ឆ្ពោះទៅទិសនិរតី មានខេត្តកំពង់ស្ពឺ កំពត ព្រះសីហនុ កោះកុង កែប និងតាកែវ។ ខ្សែទី៥ ឆ្ពោះទៅទិសឦសាន មានខេត្តក្រចេះ ស្ទឹងត្រែង រតនគិរី និងខេត្តមណ្ឌលគិរី។ បេសកកម្មនេះ រំពឹងមានអ្នកចូលរួមប្រហែល ២ ៥០០នាក់ ដែលរួមមានយុវជន អ្នកនិពន្ធ សហគ្រិន និងដៃគូសហការលើផ្លូវដ៏វែងឆ្ងាយ ប្រមាណ ៣ ០០០គីឡូម៉ែត្រ ជុំវិញប្រទេស៕	ភ្នំពេញ៖ លោក ជា តុងហ៊ួរ គឺជាអ្នកនិពន្ធវ័យក្មេង និងជាសហគ្រិនវ័យក្មេងផងនោះ បានចូលរួមយ៉ាងសកម្ម ជាមួយយុទ្ធនាការសៀវភៅមួយ សហគមន៍មួយ ជាពិសេសបេសកកម្ម២៥ថ្ងៃ២៥ខេត្តក្រុង។ លោកលើកទឹកចិត្តដល់សហគ្រិនដទៃទៀត ដែលមានអាជីវកម្ម ទោះតូចក្ដីធំក្ដី ចូលរួមជាមួយយុទ្ធនាការនេះ ដើម្បីលើកកម្ពស់គុណភាពចំណេះដឹងទូទាំងប្រទេស។
បច្ចុប្បន្ន «ភូមិរុស្សី» កំពុងក្លាយជាកន្លែងទេសចរណ៍ដ៏ទាក់ទាញមួយក្នុងចំណោម ទីតាំងទេសចរណ៍ផ្សេងទៀត ក្នុងខេត្ត Heilongjiang។ ទេសចរភាគច្រើន ជាជនជាតិចិនដែលបានចូលមកទស្សនា។ លើសពីនេះ ទេសចរ ក៏អាចស្នាក់នៅ និងភ្លក្សរសជាតិអាហារបែបរុស្សី ព្រមទាំងស្វែងយល់ពីវប្បធម៌ជាដើមផងដែរ។ នារដូវរងា ភូមិរុស្សី គ្របដណ្តប់ដោយព្រិលទឹកកកសក្បុស គ្រប់ទីកន្លែង នាអំឡុងខែកញ្ញា ដល់ខែមករា។ នៅទីនោះ ត្រូវបានគេរៀបចំឱ្យក្លាយជាទីក្រុងទឹកកដូច្នេះដែរ ថែមទាំងមានការរៀបចំជាអាណាចក្រទឹកកក យ៉ាងខ្ពស់ មានតែការជិះស្គីយ៉ាងសប្បាយ សម្រាប់ទេសចរ។ សូមជម្រាបថា នាអំឡុងឆ្នាំ១៧៥០ «ភូមិរុស្សី» ធ្លាប់ជាទីតាំងលំហែកាយរបស់គ្រួសារអភិជនរុស្សី និងជាជម្រកបណ្តោះអាសន្នរបស់ពលរដ្ឋរុស្សី។ ក្រោយមក សំណង់អគារក្នុងភូមិនេះ ត្រូវបានគេទុកចោល និងសំណង់មួយចំនួនខូចខាត។ ប៉ុន្តែនៅឆ្នាំ ២០០២ រដ្ឋាភិបាលចិន បានសាងសង់ និងជួសជុលផ្នែកដែលខូចខាតនៃ "ភូមិរុស្ស៊ី" នេះឡើងវិញ។ នៅឆ្នាំ ២០០៣ ចិន ក៏បានបើកដំណើរការ ឱ្យទេសចរចូលទស្សនា «ភូមិរុស្សី» ដោយបន្ថែមការច្នៃប្រឌិតផ្សេងទៀត ដូចជាការសម្តែងសិល្បៈបែបរុស្សី ហើយវប្បធម៌នៃការរស់នៅរបស់ប្រជាជនរុស្សី ក៏ត្រូវបានអភិរក្ស។ ស្ថាបត្យកម្មបុរាណគឺជាផូស៊ីលរស់នៅ នៃប្រវត្តិសាស្រ្ត ដែលអនុញ្ញាតឱ្យមនុស្សសិក្សា និងទទួលអារម្មណ៍ពីបរិយាកាសប្រវត្តិសាស្ត្រ ក៏ដូចជាសារមន្ទីរប្រវត្តិសាស្ត្រ សម្រាប់មនុស្សឱ្យយល់អំពីប្រវត្តិនៃទីកន្លែងនេះផងដែរ៕	ចិន៖ «ភូមិរុស្សី» ជាសំណង់ស្ថាបត្យកម្មមានរចនាបថរុស្សី ដែលមានអាយុកាលរាប់រយឆ្នាំណាស់មកហើយ។ ភូមិនេះ មានទីតាំងស្ថិតនៅខេត្ត Heilongjiang ប្រទេសចិន ដែលជាខេត្តជាប់នឹងព្រំប្រទល់ប្រទេសរុស្សី។ ភូមិរុស្សី មានផ្ទៃដី ៦៦ហិកតា ក្នុងនោះសំណង់អគារបុរាណ ជាច្រើនដូចជា ព្រះវិហារ លំនៅដ្ឋានបែបរុស្សី ភោជនីយដ្ឋានរុស្សី រោងមហោស្រព និងសំណង់ដ៏ស្រស់ស្អាតជាច្រើន។
ក្រុមអ្នកតវ៉ា គ្រោងប្រមូលផ្ដុំគ្នា នៅថ្ងៃទី១៨ សីហា ក្នុងរាជធានីភ្នំពេញ ដើម្បីឱ្យរដ្ឋាភិបាល ដកខ្លួនចេញពីកិច្ចសហប្រតិបត្តិការតំបន់ត្រីកោណអភិវឌ្ឍន៍ CLV-DTA រវាងកម្ពុជា វៀតណាម និងឡាវ។ នេះបើតាមរដ្ឋាភិបាល ដែលបានអះអាងថា ក្ដាប់បានព័ត៌មានពីការប្រមូលផ្ដុំតវ៉ានេះ។	លោក សំ វិច្ឆិកា អ្នកនាំពាក្យស្នងការដ្ឋាននគរបាលរាជធានីភ្នំពេញ អះអាងថា កងកម្លាំងរាជធានីភ្នំពេញ បានត្រៀមរួចហើយ ក្នុងការអនុវត្តច្បាប់លើក្រុមណា ដែលបង្កភាពវឹកវរក្នុងសង្គម ដើម្បីការការពារសន្តិសុខ និងរក្សាសណ្ដាប់ធ្នាប់ដល់ប្រជាពលរដ្ឋ។ ការពង្រឹងសន្តិសុខនេះ ធ្វើឡើងដោយសារមានក្រុមនៅប្រឆាំងនៅក្រៅប្រទេសមួយចំនួនតូច បានបំផុសព័ត៌មានចោទប្រកាន់រដ្ឋាភិបាល ហើយពួកគេ ជំរុញឱ្យអ្នកក្នុងស្រុកចេញតវ៉ាប្រឆាំងនឹងរដ្ឋាភិបាល។
នៅយប់ថ្ងៃទី១៧សីហា ស្នងការដ្ឋាននគរបាលខេត្តកំពង់ស្ពឺបានចេញផ្សាយលើទំព័រហ្វេសប៊ុកថា យុវជនម្នាក់ចេញអំពាវនាវឱ្យយុវជនដទៃទៀត ចូលរួមគាំទ្របាតុកម្មប្រឆាំងផ្ដួលរំលំរាជរដ្ឋាភិបាល។ ជនសង្ស័យរូបនេះ ទាមទារឱ្យរាជរដ្ឋាភិបាលលុបគម្រោង CLV-DTA ហើយឱ្យអ្នកប្រឆាំងនៅក្រៅប្រទេស ត្រៀមចូលរួមបាតុកម្មនៅថៃ្ងទី១៨សីហាផងដែរ។ «យុវជនដែលញុះញង់ឱ្យមានការចូលរួមបាតុកម្មបានទទួលស្គាល់ថា ខ្លួនពិតជាបានធ្វើសកម្មភាពកៀងគរនិងញុះញង់ឱ្យមានការតវ៉ាប្រឆាំងជាមួយរាជរដ្ឋាភិបាលកម្ពុជា ឱ្យមានការផ្លាស់ប្ដូរពិតប្រាកដមែន ដោយយកតាមយុវជននៅក្រៅប្រទេស»។ នេះបើតាមការអះអាងរបស់សមត្ថកិច្ច ដែលយុវជនខាងលើ បានទទួលស្គាល់កំហុស។ បច្ចុប្បន្នសមត្ថកិច្ចបានរៀបចំសំណុំរឿងបញ្ជូនទៅតុលាការដើម្បីចាត់វិធានការបន្តពាក់ព័ន្ធនឹងបទរួមគំនិតក្បត់ ហើយបញ្ជូនទៅឃុំខ្លួននៅពន្ធនាគារ។ ថ្មីៗនេះ រដ្ឋាភិបាល បញ្ជាឱ្យសមត្ថកិច្ចពង្រឹងសន្តិសុខតាមមូលដ្ឋាន ដើម្បីការពារការតវ៉ាណាមួយកើតឡើង ដោយយថាហេតុ ខណៈអ្នកប្រឆាំងរដ្ឋាភិបាលមួយចំនួនតូចនៅក្រៅប្រទេស បានបំផុសឱ្យមានចលនាប្រឆាំងនឹងរដ្ឋាភិបាល ពិសេសលើគម្រោង CLV-DTA។ មន្ត្រីជាន់ខ្ពស់រដ្ឋាភិបាលជាច្រើនរូប បានប្រកាសហើយថាក្ដាប់បានមុខសញ្ញាក្រុមប្រឆាំង ដែលមានបំណងផ្ដួលរំលំរដ្ឋាភិបាល ហើយក៏អំពាវនាវឱ្យពលរដ្ឋចាកចេញពីក្រុមទាំងនោះ៕	ភ្នំពេញ៖ សិស្សវិទ្យាល័យម្នាក់ នៅខេត្តកំពង់ស្ពឺ ត្រូវបានសមត្ថកិច្ចឃាត់ខ្លួន ហើយបញ្ជូនទៅតុលាការ ដោយសារអំពាវនាវឱ្យមហាជនចូលរួមបាតុកម្មប្រឆាំងរាជរដ្ឋាភិបាលកម្ពុជា ពាក់ព័ន្ធនឹងរឿងគម្រោងកិច្ចសហប្រតិបត្តិការអភិវឌ្ឍន៍តំបន់ត្រីកោណ កម្ពុជា-ឡាវ-វៀតណាម (CLV-DTA)។
គូសបញ្ជាក់ថា កិច្ចសហប្រតិបត្តិការនេះនឹងជំរុញប្រសិទ្ធភាពការសិក្សារៀនសូត្រ និង ការស្រាវជ្រាវរបស់និស្សិត NUBB បង្កើនសមត្ថភាពនិស្សិតក្នុងការបំពេញការងារ ឬសិក្សាបន្តរ។ លោក ម៉ៅ ស្រេង អគ្គនាយក IDP Education និងជានាយកសាលា ACE នៅកម្ពុជាអបអរសាទរចំពោះ NUBB ក្នុងការក្លាយជាដៃគូសម្ព័ន្ធនៃមជ្ឈមណ្ឌលតេស្ត IELTS ដោយលើកឡើងថា៖ <<ការចុះអនុស្សរណៈសបញ្ជាក់ពីកំណើនក្នុងការទទួលស្គាល់ជាសាកលនៃតេស្ត IELTS ចំណោមបណ្តាស្ថាប័នអប់រំលំដាប់ពិភពលោក និងរួមចំណែកពង្រឹងគុណភាពអប់រំភាសាអង់គ្លេសដែលជាយានសំរាប់ការសិក្សាបន្តរ ការធ្វើធុរកិច្ច ឬការប្រកបការងារក្នុងនិងក្រៅប្រទេស។>> IDP Education ជាស្ថាប័នធំជាងគេលើពិភពលោកក្នុងការប្រឹក្សា និងចុះឈ្មោះសិក្សានៅប្រទេសអូស្ត្រាលី ណូវែលហ្សេឡង់ អង់គ្លេស អៀរឡង់ កាណាដា និង សហរដ្ឋអាមេរិក។ IDP ជាម្ចាស់មួយនៃតេស្ត IELTS ដែលជាតេស្តប្រើប្រាស់ដោយស្ថាប័នរដ្ឋ និងឯកជនតាមបណ្តាប្រទេសនានាជុំវិញពិភពលោក។ IDP ក៏ជាម្ចាស់សាលា ACE ដែលជាស្ថាប័នឈានមុខលើពិភពលោកជាមួយការចុះឈ្មោះចូលរៀនជាង ១០០,០០០ មកពី ៣០ សញ្ជាតិផ្សេងៗគ្នា។ រំលឹកផងដែរនាឆ្នាំ ២០២១ សាលា ACE បានក្លាយជាសាលាដំបូងគេនៅក្រៅទ្វីបអឺរ៉ុបដែលឈ្នះពានរង្វាន់អ្នកអប់រំភាសាដ៏មានកិត្យានុភាពប្រចាំឆ្នាំ (Language Education of the Year Award) ហើយកាលពីឆ្នាំ ២០២២ គណៈកម្មការប្រមាណជាង ៤០ នាក់មកពីជុំវិញពិភពលោកបានជ្រើសរើស ACE ឲ្យទទួលពានរង្វាន់លើភាពច្នៃប្រឌិតលើការអប់រំបែបឌីជីថល Digital Innovation Learning Award នៅកម្មវិធី PIEoneer Awards ទីក្រុងឡុងដ៍ដែលជាព្រឹត្តិការណ៍ដ៏អស្ចារ្យលើការទទួលស្គាល់ភាពឆ្នើមនៃវិស័យអប់រំជាលក្ខណៈអន្តរជាតិ។ សាកលវិទ្យាល័យជាតិបាត់ដំបង បានដើរតួនាទីយ៉ាងសំខាន់ និងឈានមុខគេលើសេវាអប់រំនាភាគពាយព្យមានបំពាក់ដោយឧបករណ៍បរិក្ខារសិក្សាទំនើបៗ បន្ទប់ពិសោធន៍ស្តង់ដារ និងបណ្ណាល័យដ៏មានផាសុកភាព ជំរុញដល់ការសិក្សាស្រាវជ្រាវ។ ឯកឧត្តម សុខ ឃន៖ <<តាមរយៈភាពជាដៃគូរវាងស្ថាប័នទាំងពីរយើងនឹងសម្រេចបានលទ្ធផលវិជ្ជមាន ពិសេសបង្កើនសមត្ថភាពផ្នែកជំនាញភាសាអង់គ្លេសដែលអាចពង្រីកសក្តានុពលការអប់រំអន្តរជាតិសម្រាប់សិស្ស និស្សិតនៅកម្ពុជា។>> ឥឡូវនេះសិស្ស និស្សិតក្នុងខេត្តបាត់ដំបង ឬខេត្តដទៃទៀតដែលស្ថិតនៅភូមិភាគពាយ័ព្យនៃប្រទេសកម្ពុជាអាចជួបប្រឹក្សាយោបល់ទៅសិក្សានៅបរទេស ឬទទួលជំនួយនានាលើបំពេញពាក្យ និងចុះឈ្មោះប្រលងតេស្ត IELTS ដោយឥតគិតថ្លៃនៅឯសាកលវិទ្យាល័យជាតិបាត់ដំបងដោយផ្ទាល់។	នាព្រឹកថ្ងៃទី ១៦ ខែ សីហា ឆ្នាំ ២០២៤ លោក ម៉ៅ ស្រេង អគ្គនាយក IDP Education និងជានាយកសាលា ACE នៅកម្ពុជានិង ឯកឧត្តម សុខ ឃន សាកលវិទ្យាធិការនៃសាកលវិទ្យាល័យជាតិបាត់ដំបងបានចុះហត្ថលេខាលើអនុស្សរណៈដែលអនុញ្ញាតិឱ្យសិស្ស និស្សិតអាចចុះឈ្មោះប្រលង IELTS និងប្រឹក្សាយោបល់លើការសិក្សានៅបរទេសក្នុងការិយាល័យនៃសាកលវិទ្យាល័យផ្ទាល់។
លោក ខូយ រីដា អភិបាលខេត្តពោធិ៍សាត់ បានឱ្យដឹងថា ស្ពានដ៏ខ្ពស់មួយនេះនឹងបម្រើជាប្រយោជន៍ប្រជាជនបានច្រើន ជាពិសេសជួយសម្រួលដល់ការធ្វើដំណើរ និងដឹកជញ្ជូន។ សូមជម្រាបថា ក្លិបអ្នកកាសែតកម្ពុជា បានរៀបចំដំណើរទស្សនកិច្ចទៅខេត្តពោធិ៍សាត់ ដោយមានការចូលរួមពីអ្នកសារព័ត៌មានជាតិចំនួន៣៧ ស្ថាប័ន ដើម្បីជំរុញការផ្សព្វផ្សាយវិស័យទេសចរណ៍ និងការអភិវឌ្ឍខេត្តពោធិ៍សាត់ ចាប់ពីថ្ងៃទី១៦-១៨ សីហា ឆ្នាំ២០២៤ ។	ពោធិ៍សាត់៖ ស្ពានអាតៃ នឹងក្លាយជាស្ពានជាងគេនៅកម្ពុជា ដែលតភ្ជាប់រវាងខេត្តពោធិ៍សាត់និងកោះកុង។ ស្ពាននេះ នឹងគ្រោងបញ្ចប់ការសាងសង់នៅខែមិថុនា ឆ្នាំ២០២៥ខាងមុខ។ ស្ពានអាតៃ មានកម្ពស់ ៩០ម៉ែត្រ បើរាប់ចាប់ពីបាតស្ទឹងមក និងមានប្រវែងជាង៥០០ម៉ែត្រ ស្ថិតនៅឃុំអូរសោម ស្រុកវាលវែង ខេត្តពោធិ៍សាត់។
«ជាប្រមុខស្ថាប័ននីតិប្រតិបត្តិ ខ្ញុំនឹងបំពេញកាត្វកិច្ចជាមួយសមាជិកដោយការបើកបេះដូង។» លោកស្រី Paetongtarn Shinawatra និយាយបែបនេះក្នុងពិធីតែងតាំងផ្លូវការ។ នាយករដ្ឋមន្រ្តីថៃ ក៏សន្យាស្ដាប់យោបល់នានាដើម្បីនាំប្រទេសទៅមុខជាមួយស្ថិរភាព។ ការយល់ព្រមរបស់ព្រះមហាក្សត្រ ដែលជាទម្រង់បែបបទមួយ ត្រូវបានអានដោយលេខាធិការសភាតំណាងរាស្រ្ត Apat Sukhanand នៅក្នុងពិធីមួយនៅទីក្រុងបាងកក។ លោកស្រី Paetongtarn ដែលមានអាយុ៣៧ឆ្នាំ ក្លាយជានាយករដ្ឋមន្ត្រីវ័យក្មេងបំផុតរបស់ថៃត្រឹមតែប៉ុន្មានថ្ងៃបន្ទាប់ពីលោក សេដ្ឋា ថាវីស៊ីន ត្រូវបានដកចេញពីតំណែងដោយតុលាការធម្មនុញ្ញ។ លោកស្រី ជាអ្នកនយោបាយត្រកូល Shinawatra ទីបី ដែលកាន់តំណែងនាយករដ្ឋមន្រ្តីបន្ទាប់ពីឪពុក លោក ថាក់ស៊ីន ស៊ីណាវ៉ាត់ និងម្ដាងមីងលោកស្រី យីងឡាក់ ស៊ីណវ៉ាត់។ លោកស្រី Paetongtarn Shinawatra ដែលមានឈ្មោះហៅក្រៅ Ung Ing បានជួយគ្រួសារដ៏មានឥទ្ធិពលស៊ីណាវ៉ាត់យ៉ាងខ្លាំង ក្នុងវិស័យធុរកិច្ច នៅប៉ុន្មានឆ្នាំមុន។ ចាប់តាំងពីចូលនយោបាយជាផ្លូវការនៅក្នុងឆ្នាំ២០២១ លោកស្រី Ung Ing បានក្លាយជាមេដឹកនាំបក្សភឿថៃ ហើយជាបេក្ខជននាយករដ្ឋមន្រ្តី ១រូប ក្នុងចំណោម៣រូបរបស់បក្សភឿថៃថែមទៀត។ ទោះមិនធ្លាប់ជាសមាជិកសភា ឬរដ្ឋមន្រ្តី ប៉ុន្តែលោកស្រី Paetongtarn បានចូលរួមយុទ្ធនាការឃោសនារកសំឡេងឆ្នោតជាមួយឪពុក និងជួបជាមួយសាធារណជនចាប់ពីឆ្នាំ ២០០១-២០០៦។ កូនស្រីលោកថាក់ស៊ីនរូបនេះ បានបញ្ចប់ការសិក្សាបរិញ្ញាបត្រផ្នែកវិទ្យាសាស្រ្តនយោបាយនៅ សកលវិទ្យាល័យជូឡាឡុងកន មុននឹងបន្តការសិក្សានៅសកលវិទ្យាល័យ Surrey ក្នុងទឹកដីអង់គ្លេស ផ្នែកគ្រប់គ្រងបដិសណ្ឋារកិច្ចអន្តរជាតិ។ មិនធ្លាប់បម្រើការក្នុងជួររដ្ឋាភិបាលពីមុន លោកស្រី Paetongtarn នឹងប្រឈមមុខនឹងបញ្ហាជាច្រើនមុខ ជាមួយនឹងសេដ្ឋកិច្ចធ្លាក់ចុះ ហើយប្រជាប្រិយភាពនៃគណបក្សភឿថៃបានធ្លាក់ចុះដោយសារមិនទាន់បានផ្តល់កម្មវិធីប្រគល់សាច់ប្រាក់ឌីជីថលដែលមានតម្លៃសរុប១៤,៤៦ពាន់លានដុល្លារ។	ព្រះមហាក្សត្រថៃ Maha Vajiralongkorn បានចេញព្រះរាជក្រឹត្យតែងតាំងលោកស្រី Paetongtarn Shinawatra ជានាយករដ្ឋមន្ត្រីនៅថ្ងៃ១៨ សីហា ពីរថ្ងៃបន្ទាប់ពីសភាបានជ្រើសរើសលោកស្រីជាប្រមុខរដ្ឋាភិបាលថ្មីជំនួសលោក សេដ្ឋា ថាវីស៊ីន។ គណៈរដ្ឋមន្ត្រីថ្មី នឹងលេចជារូបរាងនៅប៉ុន្មានសប្តាហ៍ខាងមុខ។
សូមជម្រាបថា ក្លិបអ្នកកាសែតកម្ពុជា បានរៀបចំដំណើរទស្សនកិច្ចទៅខេត្តពោធិ៍សាត់ ដោយមានការចូលរួមពីអ្នកសារព័ត៌មានជាតិចំនួន៣៧ ស្ថាប័ន ដើម្បីជំរុញការផ្សព្វផ្សាយវិស័យទេសចរណ៍ និងការអភិវឌ្ឍខេត្តពោធិ៍សាត់ ចាប់ពីថ្ងៃទី១៦-១៨ សីហា ឆ្នាំ២០២៤ ៕	ពោធិ៍សាត់៖ លោក ហ៊ុល សុធា ជាម្ចាស់កសិដ្ឋានដាំខ្ញីមួយកន្លែងក្នុងឃុំអូរសោម ស្រុកវាលវែងខេត្តពោធិ៍សាត់។ ម្ចាស់កសិដ្ឋានរូបនេះ បាននាំយកពូជខ្ញីពីប្រទេសចិន មកដាំលើផ្ទៃដី១៣ហិកតា ដោយគ្រោងនាំចេញទៅអាម៉េរិក។ លោក ហ៊ុល សុធា បានលើកឡើងថា មូលហេតុដែលលោកជ្រើសរើសទីតាំងអូរសោមធ្វើកសិកម្ម ដោយសារនៅទីនេះ អំណោយផលលើការដាំដុះប្រភេទដំណាំមើមទាំងដី និងអាកាសធាតុ។ សាកល្បងដាំខ្ញីរយៈពេលជិតមួយឆ្នាំ ម្ចាស់កសិដ្ឋានរូបនេះ អាចប្រមូលផលបាន៧៥-១០៥តោនក្នុងមួយហិកតា។
លោក ឈុំ សុជាតិ បានបញ្ជាក់ថា ប្រជាពលរដ្ឋនៅតែប្រកបរបរ និងការងារជាធម្មតា ខណៈតាមដងផ្លូវ និងទីសាធារណៈនានា មានសភាពស្ងប់ស្ងាត់ មិនមានការប្រមូលផ្ដុំ ឬបាតុភាពអ្វីគួរឱ្យកត់សម្គាល់នោះទេ។ «លទ្ធផលនៅថ្ងៃនេះ បានបង្ហាញឱ្យឃើញអំពីភាពបរាជ័យដ៏អាម៉ាស់ជាថ្មីរបស់ក្រុមប្រឆាំងជ្រុលនិយមនៅក្រៅប្រទេស ដែលតែងមានគំនិតទុច្ចរិតប៉ុនប៉ងផ្តួលរំលំរាជរដ្ឋាភិបាលកម្ពុជា ក្រៅគន្លងប្រជាធិបតេយ្យ ដែលនេះគ្រាន់តែជាក្តីស្រមៃបែបរវើរវាយប៉ុណ្ណោះ ហើយក៏បញ្ជាក់ឱ្យឃើញដែរថា ប្រជាពលរដ្ឋ និងយុវជនខ្មែរមានការយល់ដឹង ពុំបានឆោតល្ងង់ចូលរួម ឬសម្តែងការគាំទ្រទាល់តែសោះ ជាមួយនឹងសកម្មភាពរបស់ពួកគេ»។ អ្នកនាំពាក្យក្រសួងការពារជាតិ បានសរសេរបែបនេះ លើហ្វេសប៊ុក។ តែយ៉ាងណាលោក សុជាតិ បានសង្កត់ធ្ងន់ថា ទោះបីមិនមានបាតុភាពណាមួយកើតឡើង ក៏កម្លាំងចម្រុះ នៃកងយោធពលខេមរភូមិន្ទ បានត្រៀមខ្លួនជានិច្ច ក្នុងការបង្ការ ទប់ស្កាត់ និងបង្ក្រាបរាល់សកម្មភាពវិទ្ធង្សនាទាំងឡាយ ដែលមានចេតនាបង្កឱ្យមានចលាចល ដែលរំខានដល់សន្តិភាព ស្ថិរភាព និងការអភិវឌ្ឍកម្ពុជា។ អគ្គស្នងការរង និងជាស្នងការនគរបាលរាជធានីភ្នំពេញ លោក ជួន ណារិន្ទ បានបញ្ចេញកងកម្លាំងនគរបាលជាង ១០០០នាក់ ឱ្យឈរជើងនៅតាមគោលដៅនានា ដើម្បីទប់ស្កាត់សកម្មភាពតវ៉ាប្រឆាំងរដ្ឋាភិបាល ជុំវិញកិច្ចសហប្រតិបត្តិការតំបន់ត្រីកោណអភិវឌ្ឍន៍ CLV-DTA។ ការដាក់ពង្រាយកងកម្លាំងនេះ ធ្វើឡើងក្រោយពីរដ្ឋាភិបាល បានក្ដាប់ព័ត៌មានបានជុំវិញបំណងនៃការប្រមូលផ្ដុំគ្នា ឡើងមកតវ៉ាប្រឆាំងរដ្ឋាភិបាល នៅថ្ងៃទី១៨ សីហា លើករណីកិច្ចសហប្រតិបត្តិការតំបន់ត្រីកោណអភិវឌ្ឍន៍ CLV-DTA រវាងកម្ពុជា វៀតណាម និងឡាវ។ ក្រុមប្រឆាំងរដ្ឋាភិបាលទាំងនោះ មិនគាំទ្រឱ្យរដ្ឋាភិបាលកម្ពុជា ចូលរួមសកម្មភាពក្នុងគម្រោង CLV ឡើយ ដោយពួកគេយល់ឃើញថា គម្រោងនេះ នឹងធ្វើឱ្យកម្ពុជា បាត់បង់ខេត្តចំនួន៤ ទៅរដ្ឋាភិបាលវៀតណាម។ តែយ៉ាងណារដ្ឋាភិបាលច្រានចោលព័ត៌មានទាំងនេះ ដោយចាត់ទុកការលើកឡើងរបស់ក្រុមអ្នកតវ៉ា ជាព័ត៌មានប្រឌិត និងញុះញង់ឱ្យមហាជនមិនទុកចិត្តលើរដ្ឋាភិបាលកម្ពុជា។ រដ្ឋាភិបាលបានបកស្រាយទៀតថា គម្រោង CLV នេះ គឺជាការព្រមព្រៀងគ្នា អភិវឌ្ឍនៅតាមតំបន់ព្រំដែនត្រីកោណ ហើយគ្មានចំណុចណាមួយចែងអំពីការកាត់ទឹកដីឱ្យទៅប្រទេសវៀតណាមឡើយ។ កាលពីចុងខែកក្កដាកន្លងមក សម្តេច ហ៊ុន សែន ប្រធានព្រឹទ្ធសភា បានថ្លែងសារពិសេសទាក់ទិននឹងក្របខណ្ឌកិច្ចសហប្រតិបត្តិការអភិវឌ្ឍន៍តំបន់ត្រីកោណ កម្ពុជា-ឡាវ-វៀតណាម (CLV DTA) ដើម្បីឆ្លើយតបទៅនឹងការរិះគន់មួយចំនួនថា ការបង្កើតកិច្ចសហប្រតិបត្តិការ CLV គឺជាការបម្រើផលប្រយោជន៍ដល់បណ្តាខេត្តភាគឦសាន និងបណ្តាខេត្តព្រំដែននៃប្រទេសឡាវ និងវៀតណាម។ បើតាមអតីតនាយករដ្ឋមន្ត្រីកម្ពុជា កាន់តំណែងជាង៣៧ឆ្នាំមកនេះ ខេត្តពាក់ព័ន្ធនៅតំបន់ត្រីកោណនេះ នឹងទទួលបានផលប្រយោជន៍ពីគ្នាទៅវិញទៅមក។ កិច្ចព្រមព្រៀង CLV នេះ ត្រូវបានបង្កើតឡើងនៅឆ្នាំ១៩៩៩។ សម្តេច ហ៊ុន សែន ជាស្ថាបនិក CLV ហើយបានចូលរួមកិច្ចប្រជុំកំពូលរហូតដល់ទៅ១១លើក បើគិតចាប់តាំងពីឆ្នាំ១៩៩៩មក។ នេះបើតាមការអះអាងរបស់ប្រធានគណបក្សប្រជាជនកម្ពុជា៕	គ្មានការប្រមូលតវ៉ានឹងគម្រោងកិច្ចសហប្រតិបត្តិការតំបន់ត្រីកោណអភិវឌ្ឍន៍ CLV(DTA) ឡើយ នៅថ្ងៃទី១៨ សីហា។ លោក ឈុំ សុជាតិ អ្នកនាំពាក្យក្រសួងការពារជាតិ ចាត់ទុកស្ថានភាពស្ងប់ស្ងាត់នេះ ជាការបរាជ័យយ៉ាងអាម៉ាស់របស់ក្រុមប្រឆាំងរដ្ឋាភិបាល។
សភាពការណ៍នៅមជ្ឈិមបូព៌ា នៅតែមិនស្រួលខ្លាំង ក្រោយការធ្វើឃាតមេដឹកនាំក្រុមហាម៉ាស់ Ismail Haniyeh នៅអ៊ីរ៉ង់កាលពីខែមុន។ អ៊ីរ៉ង់ ក៏គំរាមសងសឹកចំពោះទង្វើបែបនេះ បើទោះជាមិនទាន់មានការប្រកាសរបស់ក្រុមណាមួយ សូម្បីអ៊ីស្រាអែល។ ជាមួយស្ថានការណ៍បែបនេះ ថៃក៏ព្រមានប្រជាជនខ្លួនដែលចង់ទៅធ្វើការនៅអ៊ីស្រាអែល និងលីបង់។ លោក Somchai Morakotsriwan អគ្គនាយកការងារនៃក្រសួងការងារថៃ បានចេញលិខិតព្រមានមួយទៅកាន់អភិបាលខេត្តទាំងអស់ ដោយយោងតាមការវាយតម្លៃរបស់ស្ថានទូតថៃនៅអ៊ីស្រាអែល និងការិយាល័យការងារនៅអ៊ីរ៉ង់។ បើតាមកាសែតបាងកកប៉ុស្តិ៍ ការព្រមាននេះមានសុពលភាពរហូតដល់ការជូនដំណឹងជាថ្មី។ អ្នកនាំពាក្យក្រសួងការងារថៃ Phumiphat Mueanchan បញ្ជាក់ថា ក្រសួងការងារបានប្រាប់ឱ្យពលរដ្ឋដែលមានបំណងទៅធ្វើការនៅអ៊ីស្រាអែល ឬលីបង់ ឱ្យពន្យារពេលធ្វើដំណើរសិន។ ថៃ មានផែនការបញ្ជូនពលករទៅធ្វើការនៅបរទេសចំនួន១០ម៉ឺននាក់នៅឆ្នាំនេះ ដោយក្នុងនោះមនុស្សជាង៧ម៉ឺននាក់ បានធ្វើដំណើរទៅធ្វើការរួចហើយ។ ពលករថៃ ស្ថិតក្នុងចំណោមជនរងគ្រោះពីការវាយប្រហាររបស់ក្រុមហាម៉ាស់នៅអ៊ីស្រាអែលកាលពីថ្ងៃទី៧ ខែតុលាកន្លងទៅ។ អ៊ីស្រាអែល ជាគោលដៅសំខាន់មួយសម្រាប់ពលករបរទេសដែលធ្វើការក្នុងវិស័យជាច្រើន ពិសេសកសិកម្ម និងសេវាកម្ម៕	ក្រសួងការងារថៃ បានប្រាប់ឱ្យពលរដ្ឋរបស់ខ្លួនដែលចង់ទៅធ្វើការនៅអ៊ីស្រាអែល ឬលីបង់ឱ្យផ្អាកគម្រោងវិញសិន ដោយសារស្ថានការណ៍នៅមជ្ឈិមបូព៌ានៅអស្ថិរភាពខ្លាំងនៅឡើយ។
ក្នុងថ្ងៃប្រកាសលទ្ធផលប្រឡងប្រជែងជ្រើសរើសគ្រូបង្រៀន នៅបឋមសិក្សា កាលពីរសៀលថ្ងៃទី១៧សីហា លោក ហ៊ុន ម៉ានី បានអះអាងថា លោកបានយកចិត្តដាក់ និងតាមដានការបញ្ចេញមតិមហាជន នៅតាមបណ្ដាញសង្គម ពាក់ព័ន្ធនឹងប្រឡងនេះ។ ជាក់ស្ដែងរដ្ឋមន្ត្រីក្រសួងមុខងារសាធារណៈ សង្កេតឃើញមតិសាធារណជនជាច្រើន បានជជែកលើវិញ្ញាសាគណិតវិទ្យា លើចំណុចលំហាត់ទី១ ទី២ និងទី៥។ ជុំវិញករណីនេះ លោក ហ៊ុន ម៉ានី បានផ្ទៀតផ្ទាត់ជាមួយគណៈកម្មរៀបចំកិច្ចការប្រឡង ហើយរកឃើញលំហាត់ទី១ មានកំហុសបច្ចេកទេស។ ដូច្នេះ លោកអះអាងថា បេក្ខជន នឹងទទួលបានពិន្ទុស្មើៗគ្នាលើលំហាត់ទី១។ ចំណែក លំហាត់ទី២ និងទី៥ គឺត្រឹមត្រូវតាមរូបមន្តអាចគណនាបាន។ យ៉ាងណាក៏ដោយ ក្នុងដំណើរការប្រឡងជ្រើសរើសគ្រូបង្រៀនបឋមសិក្សានេះ លោក ហ៊ុន ម៉ានី ប្រាប់បេក្ខជនបែបនេះ៖ «យើងទុកពេលឱ្យរយៈពេលមួយសប្ដាហ៍ ដើម្បីធ្វើយ៉ាងណា ឱ្យបេក្ខជនណាដែលមានបំណងពិនិត្យលើសន្លឹកកិច្ចរបស់គាត់អាចទាក់ទងមកយើងខាងគណៈកម្មដូចសព្វដង ដើម្បីត្រៀមខ្លួនសហការឱ្យពួកគាត់ពិនិត្យមើលសន្លឹកកិច្ចការពួកគាត់បាន»។ ទន្ទឹមនឹងនេះ រដ្ឋមន្ត្រីមុខងារសាធារណៈ បានបញ្ជាឱ្យគ្រូដែលតាក់តែងវិញ្ញាសា ត្រៀមចេញបកស្រាយជាសាធារណៈពាក់ព័ន្ធនឹងមន្ទិលសង្ស័យណាមួយរបស់បេក្ខជន។ ប៉ុន្តការចេញពន្យល់លើវិញ្ញាសាប្រឡងនេះ ធ្វើឡើងដោយផ្អែកតាមការស្នើសុំរបស់បេក្ខជនប៉ុណ្ណោះ។ បេក្ខជន១៣៤៧នាក់ បានជាប់ជាស្ថាពរនៃការប្រឡងប្រជែងជ្រើសរើសគ្រូបង្រៀននៅបឋមសិក្សា ដោយក្នុងនោះមានស្រី៨៧៦នាក់។ ចំណែក បេក្ខជនជាប់បម្រុង១៤៨០នាក់ ក្នុងនោះ មានស្រី៩៤០នាក់។ សូមបញ្ជាក់ថា ក្រសួងមុខងារសាធារណៈបានរៀបចំការប្រឡងប្រជែងជ្រើសរើសគ្រូបឋមសិក្សា មានពីរដំណាក់កាល លើកទីមួយ មានបេក្ខជនចូលរួមសរុប ៣៨ ១៦៨នាក់ និងលើកទីពីរមាន មានបេក្ខជន ៤,៣២១នាក់៕ អត្ថបទទាក់ទង លោក ហ៊ុន ម៉ានី បន្តតាមដានយ៉ាងលម្អិតលើការប្រឡងគ្រូបឋមលើកទី២ នៅដើមសប្ដាហ៍ខាងមុខ អបអរសាទរ! បេក្ខជន ៤ ៣២១នាក់ ប្រឡងជាប់គ្រូបឋមដំណាក់កាលទី១	ភ្នំពេញ៖ លោក ហ៊ុន ម៉ានី រដ្ឋមន្ត្រីក្រសួងមុខងារសាធារណៈ និងជាប្រធានគណៈកម្មការរៀបចំការប្រឡងប្រជែងជ្រើសរើសគ្រូបង្រៀន ប្រាប់ទៅបេក្ខជន ដែលមានបំណងចង់ពិនិត្យសន្លឹកកិច្ចការប្រឡង អាចដាក់ពាក្យស្នើសុំពិនិត្យបាន ក្នុងករណីមានមន្ទិលសង្ស័យ។
ចិន ជាគោលដៅទស្សនកិច្ចក្រៅប្រទេសលើកដំបូងរបស់លោក តូ ឡិម ចាប់តាំងពីក្លាយជាអគ្គលេខាបក្សកុម្មុយនីស្តវៀតណាមនៅដើមខែសីហា។ លោក តូ ឡិម ឈប់សំចតនៅខេត្តគ័ងតុងសិន មុនបន្តដំណើរទៅកាន់រដ្ឋធានីប៉េកាំងដើម្បីជួបសមភាគី ស៊ី ជិនភីង ក្នុងគម្រោងទស្សនកិច្ច៣ថ្ងៃ។ នាជំនួបជាមួយប្រធានាធិបតីចិន ស៊ី មេដឹកនាំទាំង២ នឹងស្វែងរកទីផ្សារសម្រាប់ផលិតផលកសិកម្មរបស់វៀតណាម និងការវិនិយោគប្រកបដោយគុណភាពខ្ពស់នៅវៀតណាមផងដែរ។ មេដឹកនាំទាំង២ ក៏នឹងជជែកពីការពន្លឿនផែនការសាងសង់ខ្សែរថភ្លើងល្បឿនលឿនដែលតភ្ជាប់ចិនទៅកាន់ទីក្រុងហាណូយ និងទីក្រុងកំពង់ផែសំខាន់ៗ។ សូមរំឭកថា វៀតណាមគ្រោងនឹងបញ្ចប់គម្រោងផ្លូវដែកល្បឿនលឿនចំនួនពីរនៅឆ្នាំ២០៣០ ដែលជាផ្នែកមួយនៃការធ្វើទំនើបកម្មបណ្តាញដឹកជញ្ជូនយូរឆ្នាំ ក៏ដូចជាសម្រួលពាណិជ្ជកម្មទ្វេភាគី លោក ឡិម បានស្បថចូលកាន់តំណែងជាប្រធានាធិបតីវៀតណាមកាលពីខែឧសភា បន្ទាប់មកក៏បានទៅបំពេញទស្សនកិច្ចនៅឡាវ និងកម្ពុជា។ ឯចិនជាដំណើរទស្សនកិច្ចលើកដំបូងរបស់មេដឹកនាំវ័យ៦៦ឆ្នាំនៅបរទេសក្នុងនាមជាប្រធានាធិបតីផង និងជាអគ្គលេខាធិការបក្សផង។ លោក ឡិម ឡើងជំនួសលោក ង្វៀន ភូជុង ដែលបានស្លាប់ដោយសារជំងឺ។ ទស្សនកិច្ចលើកនេះ ក៏ត្រូវមើលឃើញថា ជាការបន្តសមិទ្ធផលរបស់លោក ជុង ដែលបានឯកភាពជាមួយលោក ស៊ី កន្លងមក៕	ប្រធានាធិបតីវៀតណាម តូ ឡិម ធ្វើទស្សនកិច្ចផ្លូវរដ្ឋទៅកាន់ចិននៅថ្ងៃទី១៨ ខែសីហា ជាមួយកិច្ចសហប្រតិបត្តិការសេដ្ឋកិច្ច និងការតភ្ជាប់ផ្លូវដែកស្ថិតនៅក្នុងរបៀបវារៈនៃទស្សនកិច្ចនេះ។
សហព័ន្ធកីឡាបាល់ទះកម្ពុជា (VFC) បានបង្ហាញពីការត្រៀមរៀបចំការប្រកួតពានរង្វាន់ធំៗចំនួន ៣ ក្នុងឆ្នាំ ២០២៤ រហូតនៅដើមឆ្នាំ ២០២៥ ដែលកំពុងស្ថិតក្នុងកម្មវិធីចុះអនុស្សារណៈជាមួយនឹងក្រុមហ៊ុនឯកជនមួយ ដែលជាដៃគូសហការឧបត្ថម្ភរៀបចំការប្រកួត។ ការបង្កើតពានរង្វាន់ធំៗច្រើនបន្តបន្ទាប់នេះ បានបង្ហាញពីសន្ទុះងើបឡើងខ្លាំង នៃវិស័យកីឡាបាល់ទះកម្ពុជា រួមទាំងសន្ទុះនៃការគាំទ្រ។ ចំពោះការបង្កើតពានរង្វាន់ច្រើននេះ លោក សិរីពិសិដ្ឋ បានចាត់ទុកថាជាការជំរុញទឹកចិត្ត ឱ្យបណ្តាក្លិបបាល់ទះ និងក្រុមកីឡាករងាកមកសម្លឹងការប្រកួតប្រជែងក្នុងវិស័យបាល់ទះកាន់តែច្រើនឡើង។ «ក្លិបដែលអាចចូលរួមលេងក្នុងពានរង្វាន់ធំៗបាន ទាល់តែក្លិបដែលបានចុះបញ្ជីទទួលស្គាល់ពីសំណាក់សហព័ន្ធបាល់ទះកម្ពុជា ទើបពួកគាត់អាចមានសិទ្ធិចូលរួមលេងបាន។ យើងឃើញថាប្រាក់រង្វាន់ទៅតាមពានរង្វាន់នីមួយៗច្រើនណាស់ បើយើងប្រៀងធៀបទៅនឹងប្រាក់រង្វាន់តាមបណ្តាប្រទេសជិតខាងរបស់យើងមានចំនួនតិច ប៉ុន្តែកម្ពុជាយើងមានប្រាក់រង្វាន់ច្រើន»។ នេះបើតាមការលើកឡើងរបស់លោក សិរីពិសិដ្ឋ។ អគ្គលេខាធិការ (VFC) ក៏បានបង្ហាញក្តីរំពឹងថា ក្លិបដែលត្រៀមចូលរួមការប្រកួត នឹងពង្រឹងសមត្ថភាពកាន់តែខ្លាំង ដើម្បីឱ្យការប្រកួតមានភាពទាក់ទាញ ជាងការប្រកួតកន្លងទៅ។ សូមបញ្ជាក់ថា ការប្រកួតបាល់ទះពានរង្វាន់ធំៗទាំងនោះ រួមមាន ការប្រកួតដណ្តើមប្រាក់រង្វាន់សម្តេចមហាបវរធិបតី Sea V League Challenge និងពានរង្វាន់សម្តេចក្រឡាហោម ស ខេង ត្រូវធ្វើឡើងបន្តបន្ទាប់ ចាប់ពីចុងខែសីហា រហូតដល់បញ្ចប់ឆ្នាំ ២០២៤។ ចំណែកពានរង្វាន់ថ្នាក់ភូមិភាគនៅទូទាំងប្រទេសកម្ពុជា ៤x៤ Wurkz Special Volleyball Challenge នឹងត្រូវធ្វើឡើងនៅដើមឆ្នាំ ២០២៥៕	លោក អាំង សិរីពិសិដ្ឋ អគ្គលេខាធិការសហព័ន្ធកីឡាបាល់ទះកម្ពុជា (VFC) បាននិយាយថា ការបង្កើតការប្រកួតពានរង្វាន់បាល់ទះច្រើន លាយឡំជាមួយនឹងប្រាក់រង្វាន់ខ្ពស់ បានធ្វើឱ្យក្រុមកីឡាករ និងបណ្តាក្លិបបាល់ទះ ងាកមកសម្លឹងការចូលរួមប្រកួតប្រជែងកាន់តែផុសផុលច្រើន។
រយៈពេលចុងក្រោយនេះ មានក្រុមមួយចំនួនផ្សាយព័ត៌មានប្រៀបធៀប លោក ស សុខា ជាមួយសម្ដេច ហ៊ុន ម៉ាណែត។ លោក ស សុខា ចាត់ទុកការចុះផ្សាយរបស់ក្រុមនោះ មានចេតនាឱ្យសាធារណជន យល់ច្រឡំ លើគោលជំហររបស់លោក និងសាមគ្គីភាពផ្ទៃក្នុងរបស់CPP។ សេចក្ដីថ្លែងការណ៍ របស់អ្នកនាំពាក្យលោក ស សុខា ចេញថ្ងៃទី១៨សីហា បានបកស្រាយដូច្នេះថា៖ «ឯកឧត្តមអភិសន្តិបណ្ឌិត មិនមែនជាមនុស្សប្រជែងមុខតំណែង ដូចពាក្យអុចអាលញុះញង់នោះទេ ប៉ុន្តែ ឯកឧត្តមអភិសន្តិបណ្ឌិត តែងតែប្រកាន់វប្បធម៌រួមចំណែក រួមរែកពន់ រួមគិត រួមធ្វើ រួមទទួលខុសត្រូវ ដោយប្រកាន់ខ្ជាប់នូវបុព្វហេតុមួយដ៏ច្បាស់លាស់ គឺធ្វើអ្វីៗគ្រប់បែបយ៉ាងដើម្បីជាតិ»។ ក្នុងក្របខណ្ឌគណបក្សវិញ លោក ស សុខា គោរពការសម្រេចចិត្តរបស់អង្គមហាសន្និបាតគណបក្ស និងគោរពគោលការណ៍ដឹកនាំរបស់ ហ៊ុន សែន ប្រធាន CPP។ រីឯ ក្របខណ្ឌរាជរដ្ឋាភិបាលវិញ លោក ស សុខា គោរពនូវឋានានុក្រមការងារ ជាពិសេសការសម្រេចចិត្តសម្ដេច ហ៊ុន ម៉ាណែត នាយករដ្ឋមន្ត្រី។ ការចេញមុខប្រកាសពីគោលជំហររបស់ លោក ស សុខា ធ្វើឡើយបន្ទាប់ពី សម្ដេច ស ខេង អនុប្រធាន CPP ចេញមុខថ្លែងការណ៍ជាសាធារណៈបានមួយថ្ងៃ។ សម្ដេច ស ខេង បានចេញសេចក្តីថ្លែងការណ៍ និងវីដេអូបង្ហាញជំហរគាំទ្រលើការដឹកនាំរបស់រដ្ឋាភិបាលអាណត្តិមុនៗ និងអាណត្តិថ្មីនេះ រួមជាមួយការដឹកនាំរបស់សម្ដេច ហ៊ុន សែន ប្រធាន CPPផងដែរ។ ការបង្ហាញជំហររបស់សម្ដេច ស ខេង និងលោក ស សុខា នេះ ធ្វើឡើងស្របពេល ស្ថានភាពនយោបាយនៅកម្ពុជា មានភាពរសើបពាក់ព័ន្ធនឹងគម្រោងតវ៉ាប្រឆាំងរដ្ឋាភិបាល ពីសំណាក់ក្រុមមួយចំនួន។ ថ្មីៗនេះ រដ្ឋាភិបាលចេញមុខអះអាងថា ក្ដាប់បានព័ត៌មាន ពីផែនការតវ៉ា ដែលក្រុមទាំងនោះ មានអ្នកនៅញុះញង់នៅក្រៅប្រទេស ឱ្យប្រឆាំងនឹងរដ្ឋាភិបាល ពិសេសលើ គម្រោងសហប្រតិបត្តិការតំបន់ត្រីកោណអភិវឌ្ឍន៍ CLV-DTA។ យ៉ាងណាក៏ដោយ ការជជែកគ្នាលើគម្រោង CLV-DTA ត្រូវបានសម្ដេច ហ៊ុន ម៉ាណែត ជំរុញឱ្យវែកញែកឱ្យបានផុសផុល។ ប៉ុន្តែ សម្ដេច ទទូចសុំកុំឱ្យមានការបង្កហិង្សា និងបែកបាក់ឯកភាពជាតិ៕ អត្ថបទទាក់ទង សម្ដេច ស ខេង ប្រាប់អ្នកគាំទ្រ CPP និងមហាជន កុំឱ្យចាញ់ល្បិចញុះញង់ ដែលបង្កភាពវឹកវរក្នុងសង្គម	ភ្នំពេញ៖ លោក ស សុខា រដ្ឋមន្ត្រីក្រសួងមហាផ្ទៃ និងជាសមាជិកគណៈអចិន្រ្តៃយ៍គណៈកម្មាធិការកណ្តាលគណបក្សប្រជាជនកម្ពុជា(CPP) បង្ហាញជំហរ គោរពការសម្រេចចិត្តប្រធានបក្ស និងគោរពឋានានុក្រមការងារ ក្នុងជួររដ្ឋាភិបាលផងដែរ។
សហភាពសហព័ន្ធយុវជនកម្ពុជា បានបង្កើតយុទ្ធនាការប្រកួតរចនាឡូហ្គោ«កម្ពុជាក្នុងបេះដូងខ្ញុំ» ក្នុងគោលដៅបង្ហាញក្ដីស្រឡាញ់ និងទុកប្រទេសជាតិក្នុងបេះដូងរបស់ពលរដ្ឋគ្រប់រូប។ យុវជន វិសិដ្ឋ វិសាល ម្ចាស់ជ័យលាភីលេខ១ ជាមួយគ្នានេះ លោក ហ៊ុន ម៉ានី រដ្ឋមន្រ្តីក្រសួងសាធារណការ បានបញ្ជាក់ថា យុទ្ធនាការនេះ ចង់ឃើញគ្រប់គ្នាដាក់កម្ពុជាក្នុងបេះដូង ដើម្បីបង្ហាញក្ដីស្រឡាញ់ មោទនាភាព តាមរយៈស្នាដៃរបស់ខ្លួន។ «ការរៀបចំយុទ្ធនាការនេះ មានបំណងចង់បង្កើតទំនាក់ទង និងនាំមកការរួបរួមស្មារតីជាមួយគ្នា»។ នេះបើតាមប្រធានស.ស.យ.ក។ សម្រាប់កម្មវិធីប្រកួតប្រជែងស្នាដៃរចនាឡូហ្គោនេះ មានបេក្ខជនចូលរួមចំនួន៦៥នាក់។ បន្ថែមពីនេះ ស្នាដៃបេក្ខជនទាំងអស់ ត្រូវបានវាយតម្លៃយ៉ាងម៉ត់ចត់ពីគណៈកម្មការ ទៅលើចំណុចសំខាន់ៗ ដូចជា ការរចនានៃនិមិត្តសញ្ញា, ខ្លឹមសារអត្ថន័យពីក្រោយនិមិត្តសញ្ញា, របៀបរបបនៃការរៀបចំបង្ហាញពីនិមិត្តសញ្ញា, ការបង្កើតប្រព័ន្ធពណ៌ និងពុម្ពអក្សរ ជាពិសេសសក្ដានុពលក្នុងការកែឆ្នៃឱ្យក្លាយជានិមិត្តសញ្ញាពេញលេញ។ តាមរយៈការប្រជែងស្នាដៃនេះ យុវជន វិសិដ្ឋ វិសាល ជាប់ជ័យលាភីលេខ១ ក្នុងការរចនាឡូហ្គោ«កម្ពុជាក្នុងបេះដូងខ្ញុំ» ។ ឡូហ្គោរបស់ វិសិដ្ឋ វិសាល នឹងត្រូវដាក់ប្រើប្រាស់ជាផ្លូវការសម្រាប់យុទ្ធនាការនេះ៕	ភ្នំពេញ៖ យុទ្ធនាការ «កម្ពុជាក្នុងបេះដូងខ្ញុំ» ជាយុទ្ធនាការវិវឌ្ឍន៍ពី BeyondTheGames ។ យុទ្ធនាការ «កម្ពុជាក្នុងបេះដូងខ្ញុំ» ធ្វើឡើងក្នុងគោលបំណងបង្ហាញភាសាបេះដូង និងក្ដីស្រលាញ់ចំពោះជាតិ។ សម្រាប់យុទ្ធនាការនេះ ក៏មានការប្រកួតស្នាដៃរចនាឡូហ្គោ«កម្ពុជាក្នុងបេះដូងខ្ញុំ»ផងដែរ។ សម្រាប់អ្នកឈ្នះក្នុងការប្រកួតរចនាឡូហ្គោនេះ ទទួលបានថវិកាចំនួន៨លានរៀល និងវិញ្ញាបនបត្រ ។
ក្នុងបទសម្ភាសជាមួយអ្នកសារព័ត៌មាននៃដំណើរទស្សនកិច្ចដែលដឹកនាំដោយក្លិបអ្នកកាសែតកម្ពុជា លោក កែវ រតនៈ បានលើកឡើងថា តំបន់សេដ្ឋកិច្ចពិសេសខេត្តពោធិ៍សាត់ ជាទីទាក់ទាញដល់ប្រភេទឧស្សាហកម្មប្រើដោយចំណេះវិជ្ជា។ ប្រភេទឧស្សាហកម្មថ្មី ដែលបានវិនិយោគក្នុងតំបន់សេដ្ឋកិច្ចពិសេសនេះរួមមាន ប្រភេទក្រុមហ៊ុនដំឡើងរថយន្ត រោងចក្រផលិតខ្សែកាបអគ្គិសនី និងរោងចក្រអេឡិចត្រូនិកជាដើម។	ពោធិ៍សាត់៖ តំបន់សេដ្ឋកិច្ចពិសេសពោធិ៍សាត់ ដែលមានទំហំ១៤០ហិកតា បានទាក់ទាញគម្រោងវិនិយោគជាច្រើន និងផ្ដល់ការងារជាច្រើនកន្លែងដល់ពលរដ្ឋ។
យោងតាមការផ្សាយរបស់កាសែត The Mirror ក្លិបរហស្សនាមមេឃខៀវ កំពុងតែជជែកពីគម្រោង បង្កើនប្រាក់ឈ្នួលសម្រាប់ខ្សែប្រយុទ្ធសញ្ជាតិន័រវែសបន្ថែមទៀត ទោះបីជានៅដើមរដូវកាលប្រាក់ឈ្នួលរបស់គេ បានកើនដល់ ៤៨ម៉ឺនដុល្លារហើយក្តី។ ចំណែកខ្សែបម្រើ Rodri ក៏ត្រូវបានគេរាយការណ៍ថា បានកើនឡើងប្រាក់ឈ្នួល ២ដងផងដែរ ហើយប្រហាក់ប្រហែលទៅនឹង Haaland។ ទាំង Haaland និង Rodri បច្ចុប្បន្ននៅមានកិច្ចសន្យាជាមួយនឹងក្លិប Man City រយៈពេល ៣ឆ្នាំ ដូចគ្នា ហើយការដំឡើងប្រាក់ថ្លៃពលកម្មប្រចាំសប្តាហ៍នេះ គឺក្លិបមានបំណងចង់រក្សាកីឡាករទាំង ២ ឱ្យនៅប្រកួតប្រជែងក្នុងប្រទេសអង់គ្លេសកាន់តែយូរបន្តទៀត។ លើសពីនេះទៀត ការធ្វើបែបដើម្បីទប់ទល់ទៅនឹងឥទ្ធិពលទឹកប្រាក់ពីសំណាក់ក្លិបនៅប្រទេសអារ៉ាប៊ីសាអូឌី ដែលបង្ហាញការចាប់អារម្មណ៍ចង់បានពួកគេ ទៅចូលរួមក្រុម។ សម្រាប់ខ្សែបម្រើឆ្នើម ដែលជាប់ជាកីឡាករល្អជាងគេនៅក្នុងការប្រកួតពានរង្វាន់ទ្វីបអឺរ៉ុប UEFA Euro 2024 កីឡាករ Rodri ក៏ធ្លាប់ត្រូវបានមិត្តរួមក្រុមជម្រើសជាតិអេស្ប៉ាញ Dani Carvajal អូសទាញឱ្យផ្ទេរចេញពីក្លិប Man City ទៅរួបរួមជាមួយក្លិប Real Madrid ផងដែរ។	ក្រុម Manchester City បានបង្កើនប្រាក់ឈ្នួលសម្រាប់ខ្សែប្រយុទ្ធ Erling Haaland ដល់ទៅចំនួន ៣៧,៥ម៉ឺនផោន (៤៨ម៉ឺនដុល្លារ) ក្នុងមួយសប្តាហ៍ ដើម្បីទប់ទល់ឥទ្ធិពលទឹកប្រាក់ពីក្លិបនៅប្រទេសអារ៉ាប៊ីសាអូឌីត ដែលបានបង្ហាញចំណាប់អារម្មណ៍លើរូបគេ។ ខ្សែបម្រើម្ចាស់ពាន Euro ឆ្នាំ ២០២៤ Rodri ក៏ត្រូវបានបង្កើនប្រាក់ឈ្នួលច្រើនដូចគ្នា។
ស្ថិតក្នុងវ័យ៥៦ឆ្នាំ លោក ឈុត ឈឿម លែងប្រើកម្លាំងបោសសម្អាតប្រាសាទដូចមុនទៀតហើយ ។ បច្ចុប្បន្នបុរសរូបនេះ កាន់ក្រដាសគូសសម្រង់ប្លង់តាមការដ្ឋានមួយចំនួន ដែលកំពុងត្រូវបានជួសជុលឡើងវិញ។ នៅកំពែងក្រុងអង្គរធំ នៃខ្លោងទ្វារខាងជើង ឬខ្លោងទ្វារដីឆ្នាំង លោក ឈឿម ជាប្រធានក្រុមមើលការខុសត្រូវទូទៅ និងមានភារកិច្ចចាត់ចែងក្រុមការងារ ទៅតាមការដ្ឋានមួយចំនួន ហើយការងារស្នូលមួយទៀត គឺជាអ្នកគូសប្លង់។ យុវជន ឈឿម វាសនា នៅការដ្ឋានជួសជុលប្រាសាទតានៃ នៅថ្ងៃទី២ ខែកក្កដា ឆ្នាំ២០២៤។ (២) មែនទែនទៅ ការងារគូសប្លង់ នេះលោក ឈឿម ទើបរៀនអំឡុងពេល៣ទៅ៤ឆ្នាំចុងក្រោយនេះទេ ដោយសារចិត្តចង់ចេះ ចង់ដឹង និងមានការជំរុញលើកទឹកចិត្តពីថ្នាក់លើផង។ សព្វថ្ងៃនេះ នៅការដ្ឋានជួសជុលកំពែងក្រុងអង្គរធំ លោក និងសហការីពីរនាក់ទៀត កាន់ការងារគូសប្លង់នេះ ស្របពេលដែលមានការបង្ហាត់បង្រៀនពីលោក ម៉ៅ សុខនី ដែលជាប្រធានគម្រោង និងជាថ្នាក់លើ។ ចូលធ្វើការដំបូងជាឆ្មាំការពារ និងថែរក្សាប្រាសាទ លោក ឈុត ឈឿម ចូលធ្វើការនៅស្ថាប័នអាជ្ញាធរជាតិអប្សរាក្នុងឆ្នាំ២០០០ ក្នុងតួនាទីជាឆ្មាំថែទាំប្រាសាទ។ ការងារស្នូលរបស់លោកប្រចាំថ្ងៃ គឺបោសសម្អាត បោចស្មៅ និងណែនាំភ្ញៀវ កុំឱ្យទៅកន្លែងហាមឃាត់ ឬកន្លែងមានគ្រោះថ្នាក់ណាមួយ។ នៅពេលសួរថា ហេតុអ្វីចូលធ្វើនៅស្ថាប័នអភិរក្សប្រាសាទមួយនេះ? លោក ឈឿម ឆ្លើយដោយទឹកមុខញញឹមថា ដោយសារចិត្តស្រឡាញ់ និងមាននិស្ស័យផង ទោះពេលនោះលោកមានឱកាសចូលធ្វើប៉ូលីសក្តី។ ចូលដំបូងលោកទទួលបានប្រាក់ខែ១៨ដុល្លារសហរដ្ឋអាមេរិកប៉ុណ្ណោះ។ ទោះចំនួននេះតិចក្តី ក៏អ្នកភូមិនគរក្រៅរូបនេះយល់ថា វាមិនអាចប្រៀបធៀបទំហំទឹកចិត្ត របស់លោកចង់ចូលរួមថែប្រាសាទ ដែលលោកធ្លាប់ឃើញពីតូចៗមកនោះទេ។ ក្រុមការងារលោក ម៉ៅ សុខនី កំពុងជួសជុលខ្លោងទ្វារប្រាសាទតានៃ។ បំពេញការងារបានមួយរយៈ គេក៏បញ្ចូលក្រុមឆ្មាំប្រាសាទឱ្យជាអ្នកជួសជុល និងអភិរក្សប្រាសាទ ពេលនោះហើយដែលលោក ឈឿម ទទួលបានការទុកចិត្តពីថ្នាក់លើ ដោយទទួលបានតួនាទីជាប្រធានក្រុមគ្រប់គ្រង ក្រុមកម្មករប្រមាណ៧០នាក់។ បន្ថែមពីនេះលោកក៏ជាអ្នករៀបចំ ចាត់ចែងក្រុមកម្មករ ទៅតាមការដ្ឋានជួសជុលនានាផងដែរ។ ឪពុកលោក ឈឿម ធ្លាប់ជាកម្មករជួសជុលប្រាសាទនៅសម័យបារាំង ហើយក៏អាចដែរថា ដូនតារបស់លោកមុនៗ ក៏ជាអ្នកចូលរួមកសាងប្រាសាទនាសម័យដ៏រុងរឿងនោះផង ទើបឈាមជ័រមួយនេះ មានជាប់មកលើសាច់ឈាមកូនចៅអ្នកជំនាន់ក្រោយរបស់ពួកគេ។ លោក ឈឿម រំឭកតាមការចងចាំមកថា លោក មិនសូវបានឃើញឪពុកនៅផ្ទះច្រើនទេ ដោយសារគាត់រវល់ការងារនៅប្រាសាទច្រើន ហើយគាត់បានស្លាប់អំឡុងពេលកុមារា ឈឿម មានអាយុខ្ទង់៣ឆ្នាំ។ យុវជន ឈឿម វាសនា កំពុងមើលរៀមច្បងគូស និងវាសថ្មនៅប្រាសាទតានៃ ពីតូច កុមារា ឈឿម មានអនុស្សាវរីយ៍ជាច្រើននៅប្រាសាទ ដែលលោកនិទានថា តែងរត់លេងឡើងចុះៗដូចហ្វូងសត្វស្វាដែរ។ ប្រាសាទនៅក្នុងភូមិ ដែលលោក ឈឿម ឧស្សាហ៍ទៅលេងនោះ គឺព្រះលានជល់ដំរី ភិមានអាកាស ខ្លោងទ្វារដីឆ្នាំង កំពែងក្រុងអង្គរធំ និងប្រាសាយបន្ទាយធំជាដើម។ លោក ឈឿម និទានទៀតថា កាលលោកនៅតូចៗ ប្រាសាទភាគច្រើននៅស្រស់ស្អាត រឹងមាំច្រើន ហើយទើបបាក់បែកខ្លាំងនៅសម័យសង្រ្គាម និងក្រោយនោះបន្តិច ដោយសារមានការគាស់កកាយរកវត្ថុមានតម្លៃធ្វើអាជីវកម្ម។ ស្រឡាញ់ប្រាសាទខ្លាំងជាងផ្ទះ ទោះបីអាយុចូលដល់វ័យចាស់ទៅហើយក្តី ប៉ុន្តែលោក ឈឿម មិនទាន់ចង់ទៅណាឆ្ងាយពីការងារ នៅប្រាសាទឡើយ។ លោកនៅតែចង់មើលថែ និងឃើញកន្លែងលោកធ្លាប់ជួសជុល ធ្លាប់សម្អាត និងធ្លាប់ប៉ះ។ លោក ឈឿម ប្រាប់ដូច្នេះថា៖« ខ្ញុំចង់នៅធ្វើការតាមលទ្ធភាពដែលអាចនៅបាន ទោះសុខភាពមិនសូវអំណោយផល តែបើនៅធ្វើបាន ធ្វើរហូតទាល់តែអាយុកាលដល់កំណត់»។ មែនទែនទៅ ទាំងលោក ឈឿម និងអ្នកភូមិឯទៀតដែលធ្វើការនៅប្រាសាទ បានចំណាយពេលនៅជាប់ប្រាសាទច្រើនជាងនៅផ្ទះសម្បែងពួកគេ។ មានតែថ្ងៃចុងសប្ដាហ៍ប៉ុណ្ណោះ ដែលលោក អាចសម្រាកនៅផ្ទះ ។ ជាអ្នកភូមិអង្គរ និងមានវាសនាជួយថែប្រាសាទ លោក ឈឿម ពិតជារីករាយឥតឧបមា ដែលមានចំណែកថែរក្សា និងសង្រ្គោះប្រាសាទបាក់បែកឱ្យរឹងមាំឡើងវិញ។ ក្រៅពីកំពែងក្រុងអង្គរធំ បុរសរូបនេះ ក៏ធ្លាប់បានចូលរួមជួយការងារអភិរក្សប្រាសាទដទៃទៀតដែរ ក្នុងនោះមានដូចជាច្រាំងកសិន្ធុអង្គរវត្ត ក្រុមប្រាសាទព្រះពិធូរ។ល។ លោកចង់ឱ្យមានការជួសជុលបុរាណដ្ឋានទ្រុឌទ្រោម និងបែកបាក់ទាំងអស់ឡើងវិញ ដើម្បីធ្វើឱ្យរមណីយដ្ឋានអង្គរ មានភាពរស់រវើក ដូចអតីតកាល។ ការងារជាអ្នកគូសប្លង់ ទោះបីជាមិនធ្លាប់បានចូលសាលារៀនផ្នែកគូសក៏ពិតមែន ប៉ុន្តែការចាប់ផ្តើមគូសប្លង់សំណង់ប្រាសាទ មិនជាកិច្ចការពិបាកអ្វីខ្លាំងដល់លោក ឈឿម ឡើយ។បើតាមលោក ឈឿម កិច្ចការងារនេះ ងាយស្រួល ដោយគ្រាន់តែយល់ពីចំណុចគោល ហើយដឹងពីផ្ទៃក្រឡានៃក្រដាសគូស គឺអាចធ្វើបាន។ យ៉ាងណា លោក ឈឿម នៅតែពឹងលើការសួរនាំ និងរៀនសូត្របន្ថែមនៅលើចំណុចណាថ្មីៗដែលលោកមិនយល់។ លោកបន្ថែមថា៖« ខ្ញុំចង់រៀនជំនាញនេះ ដោយសារយើងចាស់ហើយ មិនអាចធ្វើការងារធ្ងន់ៗបានទេ ដូច្នេះការងារគូសនេះអាចធូរសម្រាប់យើង ។ ណាមួយខ្ញុំស្រឡាញ់ខាងនេះផង ម្លោះហើយបន្តសិក្សារហូតមក»។ ដោយសារមានការជំរុញពីថ្នាក់លើផង ធ្វើឱ្យការបំពេញការងារលើជំនាញថ្មីនេះ មិនពិបាកខ្លាំងទេសម្រាប់លោក ឈឿម ដែលវិវត្តន៍ខ្លួនពីឆ្មាំប្រាសាទ មកជាអ្នកគូសប្លង់។ បានមកធ្វើការនៅតំបន់ប្រាសាទ ពិតជាភ័ព្វសំណាងណាស់សម្រាប់លោក ឈឿម ។ «យើងសុទ្ធតែមាននិស្ស័យខ្ពស់ ទើបបានមកនៅថែរក្សានេះ បើអ្នកអត់និស្ស័យអត់មានជាប់ពីអតីតមក ក៏អត់មានបានមកដែរ»។ លោក ឈឿម យល់បែបនេះ។ កិច្ចការងារថែប្រាសាទនេះ បានជួយសម្រាលជីវភាព និងចំណូលសមរម្យដល់ប្រជាពលរដ្ឋ ជាពិសេសចាស់ៗ នៅតំបន់អង្គរ ។ ចាស់ៗនៅមានកម្លាំងកំហែង អាចបន្តការងារដាប់ ឆ្លាក់ថ្ម និងរៀបឥដ្ឋប្រាសាទ ហើយប្រជាជនមិនបាច់ចំណាកស្រុកទៅឆ្ងាយឡើយ។ លោក នឿម ណែម ក៏ជាអ្នកភូមិនគរក្រៅដែរ។ លោកចូលបម្រើការងារជាអ្នកយាមប្រាសាទអង្គរវត្ត នៅឆ្នាំ២០០៣។ ក្រៅពីយាម លោកក៏មានតួនាទីមើលភ្ញៀវ និងជួសជុលប្រាសាទដែរ។ ក្រោយមក លោក នឿម ណែម និងក្រុមការងារ បានប្ដូរមកកាន់ការងារជួសជួលកំពែងក្រុងអង្គរធំ នៅឆ្នាំ២០១១ ។ ពេលនោះលោកមានតួនាទីជាអ្នកអូសថ្ម និងចាំងថ្ម សម្រាប់ជួសជុល។ លោក នឿម ណែម កំពុងគូសប្លង់ជួសជុលខ្លោងទ្វារប្រាសាទតានៃ។ មានវ័យ៤៣ឆ្នាំ លោក នឿម ណែម រំឭកដោយទឹកមុខស្រស់ស្រាយថា អំឡុងឆ្នាំ២០១៦ លោកក៏ត្រូវបានថ្នាក់ដឹកនាំ ផ្ដល់ឱកាសឱ្យរៀនគូសប្លង់ លើគម្រោងជួសជុលត្របកផ្កាឈូក នៅព្រះលានជល់ដំរី។ ពេលនោះហើយ ដែលលោក នឿម ណែម ចាប់ផ្តើមវិវឌ្ឍន៍ខ្លួនបន្តិចម្ដងៗ រហូតក្លាយជាអ្នកកាន់ការងារ គូសសម្រង់ប្លង់ថ្មមកដល់សព្វថ្ងៃ។ លោក នឿម ណែម រំឭកថា៖« ពេលធ្វើដំបូងពិបាកដែរ ភ្លេចមុខភ្លេចក្រោយដែរ តែមិនប្រកែកជាមួយមេទេ ។ ណាមួយចិត្តចង់ដែរ។ ការងារពិបាកជាងគេ គឺមើលក្រដាសគូស ហើយពិបាកដែរទម្រាំចេះ»។ ដ្បិតថា វាធូរកម្លាំងច្រើន តែការងារគូសប្លង់នេះក៏មានភាពស្មុគស្មាញ ត្រូវការប្រើខួរក្បាល និងគំនិតច្រើនដែរ។ ទោះសិក្សាផ្នែកនេះច្រើនឆ្នាំក្ដី តែលោក នឿម ណែម នៅតែគិតថា ខ្លួនឯងចេះបានតិចតួច និងចង់បន្តរៀនជំនាញនេះពីគ្រូ និងរៀមច្បងបន្ថែមទៀត ក្នុងគោលដៅមានជំនាញ និងគំនិតឱ្យទូលំទូលាយ ដើម្បីរួមចំណែកអភិរក្ស និងជួសជុលប្រាសាទឱ្យបានកាន់តែច្រើនបន្ថែមទៀត។ ចង់ឱ្យកូនៗ និងអ្នកភូមិបន្តការងារថែប្រាសាទ កូនប្រុសទី២របស់លោក ឈុត ឈឿម គឺយុវជន ឈឿម វាសនា អាចជាអ្នកជំនាន់ទី៣ហើយ នៅក្នុងគ្រួសារដែលជាអ្នកជួសជុល និងអភិរក្សប្រាសាទ។ មានវ័យ២៤ឆ្នាំ ឈឿម វាសនា រៀនចប់ត្រឹមថ្នាក់ទី១២ និងចូលមកធ្វើការងារ កាលពីឆ្នាំ២០២៣ ។ បច្ចុប្បន្ន យុវជនរូបនេះកំពុងតោងចាប់ជំនាញគូសប្លង់ប្រាសាទពីរៀមច្បង និងអ្នកជំនាញចាស់ៗ ហើយអាចជាអ្នកស្នងការងារនេះ ទៅថ្ងៃខាងមុខ។ ដោយសារមានការលើកទឹកចិត្តពីគ្រួសារ និងរៀមច្បង ក៏ដូចជាប្រធានការដ្ឋាន បានធ្វើឱ្យ ឈឿម វាសនា មានទឹកចិត្តចង់រៀនផ្នែកគូសប្លង់ និងអភិវឌ្ឍន៍ជំនាញនេះ ឱ្យបានល្អប្រសើរទៅអនាគត។ កំពុងបំពេញការងារនៅការដ្ឋានជួសជុលខ្លោងទ្វារប្រាសាទតានៃ យុវជន វាសនា ដែលមិនសូវសំដីច្រើន បកស្រាយដោយខ្លីថា៖« ខ្ញុំនឹងដាក់ចិត្តរៀនជំនាញគូសប្លង់នេះពីរៀមច្បង បើអត់ពីពួកគាត់ទៅ យើងអាចជំនួសការងារផ្នែកនេះឱ្យកាន់តែប្រសើរ»។ សម្រាប់លោក ឈឿម ជាឪពុក ពិតជាមានមោទកភាពណាស់ចំពោះរឿងនេះ ។ លោកចង់ឱ្យកូនចៅ និងអ្នកភូមិនគរក្រៅ បន្តអាជីពមួយនេះកុំឱ្យដាច់ ដើម្បីក្លាយជាអ្នកបន្តវេនជួសជុលប្រាសាទដូនតាខ្មែរ។ លោក ឈុត ឈឿម ពីឆ្មាំប្រាសាទមកជាអ្នកគូសប្លង់។ ជាទីកំណើតដ៏ស្រស់បំព្រង លោក ឈុត ឈឿម តែងលួចញញឹមជាប់ជានិច្ច ដែលមានសំណាងកើតនៅក្នុងទឹកដីប្រាសាទនេះ។ ទោះសម័យសង្រ្គាម ខ្មែរក្រហមបានបណ្ដេញប្រជាពលរដ្ឋឆ្ងាយពីស្រុកភូមិយ៉ាងណាក្តី ក៏គ្រួសារលោក ឈឿម នៅតែត្រឡប់មករស់នៅភូមិកំណើតវិញ និងមិនមានក្ដីប្រាថ្នាបោះបង់ស្រុកកំណើត ឬទៅរស់នៅទីក្រុង ប្រើជីវិតទំនើបដូចគេឡើយ។ លោក ឈឿម ថ្លែងដោយក្ដីមោទនដូច្នេះថា៖« តែងគិតថា ខ្លួនខ្ញុំមានសំណាងដោយសារខ្ញុំកើតមកនៅលើទឹកដីនេះ ហើយបានជិតអង្គរជាងគេទៀត។ ទោះគេជម្លៀសទៅឆ្ងាយ ចប់សង្រ្គាមវិញ ក៏នៅតែរត់មករកស្រុកកំណើតវិញ មិនចង់ទៅនៅកន្លែងណាទេ»។ លោក ម៉ៅ សុខនី ប្រធានគម្រោងជួសជុលកំពែងក្រុងអង្គរធំ បានមើលឃើញពីភាពឈ្លាសវៃ និងការខិតខំអំណត់របស់លោក ឈឿម ដែលអាចវិវឌ្ឍន៍ខ្លួន ឈោងចាប់ជំនាញថ្មីបាន។ លោក សុខនី ក៏លើកទឹកចិត្តដល់កម្មករដទៃទៀត ឱ្យខិតខំ និងស្វែងរកក្ដីស្រមៃរបស់ខ្លួន ទោះបីជាកំពុងស្ថិតនៅកន្លែងណា ឬកាលៈទេសៈណាក៏ដោយ។ សព្វថ្ងៃ លោក ឈុត ឈឿម អាចជំនួសការងារលោក សុខនី បានមួយចំនួនធំ ពិសេសការងារនៅកំពែងក្រុងអង្គរធំតែម្ដង។ លោក សុខនី ឱ្យលោក ឈឿម ដើរសម្រង់ប្លង់ផែនទីហានិភ័យ ជុំវិញកំពែងក្រុងនេះ។ ទន្ទឹមនឹងនេះ លោក សុខនី ក៏សង្ឃឹមថា លោក ឈឿម ព្រមទាំងយុវជនក្រោយៗទៀត បន្តអភិវឌ្ឍន៍ខ្លួនពីកម្មករ ឬជាឆ្មាំ ទៅជាអ្នកជំនាញដ៏ចំណានមួយរូប ដើម្បីចូលរួមថែរក្សា និងអភិរក្សប្រាសាទ៕	ជាង២០ឆ្នាំមកហើយ ដែលលោក ឈុត ឈឿម អ្នកភូមិនគរក្រៅ រួមចំណែកថែរក្សាប្រាសាទបុរាណ នៅតំបន់អង្គរ។ បម្រើដោយក្តីស្រឡាញ់អស់ពីចិត្ត បុរសម្នាក់នេះប្រឹងប្រែងវិវឌ្ឍន៍ខ្លួនជាបន្តបន្ទាប់ រហូតក្លាយជាអ្នកគូសប្លង់នៅការដ្ឋានជួសជុលប្រាសាទ។ សេចក្ដីស្រឡាញ់ និងភាពអំណត់ ជាកម្លាំងចិត្តជំរុញឱ្យលោក ឈឿម ប្រឹងប្រែងអភិរក្សប្រាសាទបុរាណខ្មែរ។
បើតាមសេចក្តីថ្លែងការណ៍ដែលចេញដោយការិយាល័យប្រធានាធិបតីកូរ៉េខាងត្បូង យូន សុកយ៉ល គោលការណ៍ស្តីពីកិច្ចសហប្រតិបត្តិការត្រីភាគីដែលដាក់ចេញនៅក្នុងកិច្ចប្រជុំកំពូលក្នុងឆ្នាំ២០២៣ នៅតែជាផែនទីបង្ហាញផ្លូវសម្រាប់កិច្ចសហប្រតិបត្តិការរបស់ប្រទេសទាំងបី។ «យើងបន្តប្រកាន់យកការប្តេជ្ញាចិត្តរបស់យើងក្នុងការពិគ្រោះយោបល់លើបញ្ហាប្រឈមក្នុងតំបន់ ការបង្កហេតុ និងការគំរាមកំហែងដែលប៉ះពាល់ដល់ផលប្រយោជន៍ និងសន្តិសុខរួមរបស់យើង។» សេចក្ដីថ្លែងការណ៍រួមរបស់មេដឹកនាំប្រទេសទាំង៣។ សូមរំឭកថា នាយករដ្ឋមន្ត្រីជប៉ុន គីស៊ីដា ហ្វូមីអូ លោក យូន និងប្រធានាធិបតី ចូ បៃឌិន បានជួបគ្នានៅថ្ងៃទី១៨ ខែសីហា ហើយបានព្រមព្រៀងគ្នាក្នុងការធ្វើឱ្យស៊ីជម្រៅកិច្ចសហប្រតិបត្តិការយោធា និងសេដ្ឋកិច្ច ព្រមទាំងប្រកាន់ជំហររួបរួមប្រឆាំងនឹងការគំរាមកំហែងសន្តិសុខដែលកំពុងកើនឡើងរបស់ចិន និងកូរ៉េខាងជើង។ បើតាមប្រព័ន្ធផ្សព្វផ្សាយកូរ៉េខាងត្បូង មេដឹកនាំប្រទេសទាំង៣ គ្រោងជួបគ្នាម្តងទៀតនៅឆ្នាំ២០២៤ ប៉ុន្តែមិនទាន់ច្បាស់ទេថានៅពេលណា ខណៈដែលលោក គីស៊ីដា នឹងលាលែងពីតំណែងនៅខែកញ្ញា៕	មេដឹកនាំកូរ៉េខាងត្បូង ជប៉ុន និងអាម៉េរិក បានចេញសេចក្តីថ្លែងការណ៍រួមមួយនៅថ្ងៃទី១៨ ខែសីហា ដើម្បីរំលឹកខួបនៃកិច្ចប្រជុំកំពូលត្រីភាគីនៅទឹកដីអាម៉េរិក ជាមួយការអះអាងជាថ្មីនូវការសន្យាដើម្បីរួមគ្នាដោះស្រាយបញ្ហាប្រឈមក្នុងតំបន់។
លោក សុខ ឡាក់ ថាការដាក់សៀវភៅក្នុងហាងកាហ្វេ មិនត្រឹមតែអាចផ្សព្វផ្សាយហាងកាហ្វេរបស់ខ្លួន ក្នុងផេកយុទ្ធនាការសៀវភៅមួយ សហគមន៍មួយ ប៉ុណ្ណោះទេ ប៉ុន្តែវាក៏លើកកម្ពស់ការអាននៅកម្ពុជាផងដែរ។	លោក សុខ ឡាក់ សហស្ថាបនិកយុទ្ធនាការសៀវភៅមួយ សហគមន៍មួយ OBOC ជំរុញលើកទឹកចិត្តម្ចាស់ហាងកាហ្វេទូទាំងប្រទេស ចូលរួមជាមួយយុទ្ធនាការជំរុញការអាន ដោយការដាក់សៀវភៅក្នុងហាងរបស់ខ្លួន ឱ្យភ្ញៀវអាន។
ក្នុងបទសម្ភាសជាមួយអ្នកសារព័ត៌មាននៃដំណើរទស្សនកិច្ចដែលដឹកនាំដោយក្លិបអ្នកកាសែតកម្ពុជា លោក កែវ រតនៈ រដ្ឋមន្រ្តីក្រសួងរ៉ែ និងថាមពល បានលើកឡើងថា ខ្សែភ្លើងរញ៉េរញ៉ៃក្នុងក្រុងនាពេលបច្ចុប្បន្ន ភាគច្រើនកើតឡើងពីខ្សែអ៊ិនអើណេត ឬខ្សែកាបទូរទស្សន៍ ពុំមែនជាខ្សែអគ្គិសនីទាំងស្រុងនោះទេ។ ជុំវិញបញ្ហានេះ លោកក៏សុំការយោគយល់ពីសាធារណជន ហើយរដ្ឋក៏ពុំមានលទ្ធភាពបង្កប់ខ្សែភ្លើងក្រោមដីបានដែរ ដោយសារតម្លៃខ្ពស់ពេក។ ប៉ុន្តែទោះជាយ៉ាងណា រដ្ឋកំពុងដោះស្រាយដើម្បីធ្វើយ៉ាងឱ្យខ្សែភ្លើងចងចាក់ស្រែះ ប្រៀបបាននឹងសំបុកពីងពាងទាំងអស់នោះ មានសណ្ដាប់ធ្នាប់ និងរបៀបរាបរយជាបន្តបន្ទាប់។ សូមជម្រាបថា ក្លិបអ្នកកាសែតកម្ពុជា បានរៀបចំដំណើរទស្សនកិច្ចទៅខេត្តពោធិ៍សាត់ ដោយមានការចូលរួមពីអ្នកសារព័ត៌មានជាតិចំនួន៣៧ ស្ថាប័ន ដើម្បីជំរុញការផ្សព្វផ្សាយវិស័យទេសចរណ៍ និងការអភិវឌ្ឍខេត្តពោធិ៍សាត់ ចាប់ពីថ្ងៃទី១៦-១៨ សីហា ឆ្នាំ២០២៤ ៕	ពោធិ៍សាត់៖ ខ្សែភ្លើង ខ្សែកាប និងខ្សែបណ្ដាញផ្សេងៗ បានធ្វើឲ្យប៉ះពាល់ ដល់សោភ័ណភាពទីក្រុង។
Arshad Nadeem ដណ្តើមបានមេដាយមាសលើប្រភេទកីឡាចោលស្ន និងជាមេដាយមាសលើកដំបូងចាប់តាំងពីឆ្នាំ ១៩៩២ សម្រាប់ប៉ាគីស្ថាន ត្រូវបានផ្តល់ប្រាក់រង្វាន់លើកទឹកចិត្តចំនួន ៨៩,៧ម៉ឺនដុល្លារ សម្រាប់ការឈ្នះមេដាយមាសរបស់គេនៅអូឡាំពិកប៉ារីស។ ប្រាក់ឧបត្ថម្ភទាំងនោះ ទទួលបានពីរដ្ឋាភិបាលប៉ាគីស្ថានចំនួន ៥៣,៨ម៉ឺនដុល្លារ និងចំនួន ៣៥,៩ម៉ឺនដុល្លារទៀត ទទួលបានពីសំណាក់ប្រជាជន ស្ថិតក្នុងស្រុកកំណើតរបស់គេ ដែលបានរៃអង្គាសគ្នា ។ ចំណែកគ្រូបង្វឹករបស់ Nadeem លោក Ipbal Butt ទទួលបានប្រាក់ចំនួន ១៨,០០០ដុល្លារ។ កីឡាករវ័យ ២៧ឆ្នាំ ដែលដណ្តើមបានមេដាយមាសលើប្រភេទកីឡាចោលស្នរូបនេះ គប់ស្នបានប្រវែង ៩២,៩៧ម៉ែត្រ ដែលមានឆ្ងាយជាងគេចំនួន ២,៤ម៉ែត្រ ពីកំណត់ត្រាចាស់ និងជាការបំបែកកំណត់ត្រាលើកដំបូង ក្នុងរយៈពេល ១៦ឆ្នាំ សម្រាប់ប្រភេទកីឡាចោលស្ន។ ចំណែកអត្តពលិកតំបន់អាស៊ីវិញ កីឡាករ Carlos Yulo ដែលជួយនាំយកមេដាយមាសចំនួន ២ សម្រាប់ប្រទេសហ្វីលីពីន ពីវិញ្ញាសាកីឡាកាយសម្ព័ន្ធ ទទួលបានការសន្យាផ្តល់ប្រាក់លើកទឹកចិត្តចំនួន ១លានដុល្លារ ពីលោក Ferdinand Marcos Jr ប្រធានាធិបតីប្រទេសហ្វីលីពីន ខណៈរូបគេក៏ទទួលការឧបត្ថម្ភជាខុនដូ សម្រាប់រស់នៅ និងផ្ទះលំហែមួយចំនួន ដែលមានតម្លៃលើសពី ១លានដុល្លារ។ ក្រៅពីនេះ កីឡាករវ័យ ២៤ឆ្នាំរូបនេះ ក៏ទទួលបានការហូបអាហារ ដូចជាភីហ្សា ការ៉េម អាហារប៊ូហ្វេ អាហារពេលថ្ងៃត្រង់ និងពេលល្ងាច ការជិះយន្តហោះ និងការព្យាបាលជំងឺដោយឥតគិតថ្លៃពេញមួយជីវិតផងដែរ។ ដោយឡែកកីឡាការិនីកីឡាតេក្ខាន់ដូថៃ Panipak Wongpattanakit ដែលដណ្តើមបានមេដាយមាសអូឡាំពិកទីក្រុងប៉ារីស និងជាលើកទី២ ចាប់តាំងពីការប្រកួតអូឡាំពិកទីក្រុងតូក្យូឆ្នាំ ២០២០ ក៏នឹងទទួលបានជម្រើស ២ សម្រាប់រើសទៅលើការផ្តល់ប្រាក់រង្វាន់លើកទឹកចិត្តនេះ។ ជម្រើសទី១ ត្រូវបានផ្តល់ដោយគណៈកម្មាធិការអូឡាំពិកថៃ ដោយនាងនឹងអាចទទួលប្រាក់គ្រប់ចំនួនតែម្តងក្នុងតម្លៃ ២៨១, ៩៧១ដុល្លារ ឬក៏នាងអាចជ្រើសរើសជាការរំលស់ក្នុងរយៈពេល ៤ឆ្នាំ មានតម្លៃស្មើនឹង ៣៣៨,៣៦៧ដុល្លារ។ ក្រៅពីប្រាក់ឧបត្ថម្ភទទួលបានពីសំណាក់ស្ថាប័នកីឡាអូឡាំពិកថៃ កីឡាការិនីវ័យ ២៧ឆ្នាំ ក៏នឹងទទួលបានប្រាក់ជាង ២០ម៉ឺនដុល្លារបន្ថែមទៀត ពីខាងក្រុមហ៊ុនឧបត្ថម្ភនានា ។ កីឡាការិនីថៃរូបនេះ បានក្លាយជាអត្តពលិកតំបន់អាស៊ានលើកដំបូង ដែលឈ្នះមេដាយមាស ២លើក ជាប់គ្នា ចាប់តាំងពីការប្រកួតកីឡាអូឡាំពិកទីក្រុងរីយូ ឆ្នាំ ២០១៦។ កីឡាការិនីគុនដាវហុងកុង Vivian Kong ដែលឈ្នះមេដាយមាស និងកីឡាករ Cheung Ka Long ម្ចាស់មេដាយមាសដូចគ្នាក្នុងប្រភេទកីឡានេះ ទទួលបានប្រាក់លើកទឹកចិត្តពីរដ្ឋ ម្នាក់ចំនួន ៧៦៨,០០០ដុល្លារ រួមទាំងការធ្វើដំណើរតាមរថភ្លើង និងក្លាយជាសមាជិកតាមក្លិបហាត់ប្រាណឥតគិតថ្លៃពេញមួយជីវិត។ ប្រទេសជាច្រើន បានផ្តល់តម្លៃប្រាក់រង្វាន់មេដាយមាសអូឡាពិក ទៅតាមសមត្ថភាពរបស់ក្រុមអត្តពលិកពួកគេរៀងៗខ្លួន ក្រោយពេលសម្រេចភាពជោគជ័យ ។ កីឡាការិនីម្ចាស់មេដាយវាយកូនឃ្លីលើតុ Chen Meng របស់ចិន ទទួលបានការលើកទឹកចិត្តជាការផ្តល់ដុំមាសទម្ងន់ ៦គីឡូ៕	កីឡាករកីឡាចោលស្នសញ្ជាតិប៉ាគីស្ថាន Arshad Nadeem ,កីឡាករកីឡាកាយសម្ព័ន្ធហ្វីលីពីន Carlos Yulo កីឡាការិនីតេក្វាន់ដូថៃ Panipak Wongpattanakit សុទ្ធសឹងតែស្ថិតក្នុងចំណោមអត្តពលិក ដែលទទួលបានប្រាក់ឧបត្ថម្ភលើកទឹកចិត្តច្រើនលើសលុប ក្រោយពីបានប្រជែងឈ្នះមេដាយមាស លើប្រភេទកីឡារៀងៗខ្លួន នាការប្រកួតកីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤។
ក្នុងអត្ថបទនេះ ខ្ញុំសូមលើកយកបុរសចំណាស់ពីររូប និងបុរសវ័យកណ្ដាលមួយរូប ដែលជាអ្នកជំនាញថ្ម ដោយម្នាក់បម្រើការជាង២០ឆ្នាំ និងម្នាក់ទៀតបម្រើការងារជាង១០ឆ្នាំ។ ជីវិតភាគច្រើនរបស់ពួកគេ សឹងតែនៅជាមួយថ្មប្រាសាទ និងមានក្តីប្រាថ្នាបម្រើ អភិរក្ស និងជួសជុលប្រាសាទរហូតដល់វិនាទីចុងក្រោយនៃជីវិត។ ខ្ញុំបានជួបបុរស៣នាក់ នៅកំពែងក្រុងអង្គរធំប៉ែកខាងជើង គឺនៅប្រហែលខ្ទង់៥០ម៉ែត្រពីខ្លោងទ្វារដីឆ្នាំង។ នៅទីនោះកំពុងមានការដ្ឋានរៀបចំជួសជុលជញ្ជាំងកំពែង ដែលការងារនេះ មានជាដំណាក់កាល ដោយក្នុងមួយឆ្នាំអាចជួសជុលពី១០ទៅ២០ម៉ែត្រ តាមថវិកាប្រចាំឆ្នាំ។ ដោយសារអាយុកាល ធម្មជាតិ ទឹកហូរច្រោះដីខ្លាំងផង ធ្វើឱ្យជញ្ជាំងនេះបាក់បែក និងរលុះដោយកន្លែង។ ដូច្នេះដើម្បីធានាបាននូវភាពរឹងមាំ និងលើកតម្លៃមរតកបេតិកភណ្ឌជាតិឱ្យគង់វង្សយូរអង្វែងទៀត អាជ្ញាធរជាតិអប្សរាតែងលើកគម្រោងដើម្បីអភិរក្ស និងជួសជុលឡើងវិញ ទោះបីទំហំតិចតួចក៏ដោយ។ ណាមួយដោយសារបុរាណដ្ឋាននៅសៀមរាប មានច្រើនផង ធ្វើឱ្យទំហំនៃការងារទាំងនោះ ត្រូវចែកជាច្រើនផ្លូវ។ ដោយដឹងគោលដៅច្បាស់ហើយ ពេលមកដល់ភ្លាម ខ្ញុំក៏ឡើងទៅលើកំពែងតែម្ដង ដោយឡើងពីផ្នែកខាងក្រោម ដែលក្រុមការងារមួយក្រុមទៀតកំពុងរៀបថ្ម និងប្រាប់ផ្លូវឱ្យខ្ញុំ ឡើងវាងទៅជ្រុងខាងកើតបន្តិច ដោយសារដីស្អិត ព្រោះជាដីថ្មី ហើយគាប់ជួនមានភ្លៀង កាលពីយប់មិញផង។ ទោះលំបាកបន្តិច ប៉ុន្តែខ្ញុំបានឡើងដល់ខ្នងកំពែង ដែលនៅទីនោះ ខ្ញុំបានជួបលោក ឡាច ឡន លោក សុត សាំ និងលោក វុន ខ្មៅ ដែលកំពុងចាំងថ្ម លាន់ឮផូកផាំងៗៗៗ។ លោក ឡាច ឡន នៅតែស្រឡាញ់ និងចង់បំពេញការងាររៀបថ្មប្រាសាទ ទោះវ័យកាន់តែជ្រេ មានវ័យ៦០ឆ្នាំ លោក ឡន ជាអ្នកភូមិវាល សង្កាត់គោកចក ក្រុងសៀមរាប គឺនៅទិសនិរតីប្រាសាទអង្គរវត្ត។ ចូលបម្រើការងារដំបូងនៅកំឡុងឆ្នាំ២០០០ ជាឆ្មាំប្រាសាទ មានតួនាទីជាអ្នកថែប្រាសាទ និងពេលខ្លះក៏ជាអ្នកជួសជុលប្រាសាទដែរ។ កម្មករផ្នែកចាំងថ្ម លោក ឡាច ឡន ជាង២០ឆ្នាំកន្លងមក លោក ឡន ធ្លាប់បានបំពេញការងារជួសជុលប្រាសាទច្រើនកន្លែង ទាំងប្រាសាទអង្គរវត្ត ខ្លោងទ្វារទន្លេអុំ ច្រាំងកសិន្ធុអង្គរវត្ត ប្រាសាទតាព្រហ្មកិល ព្រះលានជល់ដំរី ប្រាសាទជ្រុងខាងកើត ពិសេសនៅតាមកំពែងក្រុងអង្គរធំតែម្ដង។ ការងារប្រចាំថ្ងៃសម្រាប់លោក ឡន គឺចាំងថ្ម និងពេលខ្លះជួយក្រុមការងាររៀបថ្ម។ ទោះបីការងារនេះធ្វើឱ្យលោក ឡន ប្រឡាក់កម្ទេចដីពីក្បាលដល់ចុងជើងក៏ដោយ ក៏លោកយល់ថា ជាការងារដែលលោកស្រឡាញ់។ ធ្វើការងារនេះតាំងពីអាយុជាង៣០ឆ្នាំ ជួយឱ្យបុរសរូបនេះ មានភាពស្ទាត់លើការងារចាំង ដាប់ និងរៀបថ្ម ។ សព្វថ្ងៃលោកក៏កំពុងបង្ហាត់បង្រៀនកម្មករថ្មីៗផងដែរ។ ដ្បិតអាយុ៦០ឆ្នាំមែន ប៉ុន្តែលោក ឡន ដែលកើតជានៅតំបន់ប្រាសាទ និងមានធម្មជាតិអមជុំវិញផងនោះ ហាក់នៅមាំមួននៅឡើយ។ លោកនៅអាចលើកញញួរ និងរំកិលថ្មតូចធំ មិនចាញ់ក្មេងៗប៉ុន្មានទេ។ លោកនៅតែស្រឡាញ់ និងចង់មកបំពេញការងារថ្មប្រាសាទ ដោយមិនទាន់ចង់សម្រាកទៅតាមអាយុឡើយ។ លោក ឡន លើកឡើងដូច្នេះថា៖« បើកម្លាំងមានចេះតែបន្តធ្វើ បើកម្លាំងអត់ ក៏តាមហ្នឹងទៅ។ ចាស់ប៉ុណ្ណេះហើយ មិនដែលគិតថាដូរការងារទេ មានតែចាំដល់ពេលសម្រាកពេលណាប៉ុណ្ណោះ»។ ក្រៅពីខ្លួនឯងដែលជាអ្នកថែប្រាសាទដោយស្មោះស្ម័គ្រ អ្នកភូមិវាលរូបនេះក៏ចង់ឱ្យមានក្មេងៗ ស្រករក្រោយ ចូលរួមកិច្ចការងារពីមួយជំនាន់ទៅមួយជំនាន់កុំឱ្យដាច់ផងដែរ។ លោករីករាយណាស់ នៅពេលឃើញប្រាសាទ ឬបុរាណដ្ឋានដែលលោកបានជួសជុលស្អាតឡើងវិញ និងធ្លាប់នាំកូនចៅរបស់លោកមើលទីតាំងទាំងនោះ ដោយក្តីមោទកភាពបំផុត។ លោក ឡន៖« មុនឃើញប្រាសាទបែកបាក់ច្រើនអត់ល្អមើលដែរ យើងរៀប (ជួសជុល)ឡើងវិញមក ថ្មីស្អាតវិញ រឹងមាំ។ ធ្លាប់នាំកូនចៅមើលកន្លែងធ្លាប់ជួសជុល ហើយប្រាប់កូនចៅថានេះ (កន្លែងជួសជុល) ឪជួសជុល»។ យ៉ាងណា លោក ឡន ហាក់សោកស្ដាយបន្តិចដែរ ដោយបង្ហាញតាមទឹកមុខនៅពេលសួររឿងកូនៗ។ លោកថា កូនៗរបស់លោកមានការងារ និងរបរផ្សេងៗតាមការចង់បានរបស់ពួកគេ ហើយលោកក៏មិនបង្ខំឱ្យកូនៗធ្វើការងារដូចលោកដែរ។ ការងារនេះទាល់តែអ្នកមាននិស្ស័យ និងស្រឡាញ់ប្រាសាទទើបអាចធ្វើបាន។ លោក សុត សាំ មានមោទកភាព ដែលបានបំពេញការងារជាឆ្មាំ និងជួសជុលប្រាសាទ កម្មករផ្នែកចាំងថ្ម លោក សុត សាំ កើតជានៅភូមិនគរក្រៅ សង្កាត់គោកចក ក្រុងសៀមរាប លោក សុត សាំ ជាអ្នកចាំងថ្មប្រាសាទ។ បច្ចុប្បន្ន ក្រុមការងារចាំងថ្មរបស់លោក សាំមានគ្នាសរុប៤នាក់ ដែលបំពេញការងារនៅកំពែងក្រុងអង្គរធំ ។ លោក សាំ មានអាយុ ៥៨ឆ្នាំ និងមានរាងស្តើងល្មម ហើយក៏មានបាក់ធ្មេញ២-៣គ្រាប់ដូចលោក ឡាច ឡន ដែរ។ កម្មកររូបនេះចូលធ្វើការនៅស្ថាប័នអាជ្ញាធរជាតិអប្សរាអំឡុងឆ្នាំ ២០០១ ក្នុងតួនាទីជាឆ្មាំ និងជួសជុលប្រាសាទ។ លោក សាំ និទានដោយសំដីមួយៗ លាយឡំនឹងស្នាមញញឹមបន្តិចផងថា លោកធ្វើការតាំងពីពេលសក់ខ្មៅរហូតសក់ស និងតាំងពីពេលមានធ្មេញ រហូតដល់អស់ធ្មេញ (សើច)។ នៅក្នុងតំបន់អង្គរនេះ លោក សាំ ធ្លាប់ជួសជុលតាមជើងបន្ទាយខ្លោងទ្វារទន្លេអុំ ខ្លោងទ្វារដីឆ្នាំង ប្រាសាទតាព្រហ្មកិល កំពែងក្រុងអង្គរធំ និងតាមប្រាសាទមួយចំនួនទៀត ដែលលោករៀបរាប់មិនអស់។ ជាមួយគ្នានេះ កូនៗរបស់លោក សាំ ចំនួន៣នាក់ ក្នុងចំណោមកូន១០នាក់ ក៏កំពុងបម្រើការងារក្នុងតំបន់ប្រាសាទផងដែរ គឺនៅផ្នែកព្រៃឈើ។ មកនិយាយរឿងការងារចាំងថ្មនៅកំពែងក្រុងអង្គរធំវិញ លោក សុត សាំ ប្រាប់ថា ថ្មដែលយកមកជួសជុល ជាប្រភេទថ្មបាយក្រៀម និងចែកជាពីរ គឺថ្មសាច់រឹងសម្បូរដែក និងថ្មសម្បូរដីឥដ្ឋច្រើន។ ថ្មមួយដុំៗ មានទំហំប្រមាណ ១,២ម៉ែត្រ ត្រូវចាំង៣ជ្រុង ហើយត្រូវការពេលមួយថ្ងៃពេញសម្រាប់ចាំងថ្មមួយដុំៗ។ សម្រាប់ថ្មបាយក្រៀមដែលសម្បូរដីឥដ្ឋ រីឯថ្មដែលសម្បូរជាតិដែកវិញ លោក សាំ ប្រាប់ថា ត្រូវការពេលខ្ទង់២ថ្ងៃឯណោះ។ ឧបករណ៍ដែលប្រើប្រាស់សម្រាប់ចាំងថ្ម មានដែកដាប់ កាចាំង នីវ៉ូស្ទង់ ដាម និងកែង។ ជាង២០ឆ្នាំមកនេះ លោក សាំ ចាត់ទុកការងារផ្នែកថ្មជួសជុលប្រាសាទ មិនជាលំបាកប៉ុន្មានទេ សម្រាប់លោក ។ ផ្ទុយទៅវិញវាបានជួយសម្រាលជីវភាពប្រចាំថ្ងៃដល់គ្រួសារអ្នកស្រុកនគរក្រៅមួយនេះ ឱ្យរស់នៅសមរម្យ ដូចគេដូចឯងដែរ។ បុរសកូន១០រូបនេះ ក៏មានមោទកភាពផងដែរ ដែលបានបំពេញតួនាទីជួសជុល អភិរក្សប្រាសាទ ក្នុងនាមជាម្ចាស់ស្រុកមួយរូប ដែលមានដូនតានៅតំបន់បេតិកភណ្ឌមួយនេះ។ លោក សាំ ក៏លួចមានមោទកភាពសម្រាប់ខ្លួនឯងដែរ ដែលមានចំណែកជួសជុលប្រាសាទខូចខាត ទ្រុឌទ្រោម ឱ្យឈររឹងមាំឡើងវិញ តួយ៉ាងប្រាសាទតាព្រហ្មកិល នៅមុខប្រាសាទអង្គរវត្តជាដើម។ កម្មករផ្នែកចាំងថ្ម លោក វុន ខ្មៅ លោក វុន ខ្មៅ កាន់តែពេញចិត្តការងារជួសជុលថ្មប្រាសាទ ក្រោយបំពេញការងារ១ទសវត្សរ៍ ជារៀងរាល់ថ្ងៃ បុរស វុន ខ្មៅ តែងក្រោកពីព្រលឹម ដើម្បីរៀបចំដាំស្ល វេចបាយ យកមកកន្លែងការងារនៅកំពែងក្រុងអង្គរធំ រហូតម៉ោង៤រសៀល ទើបទៅផ្ទះវិញ។ ភរិយារបស់លោក វុន ខ្មៅ ជាអ្នកសម្អាតបរិស្ថាន បម្រើការងារនៅប្រាសាទប្រែរូប។ ចូលធ្វើការនៅឆ្នាំ២០១២ កាលណោះលោក ខ្មៅ មានអាយុ២២ឆ្នាំ។ ចូលបំពេញការងារដំបូងនៅការដ្ឋានជួសជុលកំពែងតែម្ដង ដោយគេឱ្យលោក ខ្មៅ អូសថ្ម រំកិលថ្ម និងទាញថ្មរៀបចំជួសជុលជាថ្នាក់ៗ។ បន្ទាប់ពីចេះការងារខ្លះៗហើយ បុរសកូនមួយរូបនេះ ត្រូវបានបែងចែកការងារឱ្យមកផ្នែកចាំងថ្ម រហូតមកដល់សព្វថ្ងៃ ដោយមានការណែនាំ និងបង្ហាត់បង្រៀនបន្ថែមពីចាស់ៗស្រករមុន មានលោក ឡន ឡាច និងលោក សុត សាំជាដើម។ កម្មករទាំងបីកំពុងចាំងថ្ម នៅកំពែងក្រុងអង្គរធំ។ ទោះសព្វថ្ងៃ លោក ខ្មៅ ហាក់ពេញចិត្តនឹងការងារផ្នែកថ្មនេះក្តី ប៉ុន្តែលោកនៅមិនទាន់ច្បាស់ថា នឹងបន្តអាជីពមួយនេះ ដល់ពេលណានោះឡើយ។ ដូចកម្មករធម្មតាដទៃទៀតដែរ កម្មកររូបនេះ បានប្រាក់កម្រៃ ២៥ ០០០រៀលក្នុងមួយថ្ងៃ ហើយសៅរ៍អាទិត្យ និងថ្ងៃបុណ្យទាន មិនបានធ្វើការឡើយ។ មានអាយុ៣៤ឆ្នាំ រស់នៅភូមិតាត្រៃ ឃុំព្រះដាក់ ស្រុកបន្ទាយស្រី លោក ខ្មៅ រំពឹងថា នឹងមានការដំឡើងប្រាក់ថ្ងៃឱ្យកម្មករបានសមរម្យនាថ្ងៃណាមួយ។ សម្រាប់អ្នកឃុំព្រះដាក់រូបនេះ ប្រាក់ខែជារឿងមួយហើយ ប៉ុន្តែការស្រឡាញ់ និងចង់ជួយថែរក្សាមរតកជាដួងព្រលឹងជាតិឯណោះទេ ដែលជំរុញឱ្យលោក និងក្រុមការងារបំពេញភារកិច្ចទាំងនេះ ដោយមិនខ្លាចនឿយហត់៕	សៀមរាប៖ កន្លងមក ខ្ញុំធ្លាប់បានសរសេរ និងបង្ហាញពីជីវិតអ្នកធ្វើការនៅប្រាសាទច្រើននាក់មកហើយ រាប់ទាំងបុរាណវិទូ ជាងចម្លាក់ ឆ្មាំប្រាសាទ អ្នកសម្អាតប្រាសាទជាដើម។ ពេលនេះក៏ដូចគ្នា គឺខ្ញុំមិនបានទៅណាឆ្ងាយពីអ្នកកំពុងបំពេញការងារថែរក្សាមរកតដូនតាខ្មែរឡើយ នោះគឺផ្នែកដាប់ ចាំង និងរៀបចំថ្មជួសជុលប្រាសាទ។
«សម្រាប់ការវិលត្រឡប់មកវិញលើកនេះ គឺខ្ញុំមិនបានមកយូរប៉ុន្មាននោះទេ មានន័យថាក្រោយចប់ព្រឹត្តិការណ៍ការប្រកួត Sea V League នេះខ្ញុំនឹងត្រឡប់ទៅកាន់តៃវ៉ាន់វិញ ព្រោះតែខ្ញុំមានកម្មវិធីមួយចំនួនត្រូវចូលរួមការប្រកួតនៅក្នុងខែកញ្ញា។»។ នេះបើតាមសម្តីរបស់កីឡាករ វឿន វាសនា ប្រាប់ក្នុងកិច្ចសម្ភាសជាមួយសារព័ត៌មានឌីជីថលថ្មីៗ។ កន្លងមក កីឡាករ វឿន វាសនា បានផ្លាស់ចេញពីសមាគមក្លិបបាល់ទះវិសាខា ទៅចូលរួមលេងឱ្យក្រុម Win-Streak នៅតៃវ៉ាន់ ហើយថែមទាំងបានជួយក្រុមជើងខ្លាំងមួយនេះ ឈ្នះពានរង្វាន់លីគបាល់ទះផងដែរ។ តារាបាល់ទះឆ្នើមរបស់កម្ពុជារូបនេះ ក៏បានបញ្ជាក់ការវិលត្រឡប់ទៅកាន់តៃវ៉ាន់ នឹងចូលរួមលេងជាមួយក្រុម Win-Streak ដដែល។ ទាក់ទងនឹងការរស់នៅ និងការហ្វឹកហាត់អំឡុងពេលប្រកបអាជីពឱ្យក្រុម Win-Streak វឿន វាសនា រៀបរាប់ថា ការហ្វឹកហាត់ជាមួយក្រុមតៃវ៉ាន់ ហាក់មិនខុសប្លែកពីការហាត់ក្នុងប្រទេសកម្ពុជាទេ ប៉ុន្តែក្រុមបរទេស មានការរឹតបន្តឹងផ្នែកវិន័យខ្លាំងជាង នៅពេលហ្វឹកហាត់ និងការប្រកួតប្រជែង។ កាលពីថ្ងៃទី១៧ ខែសីហា កីឡាករ វឿន វាសនា បានចូលរួមកម្មវិធីចុះអនុស្សរណៈរបស់សហព័ន្ធបាល់ទះកម្ពុជា (VFC) ជាអ្នកសហការឧបត្ថម្ភរៀបចំការប្រកួត ក្នុងនាមជាតារាបាល់ទះឆ្នើមមួយរូប ដែលបានទៅប្រកបអាជីពនៅក្រៅប្រទេស ទទួលបានជោគជ័យបំផុត។ ចំពោះការបង្កើតពានរង្វាន់ធំៗចំនួន ៣ ពីសំណាក់សហព័ន្ធបាល់ទះកម្ពុជា (VFC) ដែលត្រៀមរៀបចំចាប់ផ្តើមការប្រកួត ពីចុងខែសីហានេះទៅ កីឡាករ វាសនា បានចាត់ទុកថា ជាការបង្ហាញភាពរីកចម្រើនលើវិស័យបាល់ទះកម្ពុជា ទៅកាន់កម្រិតថ្មីមួយបន្ថែមទៀត។ វាសនា ក៏បន្តទៀតថា ពានរង្វាន់បង្កើតឡើងកាន់តែច្រើនបែបនេះ នឹងធ្វើឱ្យប្រទេសជិតខាងក្រឡែកមកមើលពីសមត្ថភាពកីឡាករបាល់ទះកម្ពុជា ក៏ដូចជាជំរុញឱ្យកីឡាករក្នុងស្រុក ងាកមកចូលរួមការប្រកួតប្រជែងក្នុងពានរង្វាន់ទាំងអស់នេះ៕	កីឡាករបាល់ទះដ៏ល្បីរបស់កម្ពុជា វឿន វាសនា និយាយថា ការវិលត្រឡប់មកកាន់ប្រទេសកម្ពុជា ដើម្បីចូលរួមជាមួយក្រុមបាល់ទះជម្រើសជាតិ ប្រជែងពានរង្វាន់សម្តេចធិបតី Sea V League Challenge ឆ្នាំ ២០២៤ ដែលកម្ពុជាធ្វើម្ចាស់ផ្ទះរៀបចំការប្រកួត។
បើតាម លោក ប៉ែន បូណា អ្នកកាន់កាប់បណ្ណទាំងនេះ អាចទទួលបានការព្យាបាលសុខភាព ដោយឥតគិតថ្លៃ នៅតាមបណ្តាទីតាំងសុខាភិបាលរបស់រដ្ឋ និងដៃគូ ប.ស.ស។ ក្នុងចំណោមអ្នកកាន់បណ្ណធានារ៉ាបរង់សុខភាពទាំងជាង ៧,៥លាននាក់នោះ មាន ជាង៥លាននាក់ បណ្ណសមធម៌សុខាភិបាល មានចំនួន ស្មើនឹងជាង ២៩ភាគរយនៃប្រជាជនសរុប។ ចំណែក អ្នកកាន់បណ្ណ ប.ស.ស ផ្នែកថែទាំសុខភាពមានជាង២.៤លាននាក់ ដែលស្មើនឹងជាង១៤ភាគរយ នៃប្រជាជនសរុប។ លោក ប៉ែន បូណា ឱ្យដឹងដូច្នេះ មុននឹងបន្ថែមថា៖«អ៊ីចឹងសរុបទាំងអស់ អ្នកកាន់បណ្ណសុខភាពមកដល់ពេលនេះ មានជាង ៧លាន ៥សែននាក់ ជាង៤៣ភាគរយ នៃប្រជាជនសរុប។ ជាង ៤៣ភាគរយនេះ ពេលឈឺចូលពេទ្យ បង្ហាញតែបណ្ណទៅ ទទួលបានការព្យាបាល។ អ៊ីចឹង១ឆ្នាំដំបូងនេះ គឺជាជោគជ័យធំធេងណាស់។»។ ការជំរុញការទទួលបានការព្យាបាល និងថែទាំសុខភាពដោយឥតគិតថ្លៃនេះ គឺជាគោលនយោបាយអាទិភាព១ ក្នុងចំណោមកម្មវិធីគោលនយោបាយអាទិភាព៦ចំណុច ដែលរាជរដ្ឋាភិបាល បានដាក់ចេញ និងអនុវត្តចាប់តាំងពីដើមអាណត្តិទី៧មក ដើម្បីផ្តល់ជូនសេវាសុខាភិបាលដែលឈានទៅរកការគ្របដណ្តប់ជាសកល។ លោក ប៉ែន បូណា ចាត់ទុកថា កំណើននៃពលរដ្ឋដែលអាចទទួលបានការព្យាបាលសុខភាពដោយឥតបង់ប្រាក់នេះ គឺជាជោគជ័យដ៏ធំធេងមួយ ក្នុងចំណោមសមិទ្ធផលលេចធ្លោជាច្រើនទៀត ដែលរាជរដ្ឋាភិបាលកម្ពុជា អាណត្តទី៧ សម្រេចបានក្នុងរយៈពេល១ឆ្នាំកន្លងមកនេះ៕	គិតមកទល់ពេលនេះ មានពលរដ្ឋកម្ពុជា សរុបជាង ៧លាន ៥សែននាក់ កំពុងកាន់កាប់ និងប្រើប្រាស់បណ្ណសមធម៌សុខាភិបាល និងបណ្ណ របបសន្តិសុខសង្គម(ប.ស.ស) ផ្នែកថែទាំសុខភាព។ នេះបើតាម លោកលោក ប៉ែន បូណា រដ្ឋមន្ត្រីប្រតិភូអមនាយករដ្ឋមន្ត្រី និងជាអ្នកនាំពាក្យរាជរដ្ឋាភិបាលកម្ពុជា ថ្លែងនៅក្នុង សន្និសីទសារព័ត៌មានស្តីពីសមិទ្ធផលរយៈពេល ១ឆ្នាំ របស់រាជរដ្ឋាភិបាលអាណត្តទី៧ នៅថ្ងៃទី១៩ ខែសីហា។
មន្រ្តីនគរបាល ប៉ុស្តិ៍ឃុំអូរឧកញ៉ាហេង ចំនួន២នាក់ ត្រូវបានរងរបួសធ្ងន់ធ្ងរ ដោយសារជនបង្កកាប់ពីក្រោយខ្នង។ បើតាមរដ្ឋបាលខេត្តព្រះសីហនុ មន្រ្តីនគរបាលទាំង២នាក់នេះ បានចុះទៅសម្របសម្រួលជម្លោះហិង្សាក្នុងគ្រួសារមួយ នៅឃុំអូរឧកញ៉ាហេង ស្រុកព្រៃនប់ កាលពីថ្ងៃទី១៨ សីហា។ «ក្រោយពេលសម្របសម្រួលរួច មន្រ្តីនគរបាលទាំង២ ព្រមទាំងប្រជាការពារក៏បានដើរត្រឡប់មកវិញ។ ពេលនោះបុរសជាជនដៃដល់ក៏បានរត់មកកាប់ពីខាងក្រោយដោយមិនដឹងខ្លួន បណ្តាលឱ្យមន្រ្តីនគរបាល២នាក់រងរបួសធ្ងន់ធ្ងរ»។ រដ្ឋបាលខេត្តព្រះសីហនុ បញ្ជាក់ដូច្នេះ។ ក្រោយកើតហេតុ នគរបាលទាំង២នាក់ ត្រូវបានបញ្ជូនទៅមន្ទីរពេទ្យបង្អែកខេត្តព្រះសីហនុ ប៉ុន្តែដោយស្ថានភាពរបួសធ្ងន់ធ្ងរពេក អភិបាលខេត្តព្រះសីហនុ បានបញ្ជាឱ្យបញ្ជូនមកព្យាបាលនៅភ្នំពេញ៕	មន្រ្តីនគរបាលនៃខេត្តព្រះសីហនុ ២នាក់ បានរងរបួសធ្ងន់ធ្ងរ ក្រោយពីចុះទៅសម្របសម្រួលជម្លោះហិង្សាក្នុងគ្រួសារមួយ។ បើតាមរដ្ឋបាលខេត្តព្រះសីហនុ បច្ចុប្បន្នប៉ូលិសទាំង២នាក់ បានបញ្ជូនមកព្យាបាលនៅរាជធានីភ្នំពេញ។
មហាក្សត្រថៃ បានតែងតាំង លោកស្រី ផែថងថាន ស៊ីណាវ៉ាត់ ជានាយករដ្ឋមន្រ្តីថៃទី៣១ ជាផ្លូវការ នៅថ្ងៃទី១៨ ខែសីហា។ ក្នុងវ័យ៣៧ឆ្នាំ លោកស្រី ផែថងថាន បានក្លាយជាបុគ្គលទី៣ ក្នុងគ្រួសារត្រកូល «ស៊ីណាវ៉ាត់» ដែលបានក្លាយជានាយករដ្ឋមន្រ្តី បន្ទាប់ពីលោកឪពុក ថាក់ស៊ីន ស៊ីណាវ៉ាត់ និងម្តាយមីង យីងឡាក់ ស៊ីណាវ៉ាត់។ មេដឹកនាំត្រកូល «ស៊ីណាវ៉ាត់» ពីរនាក់មុនៗ សុទ្ធតែត្រូវបានទម្លាក់ចេញពីតំណែងដោយការធ្វើរដ្ឋប្រហារយោធា នៅក្នុងឆ្នាំ២០០៦ និង២០១៤។ ពាក់ព័ន្ធនឹងវិបត្តិនយោបាយថៃខាងលើ លោកស្រី ផែថងថាន ដែលទើបត្រូវបានមហាក្សត្រតែងតាំងជាប្រមុខរដ្ឋាភិបាលថ្មី បានប្តេជ្ញាមិនដើរឱ្យត្រូវផ្លូវចាស់របស់ឪពុក និងម្តាយមីង។ «គ្មាននរណាចង់ជួបវាសនាដូចឪពុក និងម្តាយមីងនោះទេ។ ដូចនេះ បំណងរបស់ខ្ញុំនៅពេលនេះ គឺបំពេញការងារឱ្យបានល្អបំផុត»។ នាយករដ្ឋមន្រ្តីថៃថ្មី ដែលមានឈ្មោះហៅក្រៅ Ung Ing បានបញ្ជាក់បែបនេះ នៅក្នុងសន្និសីទសារព័ត៌មានមួយ នៅថ្ងៃទី១៨ ខែសីហា។ បើទោះគ្មានបទពិសោធន៍នៅក្នុងរដ្ឋាភិបាល មេដឹកនាំដែលមានវ័យក្មេងជាងគេនៅក្នុងប្រវត្តិសាស្រ្តថៃ បានប្តេជ្ញាសហការជាមួយស្ថាប័នធំៗពីរទៀត គឺសភា និងតុលាការ។ កន្លងមក លោកស្រី Ung Ing មិនធ្លាប់ជាសមាជិកសភា ឬរដ្ឋមន្រ្តីឡើយ។ ក្រោយកូនក្លាយជានាយករដ្ឋមន្រ្តី អតីតមេដឹកនាំ លោក ថាក់ស៊ីន ដែលមានឥទ្ធិពលខ្លួននៅក្នុងសង្គមថៃ បានបន្លុយថា ខ្លួនត្រៀមខ្លួនជាស្រេច ក្នុងការផ្តល់យោបល់ដល់កូនស្រី ពាក់ព័ន្ធនឹងការដឹកនាំ ប៉ុន្តែមិនផ្តល់ការគាំទ្រផ្នែកនយោបាយឡើយ ដ្បិតខ្លួនចាស់ហើយ។ នេះបើតាមការចុះផ្សាយរបស់កាសែតបាងកកប៉ុស្តិ៍។ «នៅក្នុងអតីតកាល ខ្ញុំឈរពីមុខកូន ហើយកូនស្រីរបស់ខ្ញុំនៅពីក្រោយ។ ថ្ងៃនេះ កូនស្រី ឈរនៅពីមុខខ្ញុំ ហើយខ្ញុំឈរនៅពីក្រោយវិញម្តង»។ អតីតប្រមុខរដ្ឋាភិបាលថៃវ័យ ៧៥ឆ្នាំ បានប្រើពាក្យសម្តីដែលបង្កប់ដោយការសរសើរបែបនេះ នៅថ្ងៃទី១៨ ខែសីហា។ ពាក់ព័ន្ធនឹងការរៀបចំគណៈរដ្ឋមន្រ្តីថ្មី លោក ថាក់ស៊ីន បានសន្យាមិនលូកដៃឡើយ។ ចំណែក លោកស្រី ផែថងថាន សន្យាថា លោកស្រី នឹងសុំយោបល់ពីឪពុកលុះត្រាតែចាំបាច់។ មិនត្រឹមតែឪពុកទេ មេដឹកនាំរដ្ឋាភិបាលថ្មីរូបនេះ នឹងសុំការផ្តល់គំនិតពីអតីតនាយករដ្ឋមន្រ្តីផ្សេងទៀត ដើម្បីដឹកនាំប្រទេសឱ្យបានល្អ និងអាចអនុវត្តគោលនយោបាយប្រកបដោយប្រសិទ្ធភាព ដើម្បីជាប្រយោជន៍សម្រាប់ប្រទេស។ មុនពេល លោក ថាក់ស៊ីន និងលោកស្រី យីងឡាក់ ត្រូវបានទម្លាក់ចេញពីតំណែង អ្នកទាំងពីរសុទ្ធតែរងបទចោទពាក់ព័ន្ធអំពើពុករលួយ និងសកម្មភាពខុសច្បាប់ផ្សេងទៀត។ លោក ថាក់ស៊ីន ទើបតែវិលចូលប្រទេសនៅក្នុងឆ្នាំ២០២៣ ប៉ុណ្ណោះ ក្រោយពីភៀសខ្លួនចាប់តាំងពីឆ្នាំ២០០៨។ តាមការបញ្ជាក់របស់រដ្ឋមន្រ្តីយុត្តិធម៌ស្តីទីថៃ នៅថ្ងៃទី១៨ ខែសីហា លោកថាក់ស៊ីន ត្រូវបានមហាក្សត្រលើកលែងទោសជាថ្មី ហើយពេលនេះ មានសេរីភាពពេញទីហើយ។ ដោយឡែក លោកស្រី យីងឡាក់ នៅតែបន្តភៀសខ្លួន នៅបរទេស ដ្បិតរងបទចោទនៅក្នុងប្រទេសជាច្រើន៕	នាយករដ្ឋមន្រ្តីថៃថ្មី លោកស្រី ផែថងថាន ស៊ីណាវ៉ាត់ (Paetongtarn Shinawatra) នៅថ្ងៃទី១៨ ខែសីហា បានប្តេជ្ញាធ្វើនយោបាយ ដោយមិនឱ្យជាន់ដានចាស់លោកឪពុក និងម្តាយមីង ដែលបានរបូតតំណែងនាយករដ្ឋមន្ត្រីដោយរដ្ឋប្រហារយោធា។ បើតាមនាយករដ្ឋមន្រ្តីថៃដែលមានវ័យក្មេងជាងគេរូបនេះ ខ្លួនប្តេជ្ញាខិតខំធ្វើការឱ្យបានខ្លាំងបំផុត។
ជំនួបបើកឆាកដំបូងគេបង្អស់ក្នុងពានរង្វាន់លីគកំពូលអង់គ្លេសធ្វើឡើងរវាង Man Utd ទល់នឹង Fulham ក្នុងកីឡដ្ឋាន Old Trafford នៅរាត្រីថ្ងៃទី១៦ ខែសីហា។ ខ្សែប្រយុទ្ធចំណូលថ្មី Joshua Zirkzee ជាអ្នកសម្រេចទីគ្រាប់បាល់ជ័យជម្នះឱ្យក្រុមលោក Erik ten Hag។ Zirkzee ខ្សែប្រយុទ្ធអន្តរជាតិហូឡង់ ដែលលោក Ten Hag ទិញពី Bologna នៅដើមរដូវកាលនេះ។ Man City ក្រុមការពារជើងឯក នៅតែបង្ហាញភាពរឹងមាំរបស់ខ្លួន តាមរយៈការយកឈ្នះ Chelsea ២-០។ នៅ Stamford Bridge ខ្សែប្រយុទ្ធឆ្នើម Erling Haaland រកបានគ្រាប់ដំបូងនៅនាទី១៨ មុនពេល Mateo Kovacic បន្ថែមគ្រាប់ទី២នៅនាទី៨៤ ដើម្បីជួយមេឃខៀវ ដែលដឹកនាំដោយអ្នកចាត់ការ Pep Guardiola ដណ្តើមបាន ៣ពិន្ទុពីអតីតក្រុមខ្លួន។ Liverpool ក្រោមការដឹកនាំរបស់អ្នកចាត់ការទូទៅថ្មីលោក Arne Slot រកបានជ័យជម្នះរបស់ខ្លួនផងដែរក្នុងលទ្ធផល ២-០ លើ Ipswich Town ដែលទើបឡើងពីលីគលំដាប់ទី២ Championship។ ២គ្រាប់របស់ហង្សក្រហម ធ្វើបានដោយ Diogo Jota និង Mohamed Salah។ ដោយឡែក Arsenal ក៏មិនបានធ្វើឱ្យអ្នកគាំទ្រខ្លួនខកចិត្តដែរ ក្រោយដណ្តើមបាន៣ពិន្ទុពី Wolverhampton សម្រាប់ជំនួបបើកឆាករដូវកាលថ្មី។ ជ័យជម្នះ ២-០ នៅ Emirates ធ្វើបានដោយ Kai Havertz និង Bukayo Saka។ លទ្ធផលគូផ្សេងទៀតសម្រាប់ជំនួបបើកឆាក៖ Everton ០-៣ Brighton Newcastle United ១-០ Southamton Nottingham Forest ១-១ Bournemouth West Ham ១-២ Aston Villa Brentford ២-១ Crystal Palace៕	ម្ចាស់ការពារតំណែងជើងឯក Manchester City, Manchester United, Liverpool និង Arsenal រកបាន៣ពិន្ទុរៀងខ្លួននៅជំនួបបើកឆាក Premier League រដូវកាលថ្មី ២០២៤-២៥។ Man City ឈ្នះ Chelsea ២-០, Man Utd ឈ្នះ Fulham ១-០, Liverpool ឈ្នះ Ipswich Town ២-០ និង Arsenal ឈ្នះ Wolves ២-០។
អំពីលោក អាឡាំង ដឺលុច លោកប្រធានាធិបតីអេម៉ានុយអែល ម៉ាក្រុង ចាត់ទុកដូចជា «វិមានបារាំង» រីឯមេដឹកនាំស្តាំនិយមជ្រុល លោកស្រី ម៉ារីន ឡឺប៉ែន ថា ជា «វីរបុរស» ខណៈមេដឹកនាំបក្សសាធារណរដ្ឋ លោក Eric Ciotti លើកកម្កើងថា ជា «បុរសបារាំងដ៏មហិមាមួយរូប»។ «លន្លង់លន្លោច ប្រជាប្រិយ និងភាពសម្ងាត់ គាត់មិនមែនត្រឹមតែជាតារាភាពយន្តម្នាក់នោះឡើយ ពោលគឺដូចជាវិមានបារាំង»។ លោក ម៉ាក្រុងបានសរសេរយ៉ាងដូច្នេះនៅលើបណ្តាញសង្គម X របស់ខ្លួន ដោយរំលឹកពីភាពប៉ិនប្រសប់របស់លោក អាឡាំង ដឺលុច ក្នុងការបង្កើតក្តីសុបិនដល់ពិភពលោកទាំងមូល។ លោក អាឡាំង ដឺឡុង មានកេរ្តិ៍ឈ្មោះដ៏ល្បីរន្ទឺ នៅទូទាំងអឺរ៉ុប និងពិភពលោកទាំងមូលតាមរយៈសកម្មភាពរបស់លោកក្នុងវិស័យភាពយន្ត ជាពិសេសពីអំឡុងឆ្នាំ១៩៦០ ដល់ឆ្នាំ១៩៨០។ ពីឆ្នាំ១៩៤៩ ដល់ឆ្នាំ២០១៩ លោកថតកុនបានប្រមាណ១០០រឿង ហើយថែមទាំងទទួលបានពានរង្វាន់ជាច្រើនផងដែរ។ សម្រាប់លោកស្រី ម៉ារីន ឡឺប៉ែន លោក អាឡាំង ដឺឡុង បន្សល់ទុកនូវយុគសម័យមាសនៃវិស័យភាពយន្តបារាំង។ នាយករដ្ឋមន្ត្រីបារាំងដែលនឹងត្រូវចុះចេញពីតំណែង លោក Gabriel Attal ដែលនឹងត្រូវចុះពីតំណែង, អតីតនាយករដ្ឋមន្ត្រីតាំងពី លោក Raymond Barre, លោក Francois Fillon រហូតដល់អតីតប្រធានាធិបតី លោក Nicolas Sarkozy ក៏សុទ្ធតែបង្ហាញពីទស្សនៈខ្លួន ដោយគោរពចំពោះលោក អាឡាំង ដឺឡុង ផងដែរ។ បើតាមការផ្សាយរបស់ AFP មរណភាពរបស់លោក អាឡាំង ដឺឡុង ត្រូវបានប្រកាសដោយកូនទាំងបីរបស់លោក គឺ Alain Fabien, Anouchka និង Anthony។ លោកបានលាចាកលោក កាលពីយប់ចូលថ្ងៃទី១៨ ខែសីហា នៅគេហដ្ឋនរបស់ខ្លួននៅតំបន់ Douchy នៃដេប៉ាតឺម៉ង់ Loiret។ រឿងដ៏ល្បីល្បាញរបស់លោក អាឡាំង ដឺឡុង រួមមានដូចជា Plein soleil (1960), Rocco et ses frères (1960, Le Guépard (1963), Le Samouraï (1967), La Piscine (1969), L'Éclipse (1962), La Motocyclette (1968), Le Cercle rouge (1970), Monsieur Klein (1976) ជាដើម៕	អ្នកនយោបាយគ្រប់និន្នការនៅបារាំង ទាំងស្តាំនិយម ស្តាំនិយមជ្រុល រួមទាំងឆ្វេងនិយម សុទ្ធតែបង្ហាញពីការសោកស្តាយចំពោះមរណភាពតារាភាពយន្តដ៏ល្បីល្បាញ លោក អាឡាំង ដឺឡុង (Alain Delon) ក្នុងអាយុ៨៨ឆ្នាំ កាលពីថ្ងៃទី១៨ ខែសីហា។
លោកស្រី ផែថងថាន ត្រូវបានព្រះមហាក្សត្រថៃតែងតាំងជានាយករដ្ឋថៃទី៣១ នៅថ្ងៃទី១៨ ខែសីហា។ ក្នុងនាមជាប្រទេសជិតខាងដែលមានទំនាក់ទំនងគ្នាជិតស្និទ្ធ នាយករដ្ឋមន្រ្តីកម្ពុជាសម្តេច ហ៊ុន ម៉ាណែត ទើបកាន់តំណែងជិត១ឆ្នាំ បានផ្ញើសារអបអរសាទរ លោកស្រី ផែថងថាន ដំបូងគេក្នុងចំណោមមេដឹកនាំប្រទេសនានា។ ក្នុងសារលិខិតអបអរសាទរ សម្តេច ហ៊ុន ម៉ាណែត បានបញ្ជាក់ពីស្មារតីទន្ទឹងរង់ចាំធ្វើការយ៉ាងជិតស្និទ្ធជាមួយនាយករដ្ឋមន្រ្តីថៃថ្មី ដើម្បីជំរុញទំនាក់ទំនង និងកិច្ចសហប្រតិបត្តិការបន្ថែមទៀត ដើម្បីផលប្រយោជន៍ទៅវិញទៅមកនៃប្រទេស និងប្រជាជន និងរួមចំណែកដល់សន្តិភាព ស្ថិរភាព និងវិបុលភាពទាំងក្នុង និងក្រៅតំបន់។ ទន្ទឹមនេះ ប្រធានព្រឹទ្ធសភា សម្តេច ហ៊ុន សែន ក៏បានផ្ញើសារអបអរលោកស្រី ផែថងថាន ដែរ។ សម្តេចបានសង្កត់ធ្ងន់ថា ៖«ក្នុងនាមជាប្រទេសជិតខាងដ៏ល្អ យើងបានសហការលើបញ្ហាផ្សេងៗដែលមានផលប្រយោជន៍រួម ហើយខ្ញុំជឿជាក់យ៉ាងមុតមាំថា ក្នុងតួនាទីថ្មីរបស់អ្នកជានាយករដ្ឋមន្ត្រីនៃព្រះរាជាណាចក្រថៃ អ្នកនឹងបន្តពង្រឹងទំនាក់ទំនងរបស់យើងបន្ថែមទៀតលើគ្រប់វិស័យ ដើម្បីបង្កើតសក្តានុពលថ្មីសម្រាប់កិច្ចសហប្រតិបត្តិការកាន់តែប្រសើរឡើង និងផលប្រយោជន៍ទៅវិញទៅមកសម្រាប់ប្រជាជន និងប្រទេសជាតិយើងទាំងពីរ»។ អត្ថបទទាក់ទង សម្តេច ហ៊ុន សែន និងសម្តេចហ៊ុន ម៉ាណែត ជឿថាទំនាក់ទំនងកម្ពុជា-ថៃ កាន់តែរឹងមាំ ឆ្លើយតបនឹងសារអបសាទររបស់ថ្នាក់នាំកម្ពុជា លោកស្រី ផែថងថាន បានបង្ហោះសារតាមបណ្តាញ X នាថ្ងៃទី១៩ ខែសីហា ដោយបានសរសើរដោយស្មោះចំពោះ សម្តេច ហ៊ុន ម៉ាណែត និងសម្តេច ហ៊ុន សែន ដែលបានផ្ញើសារអបអរលោកស្រីដំបូងគេក្នុងចំណោមមេដឹកនាំបរទេស។ លោកស្រី ផែថងថាន បានបញ្ជាក់ថា ថៃ និងកម្ពុជា ជាប្រទេសជិតខាងដ៏ជិតស្និទ្ធ និងជាដៃគូយុទ្ធសាស្រ្ត។ នាយករដ្ឋមន្រ្តីរូបនេះបានសង្កត់ធ្ងន់ថា ៖« នៅពេលដែលយើងខិតជិតដល់ខួបលើកទី៧៥ នៃទំនាក់ទំនងការទូតរបស់យើងនៅឆ្នាំក្រោយ ខ្ញុំបានប្តេជ្ញាចិត្តថានឹងធ្វើការយ៉ាងជិតស្និទ្ធជាមួយអ្នកដើម្បីលើកកម្ពស់ទំនាក់ទំនងទ្វេភាគីរបស់យើងទៅកាន់កម្រិតខ្ពស់ថ្មី»។ គួរបញ្ជាក់ថា លោកស្រី ផែថងថាន ជាថ្នាក់នាំបក្សភឿថៃ មានអាយុ ៣៧ឆ្នាំ ជាកូនស្រី លោក ថាក់ស៊ីន ស៊ីណាវ៉ាត់ ដែលបានក្លាយជានាយករដ្ឋមន្រ្តីថៃទី៣១ បន្ទាប់ពីលោក សេដ្ឋា ថាវីស៊ីន ត្រូវបានតុលាការធម្មនុញ្ញថៃដកចេញពីតំណែង។ ទំហំពាណិជ្ជកម្ពុជា-ថៃ មានតម្លៃ ២,៤ពាន់លានដុល្លារ ក្នុងរយៈពេល ៧ខែឆ្នាំនេះ កើនឡើង ៨,៦ភាគរយ ធៀបគ្រាដូចគ្នាឆ្នាំមុន។ ក្នុងនោះការនាំចេញរបស់កម្ពុជា មានចំនួនជិត ៥០០លានដុល្លារ ខណៈការនាំចូលមកវិញមានជាង ១,៩ពាន់លានដុល្លារ៕	នាយករដ្ឋមន្រ្តីថៃ លោកស្រី ផែថងថាន ស៊ីណាវ៉ាត់ បានប្តេជ្ញាធ្វើការយ៉ាងជិតស្និទ្ធជាមួយកម្ពុជា ក្រោយពីនាយករដ្ឋមន្រ្តីកម្ពុជា សម្តេច ហ៊ុន ម៉ាណែត និងប្រធានព្រឹទ្ធសភា សម្តេច ហ៊ុន សែន បានផ្ញើរសារជូនពររូបខ្លួន។
កីឡាករ វង្ស គឹមហួត សោកស្ដាយដោយមិនទទួលបានជោគជ័យ ពីការប្រកួតប្រណាំងឡានឧបសគ្គ ក្នុងព្រឹត្តិការណ៍ Asia Cross Country Rally។ ប៉ុន្ដែកីឡាកររូបនេះ ក៏មានសុទិដ្ឋនិយមថា កីឡាករកម្ពុជា មានសុវត្ថិភាពក្នុងការប្រកួត ហើយក្រុមការងារបច្ចេកទេសក៏ទទួលបានបទពិសោធន៍ថ្មី ពីការចូលរួមព្រឹត្តិការណ៍អន្ដរជាតិកម្រិតអាស៊ី។ ក្រុម VKH Racing របស់កម្ពុជា ដណ្ដើមបានត្រឹមលេខ៨ប្រភេទឡានសាំង។ លោក វង្ស គឹមហួត និយាយថាលទ្ធផលនេះ មិនមែនជាអ្វី ដែលខ្លួនរំពឹងទុកមុនពេលប្រកួតឡើយ ប៉ុន្ដែកីឡាករកម្ពុជា ធ្វើបានយ៉ាងល្អ និងអស់ពីសមត្ថភាព។ អ្នកប្រណាំងឡានរូបនេះ បន្ថែមទៀតថា ដោយសារបញ្ហាម៉ាស៊ីន និងការខ្វះសំណាង ដែលកត្តារាំងស្ទះ ដល់ជោគជ័យកីឡាករកម្ពុជា។ កីឡាករ «អ្វីគ្រប់យ៉ាង យើងធ្វើបានល្អប្រសើរ ប៉ុន្ដែសំណាងយើងមិនទាន់ដល់។ យើង មានហេតុការជាច្រើន ដែលធ្វើឲ្យយើងមិនបានជោគជ័យ គឺបញ្ហារ៉ាលីម៉ែត្រទ័រ។ បញ្ហាដំបូង ដែលយើងមិននឹកស្មានសោះថា គ្រាន់តែចាប់ផ្ដើមប្រកួតភ្លាម ដំណើរការមិនបានល្អ។ បញ្ហាម៉ាស៊ីន ដែលយើងត្រៀមប្រកួត គឺប្រអប់លេខមានបញ្ហា ធ្វើឲ្យយើងមិនអាចបន្ដការប្រណាំងបាន។»។ គួរបញ្ជាក់ផងដែរថា កាលពីអំឡុងឆ្នាំ២០២៣ ក្រុម VKH Rally Racing ធ្លាប់ទទួលបានចំណាត់ថ្នាក់លេខ១១ ក្នុងចំណោមរត់យន្ដប្រណាំងសរុប ៤១គ្រឿង។ ចំណែកព្រឹត្តិការណ៍នាឆ្នាំ២០២៤នេះ រថយន្ដ៤៥គ្រឿង មកពីប្រទេសចំនួន១០ ចូលរួមប្រកួត។ រីឯ ក្រុមកម្ពុជានេះ បានបញ្ជូនរថយន្ដ ៥គ្រឿង ដោយក្នុងនោះ ១គ្រឿងជារថយន្ដប្រណាំង និង៤គ្រឿងទៀតជារថយន្ដ Service។ ប្រតិភូកីឡាទាំង១១នាក់នោះ មានដូចជា៖ កីឡាករ ២នាក់, ក្រុមការងារបច្ចេកទេសជួសជុល ៦នាក់ និងក្រុមផ្សព្វផ្សាយ ៣នាក់។ ដោយឡែកក្នុងព្រឹត្តិការណ៍នេះ ក្រុម VKH Racing កម្ពុជា ដណ្ដើមបានត្រឹមលេខ៨ ប៉ុណ្ណោះលើប្រភេទឡានប្រើសាំង។ លទ្ធផលលេខ១ បានទៅក្រុមប្រណាំង Toyota Gazoo Racing Thailand លេខ២ និងលេខ៣ បានលើក្រុមប្រណាំង Isuzu Suphan។ ចំណែកលេខ៤ ក្រុមប្រណាំង Toyota Gazoo Racing Indonesia និងលេខ៥ ក្រុមប្រណាំង Mitsubishi Ralliart។ ក្រុមកម្ពុជានេះ ក៏ឈ្នះពាន Special Award ពីព្រឹត្តិការណ៍នេះ ផងដែរ៕	ប្រតិភូកីឡាយានយន្ដកម្ពុជា ១១នាក់ចូលរួមព្រឹត្តិការណ៍ Asia Cross Country Rally នៅខេត្តសូរ៉ាតថានី នៃប្រទេសថៃ ដែលត្រូវបានធ្វើឡើងចាប់ពីថ្ងៃទី១១-១៧ ខែសីហា ឆ្នាំ២០២៤។ វង្ស គឹមហួត កីឡាករប្រណាំងឡានឧបសគ្គក្រុម VKH Racing សោកស្តាយ ដែលមិនអាចទទួលបានលទ្ធផលល្អ ដែលខ្លួនរំពឹង ដោយលើកហេតុផលថាខ្លួនខ្វះសំណាង និងមានបញ្ហាម៉ាស៊ីន។
ហ្គ្រេប ជាកម្មវិធីទំនើបផ្តល់នូវដំណោះស្រាយជាបណ្ដុំសម្រាប់តម្រូវការប្រចាំថ្ងៃជាច្រើន។ កិច្ចសហការនេះបង្ហាញពីការប្តេជ្ញាចិត្តរបស់ហ្គ្រេប ក្នុងការផ្តល់នូវបទពិសោធធ្វើដំណើរយ៉ាងរលូននៅកម្ពុជា។ លើសពីការហៅជិះ អ្នកប្រើប្រាស់នៅកម្ពុជាអាចទទួលបានការដឹកជញ្ជូនអាហារ ការទូទាត់បែបឌីជីថល និងសេវាកម្មហិរញ្ញវត្ថុយ៉ាងរលូនតាមរយៈកម្មវិធីហ្គ្រេប ដែលអាចឱ្យអ្នកប្រើប្រាស់ធ្វើប្រតិបត្តិការយ៉ាងងាយស្រួលនៅក្នុងប្រព័ន្ធអេកូរួមបញ្ចូលគ្នា។ សេដ្ឋកិច្ចរីកចម្រើនរបស់កម្ពុជាកំពុងជំរុញឱ្យមានតម្រូវការសេវាកម្មតាមតម្រូវការ។ ប្រព័ន្ធរបស់ហ្គ្រេបភ្ជាប់អ្នកបើកបរ ពាណិជ្ជករ និងអ្នកប្រើប្រាស់ ដែលជំរុញសេដ្ឋកិច្ចក្នុងស្រុកដោយបង្កើតឱកាសអាជីវកម្ម និងការងារ។ ក្រុមហ៊ុននេះបន្តពង្រីកការផ្តល់ជូនរបស់ខ្លួនដើម្បីបំពេញតម្រូវការដែលកំពុងកើនឡើងរបស់អ្នកប្រើប្រាស់កម្ពុជា។ អំពីក្រុមហ៊ុន អាយ.អេ.អេ.ស៊ី ក្រុមហ៊ុន អាយ.អេ.អេ.ស៊ី (ខេមបូឌា) គឺជាក្រុមហ៊ុនផ្សាយពាណិជ្ជកម្មឯកទេសដែលមានកំណត់ត្រាច្បាស់លាស់ក្នុងការគ្រប់គ្រងប្រព័ន្ធផ្សព្វផ្សាយនៅតាមព្រលានយន្តហោះទូទាំងអឺរ៉ុប និងអាស៊ី។ ពួកគេគឺជាដៃគូផ្សាយពាណិជ្ជកម្មផ្លូវការសម្រាប់អាកាសយានដ្ឋានកម្ពុជា ដែលទទួលខុសត្រូវក្នុងការបង្កើតបទពិសោធផ្សាយពាណិជ្ជកម្មដែលមានឥទ្ធិពលខ្ពស់នៅទូទាំងអាកាសយានដ្ឋានភ្នំពេញ និងអាកាសយានដ្ឋានអន្តរជាតិក្រុងព្រះសីហនុ។ ដើម្បីស្វែងយល់បន្ថែមអំពីការផ្សាយពាណិជ្ជកម្មនៅអាកាសយានដ្ឋាន សូមចូលទៅកាន់៖ www.airportadvertisingcambodia.com អំពីហ្គ្រេប ហ្គ្រេប គឺជាកម្មវិធីទំនើបឈានមុខគេនៅអាស៊ីអាគ្នេយ៍ ដែលប្រតិបត្តិការទូទាំងផ្នែកដឹកជញ្ជូន ធ្វើដំណើរ និងសេវាកម្មហិរញ្ញវត្ថុឌីជីថល។ ផ្ដល់សេវានៅទីក្រុងជាង ៧០០ នៅក្នុងប្រទេសអាស៊ីអាគ្នេយ៍ចំនួនប្រាំបីដូចជា កម្ពុជា ឥណ្ឌូនេស៊ី ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម - ហ្គ្រេប ជួយមនុស្សរាប់លាននាក់ជារៀងរាល់ថ្ងៃ បញ្ជាទិញអាហារ ឬគ្រឿងទេស ផ្ញើកញ្ចប់បញ្ញើ ជិះឡាន ឬតាក់ស៊ី បង់ថ្លៃសម្រាប់ការទិញតាមអ៊ីនធឺណិត ឬចូលប្រើសេវាកម្មដូចជាការផ្តល់ប្រាក់កម្ចី និងការធានារ៉ាប់រង ទាំងអស់តាមរយៈកម្មវិធីតែមួយ។ ហ្គ្រេប ត្រូវបានបង្កើតឡើងក្នុងឆ្នាំ ២០១២ ដោយមានបេសកកម្មជំរុញអាស៊ីអាគ្នេយ៍ឆ្ពោះទៅមុខដោយបង្កើតការពង្រឹងសេដ្ឋកិច្ចសម្រាប់មនុស្សគ្រប់រូប និងខិតខំផ្ដល់សេវាដូចខាងក្រោម៖ ផ្តល់និរន្តរភាពផ្នែកហិរញ្ញវត្ថុក្នុងពេលដំណាលគ្នា និងមានឥទ្ធិពលផ្នែកសង្គម និងបរិស្ថានជាវិជ្ជមាននៅក្នុងតំបន់អាស៊ីអាគ្នេយ៍៕ (អត្ថបទពាណិជ្ជកម្ម)	ភ្នំពេញ ថ្ងៃទី១៩ ខែសីហា ឆ្នាំ២០២៤៖ ហ្គ្រេប ដែលជាកម្មវិធីទំនើបឈានមុខគេនៅអាស៊ីអាគ្នេយ៍ ថ្មីៗនេះបានបង្កើតភាពជាដៃគូយុទ្ធសាស្ត្រជាមួយក្រុមហ៊ុន អាយ.អេ.អេ.ស៊ី (ខេមបូឌា) ដែលជាដៃគូផ្សាយពាណិជ្ជកម្មផ្តាច់មុខសម្រាប់អាកាសយានដ្ឋានកម្ពុជា ដើម្បីដាក់ឱ្យដំណើរការតំបន់ទទួល និងដឹកភ្ញៀវតាមប្រព័ន្ធអេឡិចត្រូនិកដំបូងគេបង្អស់របស់ប្រទេសនៅអាកាសយានដ្ឋានភ្នំពេញ។ កិច្ចសហការប្រកបដោយភាពច្នៃប្រឌិតនេះ បង្ហាញពីការប្តេជ្ញាចិត្តចំពោះបទពិសោធពិសេសរបស់អតិថិជន និងប្រើប្រាស់ភាពខ្លាំងរួមគ្នានៃជំនាញក្នុងតំបន់របស់ហ្គ្រេប ការយកចិត្តទុកដាក់របស់អាកាសយានដ្ឋានកម្ពុជាចំពោះបទពិសោធ និងភាពងាយស្រួលរបស់អ្នកដំណើរ និងចំណេះដឹងផ្សព្វផ្សាយពាណិជ្ជកម្មនៅអាកាសយានដ្ឋានអន្តរជាតិរបស់ក្រុមហ៊ុន អាយ.អេ.អេ.ស៊ី។
ក្នុងសន្និសីទសារព័ត៌មានបង្ហាញសមិទ្ធផលរយៈពេល១ឆ្នាំ របស់រាជរដ្ឋាភិបាលអាណត្តិទី៧ នាព្រឹកថ្ងៃទី១៩សីហានេះ លោក ប៉ែន បូណា ប្រាប់សារព័ត៌មានថ្មីៗថា លោកបានប្រាប់ពីគម្រោងនាំពលរដ្ឋ ចុះទៅពិនិត្យពីភាពរីកចម្រើននៅតំបន់ CLV-DTA ទៅថ្នាក់ដឹកនាំហើយ។ គម្រោងនេះ នឹងរៀបចំឡើងដោយអង្គភាពអ្នកនាំពាក្យរាជរដ្ឋាភិបាល ក្រសួងព័ត៌មាន និងគណៈកម្មការកិច្ចការព្រំដែន។ អ្នកនាំពាក្យរាជរដ្ឋាភិបាល ប្រាប់សារព័ត៌មានឌីជីថលថ្មីៗបែបនេះ៖ «យើងនឹងរៀបចំដំណើរ ទស្សនកិច្ច របស់បងប្អូនប្រជាពលរដ្ឋ ក៏ដូចជាយុវជន ទៅកាន់តំបន់ព្រំដែន ដើម្បីឱ្យបងប្អូនយើងមើលឃើញ ស្ថានភាពជាក់ស្ដែងនៅទីនោះផ្ទាល់ កុំឱ្យជឿគេដែលចេះតែថា! គម្រោងនេះ នឹងធ្វើឡើយបន្ទាប់ពីផុតរដូវវស្សា»។ លោក ប៉ែន បូណា អះអាងថា ដំណើរទស្សនកិច្ចទៅកាន់តំបន់ព្រំដែននេះ នឹងរៀបចំឡើងជាបន្តបន្ទាប់ ហើយក្នុងនោះក៏មានការអញ្ជើញក្រុមអ្នកសារព័ត៌មានផងដែរ។ សូមជម្រាបថា ក្នុងរយៈពេលមួយឆ្នាំនេះ រដ្ឋាភិបាល សម្រេចសមិទ្ធផលធំៗចំនួន៦។ សមិទ្ធផលទាំងនេះ រួមមាន ផ្នែកថែរក្សាសុខសន្តិភាព ស្ថេរភាពនយោបាយ, ការការពារអធិបតេយ្យភាពជាតិនិងបូរណភាពទឹកដី ,ការបើកការដ្ឋានព្រែកជីកហ្វូណន ,ការផ្ដល់សេវាសុខាភិបាល ,វិធានការទីមួយ នៃកំណែរទម្រង់ស៊ីជម្រៅរបស់ក្រសួងមុខងារសាធារណៈ និងការចុះជួបពលរដ្ឋដោយផ្ទាល់១៥២លើក ពេញមួយឆ្នាំនេះ៕	ភ្នំពេញ៖ លោក ប៉ែន លោក ប៉ែន បូណា អ្នកនាំពាក្យរាជរដ្ឋាភិបាល អះអាងថា រដ្ឋាភិបាលនឹងរៀបចំ ឱ្យពលរដ្ឋ ពិសេសយុវជន និងក្រុមអ្នកសារព័ត៌មាន ទៅសិក្សាឈ្វេងយល់នៅព្រំដែន ក្នុងតំបន់នៃគម្រោងសហប្រតិបត្តិការត្រីកោណអភិវឌ្ឍន៍ កម្ពុជា ឡាវ វៀតណាម (CLV-DTA) ដើម្បីឈ្វេងយល់ពីការរីកចម្រើន និងគម្រោងនានា។
ការប្រកួតមិត្តភាពរបស់រុស្សីជាមួយវៀតណាម និងថៃ ដែលគ្រោងធ្វើឡើងនៅក្នុងខែកញ្ញា ទទួលបានប្រតិកម្មជាច្រើនពីសហគមន៍ និងអ្នកគាំទ្របាល់ទាត់រុស្ស៊ី ដោយសារពួកគេគិតថាចំណាត់ថ្នាក់របស់រុស្ស៊ី (FIFA Ranking) ដែលជាក្រុមខ្លាំងមួយនៅអឺរ៉ុប ខ្ពស់ដាច់ឆ្ងាយពេកបើធៀបនឹងក្រុមអាស៊ីអាគ្នេយ៍ទាំងពីរនេះ។ រុស្ស៊ី ឈរលេខ៣៣ក្នុងតារាងចំណាត់ថ្នាក់ពិភពលោក ដោយមានគម្លាត ៦៨លេខពីលើថៃ និង៨២លេខលើសវៀតណាម។ ថ្វីត្បិតតែក្រុមទាំងបីមិនធ្លាប់ជួបគ្នាពីមុនមកក៏ដោយ ប៉ុន្តែកម្រិតរបស់រុស្ស៊ី ត្រូវបានគេមើលឃើញថា មានប្រៀបដាច់ ថៃ និងវៀតណាម។ អតីតកីឡាករបាល់ទាត់រុស្ស៊ី Aleksandr Mostovoi មើលមិនឃើញអ្វីគួរឱ្យចាប់អារម្មណ៍សម្រាប់ការប្រកួតមិត្តភាពនេះទេ និង ចាត់ទុកថាជំនួបទល់ថៃ និងវៀតណាម គ្មានប្រយោជន៍ណាមួយដល់ក្រុមរុស្ស៊ីឡើយ ព្រោះថា ថៃ និងវៀតណាម មានកម្រិតទាបពេក។ បុរសវ័យ៥៥បន្ថែមថា នៅតែមានគូប្រជែងខ្លាំងជាងថៃ និងវៀតណាម ដែលរុស្ស៊ីអាចប្រកួតមិត្តភាពជាមួយបាន បើទោះក្រុមរុស្ស៊ីស្ថិតនៅក្រោមការដាក់ទណ្ឌកម្មរបស់ FIFA និង UEFA ដោយសារសង្គ្រាមនៅអ៊ុយក្រែនក៏ដោយ។ Mostovoi ប្រាប់កាសែត Metaratings ថា៖ ការប្រកួតមិត្តភាពពីរប្រកួតខាងមុខនេះ គឺអាក្រក់ជាងការលេងប្រកួតទល់នឹងគុយបា ១០ ដង។ ការប្រកួតទាំងពីរនេះគ្មានន័យទេ»។ រុស្ស៊ី ឈ្នះគុយបាដែលមានកម្រិតល្អជាងថៃ និងវៀតណាម ដល់ទៅ ៨-០ រួចមកហើយ។ ដោយឡែក លោក Raul Riancho អតីតគ្រូបង្វឹក Spartak Moscow ក៏យល់ឃើញដៀងគ្នានឹងលោក Mostovoi ដែរ។ គ្រូសញ្ជាតិអេស្ប៉ាញរូបនេះជឿថា ក្រុម១ ប្រកួតទល់នឹងក្រុម១ទៀតដែលមានសមត្ថភាពស្មើ ឬលើសទើបទទួលបានការអភិវឌ្ឍន៍។ «នៅពេលដែលក្រុមមួយខ្លាំង ប៉ះគូប្រកួតខ្សោយ ការប្រកួតនោះ នឹងផ្តល់អត្ថប្រយោជន៍ដល់ក្រុមខ្សោយ។ ថៃ និងវៀតណាម នឹងទទួលបានផលច្រើនជាងរុស្ស៊ី»។ នេះជាការលើកឡើងរបស់លោក Riancho។ ទោះជាយ៉ាងណាក៏ដោយ នៅតែមានការគិតបែបសុទិដ្ឋិនិយមសម្រាប់ជំនួបមិត្តភាពរបស់ក្រុមទាំងបីនេះ។ លោក Ilya Gerkus អតីតនាយកប្រតិបត្តិក្លិប Lokomotiv Moscow ចាប់អារម្មណ៍ដែលក្រុមរុស្ស៊ី ជួបគូប្រជែងដែលមានកម្រិតខ្ពស់នៅអាស៊ីអាគ្នេយ៍ជាលើកដំបូង។ លោក Gerkus ចង់ឃើញភាពខ្លាំងរបស់វៀតណាម និងថៃ៕	ក្រុមកីឡាបាល់ទាត់ជម្រើសជាតិរុស្ស៊ី នឹងមានការប្រកួតមិត្តភាព ជាមួយវៀតណាម និងថៃ នៅលើទឹកដីវៀតណាម។ អ្នកគាំទ្ររុស្ស៊ី ចាត់ទុកជំនួបមិត្តភាពទាំងពីរប្រកួត មិនចំណេញអ្វីសោះដល់ក្រុមរុស្ស៊ី ខណៈដែលរុស្ស៊ីស្ថិតក្រោមការដាក់ទណ្ឌកម្មរបស់សហព័ន្ធកីឡាបាល់ទាត់អន្តរជាតិ (FIFA) និងអឺរ៉ុប (UEFA)។
កុមារទាំងអស់បានធ្វើដំណើរតាមផ្លូវអាកាសទៅកាន់ខេត្តសៀមរាប ដែលជាតំបន់វប្បធម៌ប្រវត្តិសាស្ត្រដ៏សំខាន់មួយរបស់ប្រទេសកម្ពុជា។ នៅពេលទៅដល់ខេត្តសៀមរាប ក្រុមកុមារទាំងអស់បានចាប់ផ្ដើមពេលវេលាដ៏សប្បាយរីករាយ រួមមាន ដំណើរកម្សាន្តទៅកាន់ប្រាសាទអង្គរវត្ត ទទួលទានអាហារថ្ងៃត្រង់នៅវត្តព្រះព្រហ្មរ័ត្ន និង ទៅទស្សនាភាវៈចម្រុះនៅ អង្គរ វ៉ាលដ៍ឡាយហ្វ៍ និង អឹឃ្វារៀម។ បន្ទាប់ពីបញ្ចប់ពេលវេលានៃដំណើរកម្សាន្តក្នុងមួយថ្ងៃពេញនៅខេត្តសៀមរាប ដែលពោរពេញដោយការស្វែងយល់អំពីបទពិសោធថ្មីៗ និងបានទទួលភាពរីករាយហើយនោះ ក្រុមកុមារទាំងអស់បានធ្វើដំណើរតាមផ្លូវអាកាសត្រលប់មកកាន់ទីក្រុងភ្នំពេញវិញ នាពេលល្ងាចថ្ងៃដដែលប្រកបដោយសុខសុវត្ថិភាព និងស្នាមញញឹម។ ការចូលរួមនេះ មិនត្រឹមតែមានបំណងបំផុសទំនុកចិត្ត និងជំរុញភាពទាក់ទាញនៃការផ្សងព្រេងទៅកាន់ប្រជាជនកម្ពុជាគ្រប់រូបតែប៉ុណ្ណោះទេ ប៉ុន្តែថែមទាំងដើរតួនាទីយ៉ាងសំខាន់ជាចំណែកមួយក្នុងការចូលរួមគាំទ្រយុទ្ធនាការ «ទស្សនាសៀមរាប ឆ្នាំ២០២៤» ក្រោមការផ្តួចផ្តើមដ៏ខ្ពង់ខ្ពស់របស់សម្តេចធិបតី ហ៊ុន ម៉ាណែត នាយករដ្ឋមន្ត្រីនៃព្រះរាជាណាចក្រកម្ពុជា ផងដែរ។ ទន្ទឹមនឹងនោះ ការចូលរួមប្រកបដោយបទពិសោធមួយនេះ បានផ្តល់ជូនកុមារទាំងអស់នូវភាពអង់អាច រួមជាមួយចំណេះដឹង និងការពង្រឹងបំនិនជីវិតរបស់ពួកគេថែមទៀតផង។ ម្យ៉ាងវិញទៀតការចូលរួមនេះក៏មានគោលបំណងលើកកម្ពស់វិស័យទេសចរណ៍ និងចូលរួមអបអរសាទរបេតិកភណ្ឌដ៏សម្បូរបែបប្រចាំតំបន់ ដោយបង្ហាញអំពីភាពទាក់ទាញដ៏ពិសេសរបស់ខេត្តសៀមរាបទៅកាន់ទស្សនិកជនឱ្យកាន់តែច្រើនផងដែរ។ បន្ថែមពីលើការផ្តល់ជូនកុមារទាំងអស់នូវបទពិសោធន៍ដែលមិនអាចបំភ្លេចបានហើយនោះ ការចូលរួមនេះគឺជាចលនាដ៏ធំមួយក្នុងការជំរុញឱ្យការធ្វើដំណើរតាមផ្លូវអាកាសក្លាយជាផ្នែកដ៏សំខាន់មួយនៃជីវិតរបស់ប្រជាជនកម្ពុជាគ្រប់រូប។ ក្រុមហ៊ុនអាកាសចរណ៍ AirAsia Cambodia មិនត្រឹមតែបង្ហាញអំពីការប្តេជ្ញាចិត្តក្នុងការចូលរួមជាមួយសហគមន៍ប៉ុណ្ណោះទេ ប៉ុន្តែថែមទាំងជាសញ្ញានៃការចាប់ផ្តើមការខិតខំប្រឹងប្រែងឱ្យកាន់តែខ្លាំងបន្ថែមទៀតក្នុងការបង្កើនលទ្ធភាព និងការស្គាល់ច្បាស់អំពីការធ្វើដំណើរតាមផ្លូវអាកាសនៅទូទាំងប្រទេសផងដែរ។ ការហោះហើរលើកដំបូងនេះ ជានិមិត្តរូបនៃការចាប់ផ្តើមការធ្វើដំណើរ ដែលអាចជំរុញទឹកចិត្តប្រជាជនកម្ពុជារាប់មិនអស់ឱ្យស្វែងរកជើងមេឃថ្មី។ លោក ណម វិស្សុត ប្រធាននាយកប្រតិបត្តិក្រុមហ៊ុនអាកាសចរណ៍ AirAsia Cambodia បានមានប្រសាសន៍ថា៖ «យើងមានមោទកភាពក្នុងការរៀបចំកម្មវិធីទំនួលខុសត្រូវសង្គម (CSR) ដ៏មានអត្ថន័យមួយនេះ ដែលមិនត្រឹមតែជាការផ្តល់ជូនកុមារទាំងអស់នូវបទពិសោធនៃការហោះហើរជាលើកដំបូងរបស់ពួកគេប៉ុណ្ណោះទេ ប៉ុន្តែថែមទាំងចូលរួមគាំទ្រយុទ្ធនាការ «ទស្សនាសៀមរាប ឆ្នាំ២០២៤» ផងដែរ។ បន្ថែមពីលើការផ្តល់ជូនកុមារទាំងអស់នូវបទពិសោធដែលមិនអាចបំភ្លេចបាន តាមរយៈកម្មវិធីនេះបានបង្ហាញអំពីសារៈសំខាន់នៃ បណ្តាញហោះហើរក្នុងស្រុករបស់យើង ដោយបង្ហាញអំពីសមត្ថភាពក្នុងការតភ្ជាប់គោលដៅសំខាន់ៗនៅទូទាំងប្រទេស។ លើសពីការហោះហើរ នេះគឺជាសក្ខីភាពនៃការយកចិត្តទុកដាក់របស់ក្រុមហ៊ុនអាកាសចរណ៍ ក្នុងការបង្កើនផលវិជ្ជមានដល់សហគមន៍តាមរយៈការផ្តល់សេវាកម្មរបស់ក្រុមហ៊ុនយើងខ្ញុំ។ ចក្ខុវិស័យរបស់យើងគឺ ផ្តល់ឱ្យមនុស្សគ្រប់រូបមានលទ្ធភាពធ្វើដំណើរតាមផ្លូវអាកាស ហើយនេះគឺជាជំហានដ៏សំខាន់មួយ ដើម្បីឆ្ពោះទៅសម្រេចគោលដៅ»។ លោក បានបន្ថែមថា៖ «យើងខ្ញុំក៏សូមថ្លែងអំណរគុណយ៉ាងជ្រៀលជ្រៅចំពោះការគាំទ្រពីសំណាក់ដៃគូចូលរួមឧបត្ថម្ភ និងវត្តមានដ៏មានអត្តន័យរបស់ លោកស្រី ហោ សាយ័ន្ត សមាជិកគណៈកម្មាធិការសាខាកាកបាទក្រហមកម្ពុជាខេត្តសៀមរាប ដែលជាតំណាងដ៏ខ្ពង់ខ្ពស់របស់ លោកស្រី ទុយ ជិ ប្រាក់ សោភ័ណ អនុប្រធានគណៈកម្មាធិការសាខាកាកបាទក្រហមកម្ពុជាខេត្តសៀមរាប ដែលវត្តមានអញ្ជើញចូលរួមញ៉ាំងកម្មវិធីឱ្យមានភាពស្និទ្ធស្នាលបន្ថែមទៀត»។ ការចូលរួមកម្មវិធីទំនួលខុសត្រូវសង្គម(CSR)នេះត្រូវបានចូលរួមគាំទ្រដ៏មានតម្លៃពីសំណាក់ដៃគូចូលរួមឧបត្ថម្ភកម្មវិធីរួមមានកាកបាទក្រហមកម្ពុជាអាកាសយានដ្ឋានកម្ពុជាបណ្ណាគារអន្តរជាតិ IBC ប៊ឺហ្គឺឃីងអង្គរ វ៉ាលដ៍ឡាយហ្វ៍ និង អឹឃ្វារៀម Almond Hospitality និងសណ្ឋាគារស្ទឹងសៀមរាបខេត្តសៀមរាប។ ដៃគូចូលរួមឧបត្ថម្ភកម្មវិធី និងក្រុមការងារបានដើរតួនាទីយ៉ាងសំខាន់ក្នុងការចូលរួមកម្មវិធីទំនួលខុសត្រូវសង្គម (CSR) នេះ បានក្លាយជាការពិតតាមរយៈការប្តេជ្ញាចិត្តរបស់ក្រុមហ៊ុនអាកាសចរណ៍ AirAsia Cambodia ក្នុងការលើកកម្ពស់គុណភាពជីវិតរបស់កុមារទាំងអស់ និងជាតំណាងឱ្យសហគមន៍របស់ពួកគេផងដែរ៕ (អត្ថបទពាណិជ្ជកម្ម)	ភ្នំពេញ ថ្ងៃទី១៩ ខែសីហា ឆ្នាំ២០២៤ ៖ ក្រុមហ៊ុនអាកាសចរណ៍ AirAsia Cambodia បានដាក់អនុវត្តការចូលរួមកម្មវិធីទំនួលខុសត្រូវសង្គម (CSR) ដ៏កក់ក្តៅមួយ ក្រោមប្រធានបទ «ឥឡូវនេះ ប្រជាជនកម្ពុជាគ្រប់រូបអាចហោះហើរបាន» ដែលផ្តោតលើការចែករំលែកភាពរីករាយក្នុងការហោះហើរទៅកាន់អ្នកដែលមិនធ្លាប់មានឱកាសក្នុងការហោះហើរពីមុនមក។ ជាផ្នែកមួយនៃការប្តេជ្ញាចិត្តក្នុងការធ្វើឱ្យមនុស្សគ្រប់រូបអាចធ្វើដំណើរតាមផ្លូវអាកាសបានដោយងាយស្រួលការចូលរួមចំណែកនេះបានផ្តល់ឱកាសឱ្យកុមារចំនួន ៧៥នាក់មកពីមណ្ឌលថែទាំកុមារចំនួន ៥ទីតាំង នៅក្នុងប្រទេសកម្ពុជាដើម្បីធ្វើដំណើរតាមផ្លូវអាកាសជាលើកដំបូងបង្អស់។
ការប្រឡងប្រជែងជ្រើសរើសមន្រ្តីរាជការចូលបម្រើការងារក្នុងក្របខណ្ឌក្រសួងអភិវឌ្ឍន៍ជនបទ សម្រាប់ផែនការក្របខណ្ឌឆ្នាំ២០២៣ មានបេក្ខជនមានសិទ្ធិប្រឡងចំនួន ៧២៩នាក់ ក្នុងនោះស្រីចំនួន ១៨៨នាក់។ ដ្បិតការជ្រើសរើសតិចត្រឹម ៦នាក់ ប៉ុន្តែចំនួនបេក្ខជនចាប់អារម្មណ៍មានច្រើនលើសលប់។ ជុំវិញចំនួនបេក្ខជនមានសិទ្ធិចូលប្រឡងច្រើន លោកស្រី ដារ៉េត រ៉ូហ្សាលីន សមាជិកក្រុមអ្នកនាំពាក្យនៃក្រសួងមុខងារសាធារណៈ បានប្រាប់សារព័ត៌មានឌីជីថលថ្មីៗយ៉ាងដូច្នេះ៖«រាជរដ្ឋាភិបាលកម្ពុជា បានផ្ដល់ឱកាសស្មើៗគ្នា និងពង្រីកឱកាសជាបន្តបន្ទាប់ ដើម្បីឱ្យសាធារណជន ជាពិសេសយុវជនមានឱកាសក្លាយជាមន្រ្តីរាជការ»។ បើតាមសមាជិកក្រុមអ្នកនាំពាក្យរូបនេះ ក្នុងរយៈពេលចុងក្រោយនេះ ចំនួននៃការចុះឈ្មោះ និងដាក់ពាក្យចូលប្រឡងមន្រ្តីរាជការមានចំនួនច្រើន ដោយសារបេក្ខជនមានជំនឿទុកចិត្តលើប្រព័ន្ធជ្រើសរើសមន្រ្តីរាជការរបស់រដ្ឋាភិបាលនីតិកាលទី៧។ លោកស្រី បន្តថា ក្រសួងមុខងារសាធារណៈ នឹងបន្តរៀបចំការប្រឡងដោយឈរលើគោលការណ៍គុណាធិបតេយ្យ តម្លាភាព យុត្តិធម៌ បរិយាបន្ន និងប្រសិទ្ធភាព។ សូមបញ្ជាក់ថា ការប្រឡងប្រជែងជ្រើសរើសមន្រ្តីរាជការចូលបម្រើការងារនៅក្រសួងអភិវឌ្ឍន៍ជនបទនេះ រៀបចំនៅមណ្ឌលប្រឡងសាលាភូមិន្ទរដ្ឋបាល នាថ្ងៃទី៣១ ខែសីហា។ បេក្ខជននឹងប្រឡងលើវិញ្ញាសាជំនាញ ឬឯកទេស, វិញ្ញាសាភាសាអង់គ្លេស និងវិញ្ញាសាពហុចម្លើយ៕	ភ្នំពេញ៖ ការប្រឡងប្រជែងជ្រើសរើសមន្រ្តីរាជការចូលបម្រើការងារក្នុងក្របខណ្ឌក្រសួងអភិវឌ្ឍន៍ជនបទ នឹងប្រព្រឹត្តទៅនៅថ្ងៃទី៣១ សីហាខាងមុខនេះ។ បេក្ខជនចូលរួមប្រឡងនេះ មានចំនួន ៧២៩នាក់ ខណៈក្រសួងសម្រាំងជ្រើសរើសយកតែ ៦នាក់ប៉ុណ្ណោះ។
តារាបាល់ទាត់បារាំងវ័យ ២៥ឆ្នាំ បានក្លាយជាកីឡាករចុងក្រោយ ដែលក្លិប Real Madrid នាំយកមករួមក្រុមក្នុងរដូវកាល ២០២៤-២៥ បន្ទាប់ពីរូបគេបានបញ្ចប់កិច្ចសន្យាជាមួយនឹងក្លិប Paris Saint Germain។ កាលពីសប្តាហ៍មុន Mbappe បានបង្ហាញខ្លួនលេងលើកដំបូងបំផុតឱ្យក្លិបយក្សអេស្ប៉ាញ និងស៊ុតបាល់មួយគ្រាប់ រួមចំណែកជួយក្រុមដណ្តើមបានពាន UEFA Super Cup ពីក្រុម Atalanta។ យ៉ាងណានៅការបង្ហាញខ្លួនដំបូងក្នុងក្របខណ្ដ La Liga ខ្សែប្រយុទ្ធសញ្ជាតិបារាំងធ្វើមិនបានល្អប៉ុន្មានឡើយ ដើម្បីស្វែងរកគ្រាប់បាល់ និងមិនទាន់អាចបង្ហាញសមត្ថភាពការលេងបាល់ដ៏ល្អរបស់គេបាននៅឡើយ។ គ្រាប់បាល់ ១គ្រាប់ក្នុងការប្រកួតនោះ ស៊ុតដោយកីឡាករ Rodrigo ប៉ុន្តែបានត្រឹមខកចិត្តស្មើ ១-១ ទល់នឹងក្រុម Mallorca។ បរាជ័យនេះ ធ្វើឱ្យគ្រូបង្វឹកលោក Carlo Ancelotti មិនពេញចិត្ត និងបានស្តីបន្ទោសកូនក្រុមថាធ្វើមិនល្អគ្រប់គ្រាន់ ជាពិសេសត្រង់ប្រព័ន្ធការពារ។ គ្រូបង្វឹកសញ្ជាតិអ៊ីតាលីបាននិយាយដូច្នេះ៖«ខ្ញុំមិនចង់លើកយកលេសណាមួយមកនិយាយនោះទេ កាលពីឆ្នាំមុន ខ្ញុំនៅតែរីករាយជាមួយលទ្ធផលស្មើមួយចំនួន ប៉ុន្តែថ្ងៃនេះគឺមិនមែននោះទេ យើងគួរតែធ្វើបានល្អខ្លាំងជាងនេះទៅទៀត។ យើងត្រូវតែធ្វើបានល្អជាងនេះ យើងបានសិក្សាពីការប្រកួតនេះ យើងបានដឹងច្បាស់ពីចំណុចនៃបញ្ហា យើងចាប់ផ្តើមការប្រកួតបានល្អ តែមិនល្អគ្រប់គ្រាន់ យើងត្រូវការឱ្យមានប្រព័ន្ធការពារល្អប្រសើរជាងនេះ យើងត្រូវការតុល្យភាពក្នុងក្រុម។»។ តំបន់ប្រយុទ្ធរបស់ Real Madrid រួមមាន Mbappe, Vinicius Jr, Jude Bellingham និង Rodrigo បានបង្កគ្រោះថ្នាក់ខ្លាំងទៅកាន់តំបន់ការពាររបស់ក្រុម Mallorca ពីប្រព័ន្ធលេងដ៏យល់ចិត្តគ្នា និងការញ៉ាក់បាល់ជាដើម តែមិនងាយសម្រេចគ្រាប់បាល់ស៊ុតបញ្ចូលទីលើសពី ១គ្រាប់។ លោក Ancelotti ក៏បានបញ្ជាក់បន្ថែមទៅលើការលេងរបស់ Mbappe ថាមិនមែនជាបញ្ហាដែលនាំឱ្យក្រុមបញ្ចប់ត្រឹមលទ្ធផលស្មើនោះទេ ប៉ុន្តែជាកំហុសរបស់ក្រុមទាំងមូលដែលបើកឱកាសទៅដល់ក្រុម Mallorca៕	លោក Carlo Ancelotti មិនពេញចិត្តចំពោះលទ្ធផលការប្រកួតបើកឆាក La Liga ដែល Real Madrid បានត្រឹមស្មើ ១-១ ទល់នឹង Mallorca និងបន្ទោសប្រព័ន្ធការពាររបស់កូនក្រុម។ ការប្រកួតនោះ ខ្សែប្រយុទ្ធចំណូលថ្មី Kylian Mbappe ក៏ធ្វើមិនបានល្អ សម្រាប់ការបង្ហាញខ្លួនដំបូងក្នុងលីគកំពូលប្រទេសអេស្ប៉ាញ។
ឈ្នះ Chelsea ២-០ មានការរួចចំណែករកគ្រាប់បាល់របស់ខ្សែប្រយុទ្ធសញ្ជាតិន័រវែសនាទី១៨ ក្នុងវគ្គទីមួយ មុនពេល Mateo Kovasic ស៊ុតបញ្ចូលទីគ្រាប់ទី២ នៅចុងម៉ោងនាទី៨៤។ Haaland វ័យ ២៤ឆ្នាំ រកបាន ១គ្រាប់ដំបូងនៅដើមរដូវកាលថ្មី បានក្លាយជាគ្រាប់បាល់ទី៩១ របស់គេជាមួយក្លិប Man City នៅក្នុងក្របខណ្ឌ Premier League។ ក្រោយពេលឃើញតារាខ្សែប្រយុទ្ធនៅតែធ្វើបានល្អសម្រាប់រដូវកាលថ្មី លោក Guardiola បានបង្ហាញជំនឿចិត្តថាខ្សែប្រយុទ្ធសញ្ជាតិន័រវែស មានកម្រិតការស៊ុតគ្រាប់បាល់ល្អខ្លាំងដូចទៅនឹងកីឡាករលំដាប់កំពូលៗពិភពលោកដូចជា Lionel Messi និង Cristiano Ronaldo។ «រូបគេពិតជាមានកម្រិតលេងល្អដូចទៅនឹង Messi និង Cristiano Ronaldo អ៊ីចឹង[] ខ្ញុំមិនដឹងទេអំពីវិធីសាស្ត្រដែលរូបគេធ្វើរឿងនេះបាន ប៉ុន្តែក្នុងការលេង ១០០ប្រកួត រូបគេរកបាន ៩១គ្រាប់ក្នុងក្របខណ្ឌ Premier League ហើយក្នុងប្រទេសមួយនេះ វាសឹងតែមិនគួរឱ្យជឿ។ សម្រាប់ Haaland ខ្ញុំមានអារម្មណ៍ថារូបគេកំពុងមានអារម្មណ៍ល្អជាងរដូវកាលមុន នៅពេលមកដល់ចំណុចនេះ។»។ លោក Guardiola បាននិយាយទាក់ទងនឹង Haaland ក្រោយពេលបញ្ចប់ការប្រកួតយកឈ្នះលើក្រុម Chelsea។ កីឡាករវ័យ ២៤ឆ្នាំ បានក្លាយជាកីឡាករដែលឈ្នះស្បែកជើងមាស ២រដូវកាលជាប់គ្នា ចាប់តាំងពីរូបគេបានបង្ហាញខ្លួនដំបូងតាំងពីឆ្នាំ ២០២២ ជាមួយនឹងក្រុម Manchester City។ ផ្លាស់ពីក្លិប Borussia Dortmund មកចូលរួមក្លិបយក្សក្នុងប្រទេសអង់គ្លេស Haaland តែងតែស៊ុតបាល់បញ្ចូលទីច្រើនគ្រាប់ និងទទួលបានរហស្សនាមថាជាម៉ាស៊ីនរកគ្រាប់បាល់ របស់ក្រុមការពារតំណែងជើងឯក Premier League។ ដោយឡែកការប្រកួតបន្ទាប់របស់ក្រុម Man City ពួកគេនឹងត្រូវប្រកួតក្នុងទឹកដីលើកដំបូងសម្រាប់រដូវកាលថ្មី ដោយត្រូវបើកទ្វារកីឡដ្ឋាន Etihad នៅថ្ងៃទី២៤ ខែសីហា ស្វាគមន៍ក្រុមភ្ញៀវ Ipswich Town៕	លោក Pep Guardiola បានប្រៀបធៀបខ្សែប្រយុទ្ធ Erling Haaland ដូចទៅនឹងតារាបាល់ទាត់ឆ្នើមកំពូលលំដាប់ពិភពលោក Lionel Messi និង Cristiano Ronaldo ក្រោយពេលកីឡាករសញ្ជាតិន័រវែសស៊ុតគ្រាប់បាល់ទី៩១ របស់គេជាមួយក្លិប Manchester City ក្នុងជ័យជម្នះ ២-០ លើ Chelsea ក្នុងចំនួបបើករដូវកាល Premier League។
បើតាមការចុះផ្សាយរបស់ក្រសួងកសិកម្ម ប្រភេទកូនត្រីចម្រុះ ដែលត្រូវបានលែងចូលក្នុងបឹងនោះ មានត្រីរ៉ស់ ១ម៉ឺន៥ពាន់ក្បាល, ត្រីអណ្តែង ២ម៉ឺនក្បាល និងត្រីក្រាញ់ ១ម៉ឺន៥ពាន់ក្បាល។ ក្រសួងកសិកម្ម ក៏បញ្ជាក់បន្ថែមដែរថា ជម្រើសលែងត្រីក្នុងបឹងនេះ ក៏ដោយសារតែសង្កេតឃើញថាពលរដ្ឋក្នុងភូមិឃុំជាំក្រវៀន រួមគ្នាការពារធនធានជលផលបានល្អ។ តាមរយៈការលែងត្រីក្នុងបឹងត្រពាំងក្រមនេះ រដ្ឋបាលជលផល ជឿជាក់ថា នឹងធ្វើឱ្យត្រីកាន់ តែសម្បូរសម្រាប់ប្រជាពលរដ្ឋចាប់ត្រី ពេលប្រារព្ធពិធីចាប់ត្រីសាមគ្គីនៅឆ្នាំក្រោយៗទៀត ៕ អត្ថបទទាក់ទង ពិធីចាប់ត្រីបឹងត្រពាំងក្រម នៅខេត្តត្បូងឃ្មុំ មានអ្នកចូលរួមជាង៦ម៉ឺននាក់	រដ្ឋបាលជលផលខេត្តត្បូងឃ្មុំ អាជ្ញាធរមូលដ្ឋាន និងប្រជាពលរដ្ឋ បានលែង កូនត្រី៥ម៉ឺន ក្បាលចូលក្នុងបឹងត្រពាំងក្រម ដែលស្ថិតក្នុងភូមិសាទុំ ឃុំជាំក្រវៀនស្រុកមេមត់ ខេត្តត្បូងឃ្មុំ។ កូនត្រីទាំងនេះ គឺសម្រាប់ការប្រារព្ធពិធីចាប់ត្រីសាមគ្គី របស់ពលរដ្ឋឃុំជាំក្រវៀន ដែលរៀបចំ រៀងរាល់ខែកុម្ភៈ។ ពិធីចាប់ត្រីដោយប្រើឧបករណ៍នេសាទបុរាណនេះ គឺជាទំនៀមទម្លាប់របស់ពលរដ្ឋក្នុងតំបន់នេះ។
ទីក្រុងឌូបៃមា នប្រវត្តិសាស្ត្រយូរអង្វែងនៃការអភិវឌ្ឍសេដ្ឋកិច្ចល្អ អំឡុងពេលមានវិបត្តិពីខាងក្រៅ។ ស្របពេលអ្នកមានព្រួយបារម្ភអំពីភាពចលាចល ទីក្រុងនេះផ្តល់នូវស្ថិរភាព អត្រាពន្ធទាប និងប្រព័ន្ធទិដ្ឋាការដ៏គួរអោយទាក់ទាញ។ ថ្មីៗនេះ បន្ទាប់ពីរលកនៃអ្នកមានធ្វើអន្តោប្រវេសន៍ដោយសារជំងឺរាលដាលកូវីដ-១៩ និងជម្លោះអ៊ុយក្រែន ទីក្រុងនេះជាទិសដៅនៃការជ្រកកោនក្នុងអំឡុងពេលអស្ថិរភាពនៅមជ្ឈិមបូព៌ា ជាពិសេសបន្ទាប់ពីការធ្វើឃាតមេដឹកនាំក្រុមហាម៉ាស់លោក Ismail Haniyeh ក្នុងប្រទេសអ៊ីរ៉ង់។ លោក Zhann Jochinke នាយកប្រតិបត្តិនៃក្រុមហ៊ុនប្រឹក្សាអចលនទ្រព្យ Property Monitor បានប្រាប់សារព័ត៌មាន AP ថា ៖« ទីក្រុងឌូបៃជាទីតាំងដាច់ដោយឡែកតែមួយគត់។ យើងទទួលបានអត្ថប្រយោជន៍ដោយអចេតនាពីវិបត្តិនៅក្នុងតំបន់ មិនថាល្អ ឬកអាក្រក់»។ លំហូរជនចំណាកស្រុកចូលទៅរស់នៅអេមីរ៉ាតអារ៉ាប់រួមភាគច្រើនចេញពីតំបន់មជ្ឈិមបូព៌ា បន្ទាប់មកមាន ឥណ្ឌា រុស្សី អាហ្រ្វិក និងថ្មីៗនេះ លំហូរចូលរំពឹងទុកពី អង់គ្លេស និងអឺរ៉ុប។ នេះបើយោងតាមការស្រាវជ្រាវ CNBC ។ ចំនួនប្រជាជននៃប្រទេសអេមីរ៉ាតអារ៉ាប់រួមបានកើនឡើងពី ៣,២លាននាក់ក្នុងឆ្នាំ ២០១៨ដល់ជិត ៣,៧លាននាក់ក្នុងឆ្នាំ ២០២៤។ នេះមិនទាន់រាប់បញ្ចូលប្រជាជន ១,១លាននាក់ដែលស្នាក់នៅបណ្តោះអាសន្ន ឬមកធ្វើការជារៀងរាល់ថ្ងៃនោះទេ។ ប្រទេសនេះមានគោលបំណងបង្កើនចំនួនប្រជាជនដល់ ៥,៨លាននាក់នៅឆ្នាំ ២០៤០។ បច្ចុប្បន្ននេះ មជ្ឈមណ្ឌលស្ថិតិទីក្រុងឌូបៃទើបតែបានប្រកាសអំពីទិន្នន័យសេដ្ឋកិច្ចរបស់ទីក្រុងសម្រាប់ត្រីមាសទី១ ដោយសម្រេចបាននូវកំណើន ៣,២ភាគរយធៀបនឹងគ្រាដូចគ្នាក្នុងឆ្នាំ២០២៣។ ក្នុងនោះវិស័យឧស្សាហកម្មហិរញ្ញវត្ថុ និងធានារ៉ាប់រងកើនឡើង ៥,៦ភាគរយ រួមចំណែក ១៣,១ភាគរយនៃផលិតផលក្នុងស្រុកសរុប ខណៈ អចលនទ្រព្យ និងទេសចរណ៍-ការស្នាក់នៅ កើនឡើង ៣,៧ភាគរយ និង៣,៨ភាគរយរៀងគ្នា។ យ៉ាងណាមិញ ក្នុងរយៈពេល ៦ខែឆ្នាំនេះ ដោយសាររលកនៃអ្នកមានការធ្វើចំណាកស្រុក ចូលមកប្រទេសនេះ វិស័យអចលនទ្រព្យ និងទេសចរណ៍បានកើនឡើងជាបន្តបន្ទាប់ បានបង្កើតកំណត់ត្រាថ្មីមួយចំនួន។ ជាពិសេស តម្លៃផ្ទះប្រណីតបានកើនឡើងខ្លាំង។ សូម្បីតែទឹកជំនន់ជាប្រវត្តិសាស្ត្រកាលពីខែមេសាឆ្នាំមុន ក៏មិនអាចធ្វើឱ្យទីផ្សារនេះប៉ះពាល់ខ្លាំងដែរ។ នៅទូទាំងទីក្រុង តម្លៃនៃវីឡាប្រណិតក្នុងទីក្រុងឌូបៃបានឈានដល់កំណត់ត្រាថ្មីមួយ កើនឡើងប្រហែល ៣៨ភាគរយនៅក្នុងត្រីមាសទី២ឆ្នាំនេះ បើធៀបនឹងរយៈពេលដូចគ្នាកាលពីឆ្នាំមុន។ នេះបើយោងតាមក្រុមហ៊ុនប្រឹក្សាអចលនទ្រព្យ ValuStrat ។ តម្លៃជាមធ្យមសម្រាប់វីឡា បានកើនលើសពី ២,៧លានដុល្លារជាលើកដំបូងក្នុងទសវត្សរ៍កន្លងមក។ តម្លៃអាផាតមិនប្រណីតក៏បានកើនឡើងយ៉ាងខ្លាំងដែរ។ អាផាតមិននៅលើកោះសិប្បនិម្មិត Palm Jumeirah ក្នុងឈូងសមុទ្រពែរ្ស បានកើនលើសចំណុចកំពូលកាលពីឆ្នាំ ២០១៤។ លោក Tariq Shah នាយកផ្នែកលក់នៃក្រុមហ៊ុនឈ្មួញជើងសា Pat & Co បានលើកឡើងថា អំណាចទិញសម្រាប់អចលនទ្រព្យលំដាប់ខ្ពស់បានកើនឡើងយ៉ាងខ្លាំង។ បើតាមការកត់សម្គាល់របស់លោក Shah តម្រូវការផ្ទះប្រណីតកើនលើសពីការរំពឹងទុក។ ទន្ទឹមនេះ ក្រុមហ៊ុនរដ្ឋ Emaar Properties បានប្រកាសថា ផ្នែកអភិវឌ្ឍន៍អចលនទ្រព្យសម្រេចបានការលក់ ៨,១ពាន់លានដុល្លារក្នុងឆមាសទី១ឆ្នាំនេះ កើនឡើងពី ៥,២ពាន់លានដុល្លារក្នុងរយៈពេលដូចគ្នាក្នុងឆ្នាំ២០២៣។ ទាក់ទងនឹងវិស័យទេសចរណ៍ អាកាសយានដ្ឋានអន្តរជាតិឌូបៃ ដែលជាអាកាសយានដ្ឋានមមាញឹកបំផុតរបស់ពិភពលោក បានស្វាគមន៍អ្នកដំណើរចំនួន ៤៤,៩លាននាក់ក្នុងឆមាសទី១ឆ្នាំនេះ។ លោក Paul Griffiths នាយកប្រតិបត្តិនៃអាកាសយានដ្ឋានឌូបៃបានបញ្ជាក់ថា ៖« យើងព្យាករណ៍ចំនួនអ្នកដំណើរឆ្លងកាត់អាកាសយានដ្ឋាននឹងកើនឡើងដល់ ៩១,៨លាននាក់នៅឆ្នាំនេះ ដែលជាកំណត់ត្រាមួយផ្សេងទៀត»។ តាមការស្រាវជ្រាវរបស់ធនាគារ Emirates NBD បានឱ្យដឹងថា ភ្ញៀវទេសចរប្រមាណ ៩,៣លាននាក់ បានទៅទស្សនាទីក្រុងឌូបៃ ក្នុងឆមាសទី១ បានលើសពីកម្រិតមុនការរាលដាលជំងឺកូវីដ-១៩។ ទីក្រុងឌូបៃគ្រោងដាក់ឲ្យដំណើរការព្រលានយន្តហោះថ្មីដែលមានតម្លៃជិត ៣៥ ពាន់លានដុល្លារក្នុងមួយទសវត្សរ៍ក្រោយ។ ទោះជាយ៉ាងណាក៏ដោយ អ្នកវិភាគមួយចំនួនកំពុងចោទសួរអំពីនិរន្តរភាពនៃទីផ្សារអចលនទ្រព្យនៅឌូបៃ។ ជាឧទាហរណ៍ អ្នកខ្លះព្រមានថាការផ្គត់ផ្គង់លើសក្នុងវិស័យលំនៅដ្ឋានអាចធ្វើឲ្យទីផ្សារធ្លាក់ចុះ។ លោកស្រី Tatjana Lescova អ្នកវិភាគនៅ S&P Global បានព្យាការថា ៖« អាផាតមិនមួយចំនួនធំដែលសាងសង់ចាប់ពីឆ្នាំ២០២១ នឹងវាយលុកទីផ្សារនៅឆ្នាំ២០២៥ និង២០២៦។ នៅពេលនោះ យើងព្យាករណ៍ថាការផ្គត់ផ្គង់ថ្មីនឹងមិននៅលើទីផ្សារស្រូបយកវាទាំងស្រុងនោះទេ ដែលអាចធ្វើឲ្យទីផ្សារធ្លាក់ចុះតាមកាលកំណត់»។ អ្នកអភិវឌ្ឍន៍អចលនទ្រព្យនៅទីក្រុងឌូបៃ បានបញ្ចប់ការសាងសង់លំនៅដ្ឋានជាង៦០០០យូនីតនៅក្នុងឆមាសទី១ឆ្នាំនេះ ហើយរំពឹងថានឹងបញ្ចប់ការសាងសង់ចំនួន ២ម៉ឺនយូនីតបន្ថែមទៀតមុនដំណាច់ឆ្នាំនេះ។ នេះបើយោងតាមទីភ្នាក់ងារសារព័ត៌មាន WAM ៕	ទីក្រុងឌូបៃបានឃើញនូវរលកថ្មីដែលអ្នកមានសម្រុកទៅជ្រកកោនគេចពីជម្លោះនៅមជ្ឈិមបូព៌ា បន្ទាប់ពីរលកនៃការធ្វើចំណាកស្រុក២លើកដោយសារតែជំងឺកូវីដ-១៩ និងសង្រ្គាមនៅអ៊ុយក្រែន។
ការជំរុញ និងផ្សព្វផ្សាយទេសចរណ៍ ជាភារកិច្ចរបស់ពលរដ្ឋម្នាក់ៗ ទៅតាមរូបភាពផ្សេងៗ ។ ជាក់ស្ដែងនិស្សិតអាហារូបករណ៍អូស្ត្រាលី ដែលទើបបញ្ចប់ការសិក្សានៅវិលត្រឡប់មកកម្ពុជាវិញ បានជ្រើសរើសប្រាសាទអង្គរវត្ត សម្រាប់ថតរូបបញ្ចប់ការសិក្សា ជាពិសេសចង់ ចូលរួមផ្សព្វផ្សាយទេសចរណ៍កម្ពុជា។ ក្រោមពន្លឺព្រះអាទិត្យដ៏ចែងចាំង និស្សិត៧រូប បានស្លៀកឯកសណ្ឋានទទួលសញ្ញាបត្រ សម័យទំនើប រួមបញ្ចូលជាមួយសម្លៀកបំពាក់បុរាណខ្មែរដ៏ស្រស់ស្អាត ថតរូបនៅមុខប្រាសាទអង្គរវត្តដ៏អស្ចារ្យ។ លោក គុជ ភារុន ដែលបញ្ចប់ការសិក្សាថ្នាក់ បរិញ្ញាបត្រជាន់ខ្ពស់ផ្នែកទំនាក់ទំនងឌីជីថល នៃសាកលវិទ្យាល័យ បច្ចេកវិទ្យារដ្ឋ ឃ្វីន្សស្លែន បានលើកឡើងថា៖« ប្រសិនបើសិស្សនិស្សិតគ្រប់គ្នាដែលបានសិក្សានៅបរទេសត្រឡប់មកស្រុកកំណើត ដើម្បីថតរូបបញ្ចប់ការសិក្សា នៅរមណីយដ្ឋានទាក់ទាញទេសចរណ៍របស់កម្ពុជា នោះវានឹងក្លាយជាវិធីសាស្ត្រដ៏ប្រសើរមួយ និងជាចលករ ជំនួយដ៏ពិសេសដល់ការផ្សព្វផ្សាយ និងកសាងកេរ្តិ៍ឈ្មោះកម្ពុជា ដល់មនុស្សរាប់លាននាក់លើឆាកអន្តរជាតិ»។ ដោយឡែក កញ្ញា សេង ច័ន្ទសិរីពេជ្រ ដែលបញ្ចប់ការសិក្សាថ្នាក់អនុបណ្ឌិតជំនាញ ទំនាក់ទំនងឌីជីថល យល់ថា ការថតរូបទទួលសញ្ញាបត្រនៅមុខអង្គរវត្ត គឺហាក់ដូចជាស្ថិតនៅ ក្នុងពិភពមួយផ្សេងទៀត។ «ខ្ញុំក៏ដូចជាមិត្តភក្តិផ្សេងទៀត គឺមានមោទកភាពយ៉ាងក្រៃលែងដែលបានឈរនៅមុខប្រាសាទប្រវត្តិសាស្រ្តរបស់អាណាចក្រខ្មែរ ជាមួយនឹងសមិទ្ធផលសិក្សារបស់ខ្ញុំ»។ កញ្ញា សេង ច័ន្ទសិរីពេជ្រ លើកឡើងដូច្នេះ បន្តដោយការសន្យាថា នឹងប្រើប្រាស់ចំណេះដឹងរបស់ខ្លួន ជាប្រយោជន៍របស់ប្រទេសកម្ពុជា។ និស្សិតទាំងនេះ ចង់ឱ្យការថតរូបបញ្ចប់ការសិក្សាបែបនេះ ក្លាយទៅជាទម្លាប់ដ៏ទូលំទូលាយមួយសម្រាប់សិស្សនិស្សិត។ ចំពោះសកម្មភាពនេះ និស្សិតខាងលើ បានហៅឈ្មោះថា «ការថតរូបបញ្ចប់ការសិក្សាដើម្បីផ្សព្វផ្សាយព្រះរាជាណាចក្រអច្ឆរិយ» ដែលជាផ្នែកមួយនៃការខិតខំប្រឹងប្រែងដើម្បីបង្ហាញទេសភាពទាក់ទាញរបស់កម្ពុជាដល់ភ្ញៀវជាតិ និងអន្តរជាតិ។ កញ្ញា វុទ្ធីវ៉ីកធរី ជានិស្សិតម្នាក់ទៀត ដែលបានបញ្ចប់ថ្នាក់អនុបណ្ឌិតជំនាញសិក្សាសន្តិភាព និងទំនាស់ ពីសាកលវិទ្យាល័យរដ្ឋឃ្វីន្សស្លែន។ កញ្ញា វុទ្ធីវ៉ីកធរី រៀបរាប់ដូច្នេះ៖«យើងសង្ឃឹមថា រូបភាពទាំងនេះ នឹងត្រូវបានចែករំលែកយ៉ាងទូលំទូលាយក្នុងចំណោមមិត្តភក្តិ និងបណ្តាញទំនាក់ទំនងរបស់យើងនៅប្រទេសអូស្ត្រាលីនិងនៅទូទាំងពិភពលោក។ បណ្តាញសង្គមភាគច្រើនបានបង្ហាញរូបភាពអវិជ្ជមានជាច្រើន។ ពួកយើងត្រូវការរូបភាព ស្រស់ស្អាត និងរូបភាពលើកទឹកចិត្តបែបនេះឱ្យបានច្រើនស្តីពីប្រទេសកម្ពុជាយើងនៅលើបណ្តាញសង្គម»។ ការជ្រើសរើសយកអង្គរវត្ត ជាទិសដៅសម្រាប់ការថតរូបទទួលសញ្ញាបត្របញ្ចប់ការសិក្សា មិនត្រឹមតែគោរពដឹងគុណដល់កេរដំណែលបុព្វបុរសរបស់ខ្លួនប៉ុណ្ណោះទេ ប៉ុន្តែក៏ជួយផ្សព្វផ្សាយឱ្យកម្ពុជា ក្លាយជាទិសដៅឈានមុខគេ សម្រាប់ទេសចរណ៍អន្តរជាតិ ថែមទៀតផង។ មិនត្រឹមតែចង់លើកស្ទួយវិស័យទេសចរណ៍នោះទេ ក្រុមនិស្សិតទាំងនេះ ចង់ឱ្យពិភពលោក ស្គាល់ពីវប្បធម៌ខ្មែរផងដែរ។ និស្សិតទាំងនេះ សង្ឃឹមថា និស្សិតកម្ពុជាកាន់តែច្រើនឡើង នឹងប្រើប្រាស់ពិធីទទួលសញ្ញា បត្របញ្ចប់ការសិក្សារបស់ពួកគេជាឱកាសមួយ ដើម្បីបង្ហាញការដឹងគុណដល់មាតុភូមិ របស់ខ្លួន និងបង្កើតទម្លាប់នៃការថតរូបបញ្ចប់ការសិក្សា នៅប្រាសាទអង្គរវត្ត និងតំបន់ ទេសចរណ៍ផ្សេងទៀតក្នុងប្រទេសកម្ពុជា ដើម្បីជួយផ្សព្វផ្សាយព្រះរាជាណាចក្រអច្ឆរិយ របស់ខ្លួន៕	និសិ្សតអាហារូបករណ៍អូស្ត្រាលីចំនួន៧នាក់ បានវេចសញ្ញាបត្របញ្ចប់ការសិក្សារបស់ខ្លួន ដើម្បីថតរូបនៅប្រាសាទអង្គរវត្ត ក្នុងគោលបំណងចូលរួមផ្សព្វផ្សាយពីកម្ពុជា។ ក្រុមនិស្សិតទាំងនោះ ចាត់ទុកសកម្មភាពថតរូបបញ្ចប់ការសិក្សារបស់ពួកគេ ជា«ការថតរូបបញ្ចប់ការ សិក្សាដើម្បីផ្សព្វផ្សាយព្រះរាជាណាចក្រអច្ឆរិយ»។
អតីតឧបនាយករដ្ឋមន្រ្តីក្នុងរដ្ឋាភិបាល លោក ប្រាយុទ្ធ ចន្ទអូចា លោក Prawit Wongsuwon នៅថ្ងៃទី១៦ សីហា បានទះក្បាលអ្នកសារព័ត៌មានស្រ្តីម្នាក់ចំនួន ២លើក ក្រោយសួរសំណួរពាក់ព័ន្ធនឹងរូបលោក។ កាយវិការរបស់លោក Prawit បែបនេះ បានរងការរិះគន់យ៉ាងខ្លាំង។ សមាគមអ្នកសារព័ត៌មានចំនួន ២គឺ សមាគម The Thai Broadcast Journalists Association និងសមាគម the News Broadcasting Council of Thailand បានយល់ថា សកម្មភាពរបស់លោក Prawit អាចបំពាននឹងក្រមប្រតិបត្តិរបស់សមាជិកសភា។ ក្នុងក្រមប្រតិបត្តិរបស់សភា តំណាងរាស្រ្តត្រូវតែគោរពសិទ្ធិ និងសេរីភាព របស់អ្នកដទៃ និងចៀសវាងការប្រើប្រាស់កាយវិការ និងពាក្យសម្តីមិនល្អ។ លើសពីនេះ សមាជិកសភា មិនត្រូវគំរាម ឬប្រើកម្លាំងប្រឆាំងអ្នកដទៃឡើយ។ ដោយពិនិត្យលើវីដេអូយ៉ាងម៉ត់ចត់ សមាគមសារព័ត៌មានទាំងពីរ បានចាត់ទុកកាយវិការរបស់អតីតឧបនាយករដ្ឋមន្រ្តី ជាការបំភ័យ និងមិនមែនជាការលេងសើចដូចអ្នកគាំទ្ររបស់លោក Prawit លើកឡើងនោះទេ។ បើតាមសារព័ត៌មាន Thai PBS ដែលជាកន្លែងរបស់អ្នកសារព័ត៌មានស្រ្តីរងគ្រោះធ្វើការ ការធ្វើបាបអ្នកសារព័ត៌មាន ដោយប្រភព គឺមិនអាចទទួលយកបាន និងបំពានគុណភាពសារព័ត៌មាន។ ទន្ទឹមនេះ សារព័ត៌មាន Thai PBS បានទាមទារឱ្យលោក Prawit ដែលជាសមាជិកសភាផងនោះ ទទួលខុសត្រូវលើទង្វើរបស់ខ្លួន៕	លោក Prawit Wongsuwon មេដឹកនាំបក្ស Palang Pracharath (PPRP) បានស្ថិតក្រោមការរិះគន់យ៉ាងខ្លាំង ក្រោយទះក្បាលអ្នកសារព័ត៌មានស្រ្តីចំនួន ២លើក នៅថ្ងៃទី១៦ ខែសីហា។ ពាក់ព័ន្ធនឹងបញ្ហានេះ សមាគមសារព័ត៌មានចំនួនពីរ នឹងបើកការស៊ើបអង្កេតលើទង្វើរបស់លោក Prawit។ នេះបើតាមការចុះផ្សាយរបស់កាសែតបាងកកប៉ុស្តិ៍នៅថ្ងៃទី១៧ ខែសីហា។
ដើម្បីជ្រាបច្បាស់ សូមអញ្ជើញលោកអ្នកនាងទស្សនាវីដេអូកិច្ចសម្ភាសខ្លីខាងក្រោមនេះ៖ ដោយចង់លើកកម្ពស់ការអាន និងចង់ឱ្យយុវជន ចាប់អារម្មណ៍លើការអាន លោក ធី ភារម្យ ម្ចាស់ហាងកាហ្វេ ធី ភី អ កាហ្វេ ធ្លាប់បានផ្សព្វផ្សាយពីមូលដ្ឋានគ្រឹះនៃការអាន រួមទាំងការជ្រើសរើសសៀវភៅ ឱ្យត្រូវនឹងចំណូលចិត្ត និងគោលបំណងនៅលើបណ្ដាញសង្គមជា រឿយៗ។ បន្ថែមពីនោះ លោកក៏បានដាក់សៀវភៅ ក្នុងហាងកាហ្វេរបស់ខ្លួន ដើម្បីឱ្យភ្ញៀវ អានផងដែរ។ កាលបើកដំបូង លោកបានដាក់សៀវភៅ ត្រឹមតែមួយទូប៉ុណ្ណោះ ហើយកាលនោះហាងកាហ្វេរបស់លោក គឺជាហាងដំបូងគេ ដែលដាក់សៀវភៅឱ្យភ្ញៀវអាន។ បន្ទាប់មកលោកបើកហាងកាហ្វេទី២ ក៏បានបញ្ចូលសៀវភៅថ្មីៗបន្ថែមទៀត។ លោកថាការអានសៀវភៅ ពិតជាមានសារសំខាន់ ហើយលោកចង់បណ្ដុះទម្លាប់យុវជន ឱ្យមើលឃើញភាពសំខាន់ នៃការសិក្សាឈ្វេងយល់ដោយខ្លួនឯង ទើបបានជាលោកដាក់សៀវភៅក្នុងហាងកាហ្វេ។ ដ្បិតជាអ្នកជំនួញក៏ពិតមែន ប៉ុន្តែលោក ភារម្យ តែងមានគំនិតថា ខ្លួនត្រូវធ្វើអ្វីមួយដើម្បី ផ្ដល់ផលប្រយោជន៍ដល់សង្គមជាតិ។ លោកពន្យល់ដូច្នេះ៖«ដ្បិតតែខ្ញុំជាអ្នករកស៊ីមែន ប៉ុន្តែ ត្រូវតែធ្វើអ្វីមួយ ដើម្បីផ្សារភ្ជាប់ជាមួយសង្គម។ ហើយអ្វីដែលខ្ញុំគិតថា ត្រូវគ្នាបំផុតគឺសៀវ ភៅហ្នឹងឯង ដែលជាធនធានដែលខ្ញុំមានស្រាប់។ ដូច្នេះជារឿងងាយស្រួល ខ្ញុំគ្រាន់តែយក សៀវភៅរបស់ខ្ញុំ ទៅចែករំលែកឱ្យគេអាន ខ្ញុំគិតថាស្រួល ហើយត្រូវនឹងចំណូលចិត្តរបស់ខ្ញុំ ស្រាប់។ ខ្ញុំមិនចាំបាច់បង្ខំខ្លួនខ្ញុំ ទៅធ្វើអ្វីដែលថ្មីពេកសម្រាប់ខ្លួនឯងទេ»។ ជាអ្នកចូលចិត្តអានសៀវភៅ ទៅថ្ងៃអនាគតដ៏ខ្លី លោក ភារម្យ ម្ចាស់ហាងកាហ្វេរូបនេះ នឹង ដាក់សៀវភៅតុក្កតាបន្ថែមទៀត ក្នុងហាងកាហ្វេរបស់លោក ដើម្បីឱ្យកុមារបានអាន។ លោកគិតថា នេះក៏ជាវិធីជំរុញការអានដែរ ដោយលោកចង់បណ្ដុះគំនិតកុមារ ឱ្យមានទម្លាប់អានពីក្មេង តាមរយៈការចាប់កាន់សៀវភៅ ឬក៏ការលេងសៀវភៅជាដើម។ លោក ភារម្យ អះអាង៖ «បច្ចុប្បន្នក្នុងហាងរបស់ខ្ញុំ ក្មេងៗដែលគាត់ទៅ គាត់ក៏យកសៀវភៅ មកលេងដែរ។ សៀវភៅខ្លះ គឺជាប្រភេទមនុស្សធំទេ តែនៅលើក្របនោះមានរចនាដូច តុក្កតាអ៊ីចឹង គាត់អត់ទាន់ស្គាល់ គាត់គិតថាអាណឹងជាសៀវភៅតុក្កតា ហើយគាត់យកសៀវភៅហ្នឹង មកឱ្យខ្ញុំជួយនិទានឱ្យគាត់ស្ដាប់។ រាល់ថ្ងៃហ្នឹង ក្មេងៗដែលស្គាល់ខ្ញុំ គាត់តែងតែហៅខ្ញុំឱ្យជួយនិទានរឿងឱ្យគាត់ស្ដាប់។ ខ្ញុំក៏និទានឱ្យគាត់ស្ដាប់ប៉ុន្មានដងហើយ»។ សូមបញ្ជាក់ថា យុទ្ធនាការ សៀវភៅមួយ សហគមន៍មួយ បានជំរុញការអានតាមច្រើនរូប ភាព ក្នុងនោះក៏មានរូបភាពដាក់សៀវភៅ ក្នុងហាងកាហ្វេផងដែរ។ បច្ចុប្បន្នយុទ្ធនាការនេះ បានដាក់សៀវភៅក្នុងហាងកាហ្វេចំនួន១០កន្លែងរួចមកហើយ ដោយនៅរាជធានីភ្នំពេញ ដាក់បាន៩កន្លែង និងនៅខេត្តកំពង់ស្ពឺ១កន្លែង៕	បន្ទាយមានជ័យ៖ លោក ធី ភារម្យ ជាម្ចាស់ម្ចាស់ហាងកាហ្វេធី ភី អ កាហ្វេ ដែលបើកដំណើរការប្រមាណ ១០ឆ្នាំហើយ ស្ថិតក្នុងខេត្តបន្ទាយមានជ័យ។ សហគ្រិនវ័យក្មេងរូបនេះ បានធ្វើផ្ទះសៀវភៅ ដោយមានសៀវភៅជាច្រើនចំណងជើង និងចម្រុះរសជាតិ ដាក់ក្នុងហាងកាហ្វេរបស់ខ្លួន ដែលបើកហាងដំបូងមកម្ល៉េះ ដើម្បីឱ្យអតិថិជនរបស់ខ្លួនបានអាន។ លោក ភារម្យ ចាត់ទុកផ្ទះសៀវភៅនេះ ថាជាកូនបណ្ណាល័យតូចមួយ ដែលអាចឱ្យភ្ញៀវបង្កើនចំណេះដឹង ឬស្វ័យសិក្សាដោយខ្លួនឯង ។
អ្វីដែលពិសេស នៅអូរសោម មានកន្លែងកម្សាន្តជាច្រើន ដូចជា ទឹកធ្លាក់ឆាយប្រុយ ឆាយរការ ឆាយខ្ពស់, ស្ទឹងអាតៃ, ស្ទឹងតាសុខ, អាងក្រពើភ្នំ, ភ្នំខ្នងព្រះអង្គ, ភ្នំសំកុស ព្រមទាំងដំណាំ បន្លែផ្លែឈើ ដែលជាកន្លែងកសិ-ទេសចរណ៍ រួមមាន ទុរេន ប៊ឺ ខ្ញី និងម្រេចជាដើម។ ពីមួយទៅមួយឆ្នាំ តំបន់ដ៏ស្រយាលមួយនេះ កាន់តែមានភាពរីកចម្រើនទាំង ហេដ្ឋារចនាសម្ព័ន្ធផ្លូវថ្នល់ កំណើនប្រពលរដ្ឋ ផ្ទះស្នាក់ និងកន្លែងទេសចរណ៍ថ្មីៗ។ ការណ៍នេះ បានទាក់ទាញទេសចរជាតិ-អន្តរជាតិ ឱ្យទៅកម្សាន្តមិនដាច់ ជាពិសេសចុងសប្ដាហ៍៕	ឃុំ«អូរសោម» ស្ថិតក្នុងស្រុកវាលវែង ខេត្តពោធិ៍សាត់ គឺជាតំបន់ទេសចរណ៍ធម្មជាតិល្អឯកទី២ របស់ខេត្តពោធិ៍សាត់ បន្ទាប់ពីភ្នំ១៥០០ ឬផ្លូវអន្ទង់អាំង។ នៅទីនោះ មានអាកាសធាតុល្អ ខ្យល់បរិសុទ្ធ និងផ្លូវងាយធ្វើដំណើរ។
ភ្នំពេញក្រោន រកបាន៦ពិន្ទុពេញ ខណៈកងយោធពលខេមរភូមិន្ទ ចាញ់២សប្ដាហ៍ផ្ទួនៗ។ ទោះជាបរាជ័យ លោក Oleg Starynskyi នៅតែសម្លឹងឃើញពីទម្រង់លេងដ៏ល្អរបស់ក្រុមទ័ព។ គ្រូបង្វឹកសញ្ជាតិអ៊ុយក្រែនរូបនេះ និយាយថាក្រុមភ្នំពេញក្រោន ពិបាករកគ្រាប់បាល់ណាស់ ក្នុងជំនួបជាមួយក្រុមទ័ព្ធ ហើយក៏ប្រយ័ត្នប្រយែងខ្លាំងចំពោះការវាយបកមកវិញផងដែរ។ «ខ្ញុំបានរំពឹងទុក ថានេះគឺជាការប្រកួតដ៏តានតឹង ព្រោះពួកគេមានការរៀបចំល្អនៅតំបន់ការពារ ជាពិសេសការប្រកួតក្នុងដីរបស់គេ។ ខ្ញុំយល់ថាវាពិបាកសម្រាប់គ្រប់ក្រុមទាំងអស់ដែលលេងជាមួយ Tiffy Army នៅទឹកដីរបស់គេ ព្រោះខ្ញុំឃើញថាពួកគេមិនដែលរបូតគ្រាប់បាល់ច្រើននៅទីនេះនោះទេ។ ពួកគេព្យាយាមលេងការពារខ្លាំង និងសម្លឹងរកការវាយបកមកយើង ពួកគេបានរកគ្រាប់បាល់មកលើយើងបានយ៉ាងល្អសម្រាប់ការប្រយុទ្ធរបស់គេ ក្រៅពីនោះគឺយើងជាអ្នកគ្រប់គ្រងការប្រកួត។»។ នេះ បើយោងតាមការផ្សាយរបស់ភ្នំពេញក្រោន លោក Oleg Starynskyi បាននិយាយដូច្នេះ។ ក្នុងសប្ដាហ៍ទី២នេះ ព្រះខ័នរាជស្វាយរៀង បានឈ្នះ អាយ អេស អាយ ដង្កោសែនជ័យ លទ្ធផល៤-១ នៅកីឡដ្ឋាន AIA KMH Park។ ចំណែក គិរីវង់សុខសែនជ័យ ចាញ់បឹងកេត លទ្ធផល២-១ នៅកីឡដ្ឋានគិរីវង់។ រីឯក្រុមមកពីលីគ២ បានជួបគ្នាម្ដងទៀតនៅលីគកំពូល ដោយក្រុមសមាគមបាល់ទាត់ក្រសួងមហាផ្ទៃ ស្មើជាមួយឡាយហ្វ៍ អេហ្វស៊ី លទ្ធផល១-១ នៅកីឡដ្ឋាន AIA KMH Park។ ណាហ្គាវើលដ៍ ឈ្នះលើក្រុមវិសាខា ក្នុងលទ្ធផល១-០ នៅកីឡដ្ឋានព្រីនស៍។ គួរបញ្ជាក់ផងដែរថា គិតត្រឹមសប្ដាហ៍ទី២ តារាងចំណាត់ថ្នាក់បណ្ដោះអាសន្ន ព្រះខ័នរាជស្វាយរៀង ចំណាត់ថ្នាក់លេខ១ ភ្នំពេញក្រោន ចំណាត់ថ្នាក់លេខ២ និងណាហ្គាវើលដ៍ ចំណាត់ថ្នាក់លេខ៣ មាន៦ពិន្ទុស្មើគ្នា។ ចំណែកបឹងកេត លេខ៤ តាមពីក្រោយដោយអង្គរថាយហ្គឺរ លេខ៥ និងអាយ អេស អាយ ដង្កោសែនជ័យ លេខ៦ មាន៣ពិន្ទុដូចគ្នា។ រីឯ ឡាយហ្វ៍ អេហ្វស៊ី ចំណាត់ថ្នាក់លេខ៧ និងសមាគមន៍ក្រសួងមហាផ្ទៃ ចំណាត់ថ្នាក់លេខ៨ មាន១ពិន្ទុ ស្មើគ្នា។ វិសាខា ឈរចំណាត់ថ្នាក់លេខ៩ មិនមានពិន្ទុ ដូចក្រុមគិរីវង់សុខសែនជ័យ លេខ១០ និងកងយោធពលខេមរភូមិន្ទ បាតតារាង៕	ភ្នំពេញក្រោន ឈ្នះក្រុមកងយោធពលខេមរភូមិន្ទ លទ្ធផល២-១ ក្នុងពានរង្វាន់លីគកំពូលកម្ពុជា សប្ដាហ៍ទី២ កាលពីថ្ងៃទី១៧ ខែសីហា ឆ្នាំ២០២៤ នៅកីឡដ្ឋានស្ដាតចាស់។ លោក Oleg Starynskyi គ្រូបង្វឹកភ្នំពេញក្រោន សរសើរពីទម្រង់ក្រុមទ័ព្ធ ពូកែការពារ និងវាយបកមានប្រសិទ្ធភាព។
ព្រះខ័នរាជស្វាយរៀង បន្ដឈ្នះជាប់គ្នា២ប្រកួតក្នុងលីគកំពូលកម្ពុជា CPL ដោយរកបាន៦ពិន្ទុពេញពីក្រុមកងយោធពលខេមរភូមិន្ទ ក្នុងលទ្ធផល៧-០ និងឈ្នះអាយ អេស អាយ ដង្កោសែនជ័យលទ្ធផល ៤-១ នៅជំនួបបើកឆាក។ ដោយឡែក ក្រុមនេះ ក៏នឹងមានការប្រកួតសំខាន់ទាំងជាតិ និងអន្ដរជាតិ ដូចជាពានរង្វាន់លីគ ពានសម្ដេច ហ៊ុន សែន ពានរង្វាន់ AFC Challenge Cup និងពានរង្វាន់ Shopee Cup ក្នុងឆ្នាំ២០២៤-២០២៥នេះ។ ព្រះខ័នរាជស្វាយរៀងក្រុមរបស់កម្ពុជា ស្ថិតក្នុងពូល A ជាមួយក្រុម BG Pathum United របស់ថៃ, TerengganuFC ម៉ាឡេស៊ី, PSM ឥណ្ឌូណេស៊ី, Dong A Thanh Hoa វៀតណាម និង Shan United របស់មីយ៉ាន់ម៉ា ក្នុងការប្រកួត Shopee Cup។ ជំនួបដំបូងស្វាយរៀងត្រូវជួប Terengganu។ ក្រោយប្រកួតសប្ដាហ៍ទី២ ស្វាយរៀង មានកីឡាករបរទេសសំខាន់២រូប Pablo និង Gabriel ដែលលេងនៅតំបន់ប្រយុទ្ធ និងតំបន់បម្រើ របួស។ ចំពោះការមមាញ៉ឹកក្នុងការប្រកួតនេះ លោក Pep Monuz ហាក់បីដូចជាមិនបារម្ភចំពោះការអវត្តមានកីឡាកររូបណាឡើយ។ ផ្ទុយទៅវិញ គ្រូបង្វឹករូបនេះ ចាត់ទុកថា នេះគឺជាឱកាសប្រកួតប្រជែង ដ៏ខ្លាំងរបស់កីឡាករ ហើយប្រសិនជាកីឡាកររូបណាលេងញឹកញាប់ ក៏អាចសម្រាកបាននៅប្រកួតក្រោយទៀតដែរ។ ការលើកឡើងដូច្នេះ គឺព្រោះតែលោក Pep Monuz មានសមាសភាពកីឡាករគ្រប់គ្រាន់ ដែលអាចលេងជំនួសឲ្យគ្នាទៅវិញទៅមកតាមតួនាទី និងតំបន់របស់កីឡាករទាំងនោះ។ «យើង មានកីឡាករច្រើន អាចលេងបាន។ យើង បានរៀបចំឲ្យកីឡាករ ដែលលេងបានច្រើន បានសម្រាក់ខ្លះ។ នេះ គឺជារឿងល្អសម្រាប់កីឡាករ ប្រសិនជាយើងមានការប្រកួតប្រជែងច្រើន ដែលព្យាយាមឲ្យយើងហ្វឹកហាត់។ យើងមានការប្រកួតច្រើន។ យើងសម្រាកប្រមូលកម្លាំងវិញ បន្ទាប់មកយើងត្រៀមការប្រកួតទៀត។ នៅអឺរ៉ុប គឺដូចគ្នា យើងប្រកួត ព្រលង៣ថ្ងៃ មានការប្រកួតទៀត។ សម្រាប់ខ្ញុំ នេះ គឺជារឿងមួយដ៏ល្អ។»។ គ្រូបង្វឹកព្រះខ័នរាជស្វាយរៀងបាននិយាយដូច្នេះ បន្ទាប់ពីយកឈ្នះ អាយ អេស អាយ ដង្កោសែនជ័យ លទ្ធផល៤-១ កាលពីថ្ងៃទី១៦ ខែសីហា ឆ្នាំ២០២៤ នៅកីឡដ្ឋាន AIA KMH Park។ លោក Pep Munoz យល់ថាប្រព័ន្ធការពាររបស់ក្រុមខ្លួន ត្រូវតែពង្រឹងបន្ថែមដើម្បី ឲ្យមានកម្រិតលេង និងប្រកួតប្រជែងជាមួយក្រុមផ្សេងទៀតក្នុងតំបន់។ «អ្វី ដែលយើងគួរកែប្រែបន្ថែមនោះ គឺយើងត្រូវការខ្លាំងនៅតំបន់ការពារ។ ប្រសិនយើងចង់ប្រជែងជាមួយក្រុមអន្ដរជាតិ យើង ត្រូវការកែប្រែពាក់ព័ន្ធទៅនឹងការការពារ។»។ គ្រូបង្វឹករូបនេះ បាននិយាយដូច្នេះ។ ក្នុងការត្រៀមខ្លួន លោក Pep បានមើលការប្រកួតរបស់ក្រុម Terengganu FC ហើយរូបលោកយល់ថា កីឡាករក្នុងស្រុក និងកីឡាករបរទេសរបស់ក្រុមនេះ គឺមានកម្រិតខ្លាំង។ ម្យ៉ាងវិញទៀត ការប្រកួត Shopee Cup ក៏មានកម្រិតខ្ពស់ជាងការប្រកួតលីគកំពូងកម្ពុជា ព្រោះជាការជួបជាមួយម្ចាស់ជើងឯកតាមបណ្ដាលីគមកពីប្រទេសនានា ក្នុងតំបន់អាស៊ាន។ ប៉ុន្ដែគ្រូបង្វឹករូបនេះ នៅតែជឿថាកម្រិតនៃការលេងរបស់ក្រុមទាំងនោះ ប្រហាក់ប្រហែលជាមួយក្រុមព្រះខ័នរាជស្វាយរៀង និងក្រុមផ្សេងទៀត ក្នុងលីគកម្ពុជា។ គ្រូព្រះខ័នរាជស្វាយរៀង បានបន្ដដូច្នេះថា៖«សម្រាប់ខ្ញុំ Terengganu FC មានកីឡាករបរទេស និងកីឡាករក្នុងស្រុកល្អច្រើន។ ខ្ញុំ ក៏ចាប់អារម្មណ៍សមត្ថភាពកីឡាកររបស់ក្រុមនេះ ៤-៥នាក់ដែរ។ យើង បានមើលការប្រកួតរបស់ក្រុម Terengganu FC។ កម្រិត នៃការប្រកួតរបស់គេ ស្រដៀងទៅក្រុមមួយចំនួន ក្នុងលីគរបស់យើង។ ពាក់ព័ន្ធទៅនឹងគុណភាព និងកម្រិត អាចខ្ពស់ជាងយើងបន្ដិច ព្រោះការប្រកួតថ្នាក់អន្ដរជាតិ។ ដូច្នេះអ្វី ដែលយើងត្រូវធ្វើ គឺព្យាយាមគ្រប់គ្រងបាល់ឲ្យបានច្រើន និងគ្រប់គ្រងការប្រកួតតាមអ្វី ដែលយើងអាចធ្វើបាន។»។ គួរបញ្ជាក់ផងដែរ ក្នុងពូល A នាថ្ងៃទី២១ ខែសីហា ឆ្នាំ២០២៤ ព្រះខ័នរាជស្វាយរៀង ត្រូវប្រកួតជាមួយ Terengganu FC នៅកីឡដ្ឋានSultan Mizan Zainal Abidin វេលាម៉ោង ៩:០០យប់។ ចំណែកឯ Dong A Thanh Hoa ស្វាគម Shan United វេលាម៉ោង ៦:០០ល្ងាច។ លុះចូលដល់ម៉ោង ៧:៣០យប់ PSM ប៉ះជាមួយ BG Pathum United៕	លោក Pep Munoz គ្រូបង្វឹកព្រះខ័នរាជស្វាយរៀង នឹងពង្រឹងតំបន់ការពារឲ្យខ្លាំង នៅពេលតទល់ជាមួយ Terengganu FC ក្នុងការប្រកួតបើកឆាកពូល A ពានរង្វាន់ក្លិបជើងឯកអាស៊ាន (Asean Club Championship Shopee Cup) នាថ្ងៃពុធ ទី២១ ខែសីហា នៅកីឡដ្ឋាន Sultan Mizan Zainal Abidin ប្រទេសម៉ាឡេស៊ី វេលាម៉ោង ៩:០០យប់។
ក្របខណ្ឌ Premier League បានឆ្លងកាត់ការប្រកួតសប្តាហ៍បើកឆាក ពីថ្ងៃទី១៦ រហូតដល់ថ្ងៃទី១៨ ខែសីហា ហើយក្លិបធំៗរួមមាន Manchester United, Liverpool, Arsenal និង Manchester City សុទ្ធសឹងតែរកបានជ័យជម្នះក្នុងការប្រកួតថ្ងៃបើកឆាករៀងៗខ្លួន។ សម្រាប់ការប្រកួតប្រជែងនៅដើមរដូវកាលថ្មីនេះ ការប្រជែងពិន្ទុគឺពិតជារឿងសំខាន់ ប៉ុន្តែក្លិបមួយចំនួនកំពុងតែប្រឈមមុខនឹងបញ្ហាដូចគ្នា ដែលអាចឈានដល់ការកាត់ពិន្ទុ ថែមទៀត។ បើតាមការផ្សាយរបស់កាសែត The Sun ក្លិប Leicester City ជាក្លិបដំបូងគេដែលអាចជួបបញ្ហាកាត់ ២ពិន្ទុ នេះ ព្រោះតែពួកគេបានបំពានច្បាប់ការចំណាយរបស់ Premier League។ បច្ចុប្បន្នក្លិប Leicester City កំពុងស្ថិតក្រោមការស៊ើបអង្កេតជុំវិញបញ្ហាបំពានច្បាប់ចំនួន ២ ដែលមានន័យថា ពួកគេនឹងអាចប្រឈមនឹងកាត់ ២ពិន្ទុ ក្នុងការប្រកួតក្របខណ្ឌ Premier League រដូវកាលថ្មី ប្រសិនបើរកឃើញថាបានធ្វើខុស។ កន្លងមក Premier League បានកំណត់ច្បាប់ការចំណាយរបស់ក្លិបនីមួយៗ មិនឱ្យលើសពីចំណូលដែលពួកគេរកបាននោះឡើយ ហើយក្លិបដែលបានបំពានច្បាប់នេះ នឹងអាចត្រូវទួលការដាក់ទណ្ឌកម្ម ឬក៏ការកាត់ពិន្ទុតែម្តង។ បច្ចុប្បន្នក្លិបមួយចំនួនក្នុងក្របខណ្ឌ Premier League កំពុងជួបបញ្ហាមួយនេះ ខណៈពេលចាប់ផ្តើមការប្រកួតក្នុងរដូវកាលថ្មី។ ក្រៅពីក្លិប Leicester City ក៏រួមមាន Chelsea, Aston Villa និង Newcastle United ដែលនឹងអាចប្រឈមនឹងបញ្ហាដូចគ្នានេះ ប៉ុន្តែមានតែក្លិប Leicester មួយប៉ុណ្ណោះ ដែលហាក់បីបង្ហាញថានឹងជួបបញ្ហានេះមុនគេ ក្រោយពេលពួកគេមិនអាចលក់ចេញកីឡាករគ្រប់គ្រាន់ក្នុងពេលទីផ្សារដោះដូរកាលពីដើមរដូវកាល។ ក្លិបដែលម្ចាស់ជាអ្នកជំនួយថៃមួយនេះ ទើបតែបានវិលត្រឡប់ឡើងមកកាន់ការប្រកួតក្របខណ្ឌ Premier League ហើយក៏ជួបបញ្ហាដូចទៅនឹងក្លិបដែលទើបឡើងមកមួយផ្សេងទៀត ចំពោះបញ្ហាការចំណាយប្រាក់លើសកំណត់ ១០៥លានផោន (១៣៦លានដុល្លារ) កាលពីចុងរដូវកាល ២០២២-២៣។ នៅចន្លោះឆ្នាំ ២០២០ ដល់ ២០២៣ ក្លិប Leicester បានខាតបង់ហិរញ្ញវត្ថុគិតជាចំនួនប្រមាណ ២១៥លានផោន(២៧៨លានដុល្លារ) ដែលនេះជាចំនួនការចំណាយហួសកម្រិតខ្លាំងបំផុត។ គួររំលឹកកាលពីរដូវកាលមុន ក្លិប Everton បានឆ្លងកាត់បញ្ហាមួយនេះរួចមកហើយ ដោយពួកគេត្រូវបានកាត់ ១០ពិន្ទុ ចេញចំពោះការបំពានច្បាប់នេះ ប៉ុន្តែទោះជួបបញ្ហាបែបនេះក្តី ពួកគេបានប្រជែងខ្លាំងក្លារហូតអាចរួចផុតពីចំណាត់ថ្នាក់ក្រុមស្ថិតក្នុងតំបន់កាត់ចោល៕	ក្លិបបាល់ទាត់ Leicester City ដែលទើបវិលត្រឡប់ឡើងមកកាន់ការប្រកួតក្របខណ្ឌ Premier League រដូវកាលថ្មីនេះ កំពុងប្រឈមមុខនឹងកាត់ដាក់ទណ្ឌកម្ម ឬក៏ការកាត់ពិន្ទុចំនួន ២ពិន្ទុ ចំពោះការបំពានច្បាប់ចំណាយ (Financial Fair Play) របស់ក្របខណ្ឌ Premier League។
«គ្មានការកាត់ខេត្តឱ្យភាគីណាមួយឡើយ»។ លោក គង់ បូរ៉ា ឆ្លើយតបបែបនេះ ទៅនឹងសំនួរអ្នកសារព័ត៌មាន នៅក្នុងសន្និសីទកាសែត នាវិមានរដ្ឋសភា នៅរសៀលថ្ងៃទី១៩ សីហា។ លោក គង់ បូរ៉ា បានបកស្រាយបន្ថែមថា លោក ធ្លាប់បានចូលរួមកិច្ចប្រជុំជាមួយគណៈកម្មការអន្តរសភា កម្ពុជា-ឡាវ-វៀតណាម ដែលរៀបចំនៅប្រទេសឡាវ ដើម្បីជំរុញ និងតាមដានការអនុវត្តនូវនយោបាយអភិវឌ្ឍន៍តំបន់ត្រីកោណ CLV កន្លងមក ក្នុងនាមជាមន្ត្រីគណបក្សសង្គ្រោះជាតិ។ អតីតមន្ត្រីបក្សប្រឆាំងរូបនេះ បានរៀបរាប់បន្ថែមថា អំឡុងពេលចូលរួមកិច្ចប្រជុំគណៈកម្មការអន្តរសភា កម្ពុជា-ឡាវ-វៀតណាមនេះ លោកបានតាមដានរបាយការណ៍ និងប្រមូលព័ត៌មានយ៉ាងយកចិត្តទុកដាក់ ដើម្បីយកទៅរាយការណ៍ជូនថ្នាក់ដឹកនាំគណបក្សសង្គ្រោះជាតិ។ លោក បូរ៉ា ដែលមករួមរស់ជាមួយគណបក្សប្រជាជន តាំងពីឆ្នាំ២០១៩នោះ បានបកស្រាយក្នុងសន្និសីទកាសែត ដែលរៀបចំដោយលោក ឈាន វុន នាវិមានរដ្ឋសភា ដូច្នេះ៖«ខ្ញុំសូមបញ្ជាក់ថា តំបន់ក្នុងកិច្ចសហប្រតិបត្តិការត្រីកោណអភិវឌ្ឍន៍ CLV នេះ គឺមិនមានការកាត់ខេត្តណាមួយ ទៅភាគីណាមួយទេ ជាពិសេសការកាត់ខេត្តទៅខាងភាគីវៀតណាម គឺមិនដូចការលើកឡើងរបស់មេដឹកនាំគណបក្សប្រឆាំងទេ»។ កិច្ចព្រមព្រៀង CLV នេះ ត្រូវបានបង្កើតឡើងនៅឆ្នាំ១៩៩៩។ សម្តេច ហ៊ុន សែន ជាស្ថាបនិក CLV ហើយបានចូលរួមកិច្ចប្រជុំកំពូលរហូតដល់ទៅ១១លើក បើគិតចាប់តាំងពីឆ្នាំ១៩៩៩មក។ នេះបើតាមការអះអាងរបស់ប្រធានគណបក្សប្រជាជនកម្ពុជា៕	កម្ពុជា មិនបាត់បង់ទឹកដី ដោយសារគម្រោងសហប្រតិបត្តិការត្រីកោណអភិវឌ្ឍន៍ កម្ពុជា ឡាវ វៀតណាម (CLV-DTA) ឡើយ។ នេះជាការអះអាងរបស់លោក គង់ បូរ៉ា អតីតមន្ត្រីជាន់ខ្ពស់គណបក្សសង្គ្រោះជាតិ ដែលបច្ចុប្បន្នកំពុងរួមរស់ជាមួយគណបក្សប្រជាជនកម្ពុជា។
ក្នុងអនុក្រឹត្យ បញ្ជាក់ថា «ទិវាព្រះពុទ្ធសាសនាអន្តរជាតិ»នៅកម្ពុជានេះ ក៏ជាការរំឭកនូវព្រះរាជគុណូបការៈដ៏ឧត្តុង្គឧត្តមបំផុតរបស់ ព្រះករុណាព្រះបាទសម្ដេចព្រះបរមនាថ នរោត្តម សីហមុនី ព្រះមហាក្សត្រកម្ពុជា ដែលទទួលបានព្រះរាជបរមងារកិត្តិយស «ព្រះស្រីលោកធម្មិករាជ»។ បើតាមអនុក្រឹត្យដដែល ប្រមុខរាជរដ្ឋាភិបាលកម្ពុជា សម្រេចឱ្យក្រសួងធម្មការ និងសាសនា ជាអ្នករៀបចំ«ទិវាព្រះពុទ្ធសាសនាអន្តរជាតិ» នៅកម្ពុជា រៀងរាល់ថ្ងៃទី៨ មេសា។ ការរៀបចំទិវានេះ ក្រសួងធម្មការ នឹងសហការជាមួយគណៈសង្ឃនាយកទាំងពីរគណៈ ទីស្តីការគណៈរដ្ឋមន្ត្រី ក្រសួងសេដ្ឋកិច្ច និងហិរញ្ញវត្ថុ ក្រសួង និងស្ថាប័នពាក់ព័ន្ធ។ ជាមួយគ្នានេះ សម្ដេច ហ៊ុន ម៉ាណែត ឱ្យគ្រប់ក្រសួង ស្ថាប័ន រដ្ឋបាលថ្នាក់ក្រោមជាតិ សង្គមស៊ីវិល អង្គការមិនមែនរដ្ឋាភិបាលក្នុងស្រុក និងបរទេស គ្រឹះស្ថានសាធារណៈ និងឯកជន ចូលរួមបំផុសស្មារតីគាំទ្រទិវានេះដល់សាធារណជន ដើម្បីឱ្យមានការយល់ដឹងអំពីការប្រតិបត្តិតាមព្រះពុទ្ធឱវាទ។ នេះបើតាមអនុក្រឹត្យខាងលើ៕	សម្តេច ហ៊ុន ម៉ាណែត នាយករដ្ឋមន្រ្តីកម្ពុជា សម្រេចកំណត់យកថ្ងៃទី៨ ខែមេសា ជារៀងរាល់ឆ្នាំ ជា«ទិវាព្រះពុទ្ធសាសនាអន្តរជាតិ»នៅកម្ពុជា ដើម្បីលើកកម្ពស់ព្រះពុទ្ធសាសនាជាសាសនារបស់រដ្ឋ បង្កើនទំនាក់ទំនងអន្តរជាតិជាមួយបណ្ដាប្រទេសកាន់ព្រះពុទ្ធសាសនា និងផ្សាយគោលមាគ៌ាព្រះពុទ្ធសាសនា។ នេះបើយោងតាមអនុក្រឹត្យដែលសម្តេចចុះហត្ថលេខានៅថ្ងៃទី១៦ សីហា។
១. តំបន់ត្រីកោណអភិវឌ្ឍន៍ ឥណ្ឌូណេស៊ី-ម៉ាឡេស៊ី-ថៃ (IMT-GT) កិច្ចសហប្រតិបត្តិការត្រីកោណកំណើនឥណ្ឌូណេស៊ី-ម៉ាឡេស៊ី-ថៃ (IMT-GT) ត្រូវបានបង្កើតឡើងនៅក្នុងកិច្ចប្រជុំថ្នាក់រដ្ឋមន្ត្រីលើកទី១ នៅទីក្រុង Langkawi ប្រទេសម៉ាឡេស៊ី កាលពីថ្ងៃទី២០ ខែកក្កដា ឆ្នាំ១៩៩៣។ តំបន់ IMT-GT មានគោលបំណងធ្វើឱ្យប្រសើរឡើងនូវសុខុមាលភាព និងកំណើនសេដ្ឋកិច្ចរបស់សហគមន៍នៅតំបន់ព្រំដែន IMT-GT ។ តាមរយៈកិច្ចសហប្រតិបត្តិការ IMT-GT វេទិកាសម្រាប់សហគ្រិននៅក្នុងតំបន់ហៅថា ក្រុមប្រឹក្សាធុរកិច្ចរួម (JBC) ត្រូវបានបង្កើតឡើងនៅឆ្នាំ១៩៩៥។ ចន្លោះឆ្នាំ ១៩៩៥-២០០៥ IMT-GT JBC បានសម្របសម្រួលការវិនិយោគលើគម្រោងថ្មីដែលមានតម្លៃប្រមាណ ៣,៨ពាន់លានដុល្លារនៅក្នុងតំបន់នេះ។ ខេត្ត និងរដ្ឋចំនួន ៣២ កំពុងអភិវឌ្ឍន៍នៅតំបន់ IMT-GT មានប្រជាជនចំនួនប្រមាណ ៥៤លាននាក់។ ក្នុងនោះមានខេត្តចំនួន១៤ នៅភាគខាងត្បូងប្រទេសថៃ និងរដ្ឋភាគខាងជើងចំនួន ៨ របស់ម៉ាឡេស៊ី និងខេត្តចំនួន១០ នៅកោះស៊ូម៉ាត្រារបស់ឥណ្ឌូណេស៊ី។ តំបន់នេះមានច្រករបៀងសេដ្ឋកិច្ចចំនួន៥ ដែលត្រូវបានគេចាត់ទុកថាមានសក្តានុពលបំផុត និងមានចរាចរណ៍ច្រើនគួរសមរួមមាន ច្រក Songkhla-Penang-Median Economic Corridor, ច្រកសមុទ្រម៉ាឡាកា, ច្រក Banda Aceh-Medan- Dumai-Palembang, ច្រក Melaka-Dumai និង ច្រក Ranong-Phuket-Aceh ។ ២. តំបន់ត្រីកោណអភិវឌ្ឍន៍ ឥណ្ឌូណេស៊ី-ម៉ាឡេស៊ី-សិង្ហបុរី (SIJORI) SIJORI ត្រូវបានបង្កើតឡើងក្នុងឆ្នាំ១៩៩៤ រវាងប្រទេសចំនួនបី ឥណ្ឌូណេស៊ី ម៉ាឡេស៊ី និងសិង្ហបុរី ដើម្បីពង្រឹងទំនាក់ទំនងសេដ្ឋកិច្ចក្នុងតំបន់ និងបង្កើនប្រសិទ្ធភាពនៃការបំពេញបន្ថែមរវាងប្រទេសទាំងបី។ វាបានចាប់ផ្តើមជាពីពាក្យ SIJORI Growth Triangle ក្នុងឆ្នាំ ១៩៨៩ ដែលរួមមានប្រទេសសិង្ហបុរី Johor(ម៉ាឡេស៊ី) និងប្រជុំកោះ Riau ដែលជាផ្នែកមួយនៃខេត្តកោះ Riau (ឥណ្ឌូណេស៊ី)។ គោលបំណងនៃការបង្កើតតំបន់នេះ គឺដើម្បីពង្រឹងទំនាក់ទំនងសេដ្ឋកិច្ចក្នុងតំបន់ និងបង្កើនប្រសិទ្ធភាពនៃការបំពេញបន្ថែមរវាងតំបន់ព្រំដែនជាប់គ្នាទាំងបី។ តំបន់នេះបានធ្វើការអភិវឌ្ឍ និងផ្លាស់ប្តូររួមគ្នានូវជំនាញមួយចំនួនដូចជា ការគ្រប់គ្រងរដ្ឋធានី បច្ចេកវិទ្យា ហេដ្ឋារចនាសម្ព័ន្ធ កម្លាំងពលកម្ម ដីធ្លី និងធនធានធម្មជាតិរវាងប្រទេសទាំង៣។ នៅពេលរដ្ឋរបស់ម៉ាឡេស៊ី និងឥណ្ឌូណេស៊ីជាច្រើនបានចូលរួមជាក្រុមនោះ SIJORI ត្រូវបានប្តូរឈ្មោះទៅជា ត្រីកោណកំណើន ឥណ្ឌូណេស៊ី-ម៉ាឡេស៊ី-សិង្ហបុរី (IMS-GT)។ ៣. តំបន់ត្រីកោណអភិវឌ្ឍន៍ ទីម័រខាងកើត-ឥណ្ឌូណេស៊ី-អូស្រ្តាលី (TIA-GT) តំបន់ TIA-GT ជាគំនិតផ្តួចផ្តើមរួមបញ្ចូលគ្នានៃតំបន់នៃភាគខាងកើតឥណ្ឌូណេស៊ី ភាគខាងជើងអូស្ត្រាលី និងសាធារណរដ្ឋប្រជាធិបតេយ្យទីម័រខាងកើត។ គំនិតផ្តួចផ្តើមនេះមានគោលបំណងលើកកម្ពស់ និងជំរុញកំណើនសេដ្ឋកិច្ចតាមរយៈការអភិវឌ្ឍន៍សេដ្ឋកិច្ចរួមបញ្ចូលគ្នានៅក្នុងតំបន់ប្រជាជនរស់នៅ។ តំបន់នេះត្រូវបានបង្កើតឡើងក្នុងឆ្នាំ ២០១២ ដែលមានគោលដៅគាំទ្រដល់ការអភិវឌ្ឍន៍សេដ្ឋកិច្ច សង្គម និងវប្បធម៌ជាចម្បងដោយការទាក់ទាញការវិនិយោគ ការអភិវឌ្ឍឧស្សាហកម្មផលិតកម្ម ការលើកកម្ពស់ធនធានមនុស្ស និងការកសាងទំនាក់ទំនងកិច្ចសហប្រតិបត្តិការដ៏រឹងមាំរវាងប្រទេសទាំងបី។ គំនិតផ្តួចផ្តើមនេះក៏មានគោលបំណងពន្លឿនការចូលទីម័រខាងកើតទៅក្នុងអាស៊ាន។ ទន្ទឹមនេះ វាជាផ្នែកមួយដើម្បីសម្រេចគោលដៅដែលបានកំណត់តាមផែនការយុទ្ធសាស្រ្តអភិវឌ្ឍន៍របស់ទីម័រខាងកើតដូចជាការបង្កើនវិបុលភាព និងស្ថិរភាពសេដ្ឋកិច្ចរបស់ប្រទេស។ ៤. តំបន់ត្រីកោណអភិវឌ្ឍន៍ កម្ពុជា-ឡាវ-វៀតណាម (CLV-DTA) តំបន់ត្រីកោណអភិវឌ្ឍន៍ CLV បានបង្កើតឡើងនៅឆ្នាំ ១៩៩៩ នៅទីក្រុងវៀងចន្ទន៍។ តំបន់ CLV មានការអភិវឌ្ឍន៍ខេត្តចំនួន ១៣ ដែលនៅជាប់ព្រំដែនរវាងប្រទេសទាំង៣។ ក្នុងនោះកម្ពុជាមានខេត្តចំនួន៤ គឺ ក្រចេះ ស្ទឹងត្រែង មណ្ឌលគិរី រតនគិរី ខណៈឡាវមានខេត្តចំនួនចំនួន៤ គឺខេត្តអាត់តាពឺ សេកុង សាឡាវ៉ាន់ ចំប៉ាសាក់ និងវៀតណាមមានខេត្តចំនួន៥ ដូចជា យ៉ាឡាយ ដាក់ណុង ដាក់ឡាក់ ប៊ិញហ្វឿក កូនតូម។ គោលបំណងនៃបង្កើត CLV-DTA គឺដើម្បីសម្របសម្រួលសម្រាប់ការអភិវឌ្ឍហេដ្ឋារចនាសម្ព័ន្ធ និងការធ្វើអាជីវកម្មលើសក្តានុពលកសិកម្ម ព្រៃឈើ និងទេសចរណ៍។ ទន្ទឹមនេះ កសាងធនធានមនុស្សសម្រាប់កសិកម្ម ទេសចរណ៍ ឧស្សាហកម្មពាក់ព័ន្ធ និងឧស្សាហកម្មតូច និងសិប្បកម្មជាដើម។ វាក៏ជួយសម្រួលដល់លំហូរទំនិញឆ្លងកាត់ព្រំដែន ប្រជាជន និងការវិនិយោគផងដែរ តាមរយៈការលើកលែងទិដ្ឋាការ៕	តំបន់ត្រីកោណអភិវឌ្ឃន៍ជារួមត្រូវបានបង្កើតឡើងដោយប្រទេសចំនួន៣ ដែលមានព្រំដែនជាប់គ្នាក្នុងគោលបំណងអភិវឌ្ឍហេដ្ឋារចនាសម្ព័ន្ធ ការផ្លាស់ប្តូរពាណិជ្ជកម្ម លើកកម្ពស់ការអប់រំ និងសុខាភិបាលជាដើម។ ខាងក្រោមនេះ សារព័ត៌មានឌីជីថលថ្មីៗ សូមចែករំលែកតំបន់ត្រីកោណអភិវឌ្ឍន៍ចំនួន ៤នៅអាស៊ីអាគ្នេយ៍។
តំបន់ទេសចរណ៍ធម្មជាតិមួយនេះ ក៏សម្បូរទៅដោយប្រភេទឈើមានតម្លៃ និងកម្រច្រើនប្រភេទ ដូចជា ខ្លុង ត្បែង ធ្នង់ នាងនួន ស្រឡៅ សុក្រម ព្រះភ្នៅ ខ្លឹមច័ន្ទ ផ្ចឹក រាំងភ្នំ កកោះ ផ្តៀក និងគគីរ។ ក្រៅពីនោះ ក៏នៅមានសត្វព្រៃមួយចំនួនផងដែរ ដូចជា ឈ្លួស ប្រើស ស្វា ជ្រូកព្រៃ ទោចជាដើម។ ទឹកធ្លាក់ច្រកល្អៀង ស្ថិតនៅភូមិបំណក់ ឃុំឈើតុំ ស្រុកក្រគរ ខេត្តពោធិ៍សាត់ មានចម្ងាយប្រមាណ៧៣គីឡូម៉ែត្រ ពីទីរួមខេត្តពោធិ៍សាត់ និងចម្ងាយប្រមាណ ១៩៥គីឡូមែត្រ ពីរាជធានីភ្នំពេញ។ សូមជម្រាបថា ក្លិបអ្នកកាសែតកម្ពុជា បានរៀបចំដំណើរទស្សនកិច្ចទៅខេត្តពោធិ៍សាត់ ដោយមានការចូលរួមពីអ្នកសារព័ត៌មានជាតិចំនួន៣៧ ស្ថាប័ន ដើម្បីជំរុញការផ្សព្វផ្សាយវិស័យទេសចរណ៍ និងការអភិវឌ្ឍខេត្តពោធិ៍សាត់ ចាប់ពីថ្ងៃទី១៦-១៨ សីហា ឆ្នាំ២០២៤៕	ពោធិ៍សាត់៖ រមណីយដ្ឋានទឹកធ្លាក់ច្រកល្អៀង ដែលមានទឹកធ្លាក់ថ្លាត្រជាក់ ព្រៃភ្នំព័ទ្ធជុំវិញ កំពុងទាញចាប់អារម្មណ៍របស់ភ្ញៀវទេសចរឱ្យមកសម្រាកលំហែកាយលក្ខណៈគ្រួសារ ឬគូស្នេហ៍ ផ្សារភ្ជាប់ជាមួយធម្មជាតិដ៏ស្ងប់ស្ងាត់។
តើត្រី បៀមបារតពុលដោយរបៀបណា? ទោះជាយ៉ាងណាក៏ដោយ ត្រីប្រភេទខ្លះមានផ្ទុកជាតិបារតខ្ពស់ខ្លាំង ដែលបង្កឱ្យមានការព្រួយបារម្ភចំពោះសុខភាពអ្នកប្រើប្រាស់។ បារតជាក្រុមនៃលោហធាតុធ្ងន់ដែលមានក្នុងធម្មជាតិដូចជា៖ ខ្យល់ ទឹក និងដី។ លោហធាតុនេះនឹងត្រូវបានបញ្ចេញទៅក្នុងបរិស្ថានតាមវិធីផ្សេងៗជាច្រើនដូចជា៖ ការដុតធ្យូងថ្ម ការផ្ទុះភ្នំភ្លើង ពីទីនោះ បារតអាចធ្លាក់ពីលើអាកាស ហើយកកកុញយ៉ាងច្រើននៅក្នុងទឹកទន្លេ មហាសមុទ្រ ហើយក្លាយជាមេទីលម័រក្នុងទឹក។ បច្ចុប្បន្ននេះ នៅពេលដែលការបំពុលបរិស្ថានតែងតែស្ថិតក្នុងស្ថានភាពប្រកាសអាសន្ន បរិមាណជាតិបារតក្នុងទឹកមានកម្រិតខ្ពស់ ជាពិសេសធ្វើឱ្យប្រភេទត្រីរងការប៉ះពាល់។ ដូច្នោះហើយ មនុស្សមានហានិភ័យនៃការប៉ះពាល់នឹងសារធាតុបារតតាមមធ្យោបាយជាច្រើន មិនត្រឹមតែតាមរយៈការស្រូបចំហាយបារតតាមរយៈការជីកយករ៉ែ ឬធ្វើការនៅក្នុងបរិយាកាសឧស្សាហកម្មប៉ុណ្ណោះទេ ប៉ុន្តែថែមទាំងតាមរយៈត្រីក្នុងបញ្ជីមុខម្ហូបប្រចាំថ្ងៃផងដែរ។ ករណីជាច្រើននៃការប៉ះពាល់សារធាតុបារតគឺបណ្តាលមកពីការបរិភោគត្រីដែលមានជាតិបារតដែលមានកម្រិតបារតលើសពីកម្រិតដែលអាចអនុញ្ញាតបាន។ យូរៗទៅ សារធាតុបារតនឹងបណ្តាលឱ្យមានជាតិពុលខ្ពស់ និងប៉ះពាល់យ៉ាងធ្ងន់ធ្ងរដល់សុខភាព បង្កើនជំងឺខួរក្បាល និងថ្លើម បង្កើនហានិភ័យនៃជំងឺភ្លេចភ្លាំង ជំងឺផាកឃីនសុន ជំងឺអូទីសឹម និងជំងឺធ្លាក់ទឹកចិត្ត។ តើត្រីប្រភេទណាដែលមានជាតិបារតច្រើនជាងគេ? ត្រីប្រា តើអ្នកដឹងទេថា ត្រីប្រាដែលមានទំហំធំត្រូវបានចិញ្ចឹម និងចិញ្ចឹមដោយប្រើអរម៉ូនដើម្បីបង្កើនទម្ងន់ក្នុងគោលបំណងទទួលបានប្រាក់ចំណេញខ្ពស់? ត្រីទាំងនេះត្រូវបានចាត់ទុកថាមិនស្អាត និងមានហានិភ័យនៃការផ្ទុកសារធាតុបារតពុល ដែលមិត្តអ្នកអានគួរពិចារណាជ្រើសរើស។ ត្រីក្រហមសមុទ្រ ត្រីក្រហមសមុទ្រត្រូវបានចាត់ថ្នាក់ដោយរដ្ឋបាលចំណីអាហារ និងឱសថអាមេរិក (FDA) ជាត្រីដែលងាយនឹងឆ្លងមេរោគបារតបំផុត ព្រោះវារស់នៅលើបាតសមុទ្រ (80% នៃបារតស្ថិតនៅក្នុងស្រទាប់ទឹកខាងលើត្រូវបានបំផ្លាញដោយពន្លឺព្រះអាទិត្យ) ) លើសពីនេះទៀត ពួកវាជាសត្វពាហនៈ ដូច្នេះពួកវាងាយនឹងឆ្លងជាតិពុល និងអតិសុខុមប្រាណដែលរស់នៅក្នុងបរិស្ថានទឹក។ នៅពេលបរិភោគត្រីដែលមានជាតិបារតខ្ពស់ដូចជាសមុទ្រ ជាតិពុលនឹងកកកុញបន្តិចម្តងៗនៅក្នុងខ្លួនមនុស្ស។ ការប្រើប្រាស់រយៈពេលយូរអាចបង្កហានិភ័យនៃការពុលបារត បំផ្លាញភ្នាសមាត់ ធ្មេញ និងប៉ះពាល់យ៉ាងធ្ងន់ធ្ងរដល់បំពង់រំលាយអាហារ និងតម្រងនោម។ ត្រីអណ្តែង នៅពេលធ្វើតេស្តគ្រីស្តាល់ violet និងពណ៌បៃតង Malachite នៅសហរដ្ឋអាមេរិក លទ្ធផលមិនដូចការរំពឹងទុកនោះទេ។ គួរឱ្យស្តាយ សហរដ្ឋអាមេរិកបានចុះបញ្ជីត្រីអណ្តែងជាត្រីមួយក្នុងចំណោមត្រីដែលមានគុណភាពអន់ និងក្នុងចំណោមត្រីទាំង 8 ប្រភេទដែលមានជាតិបារតច្រើនបំផុតដែលអ្នកគួរដឹង។ ត្រីស្បៃកា (ត្រីសាំបាក់) ត្រីស្បៃកា ជាត្រីមួយប្រភេទដែលផ្ទុកនូវអូមេហ្គា៣ច្រើនដែលល្អសម្រាប់ការលូតលាស់របស់កុមារ និងស្ត្រីមានផ្ទៃពោះ។ យ៉ាងណាមិញ វាជាប្រភេទត្រីដែលផ្ទុកជាតិបារត ដែលអ្នកអានគួរស្វែងយល់មុននឹងទទួលទាន។ ត្រីស្បៃកា នៅក្នុងតំបន់អាត្លង់ទិកត្រូវបានចាត់ទុកថាមានសុវត្ថិភាពហើយអ្នកអានអាចជ្រើសរើសបាន៕ ត្រួតពិនិត្យដោយ៖ www.health.com.kh	បារតជាជាតិពុលដែលគ្រោះថ្នាក់ដល់សុខភាព ខាងក្រោមនេះគឺជាត្រី៥ប្រភេទដែលមានហានិភ័យខ្ពស់ក្នុងការផ្ទុកសារធាតុបារត ឬជាតិពុលផ្សេងៗ។
ផ្លែស្រកានាគ ដែលមានរសជាតិស្រស់ និងផ្អែម មិនត្រឹមតែជាផ្លែឈើដ៏ឈ្ងុយឆ្ងាញ់ប៉ុណ្ណោះទេ ថែមទាំងផ្តល់អត្ថប្រយោជន៍ជាច្រើនដល់សុខភាពផងដែរ ដោយសារតម្លៃអាហារូបត្ថម្ភដ៏សម្បូរបែបរបស់វា។ យោងតាមព័ត៌មានពីរដ្ឋបាលកសិកម្ម និងចំណីអាហាររបស់ប្រទេសចិន រដូវផ្លែស្រកានាគជាធម្មតាប្រព្រឹត្តទៅចាប់ពីខែមិថុនាដល់ខែវិច្ឆិកា ផ្លែឈើនេះសម្បូរទៅដោយជាតិទឹក និងមានជាតិសរសៃច្រើនដែលអាចរំលាយបាន ជួយដល់ការរំលាយអាហារ និងការរំលាយអាហារ។ លើសពីនេះ ផ្លែស្រកានាគមានកាឡូរីទាប ស័ក្តិសមបំផុតសម្រាប់អ្នកដែលកំពុងព្យាយាមគ្រប់គ្រងទម្ងន់។ ផ្លែស្រកានាគ គឺជាផ្លែឈើដែលសម្បូរទៅដោយសារធាតុប្រឆាំងអុកស៊ីតកម្ម ជាពិសេសវីតាមីន C ដែលជួយបន្សាបរ៉ាឌីកាល់សេរី និងកាត់បន្ថយហានិភ័យនៃជំងឺរ៉ាំរ៉ៃដូចជា ជំងឺបេះដូង មហារីក ជំងឺទឹកនោមផ្អែម និងជំងឺរលាកសន្លាក់។ បន្ថែមពីលើវីតាមីន C សារធាតុ betalains និង carotenoids នៅក្នុងផ្លែស្រកានាគក៏រួមចំណែកយ៉ាងសំខាន់ដល់សមត្ថភាពប្រឆាំងអុកស៊ីតកម្មរបស់វា។ វីតាមីន C និង carotenoids គាំទ្រប្រព័ន្ធការពាររាងកាយដោយការពារកោសិកាឈាមសពីការខូចខាតដែលបណ្តាលមកពីរ៉ាឌីកាល់សេរី ដោយហេតុនេះធ្វើអោយប្រសើរឡើងនូវសមត្ថភាពរបស់រាងកាយក្នុងការប្រយុទ្ធប្រឆាំងនឹងការឆ្លងមេរោគ។ ជាមួយនឹងជាតិសរសៃ 7 ក្រាមក្នុងមួយផ្លែ ផ្លែស្រកានាគគឺជាប្រភពដ៏ល្អនៃជាតិសរសៃអាហារ ដែលជួយសម្រួលដល់ការរំលាយអាហារ ជំនួយក្នុងការគ្រប់គ្រងទម្ងន់ និងអាចកាត់បន្ថយហានិភ័យនៃជំងឺបេះដូង និងមហារីកពោះវៀនធំ។ ជាពិសេស ផ្លែស្រកានាគ ក៏មានផ្ទុកនូវសារធាតុ prebiotics ជំរុញការលូតលាស់នៃបាក់តេរីមានប្រយោជន៍ក្នុងពោះវៀនផងដែរ។ បាក់តេរីទាំងនេះរួមចំណែកដល់ការធ្វើឱ្យប្រសើរឡើងនូវការរំលាយអាហារ កាត់បន្ថយហានិភ័យនៃការឆ្លងមេរោគ និងអាចកាត់បន្ថយរោគសញ្ញានៃជំងឺដែលទាក់ទងនឹងជំងឺរលាកពោះវៀន។ អាស្រ័យហេតុនេះ ផ្លែស្រកានាគត្រូវបានចាត់ទុកថាជាផ្លែឈើចម្រុះ និងមានរសជាតិឆ្ងាញ់ ដែលអាចទទួលទានបានច្រើនទម្រង់ ដូចជាស្រស់ ឬកក ដែលនាំមកនូវអត្ថប្រយោជន៍ជាច្រើនដល់សុខភាព។ ការបន្ថែមផ្លែស្រកានាគទៅក្នុងរបបអាហារប្រចាំថ្ងៃរបស់អ្នកត្រូវបានចាត់ទុកថាជាជម្រើសដ៏ឆ្លាតវៃមួយដើម្បីកែលម្អសុខភាពរបស់អ្នក។ ការប្រៀបធៀបអាហារូបត្ថម្ភរវាងផ្លែស្រកានាគក្រហម និងស បើនិយាយពីរូបរាងវិញ ផ្លែស្រកានាគមានសាច់ពណ៌ស មានរាងពងក្រពើ ជាមួយនឹងជញ្ជីងស្តើង បង្កើតអារម្មណ៍ឆើតឆាយ។ រសជាតិរបស់វាផ្អែមស្រាល និងសម្បូរជាតិសរសៃ។ ផ្ទុយទៅវិញ ផ្លែស្រកានាគសាច់ក្រហមមានរាងមូល មានមាត្រដ្ឋានខ្លីជាង ផ្តល់អារម្មណ៍ស្រទន់ និងផ្អែមខ្លាំងជាង។ ចំណុចពិសេសមួយគឺថា ផ្លែស្រកានាគក្រហមមានផ្ទុកសារធាតុ Betalain ច្រើន ដែលជាសារធាតុប្រឆាំងអុកស៊ីតកម្ម រួមជាមួយនឹងកាល់ស្យូម ជាតិដែក និងវីតាមីន C ដែលផ្តល់តម្លៃអាហារូបត្ថម្ភខ្ពស់ជាងផ្លែស្រកានាគ។ លើសពីនេះ ពណ៌នៃផ្លែស្រកានាគកាន់តែក្រហម សារធាតុប្រឆាំងអុកស៊ីតកម្ម និងវីតាមីន C កាន់តែខ្ពស់។ ទោះបីជាត្រូវបានគេចាត់ទុកថាមានតម្លៃអាហារូបត្ថម្ភខ្ពស់ក៏ដោយ ផ្លែស្រកានាគក្រហមច្រើនតែមានជាតិស្ករខ្ពស់ជាងផ្លែស្រកានាគ។ ជាមួយនឹងតម្លៃអាហារូបត្ថម្ភខ្ពស់ តម្លៃនៃផ្លែស្រកានាគក្រហមតែងតែខ្ពស់ជាងផ្លែស្រកានាគសាច់ពណ៌ស និងលឿង។ សាច់ផ្លែស្រកានាគមានលក្ខណៈពិសេសពណ៌ក្រហមងងឹត ដែលមិនត្រឹមតែប្រើសម្រាប់ទទួលទានផ្ទាល់ប៉ុណ្ណោះទេ ប៉ុន្តែក៏អាចប្រើជាសារធាតុពណ៌ធម្មជាតិក្នុងអាហារផងដែរ។ ទោះជាយ៉ាងណាក៏ដោយ គួរកត់សំគាល់ថា ការទទួលទានផ្លែស្រកានាគក្រហមអាចនាំឱ្យលាមកក្រហម។ ផ្លែស្រកានាគក្រហមសម្បូរទៅដោយសារធាតុ betalains ដែលជាសារធាតុពណ៌ធម្មជាតិ ដែលអាចបណ្តាលឱ្យប្រែពណ៌ក្នុងទឹកនោម ឬលាមកបន្ទាប់ពីទទួលទាន។ នេះគឺជាប្រតិកម្មសរីរវិទ្យាធម្មតា ហើយមិនចាំបាច់ព្រួយបារម្ភច្រើនពេកអំពីវានោះទេ។ ការណែនាំសម្រាប់ជ្រើសរើសផ្លែស្រកានាគឱ្យបានត្រឹមត្រូវ រដ្ឋបាលចំណីអាហារ និងកសិកម្មរបស់ប្រទេសចិន បានផ្តល់អនុសាសន៍ថា អ្នកប្រើប្រាស់ជ្រើសរើសផ្លែស្រកានាគដែលមានរាងមូល សំបកដែលមានលក្ខណៈឯកសណ្ឋាន និងមានពណ៌ស្រស់ ជាមួយនឹងក្បាលល្បាក់ដែលមានពណ៌ប្រែប្រួល និងយ៉ាងហោចណាស់ពាក់កណ្តាលនៃមាត្រដ្ឋានមានពណ៌ក្រហម។ អ្នកប្រើប្រាស់ត្រូវយកចិត្តទុកដាក់លើបញ្ហាមួយចំនួននៅពេលប្រើប្រាស់ផ្លែស្រកានាគ ជាពិសេសអ្នកដែលងាយនឹងកើតអាឡែស៊ី ឬជំងឺរំលាយអាហារ។ ការទទួលទានផ្លែស្រកានាគអាចបណ្តាលឱ្យមានរោគសញ្ញាដូចជា ហៀរសំបោរ រមាស់ ហើមមុខ ចង្អោរ ក្អួត និងរាគ។ ជាងនេះទៅទៀត ការទទួលទានផ្លែស្រកានាគច្រើនពេកអាចបង្កើនហានិភ័យនៃការបង្កើតគ្រួសក្នុងតម្រងនោម ដោយសារតែបរិមាណ oxalate ខ្ពស់នៅក្នុងផ្លែឈើ។ សម្រាប់អ្នកជំងឺទឹកនោមផ្អែម គួរកត់សំគាល់ថា ផ្លែស្រកានាគមានផ្ទុកជាតិស្ករច្រើន ហើយគួរទទួលទានក្នុងរបៀបគ្រប់គ្រង៕ ត្រួតពិនិត្យដោយ៖ www.health.com.kh	ផ្លែស្រកានាគ គឺជាផ្លែឈើដែលមនុស្សជាច្រើនចូលចិត្ត ដោយសារតែវាមានរសជាតិផ្អែម និងរូបរាងប្លែក។ យ៉ាងណាមិញ តើអ្នកដឹងទេថា ស្រកានាគសាច់ក្រហម និងសាច់ស មានឥទ្ធិពលខុសគ្នាដូចម្តេច?
ការដោះដូរកីឡានៅដើមរដូវកាលនេះហើយ ដែលបង្ហាញពីតម្រូវការចាំបាច់ ក៏ដូចជាកម្លាំងបន្ថែម ដើម្បីបំពេញបង្គ្រប់ចំណុចខ្វះខាតរបស់ក្លិបទាំងនោះ។ ការចំណាយប្រាក់ លើការផ្ទេរកីឡាបាល់ទាត់ ក៏មានទំហំខុសៗគ្នា អាស្រ័យលើសមត្ថភាពកីឡាករ និងកម្រិតការប្រកួតតាមតំបន់។ ថ្ងៃទី៣០ ខែសីហា ជាកាលបរិច្ឆេទបិទបញ្ចប់ទីផ្សារដោះដូរកីឡាកររដូវក្តៅ សម្រាប់លីគបាល់ទាត់មួយចំនួន ខណៈក្លិបមួយចំនួនទៀត ក៏កំពុងសម្លឹងរកការនាំចូលកីឡាករ និង ដោះដូរកីឡាករចេញ មុនពេលទីផ្សារបិទបញ្ចប់។ ការផ្ទេរកីឡាករធំបំផុត បានទៅក្លិប Real Madrid ដែលបាននាំយកតារាបាល់ទាត់ឆ្នើមបារាំង Kylian Mbappe ក្នុងនាមជាកីឡាករគ្មានតម្លៃខ្លួន។ ការនាំ Mbappe មកចូលរួមជាមួយ ក្លិប Real Madridនេះ ត្រូវបានចាត់ទុកជាការផ្ទេរធំបំផុត ប្រចាំឆ្នាំ២០២៤។ ខាងក្រោមនេះ គឺជាការផ្ទេរកីឡាករដែលមានតម្លៃថ្លៃបំផុតទាំង១០ ប្រចាំឆ្នាំ២០២៤៖ ១. Julian Alvarez ផ្លាស់ទៅក្លិប Atletico de Madrid តម្លៃ ៧៥លានអឺរ៉ូ (៨២,៧លានដុល្លារ) ២. Dominic Solanke ផ្លាស់ទៅក្លិប Tottenham Hotspur តម្លៃ ៦៤,៣លានអឺរ៉ូ (៧៥,៣៦លានដុល្លារ) ៣. Leny Yoro ផ្លាស់ទៅក្លិប Manchester United តម្លៃ ៦២លានអឺរ៉ូ (៦២លានដុល្លារ) ៤. Pedro Neto ផ្លាស់ទៅក្លិប Chelsea តម្លៃ ៦០លានអឺរ៉ូ (៦៦,២០លានដុល្លារ) ៥. Moussa Diaby ផ្លាស់ទៅក្លិប Al Ittihad តម្លៃ ៦០លានអឺរ៉ូ (៦៦,២០លានដុល្លារ) ៧. Joao Neves ផ្លាស់ទៅក្លិប Paris Saint Germain តម្លៃ ៥៩,៩២លានអឺរ៉ូ (៦៦,១២លានដុល្លារ) ៨. Amadou Onana ផ្លាស់ទៅកាន់ Aston Villa តម្លៃ ៥៩,៣៥លានអឺរ៉ូ (៦៥,៥លានដុល្លារ) ៩. Dani Olmo ផ្លាស់ទៅកាន់ Barcelona តម្លៃ ៥៥លានអឺរ៉ូ (៦០,១លានដុល្លារ) ១០. Michael Olise ផ្លាស់ទៅកាន់ Bayern Munich តម្លៃ ៥៣លានអឺរ៉ូ (៥៨,៤៨លានដុល្លារ)៕	ការប្រកួតលីគធំៗលើពិភពលោក បានចាប់ផ្តើមក្នុងខែសីហានេះ។ ការទិញលក់កីឡាករ បានក្លាយជារឿងដ៏សំខាន់សម្រាប់ក្រុមនីមួយៗ នៅក្នុងទីផ្សារដោះដូរកីឡាកររដូវក្តៅដើមរដូវកាល។ ក្លិបធំៗទាំងអស់ ត្រូវការដោះដូរសមាសភាពកីឡាករ ដើម្បីពង្រឹងក្រុម ប្រកួតប្រជែងដណ្តើមពាន នៅតាមលីគរៀងៗខ្លួន។
ប្រព័ន្ធសំខាន់ៗទាំង ៥ ដែលបានផ្តល់ជូនអតិថិជនរួមមាន៖ ១. ប្រព័ន្ធទឹកស្អាត៖ ការងារទុយយោទឹកស្អាត បុរី មេគង្គ លែន បានប្រើប្រាស់ទុយយោ PPR ដែលមានភាពធន់ក្នុងការប្រើប្រាស់ និងមានអាយុកាលវែងផងដែរ រួមជាមួយគ្នាដែលនោះគឺវាមិនមានការប៉ះពាល់ដល់សុខភាពអ្នកប្រើប្រាស់នោះទេ។ ២. ប្រព័ន្ធទឹកកខ្វក់៖ ការងារទុយយោទឹកកខ្វក់ គឺបានប្រើប្រាស់នៅទុយយោ PVC ដែលមានកម្រាស់ក្រាស់ស្របទៅតាមស្តង់ដាបច្ចេកទេស អាចធន់ទៅនឹងការកប់ក្រោមដី និងមានអាយុកាលប្រើប្រាស់បានយូរ។ រួមជាមួយគ្នានោះដែរប្រព័ន្ធទាំងមូលក៏មានប្រព័ន្ធទប់ក្លិនដើម្បីការពារមិនឱ្យក្លិនភាយចូលតាមបន្ទប់ទឹកនិងចូលទៅក្នុងផ្ទះបាន។ ៣. ប្រព័ន្ធទឹកភ្លៀង៖ ការងារប្រព័ន្ធទឹកភ្លៀងត្រូវបានប្រើទុយយោផ្ដាច់ផ្សេងពីទុយយោទឹកកខ្វក់ដើម្បីឱ្យចរន្តទឹកហូរបានល្អ និងជួយការពារកុំឱ្យមានក្លិនមិនល្អផងដែរ។ ៤. ប្រព័ន្ធភ្លើង៖ សម្រាប់ខ្សែរភ្លើង បុរី មេគង្គ លែន បានជ្រើសរើសខ្សែរដែលមានគុណភាពល្អ ផលិតនៅប្រទេសសិង្ហបុរី ស្របតាមស្តង់ដាបច្ចេកទេសអន្តរជាតិ IEC ព្រមជាមួយការគណនាច្បាស់លាស់ ដើម្បីធានាឱ្យបាននៅការប្រើប្រាស់បានយូរ និង មិនមានបញ្ហា។ សម្រាប់ទុយយោភ្លើង ជាប្រភេទទុយយោដុតមិនឆេះ និងមានភាពរឹងមាំដើម្បីការពារខ្សែរភ្លើងមិនឱ្យមានការដាច់ រហែក ដោយសារការកកិតណាមួយជាយថាហេតុ។ សម្រាប់កុងតាក់និងព្រីភ្លើង ត្រូវបានជ្រើសរើសនៅម៉ាកដែលមានការប្រើប្រាស់ជាសកលគឺម៉ាក Legrand របស់ប្រទេសបារាំងដែលត្រូវបានផលិតឡើងតាមស្តង់ដាបច្ចេកទេស ធានានៅការប្រើប្រាស់។ លើសពីនេះទៅទៀត បុរី មេគង្គ លែន បានសិក្សាបន្ថែមពីប្រព័ន្ធសុវត្ថិភាពរួមមាន ខ្សែដី និង ឌីហ្សង់ទ័រការពារឆក់ ដើម្បីការពារសុវត្ថិភាពអ្នកប្រើប្រាស់កាន់តែមានប្រសិទ្ធភាពខ្ពស់។ ៥. ប្រព័ន្ធលូសាធារណៈ៖ ការងារប្រព័ន្ធលូសាធារណៈត្រូវបានធ្វើឡើងតាមការគណនាយ៉ាងត្រឹមត្រូវ ដើម្បីធានាឱ្យបាននៅការរំដោះទឹកឱ្យបានលឿន។ ហើយ បុរី មេគង្គ លែន ប្រើប្រាស់លូតោនសម្រាប់លូដែលដាក់នៅខាងក្រោមផ្លូវ តាមស្តង់ដាដែលអាចធន់ជាមួយនឹងទំងន់ធ្ងន់ដល់ការបើកបររបស់រថយន្ត។ លើសពីនេះ មេគង្គ លែន ក៏បានប្រើនៅរីហ្គែដើម្បីទប់ក្លិនមិនល្អមួយតង់បន្ថែមទៀត មុនហូរចូលបណ្តាញលូសារធារណៈ។ គួរបញ្ជាក់ផងដែរថា បុរី មេគង្គ លែន ជាក្រុមហ៊ុនអភិវឌ្ឍលំនៅឋានមួយឈានមុខគេនៅប្រទេសកម្ពុជា ដែលបានគិតគូរយ៉ាងម៉ត់ចត់ទៅលើភាពងាយស្រួលក្នុងការរស់នៅដោយជ្រើសរើសទីតាំងដែលមានសក្តានុពលខ្ពស់ ក៏ដូចជាសុវត្ថិភាពជាចម្បងជូនដល់អតិថិជនដោយបានបំពាក់ប្រព័ន្ធការពារសំខាន់ៗជូនអតិថិជន។ លើសពីនេះក្នុងបុរីក៏មានសួនច្បារពហុមុខងារ និងពហុវ័យជាច្រើនសម្រាប់ការកម្សាន្ដ និងការរស់នៅដ៏សុខដុមរមនារបស់អតិថិជនផងដែរ។ បុរី មេគង្គ លែន ផ្តើមជីវិតរីករាយនិងជោគជ័យនៅទីនេះ! សម្រាប់ព័ត៌មានលំអិតបន្ថែម៖ 061 955 999, Telegram: t.me/mekongland, ឆាតសួរព័ត៌មាន: t.me/MekongLand_Hotlin ផែនទីការិយាល័យផ្នែកលក់កណ្តាល៖ https://maps.app.goo.gl ផែនទីការិយាល័យផ្នែកលក់របស់គម្រោង ហ្គោលឌិន អាវិននូ ៖ https://maps.app.goo.gl ផែនទីការិយាល័យផ្នែកលក់របស់គម្រោង មេគង្គ ស៊ីធី៖ https://maps.app.goo.gl (អត្ថបទពាណិជ្ជកម្ម)	(ភ្នំពេញ)៖ ដោយផ្អែកលើគោលជំហរទស្សនវិស័យដ៏វែងឆ្ងាយក្នុងការសាងសង់គេហដ្ឋាន ដែលមានគុណភាពខ្ពស់ និងជាផ្ទះមរតកសម្រាប់កូនចៅជំនាន់ក្រោយ បុរី មេគង្គ លែន បានបំពាក់នូវប្រព័ន្ធបច្ចេកទេសសំខាន់ៗ ៥ ធ្វើឱ្យ មេគង្គ លែន មានភាពលេចធ្លោជាខ្លាំងទៅលើផ្នែកគុណភាពលំនៅឋាន ភាពរឹងមាំយូរអង្វែង និងទំនុកចិត្តខ្ពស់ពីអតិថិជន។
បើតាមសេចក្ដីប្រកាសព័ត៌មានរបស់ក្រសួងការបរទេស កិច្ចប្រជុំនេះ នឹងពិនិត្យឡើងវិញនូវវឌ្ឍនភាព សំខាន់ៗ ដែលសម្រេចបានបន្ទាប់ពីកិច្ចប្រជុំ JCBC លើកទី៤ នៅទីក្រុងហ្សារកាតា។ តាមរយៈកិច្ច ប្រជុំលើកទី៥នេះ កម្ពុជា និងឥណ្ឌូណេស៊ី នឹងកំណត់ទិសដៅអនាគត ដើម្បីជំរុញបន្ថែមទៀតនូវទំនាក់ទំនងដ៏យូរអង្វែងរវាងប្រទេសទាំងពីរ រួមទាំងពង្រីកកិច្ចសហប្រតិបត្តិការ។ ក្រៅពីនេះ រដ្ឋមន្ត្រីទាំងពីរ នឹងពិភាក្សាស៊ីជម្រៅបន្ថែមទៀត ដើម្បីធ្វើឱ្យមានភាពប្រសើរឡើងលើគ្រប់វិស័យ ដូចជា ពាណិជ្ជកម្ម និងវិនិយោគ កសិកម្ម អប់រំ សុខាភិបាល ការងារ បរិស្ថាន ដឹកជញ្ជូន ទេសចរណ៍ វប្បធម៌ និងសហប្រតិបត្តិការ នយោបាយ-សន្តិសុខ។ ទន្ទឹមនឹងនេះ បញ្ហាតំបន់ និងបញ្ហាអន្តរជាតិដែលជាកង្វល់ និងជាផលប្រយោជន៍រួម ក៏នឹងត្រូវលើកយកមកពិភាក្សាក្នុងកិច្ចប្រជុំ។ សូមបញ្ជាក់ថា កិច្ចប្រជុំ JCBC លើកទី៥នេះ ធ្វើឡើងស្របពេលនឹងខួបលើកទី៦៥ នៃការបង្កើតទំនាក់ទំនងការទូតកម្ពុជា-ឥណ្ឌូណេស៊ី។ អំឡុងពេលស្នាក់នៅកម្ពុជា លោកស្រី Retno L.P. Marsudi គ្រោងចូលជួបសម្តែងការគួរសមជាមួយ សម្តេច ហ៊ុន ម៉ាណែត នាយករដ្ឋមន្ត្រីកម្ពុជាផងដែរ៕	កម្ពុជា កំពុងធ្វើជាម្ចាស់ផ្ទះរៀបចំ កិច្ចប្រជុំលើកទី៥ នៃគណៈកម្មការចម្រុះកម្ពុជា-ឥណ្ឌូណេស៊ី សម្រាប់ កិច្ចសហប្រតិបត្តិការទ្វេភាគី(The 5th JCBC) ដែលចាប់ផ្តើមនៅថ្ងៃទី២០-២១ ខែសីហា។ លោក សុខ ចិន្តាសោភា ឧបនាយករដ្ឋមន្ត្រី រដ្ឋមន្ត្រីក្រសួងការបរទេស និងលោកស្រី Retno L.P. Marsudi រដ្ឋមន្ត្រី ក្រសួងការបរទេសឥណ្ឌូណេស៊ី គឺជាសហប្រធានកិច្ចប្រជុំនេះ។
ចាប់តាំងពីថ្ងៃទី១៨ ខែសីហាមក លោក តូ ឡិម បានបំពេញទស្សនកិច្ចនៅចិនជាលើកដំបូង ចាប់តាំងពីឡើងកាន់តំណែងជាអគ្គលេខាធិការបក្សកុម្មុយនីស្ត និងជាប្រធានាធិបតីវៀតណាម។ ក្នុងជំនួបជាមួយមេដឹកនាំចិន នៅទីក្រុងប៉េកាំង មេដឹកនាំវៀតណាម បានលើកឡើងពីការពង្រឹងទំនាក់ទំនងទ្វេភាគី ពាណិជ្ជកម្ម និងការដំឡើងទំនាក់ទំនងទៅកម្រិតថ្មីមួយទៀត។ ពីទីក្រុងប៉េកាំង លោក ស៊ី ជិនភីង ប្រធានាធិបតី និងជាអគ្គលេខាធិកាបក្សកុម្មុយនីស្តចិន បានប្រាប់សមភាគីវៀតណាមថា វៀតណាម ជាដៃគូដ៏សំខាន់របស់ចិន។ «វៀតណាម ជាអាទិភាពមួយរបស់ចិន នៅក្នុងគោលនយោបាយការបរទេស»។ ទីភ្នាក់ងារព័ត៌មានវៀតណាម បានស្រង់សម្តីលោក ស៊ីបែបនេះ នៅថ្ងៃទី១៩ ខែសីហា។ បើតាមលោកស៊ី ការធ្វើដំណើរទស្សនកិច្ចនៅចិនជាលើកដំបូងចាប់តាំងពីឡើងជាអគ្គលេខាធិការបក្សវៀតណាមរបស់លោក តូ ឡិម បានបង្ហាញសារសំខាន់ និងអាទិភាព នៅក្នុងទំនាក់ទំនងប្រទេសទាំងពីរ។ ជាការឆ្លើយតប លោក តូ ឡិម បានសង្ឃឹមថា ប្រទេសជិតខាងទាំងពីរ នឹងបន្តរក្សាទំនាក់ទំនងបែបមិត្តភាព អភិវឌ្ឍភាពជាដៃគូកិច្ចសហប្រតិបត្តិការយុទ្ធសាស្រ្តគ្រប់ជ្រុងជ្រោយ និងសហគមន៍រួមដែលអាចអនុវត្តភាពចាំបាច់ជាយុទ្ធសាស្រ្ត។ នៅថ្ងៃទី២០ ខែសីហា ដែលជាថ្ងៃចុងក្រោយនៃដំណើរទស្សនកិច្ចនៅចិន លោក តូ ឡិម បានជួបជាមួយនាយករដ្ឋមន្រ្តី លោក លី ឈាំងផងដែរ។ បើតាមលោក លី រដ្ឋាភិបាលក្រុងប៉េកាំង បន្តគាំទ្រក្រុងហាណូយ ក្នុងការធ្វើកំណែទម្រង់ និងពន្លឿនការធ្វើទំនើបកម្ម, ឧស្សាហកម្មនីយកម្ម និងកសាងសង្គមនិយម។ ចំណែក លោក តូ ឡិម វៀតណាម តែងពិចារណាការអភិវឌ្ឍប្រកបដោយមិត្តភាព និងកិច្ចសហប្រតិបត្តិការគ្រប់ជ្រុងជ្រោយជាមួយចិន។ សូមបញ្ជាក់ថា វៀតណាមនាំចូលទំនិញពីចិនប្រមាណ ៦៧ពាន់លានដុល្លារ និងនាំចេញទៅចិនចំនួន ២៧,៨ពាន់លានដុល្លារ៕	វៀតណាម ជាប្រទេសដៃគូអាទិភាពមួយក្នុងគោលនយោបាយការបរទេសចិន។ អគ្គលេខាធិកាបក្សកុម្មុយនីស្តចិន លោកស៊ី ជិនភីង បានប្រាប់សមភាគីវៀតណាម លោក តូ ឡិម បែបនេះ នៅថ្ងៃទី១៩ ខែសីហា។ ជាការឆ្លើយតប មេដឹកនាំវៀតណាម បានទទូចចិនឱ្យរួមគ្នា ក្នុងការអភិវឌ្ឍភាពជាដៃគូកិច្ចសហប្រតិបត្តិការយុទ្ធសាស្រ្តគ្រប់ជ្រុងជ្រោយទ្វេភាគី។
ក្រសួងព្រះបរមរាជវាំង បានប្រកាសថ្កោលទោសចំពោះជនអនាមិក ដែលបានបង្ហោះតាមបណ្តាញទំនាក់ទំនងសង្គម មានឈ្មោះ«ព្រះបរមរាជវាំង Royal Palace of Cambodia» និង«យុវជនក្រោមម្លប់ព្រះមហាក្សត្រ»។ តាមរយៈការបង្ហោះនេះ ក្រសួងព្រះបរមរាជវាំង លើកឡើងថា ធ្វើឱ្យប៉ះពាល់ដល់ព្រះកិត្តិនាម ព្រះករុណាព្រះមហាក្សត្រ និងសម្តេចព្រះមហាក្សត្រី ព្រះវររាជមាតាជាតិខ្មែរ។ «ការប្រព្រឹត្តបែបនេះ គឺជាការបំពានច្បាប់រដ្ឋធម្មនុញ្ញ នៃព្រះរាជាណាចក្រ កម្ពុជា ដែលចែងថា អង្គព្រះមហាក្សត្រ មិនអាចនរណារំលោភបំពានបានឡើយ»។ នេះជាខ្លឹមសារបន្ថែមនៅក្នុងសេចក្ដីថ្លែងការណ៍របស់ក្រសួងព្រះបរមរាជវាំង ដោយបន្តថា សង្គមជាតិកម្ពុជាទាំងមូល កំពុងទទួលបានសេចក្តីសុខ សន្តិភាព និងការអភិវឌ្ឍ ក្រោមការដឹកនាំរបស់រាជរដ្ឋាភិបាលកម្ពុជា។ ពាក់ព័ន្ធនឹងបញ្ហានេះ ក្រសួងព្រះបរមរាជវាំង ប្រកាសថាបណ្តាញទំនាក់ទំនងសង្គមខាងលើ មិនមែនជាផេកផ្លូវការរបស់ក្រសួងឡើយ និងអំពាវនាវដល់អាជ្ញាធរចាត់វិធានការតាមរដ្ឋធម្មនុញ្ញ និងច្បាប់ជាធរមាន។ នេះបើតាមសេចក្ដីថ្លែងការណ៍ដដែល៕	ក្រសួងព្រះបរមរាជវាំង បានចេញសេចក្ដីថ្លែងការណ៍ ជុំវិញការបង្កើតទំព័រហ្វេសប៊ុកដែលដាក់ឈ្មោះ «ព្រះបរមរាជវាំង Royal Palace of Cambodia» និង«យុវជនក្រោមម្លប់ព្រះមហាក្សត្រ»។ ក្រសួងព្រះបរមរាជវាំង អះអាងថាបណ្តាញទំនាក់ទំនងសង្គមខាងលើ មិនមែនជាផេកផ្លូវការរបស់ក្រសួងឡើយ។
លោកស្រី ជា សិរី ទេសាភិបាលធនាគារជាតិនៃកម្ពុជា សម្រេចប្រកាសដាក់ឱ្យប្រើប្រាស់កម្មវិធី Bakong Tourists នៅខេត្តសៀមរាប កាលពីរសៀលថ្ងៃទី១៩ ខែសីហា។ លោកស្រីបានបញ្ជាក់ថា ការដាក់ឱ្យប្រើប្រាស់នូវកម្មវិធី គឺដើម្បីលើកម្ពស់សេវាទូទាត់នៅកម្ពុជាឱ្យកាន់តែប្រសើរ រួមចំណែកគាំទ្រវិស័យ ទេសចរណ៍ តាមរយៈការជួយសម្រួលនូវការទូទាត់ប្រាក់ជាឌីជីថល លើថ្លៃទំនិញ និងសេវានានារបស់ភ្ញៀវទេសចរអន្តរជាតិដែលមកកម្សាន្តនៅកម្ពុជា។ ក្នុងន័យនេះ នៅពេលទេសចរអន្តរជាតិមកកម្សាន្តនៅកម្ពុជា គឺអាចយកកម្មវិធី Bakong Tourists App ដែលមាននៅលើ ISO និង Android ហើយចុះឈ្មោះប្រើប្រាស់តាមវិធីងាយៗ។ បន្ទាប់មក ភ្ញៀវទេសចរអាចបញ្ជូលទឹកក្នុងគណនីបាគង ជាការស្រេច។ បើតាមលោកស្រីទេសាភិបាល ចំពោះជំហានបន្ទាប់ កម្មវិធីបាគងទេសចរ នឹងអនុញ្ញាតឱ្យទេសចរអន្តរជាតិ ភ្ជាប់ជាមួយប័ណ្ណទូទាត់អន្តរជាតិ ដូចជា Visa Card Master Card និង Union Pay ...ជាដើម។ អត្ថបទទាក់ទង ធនាគារជាតិ នឹងដាក់ដំណើរការប្រព័ន្ធ«បាគង» សម្រាប់ទេសចរអន្តរជាតិ «ការណ៍នេះ នឹងកាត់បន្ថយបញ្ហាលំបាកដល់ភ្ញៀវចរទេសចរអន្តរជាតិក្នុងការប្រើប្រាស់សាច់ប្រាក់ ដោយគ្រាន់តែស្កេនទូទាត់ប្រាក់នៅតាមហាងទំនិញរហូតដល់ ៣,៣លានទីតាំង ដែលមានសញ្ញា KHQR Code »។ លោកស្រី ជា សិរី បានថ្លែងបែបនេះហើយបន្តរៀបរាប់ថា ៖ «នេះគឺជាចំនួនដ៏ច្រើន។ រាប់ចាប់តាំងពីអាជីវកម្មតូចតាចឡើងទៅសូម្បីតែអ្នកលក់លៀសហាល ចេកចៀន នៅជុំវិញផ្សារធំថ្មីក៏មាន KHQR Code សម្រាប់ឱ្យភ្ញៀវទូទាត់ប្រាក់បានផងដែរ។ អាជីវកម្មនៅសៀមរាប ក៏មានដូចគ្នាដែរនូវ KHQR Code នេះ»។ ដូច្នេះ វាមានភាពងាយស្រួលមែនទែនសម្រាប់ការទូទាត់ប្រាក់»។ បាគងទេសចរ (Bakong Tourists) ជាអ្វី? បាគងទេសចរ មានលក្ខណៈស្រដៀងទៅនឹងកម្មវិធីបាគងដែលត្រូវបានប្រើប្រាស់យ៉ាងទូលំទូលាយ នៅកម្ពុជានាពេលបច្ចុប្បន្ន ដែលសម្រួលដល់ការទូទាត់ប្រាក់ឆ្លងធនាគារដោយមិនអស់សេវាអ្វីឡើយ។ ប៉ុន្តែកម្មវិធីបាគងសម្រាប់ភ្ញៀវទេសចរនេះ គឺកាន់តែងាយស្រួលប្រើប្រាស់ និងមានសុវត្ថិភាពខ្ពស់។ បើតាមការពន្យល់របស់ធនាគារជាតិ នៅពេលដែលភ្ញៀវទេសចរទាញយក(ដោនឡូត)កម្មវិធីនេះរួចហើយ នោះអ្នកប្រើប្រាស់អាចចុះឈ្មោះដោយបំពេញព័ត៌មានដែលតម្រូវ និងអាចបញ្ជាក់អត្តសញ្ញាណអ្នកប្រើប្រាស់តាមសារអេឡិចត្រូនិច (e-mail)។ ការបញ្ជាក់អត្តសញ្ញាណតាមវិធីនេះ អាចឱ្យអ្នកប្រើប្រាស់ចាយវាយប្រាក់បានរហូតដល់ទៅ៤លានរៀល (១០ ០០០ដុល្លារ) ក្នុងមួយថ្ងៃ។ វិធីបញ្ជាក់មួយទៀត គឺធ្វើឡើងតាមរយៈជំនួយពីភ្នាក់ងារទេសចរ ប្រតិបត្តិករទេសចរណ៍ ឬ សណ្ឋាគារផ្ទះសំណាក់ ដែលអ្នកទាំងនោះអាចជួយបញ្ជាក់អត្តសញ្ញាណអ្នកប្រើប្រាស់ (ទេសចរអន្តរជាតិ) ឬ ការធ្វើ KYC (Know Your Customer) ដោយភ្ញៀវទេសចរមិនចាំបាច់មានលេខទូរសព្ទផ្ទាល់ខ្លួនឡើយ។ ការបញ្ជាក់អត្តសញ្ញាណអ្នកប្រើប្រាស់តាមវិធីនេះ គឺអាចឱ្យអ្នកប្រើប្រាស់ចាយប្រាក់បានរហូតដល់ ១២ លានរៀល (៣ ០០០ដុល្លារ) ក្នុងមួយថ្ងៃ។ ការបញ្ជាក់តាមវិធីនេះ គឺភ្នាក់ងារទេសចរណ៍ ឬ សណ្ឋាគារ គ្រាន់តែមកបញ្ជាក់នៅធនាគារជាតិថា ភ្ញៀវដែលកំពុងចុះឈ្មោះនោះ គឺពិតជាមានអត្តសញ្ញាណដូចនៅក្នុងលិខិតឆ្លងដែនរបស់គាត់ពិតប្រាកដមែន។ សម្រាប់ការបញ្ចូលលុយក្នុងកម្មវិធី Bakong Tourists នៅដំណាក់កាលដំបូងនេះ ភ្ញៀវទេសចរអាចធ្វើនៅតាមធនាគារ ឬតាមរយៈសណ្ឋាគារដែលគាត់ស្នាក់នៅផ្ទាល់តែម្តង។ នាពេលឆាប់ៗខាងមុខនេះ ការបញ្ជូលទឹកប្រាក់ក្នុងគណនីអាចធ្វើឡើងតាមរយៈការភ្ជាប់ទៅ Visa Card ពួកគេផ្ទាល់តែម្ដង ដោយមិនចាំបាច់ទៅបញ្ចូលទឹកប្រាក់នៅតាមធនាគារ។ ការប្រើប្រាស់ប្រព័ន្ធ Bakong Tourists នឹងធ្វើឲ្យការចាយវាយរបស់ភ្ញៀវទេសចរមានភាពទូលំទូលាយ ជាងការប្រើកាតឆូតដែលម៉ាស៊ីនឆូតកាតមានតែ៥២,៣៥៤ម៉ាស៊ីនប៉ុណ្ណោះ ទូទាំងប្រទេស។ លើសពីនេះ វាក៏ងាយស្រួលជាងការដកប្រាក់ពីម៉ាស៊ីនអេធីអឹម (ATM) ផងដែរ។ បើតាមធនាគារជាតិ ម៉ាស៊ីនអេធីអឹមនៅទូទាំងប្រទេសកម្ពុជា គឺមានត្រឹម ៥ ៦០០កន្លែងប៉ុណ្ណោះ។ Bakong Tourists ជួយជំរុញការប្រើប្រាស់ «ប្រាក់រៀល» ឱ្យកាន់តែទូលំទូលាយ ក្រៅពីសម្រួលនូវការទូទាត់ប្រាក់របស់ភ្ញៀវទេសចរអន្តរជាតិអន្តរជាតិហើយនោះ Bakong Tourists ក៏ ដើរយ៉ាងសំខាន់នៅក្នុងគោលនយោបាយរូបិយវត្ថុរបស់ធនាគារជាតិលើការជំរុញប្រើប្រាស់«ប្រាក់រៀល» ផងដែរ។ ត្រង់ចំណុចបានន័យថា នៅពេលភ្ញៀវទេសចរបញ្ចូលប្រាក់(មិនថាជា ដុល្លារ អឺរ៉ូ ឬ ជាប្រាក់យ៉ន់របស់ចិនទេ) ទៅបាគងទេសចរ, ប្រាក់ទាំងនោះនឹងចូលទៅក្នុងគណនីប្រាក់រៀលតែម្តង សម្រាប់ការចាយវាយ ឬ ទូទាត់លើថ្លៃទំនិញ និងសេវានានានៅទីផ្សារកម្ពុជា។ បច្ចុប្បន្នក្រៅពីកម្ពុជា ទេសចរអន្តរជាតិក៏អាចចាយប្រាក់ដែលមាននៅក្នុងបាគងទេសចរនោះ នៅប្រទេសថៃ ឡាវ និងវៀតណាមបានដែរ។ បន្ទាប់មកធនាគារនឹងពង្រីកកិច្ចសហប្រតិបត្តិការទូទាត់ឆ្លងដែនតាមប្រព័ន្ធឌីជីថល(QR Code) ជាមួយប្រទេស ចិន កូរ៉េខាងត្បូង ជប៉ុន ម៉ាឡេស៊ី ហ្វីលីពីន...សម្រាប់ពលរដ្ឋខ្មែរដែលប្រើប្រាស់នូវប្រព័ន្ធបាគង និងសម្រាប់ទេសចរអន្តរជាតិដែលប្រើប្រាស់ Bakong Tourists ។ App នេះ មិនត្រឹមធ្វើឱ្យទេសចរអន្តរជាតិចាយវាយប្រាក់រៀលនៅកម្ពុជាប៉ុណ្ណោះទេ ប៉ុន្តែពួកគាត់ ក៏ចាយប្រាក់រៀលនៅតាមប្រទេសដៃគូដែលធនាគារជាតិនៃកម្ពុជា បានសហការប្រតិបត្តិការនូវប្រព័ន្ធទូទាត់ឆ្លងដែន តាមរយៈប្រព័ន្ធឌីជីល (QR Code) ។ ចំពោះទឹកប្រាក់ដែលនៅសល់ក្នុងគណនីបាគងទេសចរនោះ ភ្ញៀវទេសចរគឺអាចដកមកវិញនៅតាមធនាគារ គ្រឹះស្ថានដៃគូ ឬ អាចបរិច្ចាគទៅដល់មូលនិធិសប្បុរសធម៌ដូចជាមន្ទីរពេទ្យគន្ធបុប្ផា ឬ មន្ទីរពេទ្យកុមារអង្គរ ដែលមានជម្រើសនៅក្នុង App ស្រាប់។ ធនាគារជាតិ បញ្ជាក់ថា ក្នុងករណីទូទាត់ប្រាក់ហើយជាប់គាំង ដែលជាករណីកម្រកើតមាននោះ ខាងធនាគារជាតិមានក្រុមការងារជួយដោះស្រាយភ្លាមៗ ដោយអ្នកប្រើប្រាស់អាចទាក់ទងតាមលេខទូរសព្ទ WhatsApp ឬតេឡេក្រាមដែលមាននៅក្នុង App៕	កម្មវិធីទូរសព្ទដៃ Bakong Tourists (បាគងទេសចរ) ត្រូវបានធនាគារជាតិនៃកម្ពុជា ប្រកាសដាក់ឱ្យដំណើរការដើម្បីសម្រួលការចរាចរប្រាក់របស់ទេសចរអន្តរជាតិនៅលើទីផ្សារកម្ពុជា។ មិនត្រឹមជួយសម្រួលការទូទាត់ប្រាក់តាមប្រព័ន្ធឌីជីថលប៉ុណ្ណោះទេ ប៉ុន្តែ កម្មវិធីនេះជួយជំរុញនូវការប្រើប្រាស់ «ប្រាក់រៀល» ឱ្យកាន់តែទូលំទូលាយ ព្រមទាំងជួយលើកស្ទួយវិស័យទេសចរណ៍ ថែមទៀត។
ស្ថានិកក្រុមហ៊ុនរថយន្ត Tesla លោក អេឡុន ម៉ាសក៍ តែងតែសរសើរនូវគោលនយោបាយបក្សសាធារណរដ្ឋ និងបង្ហាញជំហរគាំទ្រលោក ត្រាំ ជាបេក្ខជនប្រធានាធិបតីអាម៉េរិកសម្រាប់ការបោះឆ្នោតនៅខែវិច្ឆិកាខាងមុខនេះ។ អ្នកយកព័ត៌មាន Reuters បានសួរអតីតប្រធានាធិបតី ត្រាំ ក្នុងបទសម្ភាសមួយនៅថ្ងៃទី ១៩ ខែសីហាថា ៖« តើអ្នកពិចារណាឱ្យ អេឡុន ម៉ាសក៍ កាន់តំណែងក្នុងជួររដ្ឋបាល ឬទីប្រឹក្សាទេ?»។ លោក ត្រាំ បានឆ្លើយតបថា ៖« បាទ គាត់ឆ្លាតណាស់។ ខ្ញុំបានសន្ទនាដ៏អស្ចារ្យជាមួយលោកនៅថ្ងៃមុន ប្រហែលពីរម៉ោងកន្លះ។ ប្រសិនបើលោកចង់ចូលរួម ខ្ញុំពិតជាយល់ព្រម។ ម៉ាសន៍ ជាបុរសដ៏អស្ចារ្យម្នាក់»។ កាលពីសប្តាហ៍មុន លោក ម៉ាសក៍ បានសម្ភាសជាមួយលោក ត្រាំ នៅលើបណ្តាញសង្គម X។ អ្នកទាំងពីរបានសរសើរគ្នាម្តងហើយម្តងទៀតលើបញ្ហាគោលនយោបាយ និងបានវាយប្រហារបេក្ខជនបក្សប្រជាធិបតេយ្យលោកស្រី កាម៉ាឡា ហារីស។ បន្ទាប់មក លោក ម៉ាសន៍ បានស្នើថា ប្រសិនបើជាប់ឆ្នោតឡើងវិញ លោក ត្រាំ គួរតែបង្កើតគណៈកម្មាធិការមួយ ដើម្បីត្រួតពិនិត្យ និងគ្រប់គ្រងការចំណាយថវិកាឱ្យមានប្រសិទ្ធភាព ហើយមហាសេដ្ឋីរូបនេះនឹងរីករាយក្នុងការរួមចំណែក។ ជាការឆ្លើយតប លោក ត្រាំ បានបញ្ជាក់ថា លោកពេញចិត្តជាខ្លាំង ប្រសិនបើលោក ម៉ាសក៍ ចូលរួមជាមួយរដ្ឋាភិបាល៕	បេក្ខជនប្រធានាធិបតីមកពីបក្សសាធារណរដ្ឋ លោក ដូណាល់ ត្រាំ បានអះអាងថា ប្រសិនបើជាប់ឆ្នោត លោកអាចនឹងអនុញ្ញាតឱ្យមហាសេដ្ឋី អេឡុន ម៉ាសក៍ ចូលរួមក្នុងរដ្ឋបាលខ្លួន ឬធ្វើជាទីប្រឹក្សានៅសេតវិមាន។
ចំណុចដ៏សំខាន់បំផុតមួយនៃការបើកបរក្នុងរដូវភ្លៀងគឺសុវត្ថិភាព ហើយរថយន្តថ្មីៗដូចជាម៉ូឌែល MG RX5 ក៏ស្ថិតក្នុងជម្រើសការបើកបរក្នុងរដូវវស្សានេះដែរ។ ការបំពាក់ដោយមុខងារសុវត្ថិភាពជាច្រើនដូចជា៖ ប្រព័ន្ធហ្វ្រាំង (ABS), ប្រព័ន្ធហ្រ្វាំងដៃអេឡិចត្រូនិច, ប្រព័ន្ធហ្វ្រាំង (EBD), ប្រព័ន្ធគ្រប់គ្រងពេលបើកបរចាគគន្លងផ្លូវ (TCS) និងប្រព័ន្ធជំនួយផ្សេងៗទៀតជាច្រើនដែលបានធ្វើឱ្យរថយន្ត MG RX5 អាចធានាបានថាលោកអ្នកនឹងទទួលបានការការពារខ្ពស់លើរថយន្តរបស់អ្នក បើទោះបីជាបើកបរលើផ្លូវរអិលក៏មានប្រព័ន្ធជំនួយដែរ។ លក្ខណៈពិសេសទាំងអស់នេះគឺពិតជាសំខាន់ក្នុងការជំរុញឱ្យការបើកបររបស់អ្នកប្រកបដោយសុវត្ថិភាពទោះបីជាស្ថានភាពផ្លូវសើម។ រថយន្ត MG RX5 ក៏បានបំពាក់នូវប្រព័ន្ធជំនួយដល់អ្នកបើកបរកាន់តែខ្ពស់ដូចជា៖ ប្រព័ន្ធកំណត់ល្បឿនថេរ, កាមេរ៉ា 360 ជាមួយសេនស័រដែលជំនួយដល់ការចតរថយន្ត និងការពារគ្រោះថ្នាក់ក្នុងពេលភ្លៀងដោយធ្វើឱ្យអ្នកដឹងពីស្ថានភាពនៅជុំវិញរថយន្តដែលជំនួយដល់ការគ្រប់គ្រងការបើកបរ។ សំបកកង់ដែលមានគុណភាព និងកម្ពស់រថយន្តពីដីខ្ពស់៖ រថយន្ត MG RX5 បានបំពាក់មកជាមួយនូវការចនាសំបកកង់រថយន្តដែលមានគុណភាពខ្ពស់ម៉ាកMichelin រង្វង់កង់19អ៊ីញ ហើយវាពិតជាល្អក្នុងការធ្វើដំណើរគ្រប់រដូវកាលដែលអាចបើកបរបានយ៉ាងរលូនមិនថាលើផ្លូវរអិល ឬសើម។ រថយន្ត MG RX5 មានកម្ពស់ខ្ពស់ពីដី 185mm ដែលអាចជួយឱ្យអ្នកធ្វើដំណើរឆ្លងកាត់ផ្លូវមានលិចទឹកដោយមិនបារម្ភ។ លើសពីនេះទៅទៀត, ភ្លើងចង្កៀងមុខក្រោយជាប្រភេទ LED និងមានភ្លើងកាត់អ័ព្ទ ដែលផ្ដល់នូវការបំភ្លឺផ្លូវបានយ៉ាងច្បាស់ ហើយបង្កើនឱ្យមានភាពងាយស្រួលក្នុងការមើលមិនថាបើកបរពេលយប់ ឬមានភ្លៀងធ្លាក់ខ្លាំង។ ប្រសិទ្ធភាពនៃការបើកបរដ៏មានថាមពល៖ រថយន្ត MG RX5 មានប្រសិទ្ធភាពខ្ពស់ក្នុងការបើកបរ ដែលធានាថាដំណើរការម៉ាស៊ីនមានភាពល្អប្រសើរក្នុងរដូវភ្លៀង។ បំពាក់ដោយម៉ាស៊ីនសាំងចំណុះ 1.5T តួបូ 4ស៊ីឡាំងដែលអាចផលិតកម្លាំងបាន 171hp និងកម្លាំងរមួល 275Nm ហើយធ្វើឱ្យដំណើរការបើកបរខ្លាំងនិងផ្តល់បទពិសោធន៍បើកបរកាន់តែរលូន។ រថយន្តនេះក៏សន្សំសំចៃប្រេងឥន្ធនៈបានល្អដែរ និងផ្តល់ឱ្យអ្នកអាចបើកបរបានគ្រប់ស្ថានភាពផ្លូវ។ មួយវិញទៀត ការបើកបរក្នុងរដូវភ្លៀងអាចធ្វើឱ្យអ្នកមានអារម្មណ៍ថាធុញទ្រាន់ផងដែរ ក៏ប៉ុន្តែរថយន្ត MG RX5 បានរចនាផ្នែកខាងក្នុងមានភាពធំទូលាយ និងមានផាសុកភាពខ្ពស់ដែលអាចជួយកាត់បន្ថយភាពតានតឹងបានខ្លះ។ រថយន្ត MG RX5 បំពាក់ដោយពូកស្បែកទន់ល្អបែបគុណភាព ហើយមានភាពទំនើបផងដែរ។ កាន់តែពិសេសរថយន្តនេះបានបំពាក់នូវប្រព័ន្ធគ្រប់គ្រងអាកាសធាតុ ដើម្បីធានាថាអ្នកអាចប្រើប្រាស់ម៉ាស៊ីនត្រជាក់បានត្រឹមត្រូវតាមអាកាសធាតុខាងក្រៅនិងរីករាយគ្រប់ការធ្វើដំណើរ។ អេក្រង់កំសាន្តវិញពិតជាធំទំហំ 10.1-អ៊ីញ និងមានប្រព័ន្ធ Apple CarPlay ព្រមជាមួយប្រព័ន្ធ Bluetooth ដែលធ្វើឱ្យអ្នកមានភាពសប្បាយរីករាយជាមួយតន្ត្រី និងការមើលផែនទីពេលកំពុងបើកបរ។ សរុបមក រថយន្ត MG RX5 គឺជាជម្រើសដ៏ល្អសម្រាប់ការបើកបរនារដូវភ្លៀងនេះ ដោយសារលក្ខណៈពិសេសនៃប្រព័ន្ធសុវត្ថិភាព, មានកម្ពស់ខ្ពស់ពីដី, ដំណើរការនៃផ្លិតទឹកជូតបានស្អាត និងមានភ្លើងប្រភេទ LED ដែលផ្តល់ពន្លឺបានល្អ, សំបកកង់រថយន្តដែលមានគុណភាពខ្ពស់, ប្រព័ន្ធជំនួយការបើកបរ, មានភាពធំទូលាយ និងមានផាសុកភាពខ្ពស់សម្រាប់ផ្នែកខាងក្នុងរថយន្ត។ ដូច្នេះ ការវិនិយោគលើការទិញរថយន្ត MG RX5 គឺមានន័យថាអ្នកអាចបើកបរប្រកបដោយទំនុកចិត្ត និងមិនបារម្ភនៅពេលមានភ្លៀងធ្លាក់ខ្លាំង។ ប៉ុន្តែអ្នកក៏ត្រូវប្រាកដថារថយន្តរបស់អ្នកត្រូវបានថែទាំយ៉ាងល្អ និងទៀងទាត់តាមកាលវិភាគបច្ចេកទេសរបស់ជាងជំនាញដើម្បីឱ្យការធ្វើដំណើរការបើកបរមានភាពល្អប្រសើរក្នុងពេលមានភ្លៀងធ្លាក់។ (អត្ថបទពាណិជ្ជកម្ម)	នៅពេលឈានដល់រដូវវស្សា ជារដូវកាលមួយដែលមានភ្លៀងធ្លាក់ច្រើន ធ្វើឱ្យការជ្រើសរើសរថយន្តប្រើប្រាស់ឱ្យបានត្រឹមត្រូវគឺអាចបង្កើតឱ្យមានផាសុកភាពខ្ពស់ និងមិនព្រួយបារម្ភទោះបីជាបើកបរឆ្លងកាត់ទឹកដ៏ដោយ។ មិនថាអ្នកមានគ្រួសារតូចធំ ឬធ្វើដំណើរតែម្នាក់ឯងទេ ក៏រថយន្តថ្មី MG RX5 អាចផ្ដល់នូវភាពងាយស្រួល និងសុវត្ថិភាពខ្ពស់គ្រប់លក្ខខណ្ឌអាកាសធាតុ និងផ្លូវដែលមានលេចទឹក។ រថយន្ត MG RX5 គឺបានរចនាឡើងដើម្បីផ្ដល់នូវសុវត្ថិភាព, ផាសុកភាព, មានកម្ពស់ពីដីខ្ពស់ និងផ្ដល់នូវបទពិសោធក្នុងការបើកបរដ៏មានទំនុកចិត្ត មិនថាក្នុងស្ថានភាពផ្លូវលំបាកយ៉ាងណាក៏ដោយ ចំណែកតម្លៃវិញត្រឹមតែ $36,990 ប៉ុណ្ណោះ។
និមន្តចេញពីខេត្តកំពង់ឆ្នាំងនៅព្រឹកថ្ងៃទី២០ ខែសីហា ព្រះអង្គ ចន្ទ មុនី និងពុទ្ធបរិស័ទដែលមានជំនឿលើព្រះអង្គ ត្រូវឆ្លងកាត់ខេត្តកំពង់ចាម ហើយបន្តទៅកាន់ខេត្តក្រចេះ ដើម្បីជួបពុទ្ធបរិស័ទនៅតាមបន្ទាត់ព្រំដែន។ ព្រះវត្តមានរបស់ព្រះអង្គ ចន្ទ មុនី នៅតាមបណ្តាខេត្តនីមួយៗ សុទ្ធតែមានការសម្រួលពីអាជ្ញាធរខេត្ត តាមការណែនាំរបស់សម្តេច ហ៊ុន សែន។ ឈានដល់ថ្ងៃទី២១ ខែសីហា ព្រះអង្គនិមន្តពីស្រុកស្នួល ទៅកាន់ខេត្តមណ្ឌលគិរី។ ក្រោយនិមន្តទស្សនកិច្ច និងជួបពុទ្ធបរិស័ទតាមខ្សែបន្ទាត់ព្រំដែនហើយ ព្រះអង្គបន្តនិមន្តឆ្ពោះទៅទីរួមខេត្តមណ្ឌលគិរី។ ព្រះអង្គបន្តទៅកាន់ខេត្តរតនគិរីនៅថ្ងៃទី២២ មុនឆ្ពោះទៅកាន់ខេត្តស្ទឹងត្រែង នៅថ្ងៃទី២៣ ខែសីហា ដោយព្រះអង្គមានសកម្មភាពជួបពុទ្ធបរិស័ទនៅតាមខ្សែបន្ទាត់ព្រំដែន ដូចនៅរតនគិរី និងមណ្ឌលគិរី ផងដែរ។ ក្នុងការនិមន្តត្រឡប់ទៅខេត្តកំពង់ឆ្នាំងវិញ ព្រះអង្គ ចន្ទ មុនី ត្រូវឆ្លងកាត់ខេត្តព្រះវិហារ។ អភិបាលខេត្តកំពង់ឆ្នាំង បានបញ្ជូនអភិបាលរងខេត្តមួយរូប នាយករងរដ្ឋបាលខេត្ត អភិបាលស្រុករលាប្អៀរ កងកម្លាំង អ្នកបើកបរ និងអ្នកយកព័ត៌មាន សរុប២៥នាក់ ក្នុងដំណើរនិមន្តទស្សនកិច្ច៥ថ្ងៃរបស់ព្រះអង្គចន្ទ មុនី។ យោងតាមសារសំឡេងមួយ សម្ដេច ហ៊ុន សែន បានណែនាំទៅបណ្តាអភិបាលខេត្ត ជាពិសេសខេត្តរតនគិរី មណ្ឌលគិរី ក្រចេះ និងស្ទឹងត្រែង ឱ្យជួយសម្រួលការនិមន្តរបស់ព្រះអង្គ មុនី និងមហាជនដែលគាំទ្រព្រះអង្គ។ ប្រធានព្រឹទ្ធសភា បានប្រាប់ទៅអភិបាលខេត្តទាំង៤ខាងលើ យ៉ាងដូច្នេះ៖ «សូមរៀបចំចាត់ចែងការងារនេះ ឱ្យបានល្អ ដើម្បីធានាទាំងសន្តិសុខចំពោះព្រះអង្គផង និងសុខភាពរបស់ព្រះអង្គផង ព្រមទាំងការពារប្រជាពលរដ្ឋ ដែលមានជំនឿទៅរកព្រះអង្គផងដែរ»។ ក្នុងវីដេអូមួយដែលរយៈពេលជាង៤០នាទី និងត្រូវបានបង្ហោះនៅលើបណ្តាញសង្គមរបស់សម្តេច ហ៊ុន សែន កាលពីយប់ថ្ងៃទី១៩ ខែសីហា ព្រះអង្គ ចន្ទ មុនី ណែនាំពុទ្ធបរិស័ទ ឱ្យជឿជាក់លើមេដឹកនាំ ដោយស្តាប់ហេតុផលត្រឹមត្រូវច្បាស់លាស់ ចៀសវាងការចោទប្រកាន់ ឈ្លោះប្រកែកគ្នា ដែលនាំឱ្យបែកបាក់ជាតិ៕	សម្ដេច ហ៊ុន សែន ប្រធានព្រឹទ្ធសភាកម្ពុជា បានប្រាប់ទៅបណ្តាអភិបាលខេត្ត ជួយសម្រួលដល់ការនិមន្តរបស់ព្រះអង្គ ចន្ទ មុនី ចៅអធិការវត្តចន្ទប្បជោត្តនារាម (ហៅវត្តតាសុត) ទៅកាន់ខ្សែបន្ទាត់ព្រំដែននៃតំបន់គម្រោងសហប្រតិបត្តិការតំបន់ត្រីកោណអភិវឌ្ឍន៍ (CLV-DTA)។
កាលពីថ្ងៃទី៧ ខែសីហា កូនត្នោត១ម៉ឺនដើម ត្រូវបានអាជ្ញាធរ និងពលរដ្ឋ ដាំដុះនៅ តាមព្រំ ដែនកម្ពុជា-វៀតណាម ស្ថិតក្នុងស្រុកពញាក្រែក ខេត្តត្បូងឃ្មុំ។ នៅខែកញ្ញាខាងមុខ ក្រ សួងបរិស្ថាន ក៏បានផ្តល់កូនត្នោតជាង ៣ម៉ឺនដើមបន្ថែមទៀត ដើម្បីដាំតាមព្រំដែនកម្ពុជា-វៀតណាម ក្នុងភូមិសាស្រ្តខេត្តត្បូងឃ្មុំ ដែលមានប្រវែង១២០គីឡូម៉ែត្រ។ ទន្ទឹមនេះ ក្រសួង បរិស្ថាន ក៏កំពុងបណ្ដុះកូនត្នោតឱ្យបាន ៣០ម៉ឺនសម្រាប់ឆ្នាំនេះ ដើម្បីចែកជូនប្រជាពលរដ្ឋ ដំាជាជួរ តាមខ្សែក្រវាត់ព្រំដែនកម្ពុជា ជាមួយប្រទេសជិតខាង។ ត្នោត គឺជាអត្តសញ្ញាណសម្គាល់ភូមិសាស្រ្តកម្ពុជា។ រុក្ខជាតិប្រភេទនេះ បានផ្ដល់ ប្រយោជន៍យ៉ាងច្រើនដល់ពលរដ្ឋខ្មែរដូចជា ដើមអាចយកទៅធ្វើក្តារផ្ទះ រនូតផ្ទះ និងទូក។ ទឹកត្នោតអាចធ្វើស្ករ ផ្លែត្នោតអាចធ្វើជានំ ឬបង្អែម ហើយស្លឹកអាចធ្វើជាមួក ដំបូល និង ជញ្ជាំងផ្ទះជាដើម៕	«គ្រប់ខេត្ត គ្រប់ផ្លូវទាំងអស់តាមព្រំដែន ត្រូវតែដាំដើមត្នោត»។ នេះជាការលើកឡើងរបស់ លោក អ៊ាង សុផល្លែត រដ្ឋមន្រ្តីក្រសួងបរិស្ថាន ក្នុងពិធីដាំកូនឈើរួមគ្នាក្នុងពេលតែមួយនៅ ទូទាំងខេត្តត្បូងឃ្មុំ ក្រោមប្រធានបទ «បណ្ដុះផ្នត់គំនិត ពន្លកបៃតង» កាលពីថ្ងៃទី១៧ ខែ សីហា។ លោកបានបន្ថែមថា ការបំផុសគំនិតដាំដើមត្នោតតាមព្រំដែននៅពេលនេះ គឺធ្វើ ឡើងក្នុងទិសដៅថែរក្សាទឹកដី និងរុក្ខជាតិអត្តសញ្ញាណជាតិ។
អាហ្សង់ទីន នឹងត្រូវប្រកួតប្រជែងជម្រុះ World Cup 2026 ទល់នឹងក្រុមស៊ីលី និងកូឡុំប៊ី។ តារាបាល់ទាត់វ័យ ៣៧ឆ្នាំ មិនស្ថិតក្នុងចំណោមកីឡាករចំនួន ២៨រូប របស់អាហ្សង់ទីន ឡើយលើកនេះ ក្រោយពីរូបគេ ជួបបញ្ហារបួសដាច់សរសៃពួរកជើង អំឡុងការប្រកួតវគ្គ ផ្តាច់ព្រ័ត្រពានរង្វាន់ Copa America នៅសហរដ្ឋអាម៉េរិក កាលពីខែកក្កដាកន្លងទៅ។ បច្ចុប្បន្នខ្សែប្រយុទ្ធរបស់ក្រុម Inter Miami កំពុងតែទទួលការព្យាបាល ជាមួយសមាជិកក្នុង ក្លិបរបស់គេ។ ក្រៅពី Messi អ្នកចាំទីក្លិប River Plate កីឡាករ Franco Armani ក៏ត្រូវបានដកឈ្មោះចេញ ពីក្រុម។ ខ្សែប្រយុទ្ធ Angel Di Maria ដែលប្រកាសចូលនិវត្តន៍ពីក្រុមជម្រើសជាតិ ក្រោយជួយក្រុមឈ្នះជើងឯក Copa America ក៏គ្មានឈ្មោះដែរ។ កីឡាករខ្សែបម្រើ Ezequiel Fernandez និងខ្សែប្រយុទ្ធ Valentin Castellanos ត្រូវបាន គ្រូបង្វឹកលោក Lionel Scaloni ជ្រើសរើសឱ្យចូលរួមក្រុមជម្រើសជាតិជាលើកដំបូងដូចគ្នា។ កីឡាករវ័យក្មេងទាំង២ ក៏នឹងត្រូវរួមដំណើរជាមួយ នឹងកីឡាករវ័យក្មេងដទៃទៀតរបស់អាហ្សង់ទីន រួមមាន Alejandro Garnacho, Valentin Carboni, Valentin, Barco និង Matias Soule។ ជម្រើសជាតិអាហ្សង់ទីន នឹងត្រូវប្រកួតទល់នឹងក្រុមស៊ីលី ស្ថិតក្នុងកីឡដ្ឋាន Monumental នាទីក្រុង Buenos Aires ថ្ងៃទី៥ ខែកញ្ញា មុនប៉ះកូឡុំប៊ី នៅ៥ថ្ងៃបន្ទាប់ ក្នុងកីឡដ្ឋាន Barranguilla៕ ខាងក្រោមនេះ គឺជាបញ្ជីឈ្មោះកីឡាករក្រុមជម្រើសជាតិអាហ្សង់ទីន៖ អ្នកចាំទី៖ Walter Benitez (PSV Eindhoven), Geronimo Rulli (Olympique de Marseille), Juan Musso (Atalanta), Emiliano Martinez (Aston Villa)។ ខ្សែការពារ៖ Gonzalo Montiel (Sevilla), Nahuel Molina (Atletico Madrid), Cristian Romero (Tottenham Hotspur), German Pezzella (River Plate), Leonardo Balerdi (Olympique Marseille), Nicolas Otamendi (Benfica), Lisandro Martinez (Manchester United), Nicolas Tagliafico (Olympique Lyonnais), Valentin Barco (Brighton & Hove Albion)។ ខ្សែបម្រើ៖ Guido Rodriguez (West Ham United), Alexis Mac Allister (Liverpool), Enzo Fernandez (Chelsea), Giovani Lo Celso (Tottenham Hotspur), Ezequiel Fernandez (Al Qadsiah), Rodrigo De Paul (Atletico Madrid), Nicolas Gonzalez (Fiorentina), Leandro Paredes (AS Roma)។ ខ្សែប្រយុទ្ធ៖ Alejandro Garnacho (Manchester United), Matias Soule (AS Roma), Giuliano Simeone (Atletico Madrid), Valentin Carboni (Olympique Marseille), Julian Alvarez (Atletico Madrid), Lautaro Martinez (Inter Milan), Valentin Castellanos (Lazio)៕	ខ្សែប្រយុទ្ធ Lionel Messi មិនមានឈ្មោះនៅក្នុងបញ្ជីក្រុមជម្រើសជាតិអាហ្សង់ទីននោះទេ សម្រាប់ការប្រកួតជម្រុះព្រឹត្តិការណ៍ World Cup 2026។ នេះបើតាមបញ្ជីឈ្មោះដែល សហព័ន្ធបាល់ទាត់អាហ្សង់ទីន (AFA) បានប្រកាសនៅថ្ងៃទី១៩ ខែសីហា។
គោលបំណងនៃកម្មវិធីនេះ គឺចង់បំផុសស្មារតីគុនខ្មែរ ឱ្យកាន់តែប្រសើរឡើងថែមទៀត។ កម្មវិធីដំណើរទស្សនកិច្ចគុនខ្មែរទៅកាន់តំបន់ប្រវត្តិសាស្ត្រអង្គរនេះ ក្រោមគំនិតផ្ដួចផ្ដើមរបស់អគ្គនាយកដ្ឋានកីឡា ដោយមានកិច្ចសហការជាមួយអាជ្ញាធរជាតិអប្សរា និងក្លិបទេសចរណ៍ខេត្តសៀមរាប។ ក្នុងបទសម្ភាសជាមួយសារព័ត៌មានឌីជីថលថ្មីៗ លោក ធិន វិចិត្រ មន្ត្រីជាន់ខ្ពស់នៃអគ្គនាយកដ្ឋានកីឡា បានបន្ថែមថា ដំណើរទស្សនកិច្ចនេះ គឺជាទស្សនីយភាពប្លែកមួយទៀត ក្នុងទិសដៅលើកកម្ពស់ក្បាច់គុនបុរាណខ្មែរ ដែលបានបន្សល់ទុកពីដូនតាមក។ បើតាមលោក វិចិត្រ ក្រៅពីជួយឱ្យកីឡាករ កីឡាការិនី និងថ្នាលកីឡា បានសិក្សាស្វែងយល់ក្បាច់គុនបុរាណដូនតាហើយនោះ អគ្គនាយកដ្ឋានកីឡា ក៏នឹងចង់ក្រងជាឯកសារបន្ថែម ដើម្បីកំណត់អត្តសញ្ញាណគុនខ្មែរឱ្យបានច្បាស់លាស់ថែមទៀត។ សូមលោកអ្នកនាងទស្សនាកិច្ចសម្ភាសរវាងលោក រំដួល ចិត្រា អ្នកសារព័ត៌មានឌីជីថលថ្មីៗ និងលោក ធិន វិចិត្រ មន្ត្រីជាន់ខ្ពស់នៃអគ្គនាយកដ្ឋានកីឡា ដូចតទៅ៖ ក្នុងដំណើរទស្សនកិច្ចនេះ នឹងមានវត្តមានកីឡាករប្រដាល់ជួរមុខកម្ពុជា រួមមាន ឈឿន ល្វៃ , លន បញ្ញា និងកីឡាករ កីឡាការិនីគុនខ្មែរ និងល្បុកត្តោជាច្រើនរូបទៀត ដើម្បីសិក្សាស្វែងយល់ពីសាវតានៃក្បាច់គុនខ្មែរ ដែលមានឆ្លាក់នៅលើជញ្ជាំងប្រាសាទជាច្រើន នៅទឹកដីអង្គរ។ កីឡាករ និងថ្នាល់គុនខ្មែរ ដែលនឹងចូលរួមកម្មវិធីនេះ នឹងត្រូវធ្វើសកម្មភាពកីឡាមួយចំនួន រួមមាន ដើរកម្សាន្តនៅក្នុងសួនរុក្ខជាតិអង្គរ, ជិះកង់នៅក្នុងព្រៃអង្គរ, រត់ឡើងភ្នំបាខែង ជាពិសេសទស្សនាចម្លាក់ក្បាច់គុនខ្មែរ នៅតាមជញ្ជាំងប្រាសាទបាយ័ន ប្រាសាទអង្គរវត្ត និងប្រាសាទផ្សេងទៀត៕	អគ្គនាយកដ្ឋានកីឡា នៃក្រសួងអប់រំ យុវជន និងកីឡា នឹងរៀបចំកម្មវិធីដំណើរទស្សនកិច្ចគុនខ្មែរទៅកាន់តំបន់ប្រវត្តិសាស្ត្រអង្គរ នៅទឹកដីសៀមរាប នាថ្ងៃទី២៧ ដល់២៩ សីហានេះ។ លោក ធិន វិចិត្រ មន្ត្រីជាន់ខ្ពស់នៃអគ្គនាយកដ្ឋានកីឡា បានបញ្ជាក់ថា ដំណើរទស្សនកិច្ចនេះ ក្នុងគោលបំណងលើកកម្ពស់ក្បាច់គុនបុរាណខ្មែរ ។
ការព្រមាននេះ ធ្វើឡើងបន្ទាប់ពីរដ្ឋបាលខេត្តកណ្តាល រងការរិះគន់យ៉ាងចាស់សម្តី ពីប្រជាពលរដ្ឋ ទាក់ទងនឹងការផ្គត់ផ្គង់ទឹកមិនមានគុណភាពរបស់ប្រតិបត្តិករ នៅតំបន់ ទាំង២នេះ ។ នេះបើតាមលិខិតព្រមាន ចុះថ្ងៃទី២០ ខែសីហានេះ។ លោក គួច ចំរើន បញ្ជាក់ក្នុងលិខិតដដែលថា៖«ខេត្តបានរងការរិះគន់ពីពលរដ្ឋទាក់ទងនឹងការផ្គត់ផ្គង់ទឹកស្អាត មិនមានគុណភាពស្របតាមស្ដង់ដារកំណត់ ទឹកមានសភាពល្អក់ និងប្រើប្រាស់មិនគ្រប់គ្រាន់។»។ ការពិតករណីនេះ មិនមែន ជារឿងទើបកើតឡើងនោះទេ។ បើតាមការពន្យល់របស់អភិបាលខេត្តកណ្តាល កន្លងមកអាជ្ញាធរ បានព្យាយាមរកដំណោះស្រាយជាមួយប្រតិបត្តិករផ្គត់ផ្គត់ទឹកស្អាតនោះជាច្រើនលើករួចហើយ ប៉ុន្តែបញ្ហានេះ នៅបន្តអូសបន្លាយដល់បច្ចុប្បន្ន។ ភ្ជាប់នឹងលិខិតព្រមាននេះដែរ លោក គួច ចំរើន បានពិពណ៌នានៅទំព័រហ្វេសប៊ុរបស់ខ្លួនដូច្នេះ«ពាក្យថា ទឹកស្អាត គឺត្រូវមានគុណភាពល្អ មិនមែនបូមទឹកទន្លេលក់ទេ។»៕	លោក គួច ចំរើន បានទុកពេល ១ ខែ ឱ្យម្ចាស់អាជីវកម្មផ្គត់ផ្គង់ទឹកស្អាត ក្នុងក្រុងតាខ្មៅ និងស្រុកស្អាង កែលម្អបញ្ហាទាក់ទងនឹងការផ្គត់ផ្គង់ទឹកស្អាត មិនមានគុណភាព និងភាពអសកម្មរបស់ខ្លួន។ ពុំដូច្នោះទេ រដ្ឋបាលខេត្តនឹងព្រមានចាត់វិធានការតាមច្បាប់។
បើតាតាមការផ្សាយរបស់ OCA កាលពីថ្ងៃទី១៩ ខែសីហា គណៈកម្មាធិការរៀបចំព្រឹត្តិការណ៍ AIMAG មិនអាចបំពេញតាមលក្ខណៈវិនិច្ឆ័យ ដែលកំណត់ដោយ OCA នោះទេ។ លក្ខណៈវិនិច្ឆ័យនោះ គឺសំដៅលើកិច្ចសន្យាមួយ ដែលបង្ហាញពីវឌ្ឍនភាព នៃការរៀបចំព្រឹត្តិការណ៍នេះ ក្នុងមហាសន្និបាត OCA លើកទី៤៣ កាលពីអំឡុងខែឧសភានៅបាងកក។ កាលនោះ ម្ចាស់ផ្ទះថៃ បានសន្យាថា នឹងរៀបចំខ្លួនបានរួចរាល់ ទៅតាមប្រភេទកីឡានានា ដែលមានក្នុងព្រឹត្តិការណ៍ AIMAG។ លុះដល់ពេលកំណត់ គណៈកម្មាធិការរៀបចំ AIMAG មិនអាចបំពេញតាមការសន្យារបស់ ខ្លួន ជាពិសេសមិនបានបញ្ចេញកញ្ចប់ថវិកាណាមួយក្នុងការរៀបចំព្រឹត្តិការណ៍នេះ។ ក្នុងកិច្ចប្រជុំបន្ទាន់ មួយ បានធ្វើឡើងនៅថ្ងៃទី១៥ ខែសីហា ឆ្នាំ២០២៤ មុនពេលក្រុមប្រឹក្សាប្រតិបត្តិ OCA សម្រេចលុបចោលការ ប្រកួតនេះ លុះត្រាតែ AIMAG អាចឆ្លើយតបទៅនឹងតម្រូវការ OCA នៅថ្ងៃទី១៩ ខែសីហា ប៉ុន្ដែភាគីម្ចាស់ផ្ទះ នៅតែមិនអាចធ្វើតាមលក្ខខណ្ឌ។ លិខិត ពី OCA លិខិត របស់ លោក Husain Al Musallam នាយក OCA បានបញ្ជាក់ថា ការមិនផ្តល់កញ្ចប់ថវិកាឱ្យទាន់ពេល អាចមានផលប៉ះពាល់ដល់ការរៀបចំកន្លែងប្រកួត និងការរៀបចំប្រតិបត្ដិការកីឡា ខណៈពេលវេលានៅសល់ត្រឹមតែ៣ខែប៉ុណ្ណោះ។ លើកលែងតែ ម្ចាស់ផ្ទះ ថៃ ផ្ដល់កញ្ចប់ថវិការៀបចំព្រឹត្តិការណ៍ ទើបបញ្ហានេះអាចដោះស្រាយបាន។ ដោយឡែក OCA ក៏ព្រមព្រៀងឲ្យថៃ ធ្វើជាម្ចាស់ផ្ទះព្រឹត្តិការណ៍កីឡាក្នុងសាល និងយុទ្ធគុនអាស៊ី បន្ទាប់ពីការរៀបចំប្រកួតនៅទីក្រុងរីយ៉ាដ ប្រទេសអារ៉ាប៊ីសាអូឌីត ឆ្នាំ២០២៦ ផងដែរ។ គួរបញ្ជាក់ថា ព្រឹត្តិការណ៍កីឡាក្នុងសាល និងយុទ្ធគុនអាស៊ី លើកទី៦ ត្រូវបានលើកពេលជាច្រើនលើក ដោយសារតែបញ្ហាកូវីដ-១៩ និងការផ្លាស់ប្ដូររបបនយោបាយ ក្នុងប្រទេសថៃ៕	ក្រុមប្រឹក្សាអូឡាំពិកអាស៊ី (Olympic Council of Asia ឬ OCA) បានសម្រេចលុបចោល ការប្រកួតកីឡាក្នុងសាល និងយុទ្ធគុនអាស៊ីលើកទី៦ (6th Asian Indoor and Martial Arts Games ឬ AIMAG) ដែលគ្រោងរៀបចំពីថ្ងៃទី២១-៣០ ខែវិច្ឆិកា ឆ្នាំ២០២៤ នៅក្រុងបាងកក និងខេត្តឈុនបុរី ប្រទេសថៃ។ ការលុបចោលនេះ គឺដោយសារគណៈកម្មាធិការរៀបចំ AIMAG មិនបានបំពេញតាមលក្ខណៈវិនិច្ឆ័យរបស់ OCA និងបញ្ចេញកញ្ចប់ថវិការៀបចំព្រឹត្តិការណ៍ តាមកាលបរិច្ឆេទ។
សម្ដេច ស ខេង ច្រានចោលការផ្សព្វផ្សាយរបស់ម្ចាស់គណនីហ្វេសប៊ុកនេះ។ ឆ្លើយតបការលើកឡើងនេះ ខុទ្ទកាល័យសម្ដេច ស ខេង បានបញ្ជាក់ក្នុងសេចក្តីប្រកាសព័ត៌មាន នាថ្ងៃទី២០ សីហាថា សម្ដេច គ្មានបំណងចង់ក្លាយជានាយករដ្ឋមន្រ្តីឡើយ។ «ឆ្លងកាត់អាជីពនយោបាយ អស់រយៈពេលជាង៥០ឆ្នាំ ក្នុងការចូលរួមបម្រើកិច្ចការឧត្តមប្រយោជន៍ជាតិ និងប្រជាជន ហើយនៅពេលនេះ សម្ដេច មានជន្មាយុច្រើនណាស់ទៅហើយ និងចង់ទុកពេលវេលាសម្រេច ដោយគ្មានមហិច្ឆតាបន្តិចបន្តួចសោះ ក្លាយជានាយករដ្ឋមន្រ្តី នាពេលខាងមុខ»។ នេះបើតាមខុទ្ទកាល័យសម្ដេច ស ខេង។ កាលពីថ្ងៃទី១៧ សីហា អនុប្រធានគណបក្សប្រជាជនរូបនេះ ក៏បានប្រកាសគាំទ្រឥតងាករេ ចំពោះការសម្រេចចិត្តរបស់គណបក្ស ក្រោមការដឹកនាំរបស់សម្ដេច ហ៊ុន សែន ជាប្រធានបក្ស។ សម្ដេច ស ខេង ក៏ប្រកាសជំហរគាំទ្រ និងចូលរួមជួយជ្រោមជ្រែងរដ្ឋាភិបាលអាណត្តិទី៧ ដែលដឹកនាំដោយសម្ដេចនាយករដ្ឋមន្ត្រី ហ៊ុន ម៉ាណែត ដើម្បីសម្រេចនូវរបៀបវារៈនយោបាយ ដែលបានដាក់ចេញ ក្នុងបុព្វហេតុជាតិ និងប្រជាជន៕ អត្ថបទទាក់ទង ឆ្លើយតបការអុចអាល៖ លោក ស សុខា អះអាងថា លោកមិនមែនជាមនុស្សប្រជែងមុខតំណែង	អនុប្រធានគណបក្សប្រជាជនកម្ពុជា សម្ដេច ស ខេង បានចេញបកស្រាយតាមរយៈសេចក្តីប្រកាសព័ត៌មានថា សម្ដេច គ្មានមហិច្ឆតាបន្តិចសោះឡើយ ដើម្បីក្លាយជានាយករដ្ឋមន្រ្តី នាពេលខាងមុខ។សម្ដេច ស ខេង ប្រកាសជំហរជាសាធារណៈបែបនេះ ដើម្បីឆ្លើយតបទៅការលើកឡើងរបស់ម្ចាស់គណនីហ្វេសប៊ុកឈ្មោះ BongBunna Chaiheng ដែលបានសរសេរថា «សម្ដេច ស ខេង ជាបេក្ខភាពនាយករដ្ឋមន្រ្តីថ្មីរបស់កម្ពុជា បន្ទាប់ពីនាយករដ្ឋមន្រ្តីចាស់ចុះចេញពីតំណែង ។ ពលរដ្ឋគាំទ្រ នឹងចង់ឃើញខ្មែររួបរួមតែមួយ»។
ទោះការប្រឡងគ្រូបង្រៀនអនុវិទ្យាល័យបានបញ្ចប់ តែលោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ នៅតែតាមជួបសំណេះសំណាលជាមួយគរុសិស្ស គរុនិស្សិត ដែលទើបប្រឡងជាប់។ ក្នុងដំណើរបេសកកម្មនាខេត្តសៀមរាប លោកឧបនាយករដ្ឋមន្រ្តី ហ៊ុន ម៉ានី បានជួបជាមួយគរុសិស្ស គរុនិស្សិត ចំនួន ៦២នាក់ ដែលកំពុងទទួលការបណ្តុះបណ្តាលនៅវិទ្យាស្ថានគរុកោសល្យបាត់ដំបង និងវិទ្យាស្ថានបច្ចេកវិទ្យាកំពង់ឈើទាល។ រូបភាពពីក្រសួងមុខងារសាធារណៈ។ ក្នុងពិធីសំណេះសំណាល លោក ហ៊ុន ម៉ានី ក៏បានអនុញ្ញាតឱ្យបេក្ខជនជ័យលាភី ចូលរួមមតិយោបល់ និងចែករំលែកបទពិសោធ នៃការចូលរួមប្រឡងប្រជែងកន្លងមកផងដែរ។ តាមរយៈពិធីសំណេះសំណាលនេះ គរុសិស្ស និងគរុនិស្សិត បានចែករំលែកបទពិសោធយ៉ាងផុសផុល។ ដើម្បីជំរុញការអនុវត្តវិធានការគន្លឹះរបស់រាជរដ្ឋាភិបាល ក្នុងការកែទម្រង់រដ្ឋបាលសាធារណៈ ក្រសួងមុខងារសាធារណៈ បានរៀបចំកែលម្អប្រព័ន្ធជ្រើសរើសមន្ត្រីផ្អែកលើគោលការណ៍ គុណាធិបតេយ្យ តម្លាភាព យុត្តិធម៌ បរិយាបន្ន និងប្រសិទ្ធភាព «ជាប់ដោយមោទក ធ្លាក់ដោយអស់ចិត្ត»។ សូមបញ្ជាក់ថា ក្រសួងមុខងារសាធារណៈ បានរៀបចំការប្រឡងជ្រើសរើសមន្ត្រីរាជការស៊ីវិល ចំនួន៧លើក ដែលមានបេក្ខជនចូលរួមចំនួន ៨១.៩០៧ នាក់ និងជ្រើសរើសបានមន្ត្រីថ្មីចំនួន ២,៣២២នាក់៕	លោកឧបនាយករដ្ឋមន្រ្តី ហ៊ុន ម៉ានី រដ្ឋមន្រ្តីក្រសួងមុខងារសាធារណៈ បានធ្វើដំណើរទៅជួបគរុសិស្ស គរុនិស្សិត ដែលទើបប្រឡងជាប់ជាគ្រូបង្រៀនអនុវិទ្យាល័យ នៅសាលាគរុកោសល្យ និងវិក្រឹត្យការខេត្តសៀមរាប។ ក្នុងពិធីសំណេះសំណាល លោក ហ៊ុន ម៉ានី បានផ្ដល់ឱកាសឱ្យគរុសិស្ស គរុនិស្សិតចូលរួមមតិយោបល់ និងចែករំលែកបទពិសោធ នៃការចូលរួមប្រឡងប្រជែងកន្លងមក។
ថ្ងៃទី១៨ ខែសីហា លោកស្រី ផែថងថាន ស៊ីណាវ៉ាត់ មេដឹកនាំបក្សភឿថៃ និងជាកូនស្រីលោក ថាក់ស៊ីន ស៊ីណាវ៉ាត់ អតីតមេដឹកនាំដ៏មានឥទ្ធិពលក្នុងសង្គមថៃ ត្រូវបានមហាក្សត្រតែងតាំងជាផ្លូវការ។ ក្រោយលោកស្រី ផែថងថានក្លាយជានាយករដ្ឋមន្រ្តីស្រ្តីទីពីរ និងក្មេងជាងគេក្នុងប្រវត្តិសាស្រ្តថៃ អតីតនាយករដ្ឋមន្រ្តី លោកស្រី យីងឡាក់ ស៊ីណាវ៉ាត់ បានណែនាំក្មួយស្រីលើរឿងមួយចំនួន ក្នុងការកាន់ការងារជាប្រមុខរដ្ឋាភិបាល។ «យើង បានជួបជាមួយស្ថានភាព និងឧបសគ្គជាច្រើន ហើយអាចឆ្លងកាត់បាន លុះត្រាតែមានការខិតខំប្រឹងប្រែង»។ អតីតមេដឹកនាំថៃ ដែលកំពុងភៀសខ្លួននៅបរទេស បានសរសេរបែបនេះលើបណ្តាញសង្គម X នៅថ្ងៃទី២០ ខែសីហា ដោយបន្តបង្ហាញក្តីជឿជាក់លើក្មួយស្រីថា លោកស្រីផែថងថាន នឹងអាចឆ្លងកាត់បញ្ហាទាំងអស់ និងដោះស្រាយបញ្ហាដែលនឹងមកដល់។ តាមរយៈសំណេរលើកដំបូងបង្ហោះគាំទ្រក្មួយស្រី លោកស្រី យីងឡាក់ បានប្រាប់ឱ្យលោកស្រីផែថងថាន ត្រូវតែបើកចំហរគំនិត និងយល់ពីអារម្មណ៍មនុស្សនៅជុំវិញខ្លួន។ មេដឹកនាំជាស្រ្តីដំបូង ក៏បានបង្ហាញការសរសើចំពោះក្មួយស្រី ពាក់ព័ន្ធនឹងការទទួលយកតំណែងជានាយករដ្ឋមន្រ្តីផងដែរ។ លោកស្រី យីងឡាក់ បានក្លាយជានាយករដ្ឋមន្រ្តីទី២៨ របស់ថៃ នៅក្នុងឆ្នាំ២០១១ មុននឹងត្រូវយោធា ដែលដឹកនាំដោយ លោក ប្រាយុទ្ធ ចន្ទអូចា ធ្វើរដ្ឋប្រហារទម្លាក់នៅក្នុងឆ្នាំ២០១៤។ នៅក្នុងឆ្នាំ២០១៧ អតីតនាយករដ្ឋមន្រ្តីរូបនេះ បានភៀសខ្លួនទៅបរទេស មុនពេលតុលាការកាត់ទោសពាក់ព័ន្ធកម្មវិធីអង្ករ។ តុលាការកំពូល បានកាត់ទោសលោកស្រី យីងឡាក់ ឱ្យជាប់ពន្ធនាគាររយៈពេល ៥ឆ្នាំ៕	អតីតនាយករដ្ឋមន្រ្តីស្រ្តីទីមួយថៃ លោកស្រី យីងឡាក់ ស៊ីណាវ៉ាត់ នៅថ្ងៃ២០ ខែសីហា បានជូនពរក្មួយស្រី លោកស្រី ផែថងថាន ស៊ីណាវ៉ាត់ ឱ្យដឹកនាំរដ្ឋាភិបាលថ្មីបានល្អ និងអាចឆ្លងកាត់បញ្ហាធំៗបាន។ អតីតនាយករដ្ឋមន្រ្តីថៃ ដែលកំពុងភៀសខ្លួននៅបរទេស បានណែនាំឱ្យក្មួយស្រី បើកគំនិត និងយកចិត្តទុកដាក់ចំពោះអារម្មណ៍មនុស្សជុំវិញខ្លួន។
ពីសមាជជាតិបក្សប្រជាធិបតេយ្យ (DNC) ក្រុង Chicago នៅថ្ងៃទី២០ ខែសីហា លោកប្រធានាធិបតី ចូ បៃឌិន បានថ្លែងសុន្ទរកថាជាលើកចុងក្រោយ មុនបញ្ចប់អាណត្តិ ដោយអំពាវនាវឱ្យបោះឆ្នោតគាំទ្រ លោកស្រី កាម៉ាឡា ហារីស បេក្ខជនប្រធានាធិបតីអាម៉េរិក និងលោក Tim Walz បេក្ខជនអនុប្រធានាធិបតីរបស់បក្ស។ នៅចំពោះមុខអ្នកចូលរួមប្រមាណ ៥ម៉ឺននាក់ លោកបៃឌិន បានទទូចឱ្យជ្រើសតាំងរដ្ឋអាជ្ញា បំពេញការងារ នៅក្នុងការិយាល័យប្រធានាធិបតី Oval Office ជាជាងរើសយកឧក្រិដ្ឋជន។ សម្រាប់ពាក្យរដ្ឋអាជ្ញា លោកបៃឌិន ចង់សំដៅដល់លោកស្រី ហារីស ខណៈឧក្រិដ្ឋជនសំដៅដល់ លោក ដូណាល់ តាំ បេក្ខជនបក្សសាធារណរដ្ឋ ដែលរងបទចោទជាច្រើន។ បើតាមមេដឹកនាំជិតបញ្ចប់អាណត្តិរូបនេះ ការបោះឆ្នោតគាំទ្រលោកស្រី ហារីស និងលោក Tim Walz ឱ្យដឹកនាំប្រទេស គឺដើម្បីការពារសេរីភាព ប្រជាធិបតេយ្យ និងអាម៉េរិក។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ «តើអ្នកត្រៀមខ្លួនរួចហើយឬនៅ ក្នុងការបោះឆ្នោតគាំទ្រលោកស្រីហារីស និងលោក Tim Walz ជាប្រធានាធិបតី និងអនុប្រធានាធិបតី»។ លោក បៃឌិន បានចោទសួរបែបនេះ ទៅកាន់អ្នកចូលរួម ក្នុងថ្ងៃទី១៩ ខែសីហា ដោយចោទ លោក ត្រាំ ជាអ្នកធ្វើឱ្យប្រជាជាតិដួលរលំ។ ក្នុងសម្តីប្រកបដោយភាពជឿជាក់តបទៅលោក ត្រាំ ដែលតែងហៅលោកមានវ័យចាស់ និងធ្វើឱ្យប្រទេសខាតបង់ លោកបៃឌិន បានអះអាងថា មានតែបេក្ខជនបក្សសាធារណរដ្ឋរូបនេះប៉ុណ្ណោះ ដែលជា «អ្នកចាញ់»។ ក្នុងកម្មវិធីដដែល លោកស្រីហារីស បានឡើងលើឆាក ដោយអរគុណការខិតខំរបស់លោក បៃឌិន សម្រាប់អាម៉េរិក តាំងពីសមាជិកសភា រហូតដល់ប្រធានាធិបតីអាម៉េរិក។ តាមរយៈសមាជជាតិបក្សប្រជាធិបតេយ្យនេះ លោកស្រី ហារីស និង Tim Walz នឹងត្រូវតែងតាំងជាផ្លូវការជាបេក្ខជនប្រធានាធិបតី និងអនុប្រធានាធិបតីរបស់បក្សប្រជាធិបតេយ្យ ដើម្បីប្រជែងជាមួយដៃគូប្រកួតដ៏សំខាន់ គឺលោក ត្រាំ និង លោក J.D. Vance បេក្ខជនប្រធានាធិបតី និងអនុប្រធានាធិបតីរបស់បក្សសាធារណរដ្ឋ៕	លោក ចូ បៃឌិន ប្រធានាធិបតីអាម៉េរិកជិតបញ្ចប់អាណត្តិ នៅថ្ងៃទី២០ ខែសីហា បានហៅច្បាស់ៗ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ ជា «អ្នកចាញ់» និង «ឧក្រិដ្ឋជន»។ ទន្ទឹមនេះ មេដឹកនាំវ័យ ៨១ឆ្នាំ បានអំពាវនាវឱ្យប្រជាជនបោះឆ្នោតគាំទ្រ លោកស្រី កាម៉ាឡា ហារីស បេក្ខជនប្រធានាធិបតី ដើម្បីការពារសេរីភាព និងប្រជាធិបតេយ្យ។
Gundogan ដែលចូលរួមជាមួយ Barcelona ក្រោយផ្ទេរចេញពីក្រោម Manchester City កាលពីឆ្នាំ ២០២៣ បង្ហាញខ្លួនលើកដំបូង ឱ្យជម្រើសជាតិអាល្លឺម៉ង់នៅក្នុងឆ្នាំ ២០១១។ ជាមួយនឹងក្រុមជម្រើសជាតិអាល្លឺម៉ង់ ខ្សែបម្រើវ័យ ៣៣ឆ្នាំ រកបានគ្រាប់បាល់ចំនួន ១៩គ្រាប់ និងបានបង្ហាញខ្លួនសរុប ៨២លើក។ «ក្រោយពេលឆ្លងកាត់ការពិចារណាច្រើនសប្តាហ៍ ខ្ញុំបានឈានដល់ការសម្រេចចិត្តបញ្ចប់អាជីពក្នុងក្រុមជម្រើសជាតិរបស់ខ្ញុំ។ ខ្ញុំបានសម្លឹងបកក្រោយ ជាមួយនឹងតម្លៃកិត្តិយសការបង្ហាញខ្លួន ៨២លើកជាមួយនឹងជម្រើសជាតិ សម្រាប់ប្រទេសកំណើតរបស់ខ្ញុំ ហើយខ្ញុំមិនធ្លាប់បានគិតទេថា នឹងអាចបានលេងការប្រកួតក្នុងចំនួនច្រើនដូច្នេះ និងនៅពេលដែលខ្ញុំបានបង្ហាញខ្លួនលើកដំបូងកាលពីឆ្នាំ ២០១១។»។ នេះបើតាមការបង្ហោះរបស់ Gundogan នៅលើបណ្តាញសង្គម។ អំឡុងការប្រកួតពានរង្វាន់ UEFA Euro 2024 កីឡាកររបស់ក្រុម Barcelona រូបនេះ បានបង្ហាញខ្លួនលេងចំនួន ៥លើក ជាមួយជម្រើសជាតិអាល្លឺម៉ង់ និងជួយក្រុមបានឡើងដល់វគ្គ ៨ក្រុមចុងក្រោយ។ កាលប្រកួតនោះ ក្រុមម្ចាស់ផ្ទះអាល្លឺម៉ង់បានធ្លាក់ចេញពីការប្រកួត ក្រោមថ្វីជើងរបស់ក្រុមម្ចាស់ជើងឯកអេស្ប៉ាញ លទ្ធផល ៣-២៕	កីឡាករខ្សែបម្រើ Ilkay Gundogan បានប្រកាសចូលនិវត្តន៍ពីការប្រកួតបាល់ទាត់ឱ្យក្រុមជម្រើសជាតិអាល្លឺម៉ង់ នៅត្រឹមវ័យ ៣៣ឆ្នាំ និងក្រោយពេលជួយក្រុមអាល្លឺម៉ង់ប្រកួតប្រជែងក្នុងពានរង្វាន់ Euro 2024 ឡើងដល់វគ្គ ៨ក្រុមចុងក្រោយ។
លោក Blinken បានបញ្ជាក់កាលពីថ្ងៃចន្ទ នៅក្នុងប្រទេសអ៊ីស្រាអែលថា៖ «នេះជាដំណាក់កាលផ្ដាច់ព្រ័ត្រ ប្រហែលជាឱកាសល្អបំផុត និងចុងក្រោយក្នុងការឱ្យមានការដោះលែងចំណាប់ខ្មាំង ឱ្យមានបទឈប់បាញ់ និងធ្វើឱ្យភាគីទាំងអស់ ស្ថិតនៅលើមាគ៌ាដ៏ប្រសើរឆ្ពោះទៅរកសន្តិភាពនិងសន្តិសុខ»។ លោក Blinken បានជួបកាលពីថ្ងៃចន្ទ ជាមួយប្រធានាធិបតីអ៊ីស្រាអែល លោក Issac Herzog។ នេះគឺជាដំណើរទស្សនកិច្ចលើកទី៩ របស់លោក Blinken ទៅកាន់តំបន់មជ្ឈិមបូព៌ា តាំងពីសង្គ្រាមរវាងអ៊ីស្រាអែល និងក្រុមហាម៉ាស់ បានចាប់ផ្ដើមកាលពីឆ្នាំមុនមក។ ក្រុមអ្នកចរចា មកពីសហរដ្ឋអាមេរិក អេហ្ស៊ីប និងកាតា បានជួបប្រជុំគ្នា នៅក្នុងទីក្រុងដូហា ប្រទេសកាតា កាលពីសប្ដាហ៍មុន ដើម្បីតាក់តែងកិច្ចព្រមព្រៀងថ្មីចុងក្រោយបង្អស់ ហើយការពិភាក្សា ត្រូវគេរំពឹងថា នឹងចាប់ផ្ដើមឡើងវិញ នៅក្នុងទីក្រុងគែរ នៅពេលក្រោយក្នុងសប្ដាហ៍នេះ។ បន្ទាប់ពីលោក Blinken បានធ្វើដំណើរទៅដល់ប្រទេសអ៊ីស្រាអែលភ្លាមៗ កាលពីថ្ងៃអាទិត្យ គ្រាប់បែកមួយបានផ្ទុះ នៅជិតវិហារមួយ ក្នុងទីក្រុង Tel Aviv ដោយធ្វើឱ្យអ្នកបំផ្ទុះគ្រាប់បែកនោះស្លាប់ និងអ្នកដើរក្បែរនោះម្នាក់រងរបួស។ នេះបើតាមការបញ្ជាក់របស់ប៉ូលិសអ៊ីស្រាអែល។ កាលពីថ្ងៃចន្ទ ប៉ូលិស បានហៅការបំផ្ទុះគ្រាប់បែកនេះ ថាជាការវាយប្រហារភេរវកម្ម៕	រដ្ឋមន្ត្រីការបរទេសអាមេរិក លោក Antony Blinken បាននិយាយថា កិច្ចព្រមព្រៀងបទ ឈប់បាញ់ថ្មីចុងក្រោយបង្អស់ សម្រាប់តំបន់ហ្កាហ្សា អាចជាឱកាសចុងក្រោយ ដើម្បីឱ្យមានការដោះលែងចំណាប់ខ្មាំង និងបញ្ចប់សង្គ្រាមរវាងក្រុមហាម៉ាស់ និងអ៊ីស្រាអែល។
សណ្ឋាគារ Caravan Hotel by EHM ក៏មាន Business Center ដែលមានកុំព្យូទ័រចំនួនពីរគ្រឿង ភ្ជាប់ដោយ សេវាអ៊ីនធឺណេតល្បឿនលឿន អាចឲ្យលោកអ្នកប្រើប្រាស់សម្រាប់ការបំពេញការងារ ឬ កិច្ចប្រជុំអនឡាញផ្សេងៗ ក្នុងអំឡុងពេលស្នាក់នៅ។ សណ្ឋាគារ Caravan មានចំនួន ៩៤បន្ទប់ ផ្តល់ជូននូវទិដ្ឋភាពដ៏ស្រស់ត្រកាល នៃទីក្រុងភ្នំពេញ ដែលបន្ទប់នីមួយៗ មានការតុបតែងយ៉ាងល្អប្រណិត ធំទូលាយ និងបំពាក់នូវសម្ភារប្រើប្រាស់ទំនើបៗ ក៏ដូចជា គ្រែនិងពូក មានគុណភាពខ្ពស់ ផ្តល់ផាសុកភាពខ្ពស់ សម្រាប់ការស្នាក់នៅ របស់អតិថិជនទាំងអស់។ ភ្ញៀវទាំងអស់ អាចមកទទួលទានអាហារនៅភោជនីយដ្ឋាន Blossom ដែលបម្រើជូនប្រភេទអាហារបែបអឺរ៉ុប និងខ្មែរ ជាច្រើនមុខ តម្លៃសមរម្យ និងរសជាតិឆ្ងាញ់ពិសា ចម្អិនដោយមេចុងភៅជំនាញ មានបទពិសោធន៍ខ្ពស់ ក្នុងវិស័យម្ហូបអាហារ និងបដិសណ្ឋារកិច្ច។ ភោជនីយដ្ឋាន Blossom នេះ ក៏បានតុបតែយ៉ាងល្អប្រណិត លម្អដោយផ្កា និង រុក្ខជាតិចម្រុះពណ៌ អមដោយបង្អួចធំៗ ដែលផ្តល់ជូននូវ ទិដ្ឋភាពដ៏ស្រស់ត្រកាលនៃទីក្រុងភ្នំពេញ និង សំណង់អគារស្ថាបត្យកម្មផ្សេងៗ គួរជាទីគយគន់ សក្តិសមសម្រាប់លោកអ្នកដែលមានបំណងចង់មកពិសាអាហារឆ្ងាញ់ៗជួបជុំក្រុមគ្រួសារ មិត្តភក្តិ ឬពិភាក្សាការងារផ្សេងៗ។ លើសពីនេះទៅទៀត លោកអ្នកក៏អាចមក លម្ហែអារម្មណ៍ គយគន់ទេសភាពថ្ងៃលិច នៅ Oasis Skybar ជាន់ទី១៥ ជាមួយនឹងម្ហូបអាហារ ស្រាក្រឡុក ភេសជ្ជៈ ឆ្ងាញ់ៗ ជាច្រើនមុខ និង ការហែលទឹកលេងកម្សាន្ត យ៉ាងសប្បាយរីករាយ។ រីឯ Senses Spa នៅជាន់ទី ២ នេះក៏ផ្តល់ជូននៅ ការម៉ាស្សា បន្ធូរអារម្មណ៍តានតឹង បំបាត់ការឈឺរោយសាច់ដុំ ស្ពឹកស្រពន់ បន្ទាប់ពីបំពេញការងារពេញមួយថ្ងៃ ដោយផ្តើមកវិញនូវអារម្មណ៍ផាសុកភាពខ្ពស់ ដោយបុគ្គលិកជំនាញ និង ប្រើប្រាស់សម្ភារម៉ាស្សា គុណភាពល្អ ផ្សំពីធម្មជាតិ១០០%។ ការបើកដំណើរការសាកល្បងនៃ សណ្ឋាគារ Caravan Hotel by EHM នេះ គឺជាសក្ខីភាពបង្ហាញអំពីការរីកចម្រើនឆាប់រហ័ស សម្រាប់ ក្រុមហ៊ុន Elite Hospitality & Management ដែលជាក្រុមហ៊ុន ផ្តល់សេវាកម្មគ្រប់គ្រងសណ្ឋាគារ បង្កើតដោយកូនខ្មែរឈានមុខគេនៅប្រទេសកម្ពុជា។ លោក ប៉ាវ វ៉ាន់នីរ៉ុង នាយកផ្នែកប្រតិបត្តិ នៃ ក្រុមហ៊ុន Elite Hospitality & Management បានមានប្រសាសន៍ថា៖ យើងមានមោទកភាពក្រៃលែង ក្នុងការបើកដំណើរការ របស់សណ្ឋាគារ Caravan Hotel by EHM ទទួលភ្ញៀវជាតិ និងអន្តរជាតិ ដោយក្រុមការងាររបស់យើង បានធ្វើការយ៉ាងសកម្ម កាលពីពេលកកន្លងមកនេះ ដើម្បីបង្កើតសណ្ឋគារមួយដ៏ស្រស់ស្អាត ផ្តល់នូវផាសុកភាពខ្ពស់ ហើយយើងសន្យាថានឹងផ្តល់សេវាកម្ម បដិសណ្ឋារកិច្ច ល្អឥតខ្ចោះ ដូចទៅនឹងសណ្ឋាគារធំៗ ក្រោមការគ្រប់គ្រងរបស់យើង ដូចជា សណ្ឋាគារ Palace Gate Hotel & Resort by EHM សណ្ឋាគារ Palace Gate Hotel & Residence by EHM សណ្ឋាគារ Eden Beach Resort by EHM និង សណ្ឋាគារ Koh Apikjun Resort ជាដើម៕ (អត្ថបទពាណិជកម្ម)	ភ្នំពេញ សីហា ២០២៤ ក្រុមហ៊ុន Elite Hospitality & Management (EHM) មានសេចក្តីរំភើប សូមប្រកាសបើកដំណើរការ សណ្ឋាគារ Caravan Hotel by EHM ដែលជាប្រភេទសណ្ឋាគារលំដាប់ ផ្កាយ ៤ ស្ថិតនៅចំកណ្តាលនៃទីក្រុងភ្នំពេញ ដែលមានរហូតដល់ ១៥ ជាន់ តុបតែងយ៉ាងល្អប្រណិត ជាមួយនឹង សេវាកម្មល្អឥតខ្ចោះ សក្តិសមសម្រាប់ភ្ញៀវជាតិ និង អន្តរជាតិគ្រប់រូប មិនថាមកដើរលេង ឬ មកបំពេញបេសកម្មការងារនៅទីក្រុងភ្នំពេញ។
ចាប់តាំងពីលោក Park Hang Seo បានចែកផ្លូវជាមួយនឹងក្រុមជម្រើសជាតិវៀតណាម កាលពីដើមឆ្នាំ ២០២៣ បុរសសញ្ជាតិកូរ៉េខាងត្បូងរូបនេះ មិនទាន់មានក្លិប ឬក្រុម ជម្រើសជាតិណាផ្សេងឡើយ ក្នុងការបន្តអាជីពរបស់លោក។ ស្នាដៃរបស់លោក Park ស្ថិតក្នុងជម្រើសជាតិវៀតណាម បានធ្វើឱ្យលោកក្លាយជាទីចាប់អារម្មណ៍ សម្រាប់ក្រុម ជម្រើសជាតិមួយចំនួន ក្នុងតំបន់អាស៊ីអាគ្នេយ៍ ហើយកាលពីពេលថ្មីនេះ លោកក៏បាន ក្លាយជាបេក្ខភាពមួយរូប សម្រាប់ដឹកនាំក្រុមជម្រើសជាតិឥណ្ឌា។ ទោះជាយ៉ាង លោក Park បច្ចុប្បន្នក៏មានការងារមួយ ក្នុងវិស័យបាល់ទាត់ដដែល ដោយធ្វើជាទីប្រឹក្សាក្លិប Bac Ninh FC ស្ថិតក្នុងលីគលំដាប់ទី២ ប្រទេសវៀតណាម ស្របពេលលោកមិនទាន់រកបានទ្រនំថ្មីក៏ដោយ។ កាលពីខែមិថុនា លោក Park ត្រូវបានសារព័ត៌មានឥណ្ឌា Times of India ចុះផ្សាយថា ជា បេក្ខភាពម្នាក់ក្នុងចំណោមគ្រូបង្វឹក ២៩១នាក់ ដែលបានដាក់សំណើរសម្រាប់តំណែងជា គ្រូបង្វឹករបស់ក្រុមបាល់ទាត់ជម្រើសជាតិឥណ្ឌា។ យ៉ាងណាលោក Park បានបដិសេធថា លោកមិនដែលដាក់សំណើទៅកាន់ក្រុម ឬជម្រើសជាតិណាមួយឱ្យយក លោកទៅដឹកនាំ នោះទេ ទោះបីជាលោកក្លាយជាបេក្ខភាពដ៏ល្អយ៉ាងណាក៏ដោយ។ មកដល់បច្ចុប្បន្នក្រុមបាល់ទាត់ជម្រើសជាតិឥណ្ឌា បានតែងតាំងគ្រូបង្វឹកសញ្ជាតិអេស្ប៉ាញ លោក Manolo Marquez សម្រាប់ការប្រកួតប្រជែងពានរង្វាន់ទ្វីបអាស៊ី និងការប្រកួតជម្រុះ World Cup 2026។ បើតាមការចុះផ្សាយរបស់ទីភ្នាក់ងារសារព័ត៌មានកូរ៉េខាងត្បូង Yonhap កាលពីពាក់ កណ្តាលខែកក្កដា ក្រុមហ៊ុន DJ Management ដែលជាក្រុមហ៊ុនតំណាងឱ្យលោក Park អះអាងថាសហព័ន្ធបាល់ទាត់កម្ពុជា (FFC) ធ្លាប់បានទាក់ទងអតីតគ្រូបង្វឹកជម្រើស ជាតិវៀតណាម ឱ្យទៅដឹកនាំក្រុមជម្រើសជាតិកម្ពុជា។ «បន្ថែមពីលើកម្ពុជា យើងទទួលបានសំណើពីក្រុមជម្រើសជាតិជាច្រើន ហើយក៏រួមមាន ឥណ្ឌា។ ប៉ុន្តែយើងមិនទាន់សម្រេចចិត្តនៅឡើយ យើងក៏កំពុងតែពិចារណា។»។ នេះបើ តាមការបញ្ជាក់របស់ក្រុមហ៊ុន DJ Management ប្រាប់ទៅកាន់ទីភ្នាក់ងារសារព័ត៌មានកូរ៉េខាងត្បូង Yonhap៕	អតីតគ្រូបង្វឹកក្រុមជម្រើសជាតិវៀតណាម លោក Park Hang Seo កំពុងតែជ្រើសរើសក្រុ មថ្មី និងជាក្រុមចុងក្រោយ ដើម្បីទៅដឹកនាំមុនពេលលោកសម្រេចចិត្ត ចូលនិវត្តន៍ពីអាជីព គ្រូបង្វឹក ដោយប្រុងប្រយ័ត្នបំផុត។ នេះបើតាមការចុះផ្សាយរបស់ទីភ្នាក់ងារសារព័ត៌មានកូ រ៉េខាងត្បូង Yonhap ហើយក្នុងរបាយការណ៍នោះទៀតសោត ក៏បានបង្ហាញពីសហព័ន្ធ បាល់ទាត់កម្ពុជា (FFC) ធ្លាប់បានទាក់ទងលោក Park ឱ្យមកដឹកនាំក្រុមជម្រើសជាតិកម្ពុជា ថែមទៀតផង។
ការប្រកួតកីឡាប៉ារ៉ាឡាំពិកក្រុងប៉ារីស ឆ្នាំ២០២៤ នឹងប្រារព្ធពិធីបើកជាផ្លូវការ នៅថ្ងៃទី២៨ ខែសីហា និងពិធីបិទ ថ្ងៃទី៨ ខែកញ្ញា ដោយមាន២២ប្រភេទកីឡា លើ៥៤៩វិញ្ញាសា។ ចំពោះអត្តពលិកកម្ពុជា វ៉ាន វ៉ុន នឹងត្រូវប្រកួតវគ្គជម្រុះក្នុង Heat នៅថ្ងៃទី៤ ខែកញ្ញា វេលាម៉ោង ៣រសៀល [ម៉ោងនៅកម្ពុជា] លើវិញ្ញាសាប្រណាំងរទេះ T54 ចម្ងាយ ១០០ម៉ែត្រ។ វ័យ៣៨ឆ្នាំ វ៉ាន វ៉ុន ទទួលបានសិទ្ធិអនុគ្រោះ (Wild Card) ពីគណៈកម្មការប៉ារ៉ាឡាំពិកអន្តរជាតិ ជាលើកទី៣ជាប់ៗគ្នាក្នុងព្រឹត្តិការណ៍កីឡាប៉ារ៉ាឡាំពិក ក្នុងនោះលើកដំបូងនៅឆ្នាំ២០១៦ ក្នុងក្រុងរីយ៉ូ ប្រទេសប្រេស៊ីល និងលើកទី២ នៅតូក្យូ ឆ្នាំ ២០២០។ នៅប៉ារ៉ាឡាំពិកក្រុងរីយ៉ូ វ៉ាន វ៉ុន ធ្លាប់ទទួលចំណាត់ថ្នាក់លេខ៦ក្នុង Heat ដោយប្រើថិរវេលា ១៥.៤៤។ ក្នុងវិញ្ញាសា T54 ចម្ងាយ ១០០ម៉ែត្រដដែល អត្តពលិកមានពិការភាពរបស់កម្ពុជារូបនេះ ធ្វើបានល្អនៅតូក្យូ ដោយបញ្ចប់ចំណាត់ថ្នាក់លេខ២ ក្នុង Heat ក្នុងថិរវេលា ១៤.៣៩ ឈានទៅវគ្គផ្តាច់ព្រ័ត្រ។ ក្រៅពីនេះ វ៉ាន វ៉ុន សម្រេចបានកំណត់ត្រាល្អប្រសើរផងដែ ក្នុងវិញ្ញាសា Mens 100m-T54 នេះ ដោយដណ្តើមបានមេដាយប្រាក់នៅព្រឹត្តិការណ៍អាស៊ីប៉ារ៉ាហ្គេម ឆ្នាំ ២០២៣ នៅកម្ពុជា។ ក្នុងព្រឹត្តិការណ៍ប៉ារ៉ាហ្គេមអាស៊ី នៅក្រុងហ្សាការតាប្រទេសឥណ្ឌូណេស៊ីក្នុងឆ្នាំ២០១៨ រូបគេបានប្រើថិរវេលា ១៥.០២ ហើយនៅក្នុងព្រឹត្តិការណ៍ World Championships ក្រុងឌូបៃ ប្រទេសអេមីរ៉ាតអារ៉ាប់រួម សម្រេចបានក្នុងថិរវេលា ១៤.៥៧។ ក្នុងសន្និសីទសារព័ត៌មាន ថ្ងៃទី១៩ ខែសីហា លោក យី វាសនា អគ្គលេខាធិការគណៈកម្មាធិការជាតិប៉ារ៉ាឡាំពិកកម្ពុជា បង្ហាញការជឿជាក់លើ កីឡាករ វ៉ាន វ៉ុន នឹងសម្រេចបានលទ្ធផលផ្លែផ្កាជាថ្មីទៀត ដោយផ្អែកលើបទពិសោធន៍ ចូលរួមប្រកួតកម្រិតពិភពលោកជាច្រើនលើក របស់គេ។ នេះជាការបង្ហាញខ្លួនលើកទី៦របស់អត្តពលិកកម្ពុជា ក្នុងព្រឹត្តិការណ៍កីឡាប៉ារ៉ាឡាំពិក ដោយលើកដំបូងនៅឆ្នាំ២០០០ ដែលកម្ពុជាមានក្រុមបាល់បោះបុរស បន្ទាប់មកបានបញ្ជូនអត្តពលិក២នាក់នៅអាតែន ប្រទេសក្រិក ឆ្នាំ២០០៤ បន្តបន្ទាប់នៅឆ្នាំ២០០៨ ឆ្នាំ២០១២ និងឆ្នាំ២០១៦ មានអត្តពលិកតែ១រូបប៉ុណ្ណោះ៕	វ៉ាន វ៉ុន ជាអត្តពលិកមានពិការភាពរបស់កម្ពុជាតែម្នាក់ប៉ុណ្ណោះ នឹងត្រូវបង្ហាញខ្លួនក្នុងព្រឹត្តិការណ៍កីឡាប៉ារ៉ាឡាំពិកក្រុងប៉ារីស ក្រោមលក្ខខណ្ឌសិទ្ធិអនុគ្រោះ។ បង្ហាញខ្លួនក្នុងព្រឹត្តិការណ៍លំដាប់ពិភពលោកជាលើកទី៣ជាប់គ្នា វ៉ាន វ៉ុន នឹងចូលរួមប្រជែងមេដាយលើវិញ្ញាសាប្រណាំងរទេះ T54 ចម្ងាយ១០០ម៉ែត្រ។
ស្ថិតនៅទីតាំងដាំស្ដារព្រៃឈើ លោក នួន ផារ័ត្ន បានវាយតម្លៃថា ដ្បិតការដាំដើមឈើនៅពេលនេះ មានចំនួនតិចតួច មិនស្មើនឹងព្រៃឈើដែលបានកាប់បំផ្លាញនាពេលកន្លងមក ប៉ុន្តែវាបានបង្ហាញពីតម្លៃនៃព្រៃឈើ។ លោកអភិបាលខេត្តកំពង់ធំ បានបញ្ជាក់ថា ផ្ទៃដីដែលបានដាំកូនឈើ១ម៉ឺនដើមនាពេលនេះ គឺជាផ្ទៃដីដកហូត ក្នុងគោលបំណងដើម្បីស្តារព្រៃឈើឡើងវិញ និងទីជម្រកសម្រាប់ជីវៈចម្រុះ ។ រូបភាពពីរដ្ឋបាលខេត្តកំពង់ធំ។ បើតាមលោក នួន ផារ័ត្ន ការដាំកូនឈើនេះ ក៏បានលើកកម្ពស់ការយល់ដឹងរបស់ប្រជាពលរដ្ឋមូលដ្ឋានអំពីសារៈប្រយោជន៍នៃព្រៃឈើផងដែរ។ លោកបាន អំពាវនាវឱ្យពលរដ្ឋទាំងអស់ ត្រូវយល់អំពីតម្លៃនៃព្រៃឈើ ដោយរួមគ្នាការពារធនធានធម្មជាតិ និងហាមកាប់ទន្ទ្រានដីព្រៃ ឬទិញលក់ដីព្រៃបន្តទៀត។ ក្រៅពីបង្ហាញនូវសារៈសំខាន់នៃការដាំស្ដារព្រៃឈើហើយនោះ លោក នួន ផារ័ត្ន ក៏បានក្រើនរំឭកដល់អ្នកពាក់ព័ន្ធនឹងបទល្មើសធនធានធម្មជាតិ ទាំងតំបន់វាលក្រោម និងតំបន់វាលលើ ត្រូវដកខ្លួនចេញជាបន្ទាន់ មុននឹងអាជ្ញាធរខេត្តអនុវត្តវិធានការតាមផ្លូវច្បាប់។ ជាមួយគ្នានេះ លោកអភិបាលខេត្តកំពង់ធំ បានណែនាំដល់អាជ្ញាធរ ឱ្យចាត់វិធានការច្បាស់លាស់ក្នុងការការពារធនធានធម្មជាតិ៕ រូបភាពពីរដ្ឋបាលខេត្តកំពង់ធំ។	ភ្នំពេញ៖ លោក នួន ផារ័ត្ន អភិបាលខេត្តកំពង់ធំ បានព្រមានដល់អ្នកពាក់ព័ន្ធនឹងបទល្មើសធនធានធម្មជាតិ ទាំងតំបន់វាលក្រោម និងតំបន់វាលលើ ឱ្យដកខ្លួនចេញជាបន្ទាន់ មុននឹងអាជ្ញាធរខេត្តអនុវត្តវិធានការតាមផ្លូវច្បាប់។ ការព្រមានរបស់លោកអភិបាលខេត្តកំពង់ធំបានធ្វើឡើងនៅក្នុងពិធីដាំស្ដារព្រៃឈើចំនួន ១ម៉ឺនដើម នាថ្ងៃទី១៩ ខែសីហា។
តំបន់ទេសចរណ៍ខ្នងផ្សារ ស្ថិតក្នុងព្រំប្រទល់ខេត្តកំពង់ស្ពឺ និងខេត្តកោះកុង។ នៅទីនេះទេសចរនាំគ្នាបោះតង់សម្រាកលម្ហែកាយ ថតរូប និងគយគន់ទេសភាពដ៏ស្រស់ត្រកាល នៅរដូវវស្សា៕	កំពង់ស្ពឺ៖ នៅពេលរដូវវស្សាចូលមកដល់ រុក្ខជាតិ ព្រៃព្រឹក្សាអ្នកតាវល្លិ៍ នៅតំបន់ទេសចរណ៍«ខ្នងផ្សារ» បានបង្អួតសម្រស់គ្នា ដើម្បីទាក់បេះដូងអ្នកចូលចិត្តដើរព្រៃបោះតង់ សូម្បីអ្នកមិនមានពិសោធបោះតង់ ក៏ចង់ទៅឱ្យបានម្តងក្នុងមួយជីវិត។ អ្នកទេសចរ តែងនឹកឃើញនាពេលដើរឡើងភ្នំ រសជាតិបោះតង់ក្រោមទឹកសន្សឹម ដើរឆ្លងកាត់ស្មៅពណ៌ខៀវស្រងាត់លាយឡំអព្ភយ៉ាងក្រាស់ នៅលើភ្នំ«ខ្នងសំពៅ»។ នាពេលព្រលឹម ទេសចរ អាចទស្សនាថ្ងៃរះនៅលើកំពូលភ្នំខ្នងផ្សារ។ អារម្មណ៍ដែលហត់នឹងរលាយបាត់! នៅពេលទេសចរ ពន្លឺព្រះអាទិត្យ ជះរស្មីមកលើរាងកាយ អាចមើលឃើញកំពូលភ្នំនានា ពពករសាត់ ប្រៀបដូចឋានសួគ៍ក្រោមមេឃ។
នាវាឆ្មាំការពារមួយគ្រឿងរបស់វៀតណាម បានទៅដល់រដ្ឋធានីម៉ានីល កាលពីថ្ងៃទី៥ ខែសីហា ដើម្បីបំពេញទស្សនកិច្ចសុឆន្ទៈល្អ ដែលមានរយៈពេល៤ថ្ងៃ ហើយនឹងដើម្បីធ្វើសមយុទ្ធរួមគ្នា នៅក្នុងសមុទ្រចិនខាងត្បូង។ ថ្វីបើប្រទេសទាំង២ មានជម្លោះទឹកដីផ្ទាល់ខ្លួនក៏ដោយ នៅក្នុងសមុទ្រចិនខាងត្បូង ដែលផ្លូវពាណិជ្ជកម្ម និងផ្លូវសន្តិសុខដ៏សំខាន់មួយ វាស្ថិតនៅក្នុងផលប្រយោជន៍របស់ប្រទេសទាំង២ ដើម្បីធ្វើការជាមួយគ្នា។ នេះបើតាមលោក Ray Powell នាយកនៃមជ្ឈមណ្ឌល Gordian Knotសម្រាប់នវានុវត្តន៍សន្តិសុខ នៃសាកលវិទ្យាល័យ Stanford សហរដ្ឋអាមេរិក។ លោកបានសរសេរទៅកាន់វីអូអេ នៅលើសារតាម App កាលពីថ្ងៃទី១១ ខែសីហាថា៖«ទាំងរដ្ឋាភិបាលក្រុងហាណូយ និងរដ្ឋាភិបាលក្រុងម៉ានីល ទទួលស្គាល់ថា ខណៈដែលការទាមទារតំបន់ត្រួតស៊ីគ្នាជាបញ្ហាមួយ មានតែរដ្ឋាភិបាលក្រុងប៉េកាំងតែមួយ មានបំណងច្បាស់លាស់ ដើម្បីពង្រឹងការទាមទារផ្ទាល់របស់ខ្លួន។ ពួកគេ បានធ្វើការសម្រេចដ៏ឈ្លាសវៃ ដើម្បីរៀបចំចាត់ចែងជម្លោះទ្វេភាគីរបស់ខ្លួន ប្រកបដោយមេត្រីភាព ដូច្នេះ ពួកគេអាចផ្តោតលើការគំរាមកំហែងធំជាងនេះ ដែលបណ្តាលមកពីចិន។ គណៈប្រតិភូឆ្មាំការពារដែនសមុទ្រនាំមុខមួយ របស់វៀតណាមប្រចាំនៅរដ្ឋធានីម៉ានីល លោកវរសេនីយ៍ឯក Hoang Quoc Dat បាននិយាយក្នុងអំឡុងនៃសុន្ទរកថាមួយថា កំពង់ផែឈប់សំចតជាមធ្យោបាយមួយ ដើម្បីពង្រឹង «ទំនាក់ទំនងសម្រាប់ផលប្រយោជន៍ទៅវិញទៅមក» របស់ប្រទេសទាំងពីរ ហើយនឹងជួយ «ថែរក្សានិងការពារសន្តិសុខនិងសុវត្ថិភាពផ្លូវនាវាចរណ៍របស់តំបន់»។ ចិនទាមទារផ្នែកភាគច្រើននៃសមុទ្រចិនខាងត្បូង ដោយប្រើសខ្សែបន្ទាត់៩ឆ្នូតរបស់ខ្លួន ជាផែនទីមានជម្លោះមួយ ដោយមិនមានមូលដ្ឋានផ្លូវច្បាប់។ កាលពីខែមេសា ឆ្មាំការពារដែនសមុទ្រចិន បានបាញ់កាណុងទឹកដាក់នាវាហ្វីលីពីនមួយគ្រឿង នៅពេលដែលនាវានោះធ្វើការយាមល្បាតនៅជិតកោះថ្ម Scarborough Shoal ដែលត្រួតត្រាដោយចិន ដែលស្ថិតនៅប្រហែលចម្ងាយ១៣០ម៉ៃរ៍ ភាគខាងលិចកោះ Luzon របស់ហ្វីលីពីន។ ច្បាប់អន្តរជាតិចែងថា តំបន់សេដ្ឋកិច្ចផ្តាច់មុខរបស់ប្រទេសមួយ ឬ EEZ លាតសន្ធឹងចម្ងាយ២០០ម៉ៃរ៍ពីឆ្នេរសមុទ្ររបស់ខ្លួន។ លោក Powell បាននិយាយថា៖ «ខណៈដែលការគឃ្លើនកាលពីពេលថ្មីៗនេះភាគច្រើនរបស់រដ្ឋាភិបាលក្រុងប៉េកាំង បានផ្តោតលើហ្វីលីពីន ខ្លួនបានរកឃើញមធ្យោបាយដើម្បីធ្វើឱ្យរំខានដល់រដ្ឋាភិបាលក្រុងហាណូយ តាមរយៈការយាមល្បាតរបស់ឆ្មាំការពារដែនសមុទ្រនិងការសិក្សាអំពីសមុទ្រដ៏គឃ្លើន ដែលបញ្ជូនសារនូវការទាមទារបូរណភាពទឹកដីរបស់ខ្លួនដល់ផ្នែកភាគច្រើន នៃតំបន់សេដ្ឋកិច្ចផ្តាច់មុខរបស់វៀតណាម»។ កាលពីថ្ងៃទី១៩ ខែកក្កដា នាវាឆ្មាំការពារដែនសមុទ្រចិនលេខ៥៣០២ បានយាមល្បាតនៅវាលប្រេងនិងឧស្ម័នរបស់វៀតណាម នៅឯតំបន់ Vanguard Bank។ នេះបើតាមលោក Powell។ លោកបាននិយាយទៀតថា ខណៈដែលសមយុទ្ធរួមគ្នារបស់វៀតណាម ជាមួយហ្វីលីពីន អាចមានផលប្រយោជន៍ខាងយោធាមានកម្រិតក៏ដោយ វាជាអំណាចខ្លាំងខាងនិមិត្តរូប។ លោកនិយាយទៀតថាការណ៍នេះ បញ្ជូន«សារថាតើប្រទេសដែលមានការទទួលខុសត្រូវសហការគ្នា និងរៀបចំចាត់ចែងជម្លោះផ្លូវនាវាចរណ៍ ដោយសន្តិវិធីយ៉ាងដូចម្តេច»។ ការដោះស្រាយជម្លោះ លោក Nguyen Khac Giang អ្នកសិក្សាស្រាវជ្រាវជាន់ខ្ពស់ នៅឯវិទ្យាស្ថាន ISEAS-Yusof Ishak បាននិយាយថា ដើម្បីឱ្យមានមូលដ្ឋានខ្លាំង ដើម្បីតទល់រដ្ឋាភិបាលក្រុងប៉េកាំង វាជាការសំខាន់ សម្រាប់រដ្ឋាភិបាលក្រុងហាណូយ ដោះស្រាយដែនសមុទ្ររបស់ខ្លួនជាមួយប្រទេសជាតិនានា នៅតំបន់អាស៊ីអាគ្នេយ៍។ លោកបានប្រាប់វីអូអេ នៅក្នុងការហៅទូរស័ព្ទ កាលពីថ្ងៃទី១០ ខែកក្កដាថា៖ «ប្រសិនបើ ពួកគេមិនដោះស្រាយ ការខ្វែងគំនិតក្នុងចំណោមពួកគេទេ ពួកគេមិនអាចស្ថាបនាជំហររួមនិងកាន់តែរួបរួមគ្នាឡើង ដើម្បីចរចាជាមួយចិនជាអង្គភាពតែមួយទេ»។ កាលពីខែមិថុនា បណ្តាញផ្សាយព័ត៌មានរដ្ឋវៀតណាមបានរាយការណ៍ថា រដ្ឋាភិបាលក្រុងហាណូយ បានត្រៀមខ្លួនរួចហើយ ដើម្បីចរចាជាមួយហ្វីលីពីន ដើម្បីដោះស្រាយការទាមទារក្រោមសមុទ្រត្រួតស៊ីគ្នា នៅលើខ្ពង់រាបបាតសមុទ្រ (continental shelf) នៅក្នុងសមុទ្រចិនខាងត្បូង។ វាមិនមែនជាការខំប្រឹងប្រែងលើកទី១ របស់រដ្ឋាភិបាលក្រុងហាណូយ ដើម្បីពង្រឹងនូវព្រំដែនទឹកដីរបស់ខ្លួន ជាមួយប្រទេសជិតខាងទេ។ នៅខែធ្នូ ឆ្នាំ២០២២ អតីតប្រធានាធិបតីវៀតណាម លោក Nguyen Xuan Phuc បានជួបជាមួយប្រធានាធិបតីឥណ្ឌូណេស៊ី លោក Joko Widodo។ ក្នុងអំឡុងនៃដំណើរទស្សនកិច្ចនៅក្នុងប្រទេសឥណ្ឌូណេស៊ី មេដឹកនាំទាំង២ បានប្រកាសកិច្ចព្រមព្រៀង ស្តីពីព្រំដែនរបស់ប្រទេសទាំង២នៃ «តំបន់សេដ្ឋកិច្ចផ្តាច់មុខរបស់ប្រទេសទាំង២ បន្ទាប់ពីការចរចាអស់ជាច្រើនឆ្នាំមក»។ លោក Gregory Poling នាយកនៃកម្មវិធីកិច្ចផ្ដួចផ្ដើមតម្លាភាពផ្លូវនាវាចរណ៍អាស៊ី នៅឯមជ្ឈមណ្ឌលសម្រាប់ការសិក្សាយុទ្ធសាស្ត្រ និងអន្តរជាតិ ក្នុងរដ្ឋធានីវ៉ាស៊ីនតោន បានប្រាប់វីអូអេថា រដ្ឋាភិបាលក្រុងហាណូយ បានធ្វើឱ្យមានការរីកចម្រើនជាដុំកំភួន។ លោកបាននិយាយតាម Zoom កាលពីថ្ងៃទី៩ ខែកក្កដាថា៖ «វៀតណាម បានស្ថិតនៅលើមាគ៌ាដែលឥតឈប់ នៃការចរចាព្រំដែននាវាចរណ៍ និងកិច្ចព្រមព្រៀងនេសាទ»។ ការនេសាទខុសច្បាប់ ថ្វីបើ រដ្ឋាភិបាលក្រុងហាណូយ សម្រេចបានខ្លះ នៅក្នុងការចូលរួមជាមួយបណ្តាប្រទេសជិតខាង នៅក្នុងការដោះស្រាយជម្លោះសមុទ្រ ការនេសាទខុសច្បាប់ ជាចំណុចនៃការបែកបាក់ហើយ មានផលប៉ះពាល់អវិជ្ជមានលើសេដ្ឋកិច្ចសមុទ្រ។ នេះបើតាមអ្នកវិភាគ។ លោក Giang បាននិយាយទៀតថា រដ្ឋាភិបាលក្រុងហាណូយ បានធ្វើ«ការខំប្រឹងប្រែងដ៏ខ្លាំង» ដើម្បីត្រួតត្រាឧស្សាហកម្មនេសាទ ក៏ប៉ុន្តែឧបសគ្គការិយាធិបតេយ្យ សោហ៊ុយ ការធ្លាក់ចុះប្រព័ន្ធអេកូសមុទ្រ ហើយការសិក្សាអប់រំជាឧបសគ្គសម្រាប់ពួកអាជ្ញាធរដែលប៉ុនប៉ងត្រួតត្រាអ្នកនេសាទរាប់លាននាក់ នៅទូទាំងខេត្ត២៨ តាមឆ្នេរសមុទ្រ។ ក្នុងឆ្នាំ២០១៧ គណៈកម្មការអឺរ៉ុប បានដាក់ការព្រមានជាសាធារណៈ អំពីម្ហូបអាហារសមុទ្រវៀតណាម ពីព្រោះអត្រានៃការនេសាទខុសច្បាប់ មិនរាយការណ៍និងគ្មានបទបញ្ញត្តិ ដោយអ្នកនេសាទវៀតណាម។ លោក Collin Koh Swee Lean ជាអ្នកស្រាវជ្រាវជាន់ខ្ពស់ នៅឯវិទ្យាស្ថានសម្រាប់ការសិក្សាការពារជាតិ និងយុទ្ធសាស្ត្រ នៅឯសាកលវិទ្យាល័យបច្ចេកវិទ្យា Nanyang ប្រទេសសិង្ហបុរី បានប្រាប់វីអូអេថា ថ្វីបើមានកិច្ចព្រមព្រៀងឆ្នាំ២០២២ របស់វៀតណាមជាមួយឥណ្ឌូណេស៊ីក៏ដោយ ក៏អ្នកនេសាទវៀតណាម ជារឿយៗនៅតែនេសាទខុសច្បាប់នៅក្នុងផ្ទៃទឹកឥណ្ឌូណេស៊ី។ អ្នកនេសាទជំនាន់ទី៣ នៅក្នុងខេត្តជាប់ឆ្នេរសមុទ្រ Binh Thuan បានប្រាប់វីអូអេថា វាជាការងាយស្រួល ដើម្បីបង្កើនប្រាក់ចំណេញនៅក្រៅដែនទឹកវៀតណាម។ លោក Giang បាននិយាយទៀតថា មួយផ្នែកនៃហេតុផលសម្រាប់ពួកអ្នកនេសាទវៀតណាម ដើម្បីរំកិលចូលផ្នែកខាងត្បូងកាន់តែជ្រៅ ចេញពីផ្ទៃទឹកវៀតណាម គឺដើម្បីបញ្ចៀសភាពគ្រោះថ្នាក់ នៃយោធូបនីយកម្មរបស់រដ្ឋាភិបាលក្រុងប៉េកាំង នៅក្នុងសមុទ្រចិនខាងត្បូង។ លោកបាននិយាយទៀតថា៖ «មានករណីមួយចំនួន ដែលនាវាចិនបានធ្វើឱ្យរបួស ឬថែមទាំងសម្លាប់អ្នកនេសាទវៀតណាមទៀតផង៕ ប្រែសម្រួលដោយលោក ជឹង ប៉ូជីន	សមយុទ្ធរួមគ្នារបស់រដ្ឋាភិបាលក្រុងហាណូយ ជាមួយប្រទេសហ្វីលីពីន នៅក្នុងសមុទ្រខាងត្បូង ហើយនឹងការខំប្រឹងប្រែង ដើម្បីកំណត់និងពង្រឹងព្រំដែនទឹកដី ជាមួយប្រទេសជិតខាងនានា នៅក្នុងតំបន់អាស៊ីអាគ្នេយ៍ ជាការខំប្រឹងប្រែងដើម្បីទប់ទល់ភាពគឃ្លើន របស់រដ្ឋាភិបាលក្រុងប៉េកាំង នៅក្នុងដែនទឹកដែលមានការប្រកួតប្រជែងដ៏ក្តៅគគុក។ នេះបើតាមពួកអ្នកវិភាគ។
ក្រសួងសុខាភិបាល បន្ថែមដូច្នេះ៖ «ទោះជាមានការយកចិត្តទុកដាក់ថែទាំ និងជួយសង្គ្រោះពីសំណាក់ក្រុមគ្រូពេទ្យក៏ដោយ តែដោយសារស្ថានភាពអ្នកជំងឺមានសភាពធ្ងន់ធ្ងរ រួមមានគ្រុនក្តៅ ក្អក ឈឺបំពង់ក ហត់ ពិបាកដកដង្ហើម និងសន្លប់ កុមារីបានទទួលមរណភាព នៅថ្ងៃទី២០ ខែសីហា ឆ្នាំ២០២៤។»។ បើតាមក្រសួងសុខាភិបាល ប្រហែល៥ថ្ងៃមុនចាប់ផ្តើមឈឺ នៅក្នុងភូមិរបស់កុមារីរងគ្រោះ មានមាន់ទាស្លាប់ច្រើន។ ផ្ទះបងប្អូនអ្នកជំងឺក៏មានមាន់ងាប់ដែរ ហើយ បានចែកមកឱ្យគ្រួសារអ្នកជំងឺយកមកធ្វើម្ហូប ហើយកុមារីបានប៉ះពាល់និងកាន់មាន់ងាប់នេះដើម្បីធ្វើម្ហូប។ ដើម្បីទប់ស្កាត់ការឆ្លងរាលដាល ក្រុមឆ្លើយតបបន្ទាន់របស់ក្រសួងសុខាភិបាលថ្នាក់ជាតិ និងថ្នាក់ក្រោមជាតិ បាន និងកំពុងសហការ ជាមួយក្រុមការងាររបស់ក្រសួងកសិកម្ម និងក្រសួងបរិស្ថាន និងអាជ្ញាធរមូលដ្ឋាន ធ្វើអង្កេតស្រាវជ្រាវយ៉ាងសកម្ម លើករណីនេះ និងឆ្លើយតបទៅតាមវិធីសាស្ត្រ និងពិធីសារបច្ចេកទេស បន្តការស្វែងរកប្រភពចម្លង ទាំងលើសត្វ និងមនុស្ស និងបន្តស្វែងរកករណីសង្ស័យ និងអ្នកប៉ះពាល់ដើម្បីទប់ស្កាត់ការឆ្លងបន្តទៅអ្នកដទៃទៀតក្នុងសហគមន៍ ព្រមទាំង ចែកជូនឱសថតាមីហ្លូ (Tamiflu) ដល់អ្នកប៉ះពាល់ជិតស្និទ្ធ និងធ្វើយុទ្ធនាការអប់រំសុខភាពប្រជាពលរដ្ឋ នៅក្នុងភូមិដែលកើតហេតុ។ ក្រសួងសុខាភិបាល ក៏មិនភ្លេចរំឭកពលរដ្ឋឱ្យបង្កើនការ ប្រុងប្រយ័ត្នលើជំងឺផ្តាសាយបក្សី H5N1 ព្រោះជំងឺនេះ នៅតែបន្តគំរាមកំហែងដល់សុខភាពពលរដ្ឋ។ ដើម្បីបង្ការការឆ្លង ត្រូវ លាងដៃឱ្យបានញឹកញាប់ ជាមួយសាប៊ូ និងទឹកមុនពេលបរិភោគ និងបន្ទាប់ពីប៉ះពាល់ជាមួយបក្សី ដាក់កុមារនៅឆ្ងាយពីសត្វបក្សី និងដាក់សត្វបក្សីនៅឱ្យឆ្ងាយពីកន្លែងរស់នៅ កុំបរិភោគសត្វបក្សីឈឺឬងាប់ និងរាល់សត្វបក្សីដែលធ្វើសម្រាប់បរិភោគត្រូវចម្អិនឱ្យឆ្អិនល្អ។ ប្រសិនបើមានអាការក្តៅខ្លួន ក្អក ហៀរសំបោរ ឬពិបាកដកដង្ហើម និងមានប្រវត្តិធ្លាប់បានប៉ះពាល់ជាមួយមាន់ទាឈឺ ឬស្លាប់ក្នុងអំឡុង១៤ថ្ងៃ មុនថ្ងៃចាប់ផ្តើមមានរោគសញ្ញា សូមកុំទៅជួបជុំ ឬទីប្រជុំជនដែលមានមនុស្សច្រើន និងត្រូវស្វែងរកការ ពិគ្រោះយោបល់ និងការពិនិត្យព្យាបាលនៅតាមមូលដ្ឋានសុខាភិបាល ដែលនៅជិតបំផុត។ នេះជាការណែនាំរបស់ក្រសួងសុខាភិបាល៕	កុមារីអាយុ១៥ឆ្នាំ ១នាក់ទៀត បានស្លាប់ដោយសារជំងឺផ្តាសាយបក្សី ប្រភេទH5N1។ កុមារី រូបនេះ មានទីលំនៅក្នុងភូមិពោធិ៍ម្រិញ ឃុំកញ្ជៀច ស្រុកកញ្ជៀច ខេត្តព្រៃវែង។ ក្រសួងសុ ខាភិបាល បានចេញប្រកាសព័ត៌មានអំពីដំណឹងដ៏គួរសោកស្តាយនេះ នៅយប់ថ្ងៃទី២០ ខែ សីហា។
កាហ្វេ កាហ្វេមានផ្ទុកជាតិកាហ្វេអ៊ីន ដែលជាសារធាតុរំញោចប្រព័ន្ធសរសៃប្រសាទកណ្តាល ដែលមានសមត្ថភាពប្រឆាំងនឹងភាពអស់កម្លាំង និងបង្កើនកម្រិតថាមពល។ ការផឹកកាហ្វេក្នុងកម្រិតមធ្យមកាត់បន្ថយហានិភ័យរយៈពេលវែងនៃការវិវត្តទៅជាជំងឺទឹកនោមផ្អែមប្រភេទទី 2 ។ លើសពីនេះ ភេសជ្ជៈនេះក៏ផ្លាស់ប្តូរការស្តុកទុកខ្លាញ់ និងជួយដល់សុខភាពពោះវៀន ដែលទាំងពីរនេះមានប្រយោជន៍សម្រាប់ការគ្រប់គ្រងទម្ងន់។ យោងតាមអ្នកជំនាញអាហារូបត្ថម្ភ អ្នកដែលទទួលទានលើសពី 450 mg ក្នុងមួយថ្ងៃ មានហានិភ័យនៃការនោមញឹកញាប់ជាងអ្នកដែលទទួលទានតិចជាង 150 mg ក្នុងមួយថ្ងៃ។ បរិមាណជាតិកាហ្វេអ៊ីនខ្ពស់អាចបង្កើនពេលវេលាដែលវាត្រូវការដើម្បីងងុយគេង។ គ្រឿងស្រវឹង ប្រសិនបើអ្នកផឹកគ្រឿងស្រវឹងនៅពេលយប់ វាអាចជួយឱ្យអ្នកគេងលក់ស្រួល។ ទោះជាយ៉ាងណាក៏ដោយ ដោយសារជាតិអាល់កុលត្រូវបានរំលាយ វាច្រើនតែបណ្តាលឱ្យភ្ញាក់ពេលយប់។ ក្នុងពេលជាមួយគ្នានេះ ជាតិអាល់កុលប៉ះពាល់ដល់ដំណាក់កាលនៃការគេង ធ្វើឱ្យការគេងមិនបាននាំមកនូវលទ្ធផលល្អឡើងវិញ។ អ្នកដែលផឹកគ្រឿងស្រវឹងអាចសុបិន្តច្រើន និងសុបិន្តអាក្រក់។ ដោយសារតែនៅពេលដែលអ្នកពិសាគ្រឿងស្រវឹង ឥទ្ធិពល sedative នៃជាតិអាល់កុលបានសាយភាយទៅរាងកាយទាំងមូល ដូច្នេះហើយវាអាចធ្វើអោយផ្លូវដង្ហើមបិទបានកាន់តែងាយស្រួលពេលកំពុងគេង។ នេះអាចបង្កើនហានិភ័យនៃការគេងមិនដកដង្ហើម ជាពិសេសប្រសិនបើគ្រឿងស្រវឹងត្រូវបានប្រើប្រាស់ក្នុងរយៈពេលពីរបីម៉ោងបន្ទាប់ពីការចូលគេង។ តែបៃតង ការផឹកតែបៃតងជាទៀងទាត់ជួយកាត់បន្ថយហានិភ័យនៃការគាំងបេះដូង និងដាច់សរសៃឈាមខួរក្បាល។ សមាសធាតុប្រឆាំងនឹងការរលាកនៅក្នុងតែបៃតងដូចជា EGCG ត្រូវបានគេបង្ហាញថាពង្រីក និងកាត់បន្ថយការរលាកសរសៃឈាម។ ទន្ទឹមនឹងនេះ តែបៃតងក៏ល្អសម្រាប់បេះដូងរបស់អ្នក និងការពារជំងឺគ្រោះថ្នាក់ជាច្រើនផងដែរ។ ក្រៅពីនេះ តែបៃតងសម្បូរទៅដោយសារធាតុ polyphenols ដែលជួយប្រឆាំងរ៉ាឌីកាល់សេរី ដែលអាចការពារកោសិកា និង DNA ពីការបំផ្លាញ។ ការខូចខាតអុកស៊ីតកម្មត្រូវបានផ្សារភ្ជាប់ជាមួយនឹងការរលាករ៉ាំរ៉ៃដែលនាំទៅដល់ការវិវត្តនៃជំងឺមហារីក។ ភេសជ្ជៈ ភេសជ្ជៈដូចជាភេសជ្ជៈមានជាតិស្ករច្រើន ដែលបង្កើនកម្រិតជាតិស្ករក្នុងឈាម ដោយហេតុនេះធ្វើឱ្យអ្នកមិនងាយគេង។ សូដាជាច្រើនក៏មានជាតិកាហ្វេអ៊ីនខ្ពស់ផងដែរ ដែលរំខានដល់ដំណេក។ ដើម្បីគេងលក់ស្រួល មនុស្សគួរតែផឹកទឹកដោះគោក្តៅដែលមានផ្ទុក tryptophan ដែលជាអាស៊ីតអាមីណូដែលជំរុញខួរក្បាលឱ្យផលិតអរម៉ូន serotonin និង melatonin ដើម្បីជួយឱ្យរាងកាយគេងលក់។ តែ Chrysanthemum សម្បូរទៅដោយសារធាតុ apigenin ដែលជាសមាសធាតុប្រឆាំងអុកស៊ីតកម្មដែលជាកម្មសិទ្ធិរបស់ក្រុម flavonoid ដែលកាត់បន្ថយភាពតានតឹង ដូច្នេះរាងកាយអាចផ្លាស់ប្តូរទៅកាន់ស្ថានភាពសម្រាកបានយ៉ាងងាយស្រួល៕ ត្រួតពិនិត្យដោយ៖ www.health.com.kh	ភេសជ្ជៈខាងក្រោមមិនគួរទទួលទាននៅពេលយប់ ដើម្បីជៀសវាងបង្កជំងឺ ខ្សោយថ្លើម ឬខូចតម្រងនោម។
១. វីតាមីន E វីតាមីន E ជាសារធាតុប្រឆាំងអុកស៊ីតកម្មមួយប្រភេទដែលការពាររាល់កោសិកានៃសសៃប្រសាទមិនឱ្យទទួលរងការបំផ្លាញនិងការពារខួរក្បាល។ របបអាហារដែលមានផ្ទុកសម្បូរទៅដោយវីតាមីន E អាចជួយពន្យឺតដំណើរវិវត្តន៍នៃជំងឺវង្វេង Alzheimers និងទប់ស្កាត់ហានិភ័យនៃជំងឺនេះផងដែរ។ ដំឡូងផ្អែម ផ្លែបឺរ គ្រាប់ធញ្ញជាតិ និងបន្លែបៃតងជាដើមសុទ្ធតែមានផ្ទុកសម្បូរទៅដោយវីតាមីន E។ ២. វីតាមីន C មានប្រសិទ្ធភាពកម្ចាត់រាល់រ៉ាឌីកាល់សេរីដែលបង្កការខូចខាតដល់កោសិកាខួរក្បាល។ របបអាហារដែលមានផ្ទុកបរិមាណវីតាមីន C គ្រប់គ្រាន់នឹងជួយឱ្យមុខងារខួរក្បាលកាន់តែមានលក្ខណៈប្រសើរឡើង។ ៣. វីតាមីន B12 វីតាមីន B12 ជួយរក្សាសុខភាពកោសិកាសសៃប្រសាទ បង្កើនភាពវាងវៃ លើកកម្ពស់អារម្មណ៍ល្អប្រសើរ បង្កើនការចងចាំ និងជម្រុញថាមពលខួរក្បាល។ ប្រសិនបើអ្នកមានអារម្មណ៍ថាខ្សោយការចងចាំ ឬសមត្ថភាពនៃការចងចាំមានលក្ខណៈអន់ថយជាងមុន ចូរព្យាយាមទទួលទានអាហារមានផ្ទុកសម្បូរទៅដោយវីតាមីន b12។ សាច់គោ សាច់ជ្រូក ត្រី សាច់មាន់ ស៊ុត ទឹកដោះគោ បន្លែបៃតង និងថ្លើមសត្វជាដើមសុទ្ធតែជាប្រភពដ៏ប្រសើរនៃវីតាមីន B12។ ៤. អាស៊ីតហ្វូលិក (Folic Acid) កម្រិតនៃ homocysteine ក្នុងឈាមត្រូវបានគ្រប់គ្រងដោយអាស៊ីតហ្វូលិក។ ប្រសិនបើកើនឡើងខ្ពស់ homocysteine នឹងបង្កការខូចខាតដល់កោសិកាខួរក្បាល។ ជាលទ្ធផលខួរក្បាលនឹងខ្សោយថាមពល។ បន្លែបៃតងនិងផ្លែឈើភាគច្រើនមានផ្ទុកអាស៊ីតហ្វូលិក (folic acid)៕ ត្រួតពិនិត្យដោយ៖ www.health.com.kh	កង្វះថាមពលខួរក្បាលអាចបណ្ដាលមកពីរបបអាហារប្រចាំថ្ងៃរបស់អ្នក។ វាអាចទៅរួចដែលអ្នកប្រហែលជាមិនទទួលបានវីតាមីនចាំបាច់គ្រប់គ្រាន់សម្រាប់ខួរក្បាលនិងសារធាតុចិញ្ចឹមគ្រប់គ្រាន់ក្នុងអាហាររាល់ថ្ងៃឡើយ។ ខាងក្រោមវេបសាយសុខភាពយើងនឹងបង្ហាញឱ្យដឹងពីវីតាមីនដែលចាំបាច់សម្រាប់បង្កើនថាមពលខួរក្បាល ៖
ក្រៅពីបង្ហាញជំហពង្រឹងទំនាក់ទំនងទ្វេភាគី លោក Jang Yun Gon ក៏មិនភ្លេចរំឭក ពីទំនាក់ ទំនងដ៏យូរអង្វែង រវាងកូរ៉េខាងជើង និងកម្ពុជា ដែលបានពូនជ្រុំដោយ លោក គីម អ៊ីលស៊ុង និងអតីតព្រះមហាក្សត្រ សម្តេចព្រះមរបនាថ នរោត្ដម សីហនុ ព្រះបរមរតកោដ្ឋ ផងដែរ។ ទន្ទឹមនឹងលោក ឯកអគ្គរដ្ឋទូតកូរ៉េខាងជើង បានបន្តកោតសរសើរ ចំពោះការរីកចម្រើន យ៉ាងឆាប់រហ័ស និងសមិទ្ធផលជាច្រើនរបស់កម្ពុជា រួមទាំងការរក្សាបាននូវសុខសន្ដិភាព និងស្ថិរភាព ក្រោមការដឹកនាំរបស់ប្រមុខារាជរដ្ឋាភិបាល។ នៅក្នុងឱកាសនេះ សម្ដេច ហ៊ុន ម៉ាណែត បានវាយតម្លៃខ្ពស់ ចំពោះតួនាទីរបស់លោក Jang Yun Gon ក្នុងការរក្សាទំនាក់ទំនង និងកិច្ចសហប្រតិបត្តិការរវាងប្រទេសទាំងពីរ។ សម្តេចនាយករដ្ឋមន្ត្រី បានលើកទឹកចិត្តឱ្យឯកអគ្គរដ្ឋទូតកូរ៉េខាងជើង បន្តធ្វើការងារជាមួយក្រសួង-ស្ថាប័នពាក់ព័ន្ធរបស់កម្ពុជា ជាពិសេសក្រសួងការបរទេស និងសហប្រតិបត្តិការអន្តរជាតិ៕	កូរ៉េខាងជើង ប្តេជ្ញាពង្រឹង និងពង្រីកកិច្ចសហប្រតិបត្តិការជាមួយនឹងកម្ពុជា ស្របពេលដែល ឆ្នាំ២០២៤នេះ គឺជាខួបលើកទី៦០ នៃការបង្កើតទំនាក់ទំនងការទូតរវាងប្រទេសទាំងពីរ។ ការប្តេជ្ញាបែបនេះ ត្រូវបានលើកឡើងដោយ លោក Jang Yun Gon ឯកអគ្គរដ្ឋទូតកូរ៉េខាងជើង ប្រចាំកម្ពុជា ក្នុងជំនួបសម្តែងការគួរសម និងពិភាក្សាការងារជាមួយ សម្តេច ហ៊ុន ម៉ាណែត នាយករដ្ឋមន្ត្រីកម្ពុជា កាលពីថ្ងៃទី២០ ខែសីហា។
កាលពីថ្ងៃទី១ ខែកក្កដា នៅអាកាសយានដ្ឋានសុវណ្ណភូមិក្នុងទីក្រុងបាងកករបស់ថៃ អ្នកគាំទ្របានតម្រង់ជួរដ៏វែង និងពាក់អាវយឺតពណ៌សបោះពុម្ពជាមួយរូបភាពរបស់ Labubu រង់ចាំយ៉ាងអន្ទះសារ និងរំភើបចិត្តចំពោះការបង្ហាញ តុក្កតា Labubu សម្រាប់ដាក់លក់នៅទីផ្សារថៃ។ កញ្ញា Toffie អាយុ ៣៥ឆ្នាំដែលស្ថិតក្នុងចំណោមជនជាតិថៃនៅឯអាកាសយានដ្ឋានបានបង្ហើបថានាងបានមកដល់ពីរបីម៉ោងមុនដើម្បីឱ្យប្រាកដថានាងមិនខកខានឱកាសរបស់នាងដើម្បីជួបតុក្កតា Labubu ។ តារាចម្រៀង Lisa ( ស្តាំ) និង Rose បង្ហាញ Labubu នៅលើបណ្តាញសង្គម Labubu ជាតួអង្គដ៏មានប្រជាប្រិយក្នុងខ្សែភាពយន្តភាគ The Monsters។ តក្កុតានេះ បង្កើតឡើងវិចិត្រករចិនឈ្មោះ Kasing Lung ពីក្រុមហ៊ុន Pop Mart របស់ចិនកាលពីឆ្នាំ ២០១៥ ។ Labubu នេះមានធ្មេញចំនួន៩ ត្រចៀកត្រង់ រូបរាងមិនសូវស្អាត និងតែងតែបង្កើតបញ្ហា ប៉ុន្តែជាតួអង្គដែលមានទឹកចិត្តល្អ បេះដូងបរិសុទ្ធ ផ្តល់ភាពសប្បាយរីករាយ និងកំប្លុកកំប្លែង។ កាលពីខែមេសា តារាថៃ Lisa នៃក្រុមចម្រៀង BlackPink បានចែករំលែករូបថតមួយសន្លឹកលើ Instagram របស់ខ្លួនជាមួយនឹងតុក្កតា Labubu ដែលនាំឱ្យមានការកើនឡើងនៃប្រជាប្រិយភាពរបស់តុក្កតានេះនៅអាស៊ីអាគ្នេយ៍។ តុក្កតា Labubu មានតម្លៃដើម ៩៩ យ័ន (១៣,៦ដុល្លារ) នៅក្នុងចិន តែបច្ចុប្បន្នកំពុងលក់ក្នុងតម្លៃ ២៥៩០បាតថៃ (៥១២យ័ន) នៅថៃ។ មានយុវជនថៃជាច្រើនស្នាក់នៅពេញមួយយប់ដើម្បីតម្រង់ជួរទិញ Labubu ។ តុក្កតា Labubu នៅព្រលានយន្តហោះថៃ។ រូបភាព ៖ Xinhua ដោយសារតែ Labubu មានប្រជាប្រិយភាពខ្លាំង អ្នកទេសចរថៃជាច្រើននៅចិនបានទិញរបស់លេងនេះទុកជាអនុស្សាវរីយ៍សម្រាប់មិត្តភ័ក្តិត្រឡប់ទៅផ្ទះវិញ។ Xiao Tong ស្ត្រីជនជាតិចិនដែលធ្វើការនៅទីក្រុងបាងកក បានប្រាប់ Global Times ថា នៅក្នុងកម្មវិធីចាប់រង្វាន់ដែលរៀបចំដោយក្រុមហ៊ុន រង្វាន់ទី១ គឺស្មាតហ្វូន និងរង្វាន់ទី៣ ជាតុក្កតា Labubu។ លោកស្រីបាននិយាយថា សហការីជាច្រើនរំពឹងថានឹងឈ្នះរង្វាន់ទី៣ ច្រើនជាងរង្វាន់ទី១ ។ នៅតាមដងផ្លូវក្នុងប្រទេសថៃ វាជារឿងធម្មតាទេដែលឃើញជនជាតិថៃកាន់កាបូបពោរពេញដោយប្រដាប់ក្មេងលេងតូចៗ។ Toffie បាននិយាយថា ជនជាតិថៃចូលចិត្តយករបស់ក្មេងលេងដែលងាយស្រួលដាក់ក្នុងហោប៉ៅរបស់ពួកគេ ដោយមនុស្សជាច្រើនជ្រើសរើសនាំយកតុក្កតា Labubu ដែលពួកគេចូលចិត្តជាមួយនឹងពណ៌សំណាង។ អ្នកគាំទ្រតុក្កតា Labubu ថតរូបសែលហ្វីនៅថៃ។ រូបភាព ៖ Xinhua ទន្ទឹមនេះ នៅលើវេបសាយរបស់វៀតណាមក៏មានមនុស្សជាច្រើនលក់ Labubu មានតម្លៃខ្ពស់ ប្រសិនបើបញ្ជាទិញវាត្រូវចំណាយពេល ៣-៥ ថ្ងៃ ឬច្រើនជាង ១សប្តាហ៍អាស្រ័យលើថាតើពណ៌កម្រឬពេញនិយម។ តម្លៃសម្រាប់តុក្កតាប្រភេទនេះនៅវៀតណាមខុសគ្នាអាស្រ័យពណ៌ និងទំហំដែលពេញនិយម។ យ៉ាងណាមិញ តុក្តតា Labubu ក៏ត្រូវបានបោកបញ្ឆោតដាក់លក់លើអនឡានផងដែរ។ កាលពីថ្ងៃទី១០ ខែសីហា ប៉ូលិសថៃ បានចាប់ខ្លួនប្តីប្រពន្ធថៃ-ខ្មែរមួយគូ ដែលបន្លំលក់ Labubu នៅលើទីផ្សារអនឡាញដោយកក់ប្រាក់ទុកមុនប្រមាណជាជាង ២លានបាត។ តុក្កតា Labubu ក្លែងក្លាយលក់នៅថៃ ។ រូបភាព ៖ Bangkok Post យោងតាមទិន្នន័យពីក្រុមហ៊ុនទិន្នន័យអាល្លឺម៉ង់ Statista ទីផ្សាររបស់ក្មេងលេងនៅអាស៊ីអាគ្នេយ៍ត្រូវបានព្យាករថានឹងកើនឡើងដល់ ៥,៦៤ពាន់លានដុល្លារក្នុងឆ្នាំ ២០២៣ ហើយត្រូវបានរំពឹងថានឹងកើនឡើងដល់ ៦,៥២ពាន់លានដុល្លារនៅឆ្នាំ ២០២៨។ ប្រទេសទាំង១១ នៅអាស៊ីអាគ្នេយ៍មានប្រជាជនសរុប ៦៧០លាននាក់ ហើយនៅឥណ្ឌូណេស៊ី ម៉ាឡេស៊ី ហ្វីលីពីន និងវៀតណាមមានជាង ៥០ភាគរយនៃចំនួនប្រជាជនមានអាយុក្រោម ៣៥ឆ្នាំ៕	តុក្កតា Labubu កំពុងពេញនិយមខ្លាំងសម្រាប់យុវវ័យក្មេងៗនៅអាស៊ីអាគ្នេយ៍។ ប្រជាប្រិយភាពរបស់តុក្កតាប្រភេទនេះចាប់ផ្តើមមានសន្ទុះទីផ្សារ នៅពេលតារាចម្រៀង Lisa របសក្រុម BlackPink បានថតរូបដ៏គួរឲ្យស្រឡាញ់បង្ហោះលើ Instagram ដែលធ្វើឲ្យអ្នកគាំទ្រមានការចាប់អារម្មណ៍ខ្លាំង។
រយៈពេលប៉ុន្មានថ្ងៃចុងក្រោយនេះ បណ្ដាញសង្គមជាច្រើន បានផ្សព្វផ្សាយព្រះរាជសកម្មភាពរបស់ព្រះករុណា ព្រះមហាក្សត្រ ព្រះបាទសម្តេចព្រះបរមនាថ នរោត្តម សីហមុនី ដោយដាក់ព្រះនាមរបស់ព្រះអង្គនៅលើបណ្តាញសង្គម។ ជាក់ស្តែងម្ចាស់គណនី TikTok មានឈ្មោះថា នរោត្តម សូរិយាវង្ស និង ស៊ីសុវត្ថិ សីណាក់វង្ស បានអះអាងថា ខ្លួនជាអនុជរបស់ព្រះមហាក្សត្រ។ ក្រសួងព្រះមរបរាជវាំង បានបដិសេធ ដោយបញ្ជាក់ថា ព្រះមហាក្សត្រ ស្តេចមានព្រះអនុជបង្កើតតែមួយព្រះអង្គគត់ គឺសម្តេច នរោត្តម នរិន្ទ្រៈពង្ស ដែលបានយាងចូលព្រះទិវង្គត តាំងពីឆ្នាំ២០០៣។ គ្មានគណនីហ្វេសប៊ុក, TikTok, តេឡេក្រាម, Youtube ឬបណ្តាញសង្គមផ្លូវការណាមួយឡើយ។ បើតាមក្រសួងព្រះបរមរាជវាំង ព្រះករុណា ព្រះមហាក្សត្រ មានតែវ៉ិបសាយ www.norodomsihamoni.org និងវ៉ិបសាយ www.norodomsihanouk.info របស់សម្តេចព្រះមហាក្សត្រី ព្រះវររាជមាតាជាតិខ្មែរ ដែលផ្លូវការ។ ឆ្លើយតបនឹងបញ្ហាខាងលើ ក្រសួងព្រះបរមរាជវាំង អំពាវនាវដល់ស្ថាប័ន និងអាជ្ញាធរមានសមត្ថកិច្ច ចាត់វិធានការឱ្យបានម៉ឺងម៉ាត់បំផុត តាមរដ្ឋធម្មនុញ្ញ និងច្បាប់ជាធរមាន។ អត្ថបទទាក់ទង ក្រសួងព្រះបរមរាជវាំង ឱ្យសមត្ថកិច្ចចាត់វិធានការលើជនបង្កើតហ្វេសប៊ុកប្រើព្រះនាម«ព្រះមហាក្សត្រ» សូមបញ្ជាក់ថា កាលពីពេលថ្មីៗនេះ ក្រសួងព្រះបរមរាជវាំង ក៏បានច្រានចោលលើការបង្កើតបណ្តាញទំនាក់ទំនងសង្គម មានឈ្មោះ«ព្រះបរមរាជវាំង Royal Palace of Cambodia» និង«យុវជនក្រោមម្លប់ព្រះមហាក្សត្រ»ផងដែរ។ ពាក់ព័ន្ធនឹងសកម្មភាពទាំងនេះ ក្រសួងព្រះបរមរាជវាំង លើកឡើងថា បានធ្វើឱ្យប៉ះពាល់ដល់ព្រះកិត្តិនាម ព្រះករុណាព្រះមហាក្សត្រ និងសម្តេចព្រះមហាក្សត្រី ព្រះវររាជមាតាជាតិខ្មែរ៕	ភ្នំពេញ៖ ក្រសួងព្រះបរមរាជវាំង តាមរយៈសេចក្តីថ្លែងការណ៍មួយនាថ្ងៃទី២១ ខែសីហា នេះ បានអះអាងបញ្ជាក់ថា ព្រះករុណាព្រះមហាក្សត្រ និងសម្តេចព្រះមហាក្សត្រី ព្រះវររាជមាតាជាតិខ្មែរ ស្តេចទាំងទ្វេ មិនមានបណ្តាញសង្គមផ្លូវការណាមួយ ក្រៅពីវ៉ិបសាយផ្ទាល់របស់ព្រះអង្គឡើយ។
អត្ថបទទាក់ទង ហេតុអ្វីអ៊ុយក្រែនវាយបកចូលទឹកដីរុស្ស៊ី? ការវាយលុករបស់អ៊ុយក្រែននៅតំបន់ភាគខាងលិច Kursk បានធ្វើឱ្យប្រមុខវិមានក្រេមឡាំង លោក វ្ល៉ាឌីមៀ ពូទីន នៅមិនសុខឡើយ ដ្បិតវាជាការវាយប្រហារដ៏ធំបំផុតចាប់តាំងពីសង្រ្គាមលោកលើកទីពីរមក។ តាមការបញ្ជាក់របស់លោក លោក Oleksandr Syrskyi អគ្គមេបញ្ជាការទ័ពជើងគោកអ៊ុយក្រែន យោធាខ្លួនបានរុលចូលកាន់តែជ្រៅទៅក្នុងដីរុស្ស៊ីចន្លោះពី២៨ ទៅ៣៥គីឡូម៉ែត្រ និងគ្រប់គ្រងដែនដីប្រមាណ ១២៦៣គីឡូម៉ែត្រការ៉េ។ ស្របពេលអ៊ុយក្រែនកំពុងវាយបកបែបនេះ លោក ពូទីន បានចុះទៅត្រួតពិនិត្យទ័ព ដោយមិនប្រកាសជាមុខ ដើម្បីលើកទឹកចិត្ត ក្នុងការប្រយុទ្ធជាមួយសត្រូវ។ នេះជាដំណើរទស្សនកិច្ចរបស់លោកពូទីន លើកដំបូង នៅសាធារណរដ្ឋ Chechen ក្នុងរយៈពេល ១៣ឆ្នាំ ដោយប្រជាជនភាគច្រើនជាមូស្លីម។ «នៅពេលយើងមានកម្លាំងទ័ពដូចអ្នក យើងពិតប្រាកដណាស់ មិនងាយនឹងចាញ់នោះទេ»។ លោក ពូទីន បានបញ្ជាក់ទៅកាន់កម្លាំងទ័ពនៅតំបន់និរតី Chechen ក្នុងសកលវិទ្យាកម្លាំងពិសេសរុស្ស៊ី នៅថ្ងៃទី២០ ខែសីហា។ ក្នុងសម្តីយ៉ាងមុតមាំ មេដឹកនាំដ៏មានឥទ្ធិពលរូបនេះ បានសង្កត់ធ្ងន់ថា បើទោះកងទ័ពរុស្ស៊ីត្រូវប្រថុយដាក់ជីវិត និងហានិភ័យសុខភាពក្តី ប៉ុន្តែកងទ័ពទាំងអស់ ចាំបាច់ត្រូវការពារប្រទេស។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ លោក Ramzan Kadyrov មេដឹកនាំតំបន់ Chechen ដែលរងទណ្ឌកម្មអាម៉េរិក នៅក្នុងឆ្នាំ២០២០ និងឆ្នាំ២០២២ ក៏បានអមដំណើរលោកពូទីនផងដែរ។ តាមការបញ្ជាក់របស់លោក Kadyrov នៅក្នុងជំនួបដាច់ដោយឡែកមួយ តំបន់ Chechen បានបញ្ជូនកម្លាំងច្រើនជាង ៤៧០០០នាក់ ក្នុងនោះមានកម្លាំងស្ម័គ្រចិត្ត ១៩០០០នាក់ ទៅប្រយុទ្ធនៅអ៊ុយក្រែន។ មុនពេលបំពេញទស្សនកិច្ចនៅតំបន់ Chechen លោកពូទីន បានបំពេញទស្សនកិច្ចជាលើកដំបូងក្នុងរយៈពេល ១៦ឆ្នាំ នៅក្រុង Beslan នៃតំបន់ North Ossetia ដែលធ្លាប់មានការវាយប្រហារភេរវកម្មនៅក្នុងឆ្នាំ២០០៤។ កាលនោះ មនុស្សច្រើនជាង ៣៣០នាក់ បានស្លាប់បាត់បង់ជីវិត ក្នុងនោះកុមារមានចំនួន ១៣៦នាក់។ ក្នុងដំណើរទស្សនកិច្ចនេះ លោកពូទីន បានប្រដូចសកម្មភាពភេរវកម្មទៅនឹងសកម្មភាពយោធាអ៊ុយក្រែន ដែលព្យាយាមធ្វើឱ្យរុស្ស៊ីមានអស្ថិរភាព។ «ដូចយើងប្រយុទ្ធប្រឆាំងនឹងភេរវករ នៅថ្ងៃនេះ យើងត្រូវតែប្រយុទ្ធប្រឆាំងបុគ្គលដែលប្រព្រឹទ្ធឧក្រិដ្ឋកម្ម ក្នុងតំបន់ Kursk»។ លោកពូទីន បានបញ្ជាក់បែបនេះ ដោយសំដៅដល់ការវាយប្រហាររបស់អ៊ុយក្រែនទៅក្នុងដែនដីរុស្ស៊ី។ សូមបញ្ជាក់ថា អ៊ុយក្រែន បានចាប់ផ្តើមវាយប្រហារទៅក្នុងដីអ៊ុយក្រែនចាប់តាំងពីថ្ងៃទី៦ ខែសីហាមក ដោយមកទល់ពេលនេះ កម្លាំងអ៊ុយក្រែនបានដាក់ទីតាំងឈរជើងប្រមាណ ៩៣កន្លែង។ ទោះមានការវាយប្រហារក្នុងដីខ្លួន រុស្ស៊ី នៅតែបន្តវាយប្រហារលើអ៊ុយក្រែនដដែល៕	ប្រធានាធិបតីរុស្ស៊ី លោក វ្ល៉ាឌីមៀ ពូទីន នៅថ្ងៃទី២០ ខែសីហា ដែលអមដំណើរដោយមេដឹកនាំតំបន់ Chechen លោក Ramzan Kadyrov បានចុះទៅពិនិត្យទ័ពដោយផ្ទាល់ ដើម្បីលើកទឹកចិត្តក្នុងប្រតិបត្តិការប្រយុទ្ធជាមួយអ៊ុយក្រែន។ បើតាមលោកពូទីន ទ័ព Chechen សុទ្ធតែខ្លាំង និងមិនងាយបំបែកបាន។
លោក ស្រី សមវិចិត្រ នាយខណ្ឌរដ្ឋបាលជលផលខេត្តស្ទឹងត្រែង បានប្រាប់សារព័ត៌មាន ឌីជីថលថ្មីៗ នាព្រឹកថ្ងៃទី២១ ខែសីហានេះថា ជនល្មើស គឺជាមុខសញ្ញាចាស់ ដែលសកម្មក្នុងការប្រព្រឹត្តិបទល្មើស និងមានបណ្ដាញច្រើន ហើយធ្លាប់គំរាមឆ្មាំទន្លេ និងសហគមន៍ នេសាទថែមទៀត។ បច្ចុប្បន្នរូបគេត្រូវបានតុលាការខេត្ត ស្ទឹងត្រែង សម្រេចឃុំ ខ្លួន បណ្ដោះអាសន្ន។ លោក ស្រី សមវិចិត្រ បញ្ជាក់បន្ថែមថា ជនល្មើល អាចប្រឈមនឹងការ ជាប់ពន្ធនាគារពី៣ ទៅ៥ឆ្នាំ ដោយយោងតាមច្បាប់ស្ដីពីជលផល។ លោក ស្រី សមវិចិត្រ ប្រាប់ដូច្នេះថា៖« រូបគេនេះគឺជាមុខសញ្ញាចាស់។ យោងតាមច្បាប់ជលផលជនល្មើសរូបនេះ ត្រូវជាប់ទោសពន្ធនាគារពី៣ ទៅ៥ឆ្នាំ ហើយវត្ថុតាងទាំងអស់ត្រូវរឹបអូសជាសម្បត្តិរដ្ឋ។ ប៉ុន្តែដំណាក់កាលនេះ ខាងតុលាការមិនចេញសាលក្រមនោះទេ ដោយសម្រេចឃុំខ្លួនក្នុងពន្ធនាគារបណ្ដោះអាសន្នសិន»។ ក្នុងមួយឆ្នាំៗ មានជនល្មើសពី៥ ទៅ៧នាក់ ត្រូវបានចាប់ខ្លួន ពីបទប្រើប្រាស់ឧបករណ៍នេសាទខុសច្បាប់។ នាយខណ្ឌរដ្ឋបាលជលផលខេត្តស្ទឹងត្រែង បញ្ជាក់ដូច្នេះ មុននឹង បន្ថែមថា ខេត្តស្ទឹងត្រែង មានតំបន់ការពារ និងអភិរក្សសត្វផ្សោត១កន្លែង ស្ថិតក្នុងស្រុក សៀមបូក ដែលចម្ងាយប្រមាណ ៤០គីឡូម៉ែត្រ គិតចាប់ពីព្រំប្រទល់ខេត្តក្រចេះ រហូតដល់កោះស្រឡាយ ទីរួមខេត្តស្ទឹងត្រែង។ ឧបករណ៍ឆកខុសច្បាប់គ្រប់ប្រភេទ និងឧបករណ៍នេសាទស្របច្បាប់ដូចជា មង និងសន្ទូចរនងគ្រប់ប្រភេទ ត្រូវបានហាមឃាត់ប្រើប្រាស់ នៅក្នុងតំបន់ការពារនេះ។ បើតាម លោក ស្រី សមវិចិត្រ ការប្រើប្រាស់ឧបករណ៍ឆក់ គឺធ្វើប៉ះពាល់យ៉ាងខ្លាំង ដល់ធនធានជលផលទាំងអស់ ជាពិសេសផ្សោត និងជលផលរងគ្រោះជិតផុតពូជជាច្រើនទៀត។ ដូច្នេះ ទើបច្បាប់ស្ដីពីជលផល បានសម្រេចដាក់ទោសទណ្ឌលើការប្រើប្រាស់ប្រភេទនេះ ធ្ងន់ធ្ងរជាងគេ។ លោក ស្រី សមវិចិត្រ បន្តថា៖ «ឧបករណ៍ឆក់នេះ! អ្វីដែលនៅជិតវា គឺងាប់ ទាំងអស់ ហើយទោះជាមិនងាប់ ក៏ប៉ះពាល់ដល់ការបន្តពូជដែរ។ ដូច្នេះឧបករណ៍នេះ គឺ បំផ្លាញខ្លាំងតែម្ដង។ ដូច្នេះហើយ បានច្បាប់ជលផលដាក់ទោសទណ្ឌលើការប្រើប្រាស់ ឧបករណ៍ឆកនេះធ្ងន់ធ្ងរជាងគេ។»។ ក្នុងនាមមន្រ្តីជំនាញជលផល លោក ស្រី សមវិចិត្រ បានអំពាវនាវដល់ប្រជានេសាទចូលរួមគោរពច្បាប់ និងងាកមកការពារធនជលផលឡើងវិញ។ នាយខណ្ឌរដ្ឋបាលជលផលរូបនេះ ក្រើនរំឮកឱ្យអ្នកធ្លាប់ធ្វើសកម្មភាពនេសាទខុសច្បាប់ទាំងអស់ ប្រគល់ឧបកណ៍ល្មើសមកកាន់មន្រ្តីជំនាញ ឬអាជ្ញាធរពាក់ព័ន្ធ មុនច្បាប់ដាក់ទោសទណ្ឌ៕	បុរសវ័យ ៣២ឆ្នាំម្នាក់ ប្រឈមជាប់ពន្ធនាគារពី ៣ទៅ៥ឆ្នាំ ដោយសារប្រើប្រាស់ឧបករណ៍ឆក់ ក្នុងតំបន់អភិរក្សសត្វផ្សោត ស្ថិតនៅចំណុចក្បាលកោះត្បូងខ្លា ភូមិត្បូងខ្លា ឃុំអូរម្រះ ស្រុកសៀមបូក ខេត្តស្ទឹងត្រែង កាលពីថ្ងៃទី១៧ ខែសីហា។

Subsets and Splits

No community queries yet

The top public SQL queries from the community will appear here once available.